
Multumiri 
Le datorez mulțumiri speciale: 


Lui Bruce Blake, detectivului Wayne R. Rock de la 
Departamentul Poliției din Boston și lui Chris Michalakes, doctor 
în medicină, pentru ajutorul tehnic. 


Lui Jane Berkey, Don Cleary și lui Andrea Cirillo pentru 
comentariile constructive asupra primei variante. 


Editoarei mele, Linda Marrow, pentru că mi-a indicat drumul 
cu atâta delicateţe. 


Îngerului meu păzitor, Meg Ruley. (Fiecare scriitor are nevoie 
de o Meg Ruley.) 


Și soțului meu, Jacob. Întotdeauna, lui Jacob. 


e Prologe 

Astăzi îi vor găsi cadavrul. 

Știu exact cum o să se întâmple. Pot să îmi imaginez destul 
de bine cum se vor desfășura evenimentele care vor duce la 
descoperire. Până la nouă, doamnele îngâmfate de la Agenţia de 
Voiaj Kendal & Lord vor fi deja la birou, tastând la calculator cu 
degetele lor cu manichiură impecabilă, rezervând o croaziera pe 
Mediterană pentru domnul Smith sau o vacanţă la schi în 
Klosters pentru domnul Jones. Domnul și doamna Brown au 
nevoie de ceva diferit anul acesta, poate Chiang Mai sau 
Madagascar, nimic solicitant însă; o, nu, mai presus de toate, 
aventura trebuie să fie confortabilă. Asta e mottoul celor de la 
Kendal & Lord: „Aventuri confortabile”. E o agenţie cu mulţi 
clienţi, iar telefonul sună des. 

Nu va dura mult și doamnele vor observa că Diana lipsește. 
Una dintre ele va suna la domiciliul Dianei din Back Bay, dar nu i 
se va răspunde. Poate că Diana e la duș și nu-l aude. Sau poate 
a plecat deja spre serviciu, dar întârzie. Zeci de explicaţii 
nevinovate îi vor trece prin minte celei care va suna. Dar, pe 
măsură ce timpul se va scurge și telefoanele vor rămâne tot 
fără răspuns, va începe să se gândească la lucruri din ce în ce 
mai tulburătoare. 

Cred că administratorul clădirii va fi cel care îi va da drumul în 
apartament colegei Dianei. Parcă îl și văd clipind agitat în timp 
ce rostește: 

— Sunteţi prietena ei, nu? Sunteţi sigură că n-o să se supere? 
Fi'ncă o să trebuiască să-i zic că v-am lăsat înăuntru. 

Intră în apartament, și colega strigă: 

— Diana? Eşti acasa? 

Traversează holul trecând pe lângă afișele frumos înrămate 
cu imagini din călătorii, administratorul urmând-o îndeaproape, 
fiind atent să nu fure ceva. 

Apoi își aruncă privirea în dormitor. O vede pe Diana Sterling, 
iar furtul devine o chestie lipsita de orice importanţă. Nu vrea 
decât să iasă din apartament înainte să vomite. 

Mi-ar plăcea să fiu acolo când o să ajungă poliţia, dar nu-s 
prost. Știu că vor cerceta fiecare mașină care se va apropia, 
fiecare faţă curioasă din mulţimea de privitori adunaţi pe stradă. 
Ei știu că dorinţa de a mă întoarce e foarte puternică. Chiar și 
acum, când stau în Starbucks, privind pe fereastră cum se 


luminează afară, simt camera aia chemându-mă înapoi. Dar eu, 
asemenea lui Ulise, sunt legat în siguranţă de catargul 
ambarcațiunii mele, ademenit fiind de cântecul sirenelor. Nu m- 
aș arunca peste stânci. Nu voi face greșeala asta. În schimb, 
stau și-mi beau cafeaua în vreme ce afară Bostonul se trezește 
la viaţă. Imi pun trei lingurite de zahăr în ceașcă și amestec; îmi 
place cafeaua dulce. Toate îmi plac așa. Să fie perfecte. 

In depărtare, se aude o sirenă chemându-mă. Mă simt precum 
Ulise trăgând de sfori, dar ele mă ţin bine. 

Astăzi îi vor găsi cadavrul. 

Astăzi vor ști că m-am întors. 


e UNU «e 
Un an mai târziu 


Detectivul Thomas Moore ura mirosul de latex, și, în timp ce 
își punea mănușile, împrăștiind pudră de talc, fu cuprins de o 
senzaţie familiară care de obicei preceda greața. Acel miros îi 
amintea de cele mai neplăcute aspecte ale slujbei lui, așa că, 
asemenea câinelui din experimentul lui Pavlov, antrenat să 
saliveze la comandă, ajunsese să-l asocieze cu cel de sânge și 
de lichide corporale care îl însoțea în mod inevitabil. 

Semnalul olfactiv îl avertiza să se pregătească pentru ceva 
neplăcut. Și asta încerca să facă pe când stătea în faţa camerei 
pentru autopsii. Venise de la căldură, iar sudoarea îi îngheţase 
deja pe piele. Era 12 iulie, într-o după-amiază de vineri umedă și 
cețoasă. Peste tot în Boston, aparatele de aer condiţionat 
scoteau tot felul de zgomote și picurau, în vreme ce spiritele se 
încingeau. Pe Tobin Bridge, mașinile formau o coloană imensă în 
timp ce se îndreptau spre nord, către pădurile răcoroase din 
Maine. Dar mașina lui Moore nu se afla printre ele. Fusese 
chemat înapoi din vacanţă pentru a cerceta o oroare cu care 
chiar n-ar fi vrut să se confrunte. 

Işi pusese deja un halat chirurgical pe care îl luase din 
căruciorul cu rufărie de la morgă. Işi aranjă pe cap o bonetă de 
hârtie ca să prindă firele de păr rebele și încălță niște botoși din 
hârtie peste pantofi, pentru că văzuse ce se scurgea uneori de 
pe masă pe podea. Sânge, bucăţi de țesut. Nu era deloc un 
bărbat îngrijit, dar nu avea niciun chef să ducă acasă vreo 
rămășiță din sala de autopsii. Se opri câteva secunde înainte de 
a intra și trase aer în piept. Se resemnă apoi și deschise ușa. 

Cadavrul acoperit zăcea pe masă - după forme, era al unei 
femei. Moore evită să se uite prea mult la victimă și se 
concentră în schimb asupra oamenilor din încăpere. Dr. Ashford 
Tierney, medicul legist, și un asistent așezau ustensilele pe o 
tavă. Dincolo de masă, faţa în față cu Moore, stătea Jane Rizzoli, 
un alt ofițer din Departamentul de omucideri din Boston. Rizzoli 
avea treizeci și trei de ani și era o femeie scundă, cu fața 
pătrăţoasă. Buclele ei neîmblânzite erau ascunse sub o bonetă 
chirurgicală de hârtie, așa ca, fără părul negru care să-i mai 
îndulcească trăsăturile, faţa îi părea ascuţită, ochii negri - 


cercetători și intenși. Se transferase de la Moravuri și narcotice 
cu șase luni în urmă. Era singura femeie din Departamentul de 
omucideri, și deja apăruseră problemele. Intrase în conflict cu 
un alt detectiv, îl acuzase de hărțuire sexuală - un război în 
toată regula. Moore nu era sigur că o plăcea și nici ea nu dădea 
semne că l-ar fi agreat. Până în acel moment avuseseră doar 
relații strict profesionale, și bărbatul era de părere că ea alesese 
să fie așa. 

Lângă Rizzoli stătea Barry Frost, un poliţist vesel, a cărui faţă 
blândă și lipsită de barbă îl făcea să pară mai tânăr de treizeci 
de ani. Frost lucra cu Rizzoli de două luni, fără să se plângă, 
fiind singurul bărbat din departament destul de calm să-i 
suporte toanele. 

În timp ce Moore se apropia de masă, Rizzoli zise: 

— Ne întrebam când o să apari. 

— Eram pe autostrada principală când m-aţi chemat. 

— Te așteptăm de la cinci. 

— Și tocmai sunt pe punctul de a începe examinarea 
organelor interne, interveni Tierney. Cred că detectivul Moore a 
ajuns la timp. 

Un bărbat îi lua apărarea altuia. Trânti ușa încăperii cu 
zgomot. Era una dintre puţinele ocazii în care lăsa să se vadă că 
se enervase. Dr. Tierney era originar din statul Georgia, un 
cavaler respectuos care credea că doamnele trebuie să se 
comporte ca niște doamne. Nu-i plăcea să lucreze cu agasanta 
Jane Rizzoli. 

Asistentul de la morgă roti o tavă cu ustensile spre masă, și 
avu un schimb de priviri cu Moore, părând să zică: „|ţi vine să 
crezi ce căţea?” 

— Îmi pare rău pentru excursia ta, îi zise Tierney lui Moore. Se 
pare că trebuie să îți amâni vacanţa. 

— Ești sigur că e tot tipul nostru? 

Drept răspuns, Tierney apucă învelitoarea și o trase, 
dezvelind cadavrul. 

— O cheamă Elena Ortiz. 

Deși Moore anticipase priveliștea, se simţi ca și cum tocmai ar 
fi încasat o lovitură. Părul negru al femeii, încleiat în sânge, era 
tepos, părând că iese din faţa de culoarea marmurei brăzdate 
de dâre albastre. Avea gura întredeschisă, ca și cum s-ar fi oprit 
în mijlocul frazei. Sângele îi fusese spălat de pe corp, iar rănile 


păreau niște crestături purpurii pe pânza cenușie a pielii. Avea 
două răni vizibile. Una era o tăietură adâncă de-a lungul gâtului, 
începând de la urechea stângă, care secţiona artera carotidă, 
dezvăluind cartilajul laringian. Asta fusese lovitura de graţie. 
Cea de-a doua crestătură era făcută în partea de jos a 
abdomenului, dar nu fusese făcută cu scopul de a ucide; 
avusese o cu totul altă finalitate. 

Moore înghiţi cu greutate. 

— Văd de ce m-ai chemat din vacanţă. 

— Eu conduc cazul ăsta, se răsti Rizzoli. 

Avertismentul din replica ei era evident; în acel fel își marca 
teritoriul. Moore înțelegea de unde venea teama ei, știa cum 
răutăţile constante și neîncrederea cu care erau întâmpinate 
femeile polițist le făceau să fie susceptibile, sensibile la orice 
jignire. În realitate, nu-și dorea să o provoace. 

Erau amândoi implicaţi în caz, și era prea devreme să se lupte 
pentru preluarea conducerii. 

Avu grijă să păstreze un ton respectuos. 

— Poţi să mă pui la curent cu faptele? 

Rizzoli încuviinţă scurt din cap. 

— Victima a fost găsită la nouă azi-dimineaţă în apartamentul 
ei din Worchester Street, în South End. De obicei mergea la 
serviciu în jurul orei șase, la Celebration Florists, la câteva 
blocuri de casă. Părinţii Elenei Ortiz au o afacere, și s-au 
îngrijorat când au văzut că nu mai apare. Fratele ei s-a dus să 
vadă ce-i cu ea. A găsit-o în dormitor. Dr. Tierney estimează că 
decesul s-a produs între miezul nopţii și patru dimineaţa. Potrivit 
declaraţiilor familiei, nu avea niciun iubit și nimeni din bloc nu-și 
aduce aminte să fi văzut vreun bărbat intrând la ea. Era o fată 
simplă, muncitoare și credincioasă. 

Moore privi încheieturile victimei. 

— A fost imobilizată. 

— Da. Încheieturile mâinilor și gleznele i-au fost prinse cu 
bandă adezivă. Era dezbrăcată. Purta doar câteva bijuterii. 

— Ce fel de bijuterii? 

— Un colier. Un inel. Cercei. Cutia cu bijuterii din camera ei 
era neatinsă. Jaful iese din discuţie. 

Moore se uită la vânătaia orizontală de pe coapsa victimei. 

— Și bustul i-a fost imobilizat. 

— Am găsit bandă adezivă pe talie, pe coapse și pe gură. 


Moore oftă adânc. 

Uitându-se la Elena Ortiz, avu viziunea deconcertantă a unei 
alte tinere. Un alt cadavru - o blondă cu tăieturi pe gât și pe 
abdomen. 

— Diana Sterling, murmură el. 

— Am extras deja raportul autopsiei lui Sterling, îl anunţă 
Tierney. Asta în cazul în care vrei să te uiţi peste el. 

Nu mai era însă nevoie să recitească hârtiile; condusese 
ancheta în cazul Sterling și nu uitase nimic. 

În urmă cu un an, Diana Sterling, de treizeci de ani, angajată 
la Agenţia de Voiaj Kendal & Lord, fusese găsită goală și legată 
de pat cu bandă adezivă. Gâtul și partea de jos a abdomenului 
prezentau urme de tăieturi. Crima rămăsese nerezolvată. 

Dr. Tierney îndreptă fasciculul de lumină spre abdomenul 
Elenei Ortiz. Sângele fusese înlăturat, lăsând în urmă marginile 
roz pal ale inciziei. 

— Avem vreo urmă? întrebă Moore. 

— Am adunat câteva fire de țesătură înainte să o spălăm. Și 
am găsit și un fir de păr agăţat de marginea rănii. 

Moore ridică privirea cu interes. 

— Al victimei? 

— Mult mai scurt. Șaten-deschis. 

Părul Elenei Ortiz era negru. 

Rizzoli spuse: 

— Am cerut deja mostre de păr de la toţi cei care au intrat în 
contact cu cadavrul. 

Tierney le atrase atenţia spre rană. 

— Avem aici o tăietură transversală. Chirurgii numesc asta o 
incizie Maylard. Peretele abdominal a fost tăiat strat cu strat. 
Mai întâi pielea, apoi învelișul superficial, după aceea mușchiul 
și în cele din urmă membrana pelviană. 

— La fel ca în cazul Sterling, completă Moore. 

— Da, la fel. Dar sunt și câteva diferențe. 

— Da? 

— La Diana Sterling unele crestături arătau ezitare sau 
nesiguranţă. Aici nu avem așa ceva. Ai văzut cum a fost tăiată 
pielea? Nu avem nicio crestătură. A fost foarte sigur pe el. 

Tierney se uită la Moore. 

— Necunoscutul nostru învaţă. Și-a îmbunătăţit tehnica. 


— Asta dacă într-adevăr e vorba despre același individ, spuse 
Rizzoli. 

— Mai există și alte asemănări. Vezi marginea pătrată de la 
capătul rănii? Asta ne dă de înțeles că incizia a fost făcută de la 
dreapta la stânga. La fel ca la Sterling. Lama folosită are un 
singur tăiș nezimţat. Exact ca lama folosită la Sterling. 

— Un scalpel? 

— Cu scalpelul tăietura e mai sigură. Asta îmi spune că lama 
nu a fost deloc răsucită. Victima a fost fie inconștientă, fie atât 
de strâns legată, încât nu s-a putut mișca, cu atât mai puțin 
lupta. Nu a avut cum să devieze lama în drumul ei precis. 

Barry Frost mai avea un pic și vomita. 

— O, Doamne. Spune-mi, te rog, că era deja moartă când a 
tăiat-o. 

— Mă tem că asta nu eo rană post-mortem. 

Deasupra măștii chirurgicale, ochii lui Tierney scânteiau de 
furie. 

— A existat sângerare ante-mortem? întrebă Moore. 

— Sângele s-a adunat în cavitatea pelviană. Asta înseamnă că 
inima încă îi mai bătea. Era încă în viaţă când... manevra asta a 
fost făcută. 

Moore se uită la vânătăile din jurul încheieturilor. La fel erau și 
gleznele, pe care însă se mai vedea și o urmă de ciupituri - niște 
broboane sângerânde. Elena Ortiz se luptase să scape de 
legături. 

— Mai există încă o dovadă că era vie când au fost făcute 
inciziile, adăugă Tierney. Bagă mâna în rană, Thomas. Cred că 
știi deja ce o să găsești. 

Fără nicio tragere de inimă, Moore introduse mâna 
înmănușată în rană. Carnea era rece, îngheţată în urma celor 
câtorva ore de congelare. Asta îi aminti de senzaţia pe care o 
avea când își băga mâna într-o carcasă de curcan ca să caute 
măruntaiele. Băgă mâna până la încheietură, cercetând cu 
degetele marginile rănii. Acea intrare în cea mai secretă zonă a 
anatomiei unei femei era un fel de violare a intimităţii. Evită să 
privească fața Elenei Ortiz. Asta era singura modalitate prin care 
îi putea analiza cu obiectivitate cadavrul, singurul mod prin care 
se putea concentra asupra ciopârțirii făcute cu sânge-rece. 

— Lipsește uterul. 

Moore îl privi pe Tierney. 


Legistul încuviinţă. 

— l-a fost scos. 

Moore își retrase mâna din corp și se uită fix la rana căscată 
ca o gură. Rizzoli introduse și ea mâna înmănușată, întinzându- 
și degetele scurte ca să poată cerceta cavitatea. Întrebă: 

— N-a mai fost extras nimic în afară de asta? 

— Doar uterul, răspunse Tierney. A lăsat vezica și intestinele 
intacte. 

— Ce e chestia asta pe care o simt aici? Nodul ăsta mic și tare 
de pe partea stângă? vru ea să știe. 

— E o cusătură. A folosit-o ca să lege vasele de sânge. 

Rizzoli se uită speriată la medicul legist. 

— E un nod chirurgical? 

— Un catgut, se repezi Moore uitându-se la Tierney și căutând 
confirmarea. 

Tierney aprobă. 

— Am găsit aceeași sutură și la Diana Sterling. 

— Un catgut? întrebă Frost cu o voce pierdută. 

Se depărtase de masă, iar acum stătea într-un colț al 
încăperii, pregătit să fugă spre chiuvetă. 

— Asta e un fel de... firmă sau ce? 

— Nu e nicio firmă, grăi Tierney. Catgutul e un fel de fir făcut 
din intestine de vacă sau de oaie. 

— Și atunci de ce-i zice catgut!? întrebă Rizzoli. 

— Numele îi vine din Evul Mediu când maţele erau folosite la 
instrumentele muzicale. Muzicienii își numeau instrumentele kit, 
iar corzile purtau numele de kitgut. Cuvântul a devenit între 
timp catgut. În chirurgie, tipul ăsta de sutură e folosit pentru a 
lipi două straturi adânci de ţesut. În cele din urmă, corpul 
descompune materialul cusăturii și îl absoarbe. 

— Și de unde putea criminalul să ia un catgut? 

Rizzoli se uită la Moore. 

— Ai depistat vreo sursă în cazul Sterling? 

— E aproape imposibil să identifici o sursă anume, preciză 
Moore. Catgutul e fabricat de o duzină de companii diferite, 
majoritatea din Asia. Genul ăsta de sutură e încă folosit în 
câteva spitale străine. 

— Doar în spitalele din afară? 

Tierney răspunse: 


1 Mate de pisică. 


— Acum avem materiale mai bune. Catgutul nu este la fel de 
puternic, nici la fel de rezistent ca suturile sintetice. Mă îndoiesc 
că în State mai sunt mulţi chirurgi care să folosească așa ceva. 

— Dar tipul nostru de ce îl mai folosește? 

— Ca să-și menţină câmpul vizual. Ca să controleze 
sângerarea cât mai mult și să vadă ce face. Tipul nostru e un 
individ extrem de organizat. 

Rizzoli își trase mâna din rană. În palma înmănușată ţinea un 
cheag de sânge ca o mărgică de un roșu strălucitor. 

— Cât e de priceput? Avem de-a face cu un doctor? Sau cu un 
măcelar? 

— Cu siguranță are cunoștințe de anatomie, răspunse 
Tierney. Nu am nicio îndoială că a mai făcut asta înainte. 

Moore se dădu un pas înapoi, scârbit la gândul că Elena Ortiz 
suferise probabil enorm. Îi era imposibil să își alunge acel gând. 
Consecința zăcea cu ochii deschişi chiar în faţa lui. 

Se întoarse speriat când ustensilele zdrăngăniră pe tava de 
metal. Asistentul de la morgă împinsese tava spre Tierney, care 
se pregătea pentru incizia în formă de Y. Asistentul se aplecă 
apoi în faţă și se uită în despicătura abdominală. Vru să știe: 

— Și ce se întâmplă cu el? După ce scoate uterul, ce face cu 
el? 

— Nu știm, răspunse Tierney. Organele nu au fost niciodată 
găsite. 


e DOI œ 

Moore stătea pe trotuarul din cartierul South End unde murise 
Elena Ortiz. Pe vremuri, fusese un cartier cu locuințe de 
închiriat, o zonă murdară în care băltea apa, despărțit de 
jumătatea mai selectă a Bostonului prin liniile de cale ferată. 
Dar un oraș în extindere este o creatură rapace, întotdeauna în 
căutare de noi teritorii, iar calea ferată nu reprezintă deloc o 
barieră în calea căutărilor investitorilor înfometați. O nouă 
generaţie de locuitori ai Bostonului a descoperit South End, așa 
că, treptat, vechile imobile au fost transformate în blocuri de 
locuințe. 

Elena Ortiz locuia exact într-una dintre acele clădiri. Deși 
priveliștea apartamentului ei de la etajul al doilea nu era deloc 
plăcută - ferestrele dădeau spre spălătoria de peste drum -, 
clădirea oferea totuși, o facilitate de care rar puteai avea parte 
în Boston: locuri de parcare înghesuite pe aleea vecină. 

Moore înainta pe respectiva alee, analizând ferestrele 
apartamentelor de deasupra, întrebându-se cine putea sa Îi 
urmărească în acel moment. Nu sesiza nicio mișcare în spatele 
ferestrelor lucioase. Chiriașii din apartamentele cu vedere spre 
alee fuseseră interogațţi; nimeni nu oferise nicio informație 
folositoare. 

Se opri sub fereastra băii Elenei Ortiz și se uită cu atenţie la 
ieșirea de incendiu care dădea într-acolo. Scara era ridicată și 
blocată. În noaptea morţii Elenei Ortiz, mașina unui chiriaș 
fusese parcată exact sub aceasta ieșire de incendiu. Pe 
acoperișul automobilului fuseseră mai târziu găsite urme de 
pantofi mărimea 42. Necunoscutul se urcase pe ea pentru a 
ajunge la scara de incendiu. g 

Observă că fereastra băii era închisă. In noaptea crimei în 
care fata își întâlnise criminalul, nu fusese însă închisă. 

Părăsi aleea, coti și intră în bloc prin faţă. 

O bandă era pusă de-a latul ușii apartamentului Elenei Ortiz. 
Când descuie ușa, praful pentru detectat amprente îi acoperi 
mâna ca și cum ar fi fost funingine. Intră în apartament, și 
banda îi alunecă pe umeri. 

Sufrageria era așa cum și-o amintea din ziua precedentă când 
trecuse pe acolo cu Rizzoli. Fusese o vizită neplăcută, încinsă de 
tensiunea rivalităţii. Cazul Ortiz debutase cu Rizzoli la 
conducere, dar ea era destul de nesigură și se simţea 


ameninţată de oricine putea să-i submineze autoritatea, cu atât 
mai mult de un bărbat polițist mai în vârstă. Deși acum făceau 
parte din aceeași echipă, care se extinsese la cinci membri, 
Moore se simţea ca un intrus pe teritoriul ei și era atent să-și 
exprime sugestiile cât mai diplomatic cu putință. Nu avea nici 
cea mai mică intenţie să se lase prins într-o luptă a orgoliilor, 
dar, din păcate, chiar asta se întâmplase. Cu o zi în urmă 
încercase să se concentreze asupra locului crimei, dar simţise 
ranchiuna lui Rizzoli și nu se putuse concentra. 

Putea în sfârșit să cerceteze cu atenţie apartamentul în care 
murise Elena Ortiz. În sufragerie, observă aranjamentul 
nepotrivit al mobilelor în jurul unei măsuţe de cafea din nuiele. 
În colț se găsea un birou pentru calculator. Podeaua era 
acoperită de un covoraș bej cu model de frunze de viță-de-vie și 
flori roz. Din câte spunea Rizzoli, de când se petrecuse crima, 
nimic nu fusese mutat sau schimbat. Ziua era pe sfârșite, dar el 
nu aprinse luminile. Rămase mult timp în picioare, fără să-și 
miște măcar capul, așteptând să se aștearnă liniștea deplină. 
Era prima ocazie de a vizita locul crimei de unul singur, de a sta 
în acel apartament fără să fie deranjat de vocile, de fețele 
locului. Își imagina moleculele aerului, deranjate pentru câteva 
momente de intrarea lui, încetinind, grupându-se. Voia ca 
încăperea să-i vorbească. 

Nu simţi nimic. Nicio vibraţie malefică, nicio senzaţie de 
groază persistentă. 

Necunoscutul nu pătrunsese pe ușă. Nici nu hoinărise prin 
nou-revendicatul regat al morţii. Tot timpul își concentrase 
atenţia asupra dormitorului. 

Moore trecu pe lângă bucătăria micuță și străbătu holul. Simţi 
cum i se zbârlește părul pe ceafă. Se opri în faţa ușii și se uită în 
baie. Aprinse lumina. 

„Noaptea de joi este una sufocantă. E așa de cald, încât în tot 
orașul ferestrele sunt deschise lăsând să intre, cea mai slabă 
adiere răcoroasă. Te ghemuiești deasupra ieșirii de siguranță, 
transpirând în hainele tale închise la culoare, holbându-te în 
dormitorul ăsta. Nu se aude niciun sunet; femeia doarme 
înăuntru. Trebuie să se trezească devreme pentru slujba ei de la 
florărie, așa că la ora asta doarme adânc și e greu de trezit. 

Nu aude cum cuțitul zgârie chitul în timp ce scoţi geamul.” 


Moore se uită la tapetul decorat cu boboci de trandafir. Cu 
siguranţă pe gustul unei femei, nicidecum alegerea unui bărbat. 
Era baia unei femei, începând cu șamponul cu aromă de 
căpșuni, cutia de Tampax de sub chiuvetă, până la dulapul cu 
medicamente ticsit cu cosmetice. O împătimită a produselor 
cosmetice. 

„Te cațeri pe fereastră, iar țesătura cămășii bleumarin ţi se 
agaţă de ramă. Poliester. Tenișii tăi mărimea 42 lasă urme în 
timp ce pășești pe linoleumul alb de pe jos. Sunt urme de nisip, 
amestecate cu cristale de ghips. Un amestec obișnuit pentru 
cineva care merge prin Boston. 

Poate te oprești, ascultând în întuneric. Tragi adânc aer în 
piept, simțind dulceaţa stranie a spaţiului unei femei. Sau poate 
nu pierzi deloc timpul și treci direct la treabă. 

Dormitorul.” 

Pe măsură ce pășea pe urmele intrusului, aerul devenea mai 
îmbăcsit, mai greu. Nu doar își închipuia răul; îl putea chiar 
mirosi. 

Veni spre ușa dormitorului. | se făcu părul măciucă. Știa deja 
ce avea să vadă înăuntru; credea că era pregătit. Cu toate 
astea, când aprinse lumina, groaza îl copleși încă o dată, ca 
atunci când intrase pentru prima oară. 

Sângele era vechi de două zile. Cei care trebuiau să curețe nu 
veniseră încă. Dar, cu toți detergenţii, înălbitorii și vopselele din 
lume, nu aveau cum să șteargă în totalitate ce se întâmplase în 
cameră, pentru că aerul însuși era imprimat cu groază. 

„Intri în cameră pe ușă. Draperiile din bumbac fără imprimeuri 
sunt subţiri, așa că lumina de la becurile de pe stradă trece prin 
țesătură și cade pe pat. Peste femeia adormită. Cu siguranță 
trebuie să zăbovești o clipă să o studiezi. Te gândești cu plăcere 
la ce trebuie să faci. Pentru că îți face plăcere, nu? Eşti din ce în 
ce mai tulburat. Fiorii îți străbat venele ca un drog, trezind 
fiecare nerv, până când, chiar și buricele degetelor îţi palpită de 
emoție.” 

Elena Ortiz nu avusese timp să țipe. Sau, dacă avusese, n-o 
auzise nimeni. Nici familia din apartamentul de alături, nici 
cuplul de dedesubt. 

Intrusul își adusese instrumentele cu el. Bandă adezivă. O 
cârpă îmbibată cu cloroform. O mulţime de unelte chirurgicale. 
Venise bine pregătit. 


Chinul trebuie să fi durat mai bine de o oră. Elena Ortiz fusese 
conștientă o bună bucată de vreme. Pielea de la încheieturi și de 
la glezne era iritată, semn că se luptase. In panica, în agonia ei, 
își golise vezica; urina udase salteaua, amestecându-se cu 
sângele ei. Operația fusese una delicată, iar el nu se grăbise, 
pentru că trebuia să facă totul ca la carte, să ia doar ce îl 
interesa, nimic mai mult. 

Nu o violase; poate era chiar incapabil s-o facă. Când 
terminase îngrozitoarea operaţie, fata era încă în viață. Rana 
pelviană continuase să sângereze, și inima să pompeze. Cam 
cât timp? Dr. Tierney estimase cam o jumătate de oră. Treizeci 
de minute care Elenei Ortiz i se păruseră probabil o eternitate. 

„Ce făceai tu în timpul ăsta? Îţi puneai instrumentele înapoi? 
Îți așezai premiul într-un borcan? Sau doar stăteai aici, 
bucurându-te de priveliște?” 

Ultima operaţie fusese rapidă, cumva ca o afacere. Călăul 
Elenei Ortiz luase ce voia, așa că era timpul să încheie 
socotelile. Se mutase la capul patului. Cu mâna stângă o 
apucase de păr, trăgând-o pe spate așa de tare, încât smulsese 
câteva zeci de fire, care fuseseră găsite mai târziu, împrăștiate 
pe pernă și pe podea. Petele de sânge arătau desfășurarea 
ultimelor evenimente. Imobilizându-i capul, nu avusese de făcut 
decât o tăietură adâncă de-a lungul gâtului, începând de la falca 
stângă înspre dreapta. Atinsese carotida din stânga și traheea. 
Sângele țâșnise. Pe perete, în stânga patului, erau pete formate 
din picături mici care se prelinseseră, tipic pentru o arteră 
secționată, cât și pentru o trahee prin care se revarsă sângele. 
Perna și așternuturile erau îmbibate cu sânge. Câteva picături 
răzlețe, împrăștiate atunci când intrusul scuturase lama, 
stropiseră pervazul. 

Elena Ortiz trăise suficient de mult încât să-și vadă propriul 
sânge ţâșnind din gât și împroșcând ca o mitralieră peretele cu 
roșeaţă. Trăise suficient de mult încât să-și inspire sângele în 
traheea tăiată, să-l audă gâlgâind în plămâni și să tușească, 
scuipând exploziv o flegmă de un roșu aprins. 

Trăise destul de mult încât să-și dea seama că moare. 

„Și când totul s-a terminat, când agonia zbaterilor ei a încetat, 
ne-ai lăsat o carte de vizită. Ai împachetat frumos cămașa de 
noapte a victimei și ai lăsat-o pe măsuţa de toaletă. De ce? Să 
fie ăsta un semn nebun de respect pentru femeia pe care 


tocmai ai măcelărit-o? Sau doar îţi baţi joc de noi? Așa ne spui tu 
cine deţine controlul?” 

Moore se întoarse în sufragerie și se cufundă într-un fotoliu. 
Deși era foarte cald și sufocant în apartament, el tremura. Nu-și 
dădea seama dacă frigul era o senzaţie fizică sau era pe fond 
nervos. Îl dureau coapsele și umerii, probabil răcise. O răceală 
de vară, una dintre cele mai îngrozitoare. Se gândi la toate 
locurile în care i-ar fi plăcut să fie în acel moment - în voia 
valurilor pe un lac din Maine fluturând în aer firul undiței sau 
stând pe malul mării, uitându-se cum se aşterne ceața. Oriunde 
altundeva decât în acel loc al morții. 

Țârâitul pagerului îl sperie. Îl opri, cu inima stând să-i sară din 
piept. Încercă să se liniștească înainte sa ia telefonul mobil și să 
formeze numărul. 

— Rizzoli, răspunse imediat o voce. 

— M-ai sunat pe pager. 

— Nu mi-ai spus niciodată că ai găsit o pistă la VICAP?, zise. 

— Ce pistă? 

— În cazul Diana Sterling. Mă uit peste dosarul ei acum. 

VICAP era Programul de Arestări ale Criminalilor Violenţi, o 
bază naţională de date cu informaţii despre omucideri și atacuri, 
adunate în urma unor cazuri din toată ţara. De multe ori, 
criminalii repetau tiparul și, datorită acelor date, detectivii 
puteau să descopere crimele comise de aceiași infractori. 
Conform procedurii, Moore și partenerul lui de la acea data, 
Rusty Stivack, iniţiaseră o căutare pe VICAP. 

— În New England nu am găsit nimic care să se potrivească, 
răspunse Moore. Am căutat fiecare crimă care să implice 
mutilarea, pătrundere pe timp de noapte și legarea cu bandă 
adezivă. Nu era nimic care să trimită la cazul Sterling. 

— Dar crimele în serie din Georgia? Acum trei ani au fost 
patru victime. Una în Atlanta, trei în Savannah. Toate erau 
trecute în baza de date de la VICAP. 

— Am cercetat cazurile alea. Autorul lor nu e necunoscutul 
nostru. 

— Ascultă aici, Moore. Dora Ciccone, douăzeci și doi de ani, 
licenţiată la Emory. Victima a fost mai întâi adormită cu 
Rohypnol, apoi legată de pat cu un fir de nailon... 

— Băiatul nostru folosește cloroform și bandă adezivă. 

— l-a despicat abdomenul. l-a scos uterul. Lovitura de graţie - 
o singură tăietură de-a lungul gâtului. Și, în cele din urmă - fii 
atent -, i-a împachetat cămașa de noapte și a lăsat-o pe un 
scaun de lângă pat. Iți spun eu, seamănă al naibii de mult. 

— Cazurile din Georgia sunt clasate, replică Moore. Sunt 
închise de doi ani. Criminalul e mort. 

— Și dacă poliţia din Savannah a dat-o în bară? Dacă n-a fost 
el criminalul? 

— l-au verificat ADN-ul ca să fie siguri. Fibre, fire de păr. În 
plus, a existat și un martor. O victimă care a supravieţuit. 

— O, da! Supravieţuitoarea. Victima numărul cinci. 

Vocea lui Rizzoli era extrem de sarcastică. 

— A confirmat identitatea criminalului, rosti Moore. 

— Și, foarte convenabil, l-a împușcat mortal. 

— Și ce-ai vrea, să-i arestezi fantoma? 

— Ai vorbit vreodată cu victima care a supravieţuit? întrebă 
Rizzoli. 

— Nu. 

— De ce? 

— La ce bun? 

— Poate ai fi aflat ceva interesant. Cum ar fi faptul că a 
părăsit orașul imediat după atac. Și ia ghici unde locuiește 
acum! 

In ciuda fâșâitului telefonului, Moore își putea auzi propriul 
puls. 

— Boston? întrebă încet. 

— Și n-o să-ţi vină să crezi cu ce se ocupă! 


e TREI e 


Dr. Catherine Cordell o luă la fugă pe coridorul spitalului, 
încălțămintea sport scârțâindu-i pe linoleum, și împinse ușile 
duble, intrând în camera de urgenţă. 

O asistentă strigă: 

— Sala doi, dr. Cordell! 

— Sunt pe drum, răspunse Catherine, deplasându-se cu viteza 
unei rachete spre Sala doi. 

Șase persoane răsuflară ușurate când femeia intră în cameră. 
Dintr-o singură privire, evaluă situaţia, văzu instrumentele 
strălucitoare aruncate pe tavă, pungile cu soluţie Ringer ca niște 
fructe grele atârnând de tijele de oțel, tifoanele pătate de sânge 
și ambalajele rupte împrăștiate pe podea. Un ritm oscilant se 
zbătea pe monitor - modelul electric al inimii care se lupta să 
învingă moartea. 

— Ce avem aici? întrebă în vreme ce personalul se dădu la o 
parte ca s-o lase să treacă. 

Ron Littman, chirurg rezident în ultimul an, o puse repede în 
temă: 

— Pieton necunoscut, lovit și părăsit la locul accidentului. A 
fost adus la Urgenţă inconștient. Pupilele sunt egale și răspund 
la stimuli, plămânii sunt curaţi, dar abdomenul e umflat. Nu se 
aud zgomote de intestine. Pulsul a scăzut șaizeci. l-am luat 
sânge. Are hemoragie internă. l-am introdus un cateter, i-am 
pus perfuzie cu soluţie Ringer, dar nu putem să-i menţinem 
tensiunea. 

— Aţi cerut sânge grupa 0 negativ proaspăt congelat? 

— Trebuie să ajungă imediat. 

Bărbatul de pe masă era gol, cu zonele intime expuse fără 
milă privirii ei. Părea cam de șaizeci de ani; îl intubaseră deja și 
îl conectaseră la un aparat care-l ajuta să respire. Pachete de 
mușchi atrofiați îi atârnau de braţele osoase, iar coastele îi 
ieșeau în relief ca niște lame încovoiate. Se gândi că uscățenia 
acestuia trebuia să fie urmarea unei boli cronice; primul lucru 
care îi veni în minte fu cancerul. Brațul și șoldul drept erau 
rănite și pline de sânge de la impactul cu trotuarul. Pe aceeași 
parte, mai jos pe piept, avea o vânătaie care forma o pată 
purpurie în contrast cu pergamentul alb al pielii. Nu exista nicio 
rană adâncă. 


Își puse repede stetoscopul pentru a verifica spusele 
rezidentului. Nu auzi niciun sunet în burtă. Niciun chiorăit, niciun 
scârţâit. Acea liniște anunța o traumă abdominală. Mișcă 
stetoscopul pe piept, urmărindu-i respiraţia, asigurându-se că 
tubul introdus în trahee era bine poziționat și că ventila ambii 
plămâni. Inima lovea ca un pumn în peretele pieptului. 
Examinarea ei dură doar câteva secunde, dar, cu toate astea, 
simțea că face totul cu încetinitorul, având senzaţia că 
personalul din cameră încremenise, așteptând ca ea să 
acționeze. 

Se auzi strigătul unei asistente: 

— Abia mai reușesc să menţin pulsul sistolic la cincizeci! 

Timpul ţâșni înainte într-un ritm înfricoșător. 

— Aduceţi-mi un halat și niște mănuși, ceru Catherine. Faceţi 
o incizie în zona abdominală! 

— Ce-ar fi să-l ducem la Chirurgie? propuse Littman. 

— Toate sălile sunt ocupate. Nu mai putem aștepta. 

Cineva îi dădu o bonetă de hârtie. Işi prinse repede părul 
roșcat lung până la umeri și își legă o mască. O asistentă nu 
prea înaltă îi ţinea deja un halat chirurgical steril. Catherine îl 
îmbrăcă și-și puse mănușile. Nu avea timp să se spele, nu-și 
permitea să întârzie. Era responsabilitatea ei, iar necunoscutul 
se stingea sub ochii ei. Două câmpuri sterile fură așezate peste 
pieptul și bazinul pacientului. Apucă hemostatele de pe tavă și 
fixă cu repeziciune câmpurile, prinzând cu zgomot cleștii de 
oțel. 

— Unde-i sângele ăla? strigă. 

— Verific acum la laborator, răspunse o asistentă. 

— Ron, tu vei fi primul meu asistent, îi spuse Catherine lui 
Littman. 

Se uită prin încăpere și își fixă privirea asupra tânărului cu 
fața palidă de lângă ușă. Pe ecusonul lui scria: Jeremy Barrows, 
student la medicină. Spuse: 

— Tu! Eşti al doilea asistent! 

Ochii tânărului scânteiară de panică. 

— Dar... eu sunt abia în al doilea an. Sunt aici ca să... 

— Putem să mai chemăm încă un rezident de la Chirurgie? 

Littman clătină din cap. 

— Toată lumea e ocupată. Au de-a face cu o rană la cap în 
Sala unu și o alertă pe hol. 


— Bine. 

Se uită din nou la student. 

— Barrows, tu mai rămâi. Soră, adu-i un halat și mănuși. 

— Ce trebuie să fac? Pentru că eu chiar nu știu... 

— Ascultă, vrei să devii doctor? Atunci pune-ți mănușile! 

Tânărul roși, dar se întoarse să-și pună mânușile. Băiatul era 
speriat, dar Catherine prefera mai degrabă un student fricos, ca 
Barrows, decât unul arogant. Văzuse prea mulţi pacienţi uciși de 
încrederea absolută în sine a unui medic. 

O voce trosni prin interfon: 

— Alo, Sala doi? Aici laboratorul. Am rezultatul hematocritelor 
pentru necunoscut. Nivelul e cincisprezece. 

„O să sângereze până moare”, se gândi Catherine. 

— Avem nevoie de sângele ăla grupa 0 negativ acum! 

— E pe drum. 

Catherine se întinse după un scalpel. Când îl apucă, greutatea 
mânerului de oțel o linişti. Era un fel de prelungire a propriei 
mâini. Trase repede aer în piept, inhalând mirosul de alcool și de 
talc. Apoi apăsă lama pe piele și făcu o incizie chiar în mijlocul 
abdomenului. 

Scalpelul trasă o linie sângerie strălucitoare pe pânza albă a 
pielii. 

— Pregătește tampoanele pentru absorbţia sângelui și fiți 
gata pentru incizia din stomac, zise. E plin de sânge. 

— Pulsul e la cincizeci și abia se mai simte. 

— Sângele grupa 0 negativ și plasma proaspăt congelată au 
ajuns! Le agăţ acum. 

— Cineva să fie cu ochii pe puls. Anunţaţi-mă ce se petrece, 
ceru Catherine. 

— Intră în tahicardie! Măsura e de unu la cincisprezece. 

Începu să taie pielea și stratul de grăsime subcutanată, 
ignorând sângerarea din peretele abdominal. Nu avea timp de 
pierdut cu sângerările minore; hemoragia cea mai importantă 
era cea din interiorul abdomenului și trebuia oprită. Sursa cea 
mai probabilă era o ruptură de splină sau de ficat. 

Membrana peritoneului se umflă din cauza cantităţii mari de 
sânge. 

— O să fie mizerie pe-aici, îi avertiză ea, pe punctul de a face 
incizia. 


Deși era pregătită pentru explozia sângelui, prima 
împunsătură a membranei eliberă un jet atât de puternic, încât 
pentru o fracțiune de secundă se sperie. Sângele sări pe 
câmpurile sterile și curse pe podea. li împroșcă halatul, și simți 
căldura băii roșii mirositoare pătrunzându-i prin mâneci. Sângele 
continua să curgă într-un flux regulat. 

Împinse retractorii, lărgind gaura, ca să poată vedea. Littman 
introduse cateterul pentru absorbţie. Sângele gâlgâi prin tub. Un 
fir roșu strălucitor începu să stropească rezervorul de sticlă. 

— Mai multe tampoane pentru incizie, strigă Catherine, 
acoperind zgomotul scos de sângele aspirat. 

Introdusese mai multe tampoane absorbante în rană și se uita 
cum ușor-ușor se înroșeau. Nu dură decât câteva secunde. Le 
scoase și puse altele, potrivindu-le în toate colțurile. 

O soră spuse: 

— Văd PVC? pe monitor. 

— Rahat! S-au scurs deja doi litri în rezervor, exclamă 
Littman. 

Catherine ridică privirea și văzu cum pungile de sânge O 
negativ și de plasmă proaspăt congelată erau repede absorbite 
intravenos. Era ca și cum ai fi turnat printr-o sită. Intra prin vene 
și ieșea prin rană. Nu puteau să ţină pasul. Nu putea să lege 
vasele care se aflau sub un lac de sânge; nu putea să opereze 
fără să vadă. 

Extrase tampoanele grele din incizie și introduse altele. Preţ 
de câteva secunde bune, reuși să-și fixeze câteva puncte de 
reper. Sângele picura din ficat, dar nu era nicio urmă de rană. 
Părea să se scurgă de pe toată suprafaţa organului. 

— Îi pierd pulsul, strigă o asistentă. 

— O clemă! zise Catherine, și imediat instrumentul îi fuse 
strecurat în mână. Voi încerca o manevră Pringle. Barrows, mai 
bagă tampoane! 

Speriat de ce se petrecea, studentul se întinse spre tavă și 
dărâmă grămada de tampoane pentru incizie. Privi apoi îngrozit 
cum se răsturnau. 

O asistentă desfăcu un alt pachet. 

— Trebuie folosite pe pacient, nu azvârlite pe jos, îl mustră 
ea. 

Asistenta se_uită la Catherine, și amândouă se gândiră la 
același lucru: „Asta o să fie doctor?” 

— Unde le pun? întrebă Barrows. 

— Trebuie doar să cureţi zona. Nu văd nimic din cauza 
sângelui. 

li lăsă câteva secunde să absoarbă sângele din interiorul rănii, 
apoi se aplecă și rupse învelișul peritoneului. Orientând clema 
spre stânga, identifică pedunculul hepatic unde se găseau 
artera ficatului și intrarea venei. Era doar o soluție de moment, 
dar, dacă ar fi reușit să oprească hemoragia, ar fi câștigat timp 
preţios pe care l-ar fi folosit pentru a stabiliza tensiunea și a 
introduce mai mult sânge și plasmă în organism. 

Apăsă și prinse clema, dar, spre disperarea, ei, sângele 
continua să curgă nestingherit. 

— Eşti sigură că ai prins pedunculul? o întrebă Littman. 

— Știu sigur că l-am prins. Și știu și că nu vine din zona din 
spatele peritoneului. 

— Poate e vena hepatică? 

Luă două tampoane din tavă. Era ultima lor șansă. Puse 
tampoanele pe suprafața ficatului și strânse organul în mâini. 

— Ce face? vru Barrows să știe. 

— Comprimare hepatică, răspunse Littman. Uneori poate 
închide capetele unor rupturi ascunse. Poate să oprească 
sângerarea. 

Toţi mușchii umerilor și ai braţelor i se încordară în timp ce 
încerca să menţină presiunea pentru a opri hemoragia. 

— Incă mai curge, o informă Littman. Nu merge nici asta. 

Se uită la rană și văzu sângele acumulându-se în același ritm. 
Se întrebă de unde naiba tot curge. Și brusc observă că sângele 
picura la fel și din alte părţi. Nu doar din ficat, ci și din peretele 
abdominal, din membrană. De pe marginile inciziei. 

Se uită la brațul stâng al pacientului care ieșea de sub 
câmpurile sterile. Bandajul care acoperea zona unde era înfiptă 
perfuzia era plin de sânge. 

— Vreau șase unităţi de trombocite și plasmă proaspăt 
congelată ACUM, ordonă ea. Și începeţi să-i administraţi 
heparină! Zece mii de unităţi în perfuzie acum, apoi o mie de 
unităţi la fiecare oră. 

— Heparină? se miră Barrows zăpăcit. Dar sângerează rău... 


— Avem de-a face cu coagulare intravenoasă diseminată, 
răspunse Catherine. Avem nevoie de un anticoagulant. 

Littman se holba la ea. 

— Nu avem încă rezultatul analizelor de laborator. De unde 
știi că despre asta e vorba? 

— Va fi prea târziu când vom avea rezultatele. Trebuie să 
acţionăm acum. Îi făcu semn din cap asistentei. Administrează-i 
acum! 

Femeia băgă acul în orificiu. Injectându-i heparina, nu făceau 
decât să-și încerce norocul. Dacă diagnosticul lui Catherine era 
corect și pacientul suferea într-adevăr de coagulare 
intravenoasă diseminată, atunci prin venele lui se forma un 
număr mare de cheaguri, ca o aglomerare de celule văzute la 
microscop, care îi distrugea toți factorii naturali de coagulare și 
trombocitele. O rană gravă, începutul unui cancer sau infecțiile 
puteau cauza formarea unei cascade necontrolate de cheaguri. 
Deoarece coagularea diseminată neutraliza factorii de coagulare 
și trombocitele, ambele componente foarte necesare la 
închegarea sângelui, pacientul începea să sângereze. Pentru a 
opri coagularea diseminată, trebuia să-i administreze heparină, 
un anticoagulant. Asta era un tratament paradoxal. In afară de 
asta, mai era și un pariu. Dacă diagnosticul lui Catherine era 
greșit, atunci heparina nu avea decât să agraveze hemoragia. 

„De parcă ar putea fi mai rău de-atât.” O durea spatele, iar 
picioarele îi tremurau din cauza efortului pe care îl depunea ca 
să menţină presiunea asupra ficatului. Pe obraz i se prelinse o 
broboană de sudoare care se opri în mască. 

Laboratorul transmise rezultatele prin interfon. 

— Sala doi, avem rezultatele analizelor necunoscutului. 

— Daţi-i drumul, răspunse asistenta. 

— Numărul trombocitelor e cam o mie. Protrombina a ajuns la 
treizeci și prezintă componente care distrug fibrina. Se pare că 
pacientul vostru suferă în mod evident de coagulare diseminată 
intravenoasă. 

Catherine sesiză privirea uimită a lui Barrows. „E atât de ușor 
să-i impresionezi pe studenţii la medicină!” 

— Tahicardie! Are tahicardie! 

Catherine privi spre monitor. O linie în zigzag brăzda ecranul. 

— Are puls? 

— Nu, l-am pierdut. 


— Începeţi resuscitarea. Littman, ocupă-te de asta! 

Haosul se instaură ca din senin, aruncând-o într-un vârtej și 
mai violent. Un asistent năvăli cu plasma proaspătă și cu 
trombocitele. Catherine îl auzi pe Littman cerând administrarea 
medicamentelor pentru inimă, văzu o asistentă punându-și 
mâinile pe sternul pacientului și începând să maseze pieptul în 
timp ce capul i se balansa mecanic, semănând cu o pasăre care 
bea apă. Cu fiecare apăsare îi oxigenau creierul, menţinându-l în 
viaţă, dar, odată cu asta, alimentau și hemoragia. 

Catherine se uită cu atenţie în cavitatea abdominală a 
pacientului. Încă mai masa ficatul, încetinind fluxul sângelui. 
Oare imaginaţia îi juca feste sau într-adevăr sângele care i se 
prelingea printre degete asemenea unor panglici strălucitoare 
curgea mai încet? 

— Să-i aplicăm un șoc electric, propuse Littman. O sută de 
juli... 

— Nu, aşteaptă. l-a revenit pulsul! 

Catherine se uită la monitor. Tahicardie sinusoidală! Inima 
pompa din nou, dar asta însemna că și sângele năvălea prin 
artere. 

— Îi facem perfuzie? strigă ea. Care e tensiunea? 

— Tensiunea e... nouă cu patru. Da! 

— Pulsul e stabil. Tahicardia rămâne sinusoidală. 

Catherine privi în deschizătura abdominală. Sângerarea 
devenise aproape imperceptibilă. Stătea în picioare ţinând 
ficatul în mâini și ascultând sunetul regulat al monitorului. O 
adevărată muzică. Zise: 

— Oameni buni, cred că am reușit să salvăm o viaţă. 

(J 

Catherine își dezbrăcă halatul plin de sânge, își aruncă 
mănușile și merse după patul ambulant pe care necunoscutul 
era scos afară din Sala doi. Mușchii umerilor îi tremurau de 
oboseală, dar era o senzaţie plăcută. Epuizarea victoriei. 
Asistentele duceau patul ambulant în lift, ca să ajungă la 
Terapie intensivă. Catherine era gata să intre în lift, când auzi 
pe cineva strigând-o. 

Se întoarse și văzu un bărbat și o femeie apropiindu-se. 
Femeia cu ochi de cărbune și cu o privire scrutătoare ca un laser 
era scundă și avea un aspect fioros. Era îmbrăcată cu un costum 
sobru albastru care îi dădea o înfățișare de soldat. In comparaţie 


cu însoțitorul ei mult mai înalt, părea de-a dreptul pitică. 
Bărbatul arăta de vreo patruzeci și cinci de ani și avea părul 
negru brăzdat de fire argintii. Maturitatea cioplise linii adânci 
care dădeau un aspect serios acelei feţe încă surprinzător de 
frumoase. Catherine se concentră asupra ochilor lui. Erau de un 
gri cald, impenetrabili. O întrebă: 

— Dr. Cordell? 

— Da. 

— Eu sunt detectivul Thomas Moore, iar dânsa este detectivul 
Rizzoli. Suntem de la Omucideri. 

Îi arătă insigna, dar oricum nu avea nicio importanţă. Abia 
dacă îi aruncă o privire; era atentă doar la Moore. 

— Putem vorbi cu dumneavoastră în particular? o rugă el. 

Se uită la asistentele care așteptau cu necunoscutul în lift. 

— Luaţi-o înainte, le spuse. Dr. Littman vă va spune ce trebuie 
să faceţi. 

După ce se închise ușa liftului, i se adresă detectivului Moore: 

— E vorba despre pacientul lovit și părăsit la locul 
accidentului care tocmai a venit? Pentru că se pare ca va 
supraviețui. 

— Nu am venit să vorbim despre niciun pacient. 

— Aţi spus că sunteţi de la Omucideri, nu? 

— Da. 

Tonul lui calm o alarmă. Era un avertisment amabil care-i 
spunea să se pregătească pentru vești proaste. 

— E vorba de... O, Doamne, sper că nu este vorba despre 
cineva cunoscut. 

— E vorba despre Andrew Capra și despre ceea ce vi s-a 
întâmplat în Savannah. 

Preţ de o clipă, rămase fără voce. | se înmuiară picioarele, și 
se lipi de perete, ca și cum ar fi vrut să se sprijine pentru a nu 
cădea. 

— Dr. Cordell? întrebă el îngrijorat. Vă simţiţi bine? 

— Cred... cred că ar trebui să vorbim în biroul meu, șopti. 

Se întoarse brusc și ieși de la Urgenţe. Nu se uită înapoi să 
vadă dacă detectivii o urmau; continua să meargă pentru a se 
refugia în siguranţa cabinetului ei din clădirea vecină. Le auzi 
pașii în spate în timp ce înainta pe coridoarele marelui complex 
care era Centrul Medical Pilgrim. 

„Ce vi s-a întâmplat în Savannah?” 


Nu voia să vorbească despre asta. Sperase că nu avea să mai 
vorbească absolut niciodată cu nimeni pe marginea acestui 
subiect. Dar ei erau ofiţeri de poliţie, și nu avea cum să le evite 
întrebările. 

Ajunseră în cele din urmă la un apartament care avea o 
plăcuţă pe care scria: 


Peter Falco, medic 
Catherine Cordell, medic 
Chirurgie Generală și Vasculară 


Intră în biroul din față, iar recepţionista o întâmpină cu un 
zâmbet care îi îngheță însă pe buze când îi zări fața pământie și- 
i remarcă pe cei doi străini care o urmară înăuntru. 

— Dr. Cordell? S-a întâmplat ceva? 

— Vom fi în biroul meu, Helen. Te rog să răspunzi tu la telefon 
pentru mine. 

— Primul pacient vine la zece. Domnul Tsang vrea să vorbiţi 
despre viitoarea lui operație de splină... 

— Amână-l! 

— Dar vine tocmai din Newbury. Probabil că e deja pe drum. 

— Bine, atunci roagă-l să aștepte. Dar, te rog, nu mă chema 
la telefon. 

Neluând în seamă privirea mirată a lui Helen, Catherine se 
îndreptă spre birou, cu Moore și Rizzoli în spatele ei. Se duse 
direct spre halatul ei alb, care însă nu era în cuierul de pe ușă 
unde era atârnat în mod normal. Nu era mare lucru, dar era un 
amănunt care se adăuga la grijile pe care le avea deja, făcând 
situația insuportabilă. Se uită prin încăpere căutând halatul, ca 
și cum toată viaţa ei depindea de asta. Îl zări lângă dulapul cu 
dosare și simţi o senzaţie inexplicabilă de ușurare atunci când îl 
înșfăcă și se adăposti în spatele biroului ei. Acolo se simţea mai 
în siguranţă, baricadată dincolo de suprafața lucioasă din lemn 
de trandafir. În siguranţă și stăpână pe situaţie. 

Camera era ordonată la fel ca toate lucrurile din viața ei. Nu 
suporta dezordinea, așa că dosarele erau aranjate în două 
teancuri pe birou. Cărţile erau așezate în ordine alfabetică, după 
autor. Calculatorul zumzăia ușor, monitorul afișând o serie de 
figuri geometrice. Își îmbrăcă halatul ca să acopere bluza 
murdară de sânge. Învelișul suplimentar al uniformei era încă un 


scut de protecţie, o altă barieră în faţa ciudățeniilor mizerabile și 
periculoase ale vieții. 

Stând în spatele biroului ei, îi privea pe Moore și pe Rizzoli în 
vreme ce studiau încăperea, încercând fără îndoială să înţeleagă 
mai bine ocupantul. Oare era un lucru obișnuit ca polițiștii să 
examineze repede lucrurile, să evalueze personalitatea 
subiectului? Asta o făcea pe Catherine să se simtă expusă și 
vulnerabilă. 

— mi dau seama că e un subiect dureros pentru 
dumneavoastră, rosti Moore în vreme ce se așeza. 

— Nici nu aveţi idee cât de dureros. Au trecut doi ani. De ce îl 
mai aduceți în discuţie? 

— Din cauza celor două crime nerezolvate aici, în Boston. 

Catherine se încruntă. 

— Dar eu am fost atacată în Savannah. 

— Știm asta. Există o bază naţională de date cu toate crimele, 
numită VICAP. Când am căutat acolo, uitându-mă după crimele 
asemănătoare celor de aici, ne-a apărut numele lui Andrew 
Capra. 

Catherine tăcu pentru o clipă, analizând informaţia, făcându-și 
curaj să pună următoarea întrebare. Reuși să spună cu calm: 

— Despre ce asemănări vorbim? 

— Legate de modul în care femeile au fost imobilizate și 
controlate. Despre tipul de instrument de tăiat folosit. Despre... 
Moore făcu o pauză, încercând să expună faptele cât mai delicat 
cu putință. Despre tipul mutilării, încheie el pe un ton scăzut. 

Catherine se prinse de birou cu ambele mâini, luptându-se să- 
și stăpânească senzația de greață. Privirea îi căzu pe teancurile 
de dosare perfect aliniate din fața ei. Observă o pată de 
cerneală murdărindu-i mâneca halatului de laborator. 

„Oricât de mult ai încerca să-ţi păstrezi ordinea în viaţă, 
oricâtă grijă ai avea să te aperi de greșeli, de imperfecţiuni, 
întotdeauna apare o pată, o fisură care stă la pândă într-un loc 
nevăzut, ceva care așteaptă să te surprindă.” 

— Spuneţi-mi ceva despre ele, zise. Despre cele două femei. 

— Nu avem voie să dezvăluim prea multe. 

— Ce-mi puteţi spune? 

— Nu mai mult decât s-a scris în G/obe duminică. 

li luă ceva timp ca să înțeleagă ce îi spusese. Se încordă 
neîncrezătoare. 


— Crimele astea din Boston... sunt recente? 

— Ultima s-a petrecut vinerea asta. 

— Deci nu are nimic de-a face cu Andrew Capra! Nu are nicio 
legătură cu mine. 

— Unele asemănări sunt izbitoare. 

— Atunci sunt pur întâmplătoare. Asta trebuie să fie 
explicaţia. Credeam că vorbiţi despre niște crime mai vechi. 
Ceva ce a făcut Capra acum câţiva ani. Nu săptămâna trecută. 

Își împinse scaunul înapoi. 

— Nu înţeleg cum vă pot ajuta. 

— Dr. Cordell, criminalul cunoaște detalii care nu au fost 
niciodată dezvăluite publicului. Are informaţii despre atacurile 
lui Capra pe care nu le știu decât investigatorii din Savannah. 

— Atunci poate ar trebui să-i verificaţi pe oamenii care le 
Cunosc. 

— Dumneavoastră sunteţi unul dintre ei, dr. Cordell. 

— În cazul în care aţi uitat, eu am fost o victimă. 

— Aţi povestit cuiva detalii despre acest caz? 

— Doar poliţiei din Savannah. 

— Nu aţi povestit nimic prietenilor dumneavoastră? 

— Nu. 

— Familiei? 

— Nu. 

— Trebuie să existe cineva în care să fi avut încredere. 

— Nu vorbesc despre asta. Niciodată nu vorbesc despre asta. 

Se uită la ea neîncrezător. 

— Niciodată? 

Își feri privirea. 

— Niciodată, murmură. 

Urmă o tăcere îndelungată. Apoi Moore întrebă cu blândețe: 

— Aţi auzit vreodată numele Elena Ortiz? 

— Nu. 

— Diana Sterling? 

— Nu. Ele sunt femeile... 

— Da. Ele sunt victimele. 

Înghiţi cu greutate. 

— Numele lor nu-mi spun nimic. 

— Nu aţi auzit de aceste crime? 

— Evit în mod intenţionat să citesc despre lucrurile tragice. E 
o chestie pe care n-o pot suporta. 


Scoase un oftat de oboseală. 

— Trebuie să înțelegeţi, văd prea multe lucruri îngrozitoare 
aici la Urgenţă. Când ajung acasă la sfârșitul zilei, vreau liniște. 
Ce se întâmplă în lume - toată violenţa... nu vreau să mai citesc 
despre asta. 

Moore scoase din jachetă două fotografii pe care le puse pe 
birou în faţa ei. 

— Recunoașteţi vreuna din femeile astea? 

Catherine se uită cu atenţie la acele feţe. Cea din stânga avea 
ochi negri, un zâmbet pe faţă și părul în vânt. Cealaltă era o 
blondă diafană, cu privirea visătoare și distantă. 

— Bruneta e Elena Ortiz, zise Moore. Cealaltă e Diana 
Sterling. Ea a fost ucisă în urmă cu un an. Feţele lor vi se par 
cunoscute? 

Clătină din cap în semn că nu. 

— Diana Sterling locuia în Back Bay, la doar opt sute de metri 
de casa dumneavoastră. Apartamentul Elenei Ortiz e la câteva 
blocuri spre sud de acest spital. Poate le-aţi văzut. Sunteţi 
absolut sigură că nu o recunoaștetți pe niciuna? 

— Nu le-am văzut niciodată. 

Îi întinse fotografiile lui Moore, și brusc își dădu seama că îi 
tremura mâna. Cu siguranţă lui nu-i scăpase amănuntul când 
luă fotografiile și degetele li se atinseră. Se gândi că detectivul 
remarcase probabil o mulţime de lucruri; era normal pentru un 
poliţist. Fusese atât de preocupată de tremurul ei interior, că 
abia dacă fusese atentă la bărbat. Fusese amabil și tăcuse, așa 
că nu se simţise deloc ameninţată de el. Işi dădu seama că o 
analizase cu foarte mare atenţie, pândind să întrezărească ceva 
din sufletul ei. Așteptase să vadă nu chirurgul împlinit, nu 
roșcata calmă și elegantă, ci femeia din interior. 

Detectivul Rizzoli însă, spre deosebire de Moore, nu depuse 
niciun efort să-și domolească tonul și reluă discuţia. Pur și 
simplu voia răspunsuri și nu intenţiona să piardă timpul 
încercând să le găsească. 

— Când v-aţi mutat aici, dr. Cordell? 

— Am părăsit Savannah la o lună după ce am fost atacată, 
răspunse Catherine pe același ton oficial ca Rizzoli. 

— De ce aţi ales Bostonul? 

— De ce nu? 

— E departe de sud. 


— Mama mea a crescut în Massachusetts. Ne aducea în New 
England în fiecare vară. M-am simţit... ca și cum reveneam 
acasă. 

— Deci sunteți aici de mai bine de doi ani? 

— Da. 

— Și cu ce v-aţi ocupat în timpul ăsta? 

Catherine se încruntă, mirată de întrebare. 

— Am lucrat aici împreună cu doctorul Falco, la Urgenţe. 

— Atunci se pare că cei de la G/obe au greșit. 

— Poftim? 

— Am citit un articol despre dumneavoastră acum câteva 
săptămâni. Cel despre femeile chirurg. Apropo, fotografia 
dumneavoastră era foarte reușită. Acolo scria că aţi început 
munca la Centrul Medical Pilgrim cu un an în urmă. 

Catherine făcu o pauză și spuse calm: 

— Informaţia din articol era corectă. După episodul de la 
Savannah, mi-am luat timp liber pentru a... Înghiţi în gol. M-am 
alăturat echipei doctorului Falco în iulie anul trecut. 

— Și ce ne puteți spune despre primul an petrecut în Boston? 

— N-am muncit. 

— Dar ce aţi făcut? 

— Nimic. 

Acel răspuns atât de sec și de hotărât era singurul pe care 
avea de gând să-l dea. Nu intenţiona să le dezvăluie adevărul 
atât de umilitor despre ce însemnase acel prim an. Zilele care 
se transformau în săptămâni, teama de a ieși din apartament. 
Nopțile în care cel mai mic zgomot o făcea să tremure de 
groază. Incercarea lentă și dureroasă de a se integra din nou în 
lume, timp în care o urcare cu liftul sau mersul pe timp de 
noapte până la mașină erau niște acte de eroism. Îi fusese 
rușine de comportamentul ei; încă îi mai era, și mândria ei nu 
avea să-i permită să dezvăluie așa ceva. 

Se uită la ceas. 

— Pacienţii mei trebuie să sosească. Nu mai am nimic de 
spus. 

— Lăsaţi-mă să mai verific o dată faptele. 

Rizzoli deschise un carnețel cu spirală. 

— Cu doi ani în urmă, în noaptea de 15 februarie, ați fost 
atacată în casa dumneavoastră de dr. Andrew Capra. Un bărbat 
pe care îl cunoșteațţi. Un intern cu care lucraţi la spital. 


O privi pe Catherine. 

— Știţi deja răspunsurile. 

— V-a drogat, v-a dezbrăcat. V-a legat de pat. V-a terorizat. 

— Nu văd niciun rost... 

— V-a violat. 

Vorbele, deși rostite cu repeziciune, o loviră ca o palmă. 

Catherine nu spuse nimic. 

— Și asta nu e tot ce plănuise să facă, continuă Rizzoli. 

„Doamne, fă-o să se oprească.” 

— Avea să vă mutileze în cel mai groaznic mod cu putinţă. La 
fel cum le mutilase și pe celelalte patru femei din Georgia. Le-a 
despicat și a distrus exact ceea ce le făcea femei. 

— Ajunge, rosti Moore. 

Dar Rizzoli era de neînduplecat. 

— Vi s-ar fi putut întâmpla și dumneavoastră, dr. Cordell. 

Catherine își scutură capul. 

— De ce faceţi asta? 

— Dr. Cordell, nu îmi doresc nimic mai mult decât să-l prind 
pe acest bărbat, și cred că și dumneata vrei să ne ajuţi. Și 
dumneata ai vrea să împiedicăm să se mai întâmple și altor 
femei. 

— Chestia asta nu are nicio legătură cu mine! Andrew Capra e 
mort. E mort de doi ani. 

— Da, am citit raportul autopsiei. 

— Ei bine, pot să vă garantez că e mort, ripostă Catherine. 
Pentru că eu sunt cea care l-a omorât pe nenorocitul ăla! 


e PATRU eœ 


Moore și Rizzoli stăteau și transpirau în mașină, aparatul de 
aer condiționat huruind în timp ce răcea aerul. Erau blocați în 
trafic de zece minute, iar mașina nu se răcorea deloc. 

— Contribuabilii primesc ceea ce plătesc, grăi Rizzoli. lar 
mașina asta e o porcărie. 

Moore opri aparatul de aer condiţionat și deschise fereastra. 
Mirosul de asfalt încins și de gaze de eșapament năvăli înăuntru. 
Era deja lac de transpiraţie. Nu înţelegea cum de putea Rizzoli 
să stea cu sacoul pe ea; el își dăduse jos jacheta de când 
plecaseră de la Centrul Medical Pilgrim și fuseseră prinși în valul 
de căldură. Ştia că îi era cald pentru că-i vedea sudoarea 
lucindu-i pe buza de sus, o buză care probabil că nu fusese 
niciodată rujată. Rizzoli nu arăta rău, dar, în timp ce alte femei 
încercau să se aranjeze folosind machiaj sau punându-și cercei 
în urechi, ea părea hotărâtă să-și reducă puterea de atracţie. 
Purta costume sobre, închise la culoare, care nu se potriveau cu 
înălţimea ei, iar părul ei părea un pămătuf neîngrijit de bucle 
negre. Era cine spunea că e, așa că, fie o acceptai așa cum era, 
fie te puteai duce la naiba. Inţelesese de ce adoptase o 
asemenea atitudine; probabil că avea nevoie de ea pentru a 
supraviețui în meseria de poliţist. Mai presus de toate, Rizzoli 
era o supraviețuitoare. 

Catherine Cordell era și ea, la rândul ei, o supraviețuitoare. 
Dar dr. Cordell adoptase o altă strategie: retragerea. Distanţa. 
În timpul interogatoriului, avusese senzaţia că se uită printr-un 
geam opac, așa de detașată i se păruse. 

Tocmai acea detașare o enervase pe Rizzoli. 

— Ceva nu e în regulă cu ea. La capitolul emoţii are unele 
probleme. 

— E medic la Urgenţe. E pregătită să-și păstreze calmul. 

— E o diferenţă între calm și răceală. In urmă cu doi ani, a fost 
legată, violată și aproape golită de intestine. lar acum e 
înspăimântător de calmă când vine vorba despre asta. Asta mă 
face să îmi pun niște întrebări. 

Moore se opri la lumina roșie a semaforului și începu să 
privească la șirul de mașini din intersecție. Sudoarea îi picura pe 
spate. Nu suporta prea bine căldura; îl făcea să fie lent și îl 
ameţea. Abia aștepta sfârșitul verii și puritatea primilor fulgi de 
nea ai iernii... 


— Hei, strigă Rizzoli. Asculţi ce spun? 

— Se controlează foarte bine, încuviință el. 

„Dar nu e de gheaţă”, se gândi el, amintindu-și cum îi 
tremurase mâna când îi înapoiase fotografiile celor două femei. 

Întors la biroul lui, își luă o Cola caldă și reciti articolul publicat 
în urmă cu două săptămâni în Boston Globe: „Femeile care 
mânuiesc cuțitul”. Vorbea despre trei femei chirurg din Boston - 
despre triumfurile și problemele speciale cu care se confruntau 
în meseria lor. Dintre cele trei fotografii, a lui Cordell era cea 
mai interesantă. Nu doar pentru că era foarte atractivă; era 
vorba despre privirea ei, așa de mândră și de directă, încât 
părea că provoacă aparatul de fotografiat. Acea imagine, la fel 
ca articolul, întărea impresia că femeia era stăpână pe viaţa ei. 

Lăsă articolul și începu să se gândească la cât de greșită 
putea fi prima impresie. Cât de ușor putea fi mascată durerea 
de un zâmbet, de o bărbie înălțată. 

Deschise un dosar. Trase aer în piept și reciti raportul poliţiei 
din Savannah despre dr. Andrew Capra. 

Prima crimă a lui Capra se petrecuse pe când era student în 
ultimul an la Universitatea Emory din Atlanta. Victima fusese 
Dora Ciccone, o absolventă în vârstă de douăzeci și doi de ani, 
al cărei cadavru fusese găsit legat de pat în apartamentul ei din 
afara campusului. La autopsie, în corp i se găsiseră urme de 
Rohypnol, care îl ajutase pe individul cu care avusese întâlnire 
să o violeze. Apartamentul ei nu indica nicio urmă de intrare 
forțată. 

Victima îl invitase pe criminal în casă. 

Imediat după ce fusese drogată, Dora Ciccone fusese legată 
de pat cu un fir de nailon, iar ţipetele îi fuseseră înăbușite cu 
bandă izolantă. Mai întâi o violase. Apoi o tăiase. 

Suportase pe viu toată operaţia. 

Când terminase extirparea, își luase suvenirul și-i dăduse 
lovitura de graţie: o singură tăietură de-a lungul gâtului, de la 
stânga la dreapta. Deși poliţia recoltase ADN-ul din sperma 
criminalului, tot nu avea nicio pistă. Investigația era complicată 
și de faptul că Dora era cunoscută ca o fată petrecăreaţă, căreia 
îi plăcea să frecventeze barurile din zonă și care aducea adesea 
acasă bărbaţi pe care abia îi cunoscuse. 

În noaptea în care murise, bărbatul cu care venise acasă era 
un student la medicină pe nume Andrew Capra. Dar acesta nu 


intrase în atenţia poliției decât după ce alte trei femei fuseseră 
ucise în Savannah, la trei sute douăzeci de kilometri depărtare. 

În cele din urmă, crimele încetaseră într-o noapte umedă de 
iunie. 

Catherine Cordell, o femeie de treizeci și unu de ani, medicul 
rezident care conducea Secţia de chirurgie de la Spitalul 
Riverland din Savannah, se speriase când cineva îi ciocănise la 
ușă. Când deschisese, pe verandă stătea Andrew Capra, unul 
dintre internii ei de la Chirurgie. La spital, în ziua respectivă, îl 
mustrase pentru o neglijenţă pe care o făcuse, și era disperat să 
afle cum să-și îndrepte greșeala. Putea să intre să vorbească 
despre asta? 

Băuseră bere și trecuseră în revistă realizările lui Capra. Toate 
greșelile pe care le făcuse, toţi pacienţii care ar fi putut să 
sufere din cauza neglijenței lui. Nu ocolise deloc adevărul: Capra 
nu rezista, și nu avea să i se permită să termine cursurile de 
chirurgie. La un moment dat, Catherine părăsise camera să 
meargă la baie, apoi se întorsese să continue conversaţia și să- 
și termine berea. 

Când își recăpătase conștiința, era dezbrăcată și legată de pat 
cu un fir de nailon. 

Raportul poliţiei descria, cu niște detalii înfiorătoare, coșmarul 
care urmase. 

Fotografiile care i se făcuseră la spital arătau o femeie cu 
ochii speriaţi, cu obrajii învineţiți și umflaţi. Ceea ce se vedea în 
acele fotografii putea fi rezumat într-un singur cuvânt: victimă. 

lar victimă nu era deloc un cuvânt potrivit pentru femeia 
ciudat de controlată pe care o întâlnise azi. 

Recitind mărturia lui Cordell, îi putea auzi vocea. Cuvintele nu 
mai aparţineau unei victime anonime, ci unei femei a cărei faţă 
îi era cunoscută. 


Nu știu cum mi-am eliberat mâna. Am încheietura 
complet jupuită, așa că trebuie s-o fi tras prin sfoară. 
Îmi pare rău, dar nu-mi amintesc prea clar. Tot ce stiu e 
că trebuia să mă întind după scalpel. Trebuia să iau 
scalpelul din tavă. Că trebuia să tai firul înainte să se 
întoarcă Andrew... 

Îmi amintesc că m-am rostogolit spre marginea 
patului. Am căzut pe podea și m-am lovit la cap. Apoi 


m-am trezit căutând pistolul. E pistolul tatălui meu. 
După ce a fost ucisă și cea de-a treia victimă din 
Savannah, a insistat să îl păstrez eu. 

Îmi amintesc că m-am întins sub pat. Am apucat 
arma. Îmi amintesc pașii care se apropiau de cameră. 
Apoi... nu sunt sigură. Poate ca atunci l-am împușcat. 
Da, cred că asta s-a întâmplat. Mi s-a spus că l-am 
împușcat de două ori. Cred că este adevărat. 


Moore făcu o pauză. Raportul balistic confirmase că ambele 
gloanţe fuseseră trase cu arma înregistrată pe numele tatălui lui 
Catherine, care fusese găsită jos lângă pat. Testele de sânge 
efectuate la spital confirmaseră prezenţa în sânge a Rohypnol- 
ului, un medicament care cauzează amnezie, așa că era 
probabil să fi avut probleme cu memoria. Când Cordell fusese 
adusă la Urgenţe, doctorii o descriseseră ca fiind confuză, fie din 
cauza medicamentului, fie din cauza unei contuzii. Numai o 
lovitură foarte puternică la cap ar fi avut drept urmări o faţă așa 
de vânătă și de umflată. Ea nu-și amintea cum și când primise 
acea lovitură. 

Moore își îndreptă atenţia spre fotografiile de la locul crimei. 
Pe podeaua dormitorului, Andrew Capra zăcea fără viaţă întins 
pe spate. Fusese împușcat de două ori, o dată în abdomen, o 
dată în ochi, de fiecare dată de aproape. 

Cercetă fotografiile mult timp, luând în calcul poziția corpului 
lui Capra, petele de sânge din jur. 

Analiză apoi raportul autopsiei. Il citi de două ori. 

Se mai uită o dată la fotografia de la locul crimei. 

„Ceva e în neregulă aici, se gândi. Mărturia lui Cordell nu are 
sens.” 

Brusc pe masă îi ateriză un raport. Se uită în sus speriat și o 
văzu pe Rizzoli. 

— Te-ai uitat cu atenție pe asta? vru ea să știe. 

— Ce e? 

— Raportul despre firul de păr găsit pe marginea rănii Elenei 
Ortiz. 

Moore analiză ultima propoziţie. Apoi rosti: 

— Nu am nici cea mai vagă idee ce înseamnă asta. 


În 1997, diferitele compartimente ale Departamentului de 
Poliţie din Boston fuseseră mutate sub un singur acoperământ 
aflat în complexul nou-nouţ de la One Schroeder Plaza, din 
foarte gălăgiosul cartier Roxbury. Când se refereau la noile lor 
cazemate, polițiștii vorbeau despre „palatul de marmură”, din 
cauza folosirii în hol, pe suprafeţe vaste, a granitului șlefuit. 
Gluma lor preferată era următoarea: „Lăsaţi-ne câțiva ani să 
devastăm locul, și totul va arăta ca acasă”. Schroeder Plaza nu 
prea semăna cu sediile ponosite ale poliţiei care apăreau la 
televizor. Era o clădire strălucitoare și modernă, foarte 
luminoasă datorită ferestrelor mari și  luminatoarelor. 
Departamentul de omucideri avea podelele acoperite cu 
covoare și era dotat cu multe calculatoare, putând fi astfel 
foarte ușor confundat cu biroul unei mari corporații. Ceea ce le 
plăcea polițiștilor cel mai mult era comunicarea între diferitele 
departamente polițienești. 

Ca să ajungă la laboratorul de criminalistică trebuiau doar să 
meargă până la capătul holului, în aripa stângă a clădirii. 

La Departamentul de analiză a firelor de păr și a fibrelor 
textile, Moore și Rizzoli priveau cum Erin Volchko, o doctoriţă de 
la Medicină legală, căuta printre plicurile cu dovezi. 

— Și nu a trebuit să lucrez decât cu firul ăla de păr, zise Erin. 
Dar e uimitor cât de multe date poţi afla de la un singur fir de 
păr. În sfârșit, iată-l! 

Găsise plicul cu numărul cazului Elenei Ortiz, iar acum scotea 
o lamelă de microscop. 

— Vă voi arăta cum se vede sub lupă. Cifrele sunt notate în 
raport. 

— Cifrele astea? întrebă Rizzoli, uitându-se la șirul lung de 
coduri notate pe pagină. 

— Da. Fiecare cod descrie o particularitate diferită a părului, 
de la culoare și formă, până la trăsăturile microscopice. Firul 
ăsta de faţă este A01 - blond-închis. Formele sunt din seria B01. 
Ondulat, cu diametrul buclei mai mic de optzeci - așa că e 
aproape drept. Lungimea e de patru centimetri. Din nefericire, 
firul nostru e în faza telogenă, așa că nu are niciun pic de ţesut 
epitelial lipit de el. 

— Prin urmare, nu avem ADN-ul. 

— Intocmai. Telogenul e ultima fază de creștere a firului de 
păr. Firul a căzut în mod natural, ca urmare a procesului de 


năpârlire. Cu alte cuvinte, nu a fost smuls. Dacă ar fi existat 
celule epiteliale la rădăcină, am fi putut folosi nucleele pentru 
analiza ADN-ului. Insă firul ăsta nu are astfel de celule. 

Rizzoli și Moore se priviră dezamăgiţi. 

— În schimb, adăugă Erin, avem ceva trăsnet. Nu la fel de bun 
ca ADN-ul, dar s-ar putea să ajute la tribunal în momentul în 
care veţi găsi un suspect. Păcat că nu avem niciun fir de la cazul 
Sterling, ca să facem o comparaţie. 

Focaliză lentilele microscopului, apoi se dădu la o parte. 

— Uitaţi-vă puţin! 

Aparatul avea două lentile, așa că Moore și Rizzoli putură să 
examineze lamela în același timp. Ceea ce văzu Moore prin 
lentilă fu un singur fir pe care erau înșiraţi niște noduli 
minusculi. 

— Ce sunt umflăturile astea mici? întrebă Rizzoli. Asta nu e 
normal. 

— Nu numai că e anormal, dar e și ceva rar, adăugă Erin. E o 
problemă numită 7richorrhexis invaginata, cunoscută și sub 
numele de „firul de bambus”. Puteţi vedea de unde îi vine 
porecla. Nodulii ăștia mici îl fac să semene cu o tulpină de 
bambus, nu-i așa? 

— Ce sunt nodulii? vru să știe Moore. 

— Sunt imperfecţiuni ale fibrelor de păr. Puncte slabe care 
permit firului să se îndoaie, formând un fel de minge sau de 
mufă. Umflăturile astea sunt punctele slabe în care firul s-a 
strivit de el însuși, alcătuind o protuberanţă. 

— Cum să ajungi să ai așa ceva? întrebă Moore. 

— Uneori poate rezulta în urma unor acţionări prea dese 
asupra părului. Vopsiri, coafuri permanente, chestii de-astea. 
Dar, pentru că e mai probabil să avem de-a face cu un suspect 
bărbat și cum nu văd nicio dovadă de decolorare artificială, sunt 
înclinată să spun că nu asta e cauza, ci e vorba despre vreo 
dereglare genetică. 

— Cum ar fi... 

— Sindromul Netherton, de exemplu. E o problemă legată de 
autozomii care afectează producerea keratinei. Asta e o 
proteină fibroasă foarte puternică găsită în păr și în unghii. De 
asemenea, se mai află și în țesutul epitelial. 

— Dacă e o problemă genetică și keratina nu se dezvoltă 
normal, atunci firul de păr e slăbit? 


Erin încuviinţă din cap. 

— Și nu numai părul e afectat. Persoanele care suferă de 
sindromul Netherton pot avea și probleme cu pielea. Urticarii și 
exfolieri. 

— Căutăm un necunoscut care are probleme serioase cu 
mătreața? întrebă Rizzoli. 

— S-ar putea să fie chiar mai mult decât atât. Unii dintre 
acești pacienţi pot suferi și de o formă mai gravă a bolii precum 
ihtioză. Pielea lor poate să fie atât de uscată, încât arată ca 
pielea unui aligator. 

Rizzoli râse. 

— Deci suntem în căutarea Omului-Reptilă. Asta ar trebui să 
restrângă sfera de căutare. 

— Nu neapărat. E vară. 

— Și? 

— Căldura și umiditatea pot duce la uscarea pielii. În perioada 
asta a anului poate arăta perfect normal. 

Rizzoli și Moore se uitară unul la altul, gândindu-se la același 
lucru. 

„Ambele victime au fost ucise în timpul verii.” 

— Atâta timp cât o să fie cald, probabil că nu se deosebește 
foarte mult de ceilalți. 

— E abia iulie, constată Rizzoli. 

Moore încuviinţă. 

— Sezonul lui de vânătoare e abia la început. 

e 

Necunoscutul avea un nume. Asistentele de la Urgență îi 
descoperiseră o bucată din cartea de identitate ataşată de inelul 
cheilor. ÎI chema Herman Gwadowski și avea șaizeci și nouă de 
ani. 

Catherine stătea în rezerva de la Terapie intensivă a 
pacientului ei, urmărind cu atenţie monitoarele și echipamentul 
dispus în jurul patului. Pe ecranul  osciloscopului, 
electrocardiograma arăta că ritmul inimii era normal. Tensiunea 
arterială era 110/70, iar indicii presiunii intravenoase urcau și 
coborau precum valurile unei mări agitate. Analizând cifrele, 
operaţia domnului Gwadowski părea o reușită. 

„Dar nu se trezește”, se gândi Catherine în timp ce îi inspecta 
ochiul stâng, apoi pe cel drept cu lanterna în formă de stilou. La 


aproape optzeci de ore de la operaţie, pacientul era tot în comă 
profundă. 

Se îndreptă și îi urmări mișcările pieptului în ritmul 
ventilatorului. Reușise să-i oprească sângerarea care l-ar fi 
omorât. Dar ce anume salvase? Un corp cu o inimă vie, dar cu 
un creier nefuncţional. 

Auzi o bătaie în geam. Prin fereastra salonului îl văzu făcându- 
i cu mâna pe partenerul ei de la Chirurgie, dr. Peter Falco; 
acesta afișa o mină îngrijorată, neobișnuită pe fața lui mereu 
veselă. 

Se știe că unii chirurgi au accese de furie în sala de operaţie. 
Unii își îmbracă aroganțţi halatul ca pe niște mantii regale. Alţii 
sunt tehnicieni eficienţi, dar extrem de reci, pentru ei pacienţii 
reprezentând doar mașinării mecanice care trebuie reparate. 

Și apoi era Peter. Haiosul și exuberantul Peter care cânta 
asurzitor și fals melodiile lui Elvis în sala de operaţie, care 
organiza concursuri cu avioane de hârtie în birou și care juca 
Lego cu pacienţii lui de la pediatrie. Era obișnuită să-l vadă pe 
Peter zâmbind. Când îl văzu încruntându-se prin fereastră, ieși 
imediat din rezerva pacientului ei. 

— S-a întâmplat ceva? îl întrebă. 

— Acum mi-am terminat vizitele. 

Peter privi tuburile și mașinăriile din jurul patului domnului 
Gwadowski. 

— Am auzit că ai salvat de la moarte un individ care a 
sângerat doisprezece pungi. 

— Nu știu dacă putem spune că l-am salvat. Se uită la 
pacient. Totul funcţionează, mai puţin materia cenușie. 

Preţ de câteva clipe, nu mai spuseră nimic, amândoi privind 
pieptul domnului Gwadowski ridicându-se și coborând. 

— Helen mi-a spus că azi au venit să te vadă doi polițiști, rosti 
Peter. Probleme? 

— Nimic important. 

— Ai uitat să plătești amenzile de parcare? 

Catherine se strădui să râdă. 

— Ai ghicit, și contez pe tine să mă scoţi din necaz. 

Părăsiră salonul de la Terapie intensivă și porniră pe hol, 
slăbănogul Peter mergând legănat cu pași mari alături de ea. In 
lift, o întrebă: 

— Totul e în regulă, Catherine? 


— De ce? Nu par în regulă? 

— Sincer? Îi analiză faţa cu ochii lui albaștri atât de direcţi 
încât se simţi invadată. Arăţi de parcă ai avea nevoie de un 
pahar de vin și de o cină în oraș. Ce-ar fi să vii cu mine? 

— O invitaţie foarte tentantă. 

— Dar? 

— Dar cred că voi sta acasă în seara asta. 

Peter își duse mâinile la piept, ca și cum ar fi fost rănit mortal. 

— Lovit din nou! la spune-mi, există vreo abordare care să 
meargă? 

Zâmbi. 

— Asta rămâne să descoperi tu. 

— Dar asta? Mi-a șoptit o vrăbiuţă că sâmbătă e ziua ta. Lasă- 
mă să te iau cu avionul meu. 

— Nu pot. Sunt de serviciu în ziua aia. 

— Poţi să faci schimb cu Ames. Vorbesc eu cu el. 

— Peter, știi că nu îmi place să zbor. 

— Nu-mi spune că ai vreo fobie legată de zbor? 

— Pur și simplu, nu-mi place să nu deţin controlul. 

Peter clătină din cap cu o expresie gravă. 

— Un tip clasic de personalitate a unui chirurg. 

— Asta e un mod drăguţ de a spune că sunt rigidă. 

— Deci nu vom merge la întâlnirea zburătoare? Nu am cum să 
te fac să te răzgândești? 

— Nu prea cred. 

El oftă. 

— Ei bine, cam astea au fost replicile mele. Mi-am epuizat tot 
repertoriul. 

— Știu. Ai început să te cam repeti. 

— Așa zice și Helen. 

Catherine fu surprinsă. 

— Helen îţi dă sfaturi despre cum să mă inviţi în oraș? 

— Mi-a zis că nu suportă să urmărească spectacolul patetic al 
unui bărbat care se lovește cu capul de un zid impenetrabil. 

Amândoi izbucniră în râs când ieșiră din lift și se îndreptară 
spre cabinetul lor. Se amuzau ca doi colegi care nu luau în 
serios acel joc. Rămânând la stadiul în care nu erau implicate 
niciun fel de sentimente, știau că nu avea nimeni de suferit. Nu 
era vorba decât despre un mic flirt nevinovat care îi ţinea 


departe de complicaţii. O invitase în oraș în joacă și tot în joacă 
ea îl refuzase, tot biroul fiind implicat în gluma lor. 

Era deja cinci și jumătate, și personalul plecase. Peter se 
retrase în biroul lui, iar Catherine se duse la ea să-și lase halatul 
și să-și ia geanta. În timp ce-și punea halatul în cuierul de pe 
ușă, un gând îi trecu prin minte. 

Traversă holul și băgă capul pe ușa biroului lui Peter. Analiza 
niște grafice, cu ochelarii pe nas. Spre deosebire de biroul ei 
foarte ordonat, al lui Peter era un haos total. Coșul de gunoi era 
plin cu avioane de hârtie. Cărţile și ziarele medicale erau 
îngrămădite pe scaune. Unul dintre pereţi era acoperit aproape 
în întregime de un filodendron care părea scăpat de sub control. 
Îngropate sub munţii de hârtii, zăceau diplomele lui Peter: o 
adeverinţă a unor studii neabsolvite de inginerie aeronautică la 
Institutul Tehnologic din Massachusetts, un doctorat în medicină 
de la Școala Medicală Harvard. 

— Peter, am o întrebare stupidă... 

O privi pe deasupra ochelarilor. 

— Atunci ai venit la omul potrivit. 

— Ai fost în biroul meu? 

— Să-mi sun avocatul înainte să răspund? 

— Haide! Vorbesc serios. 

El se îndreptă și o privi în ochi. 

— Nu, n-am intrat. De ce? 

— Nu contează. Nu e nimic important. 

Se pregăti să plece și auzi scârţăitul scaunului în timp ce 
Peter se ridica. 

— Ce nu e important? o întrebă. 

— Am un comportament obsesiv-compulsiv, asta-i tot. Mă 
enervez când lucrurile nu sunt unde ar trebui să fie. 

— Ca de exemplu? 

— Halatul meu. Întotdeauna îl atârn pe ușă, dar mereu îl 
găsesc pe dulapul cu dosare sau pe scaun. Știu că nu umblă nici 
Helen, nici celelalte secretare. Le-am întrebat. 

— Probabil că l-a mutat femeia de serviciu. 

— Și apoi, mă înnebunește faptul că nu-mi găsesc 
stetoscopul. 

— Încă nu l-ai găsit? 

— A trebuit să-l împrumut pe-al asistentei-șefe. 

Peter se încruntă și se uită prin cameră. 


— Ei bine, uite-l acolo. Pe raftul bibliotecii. 

Se duse spre bibliotecă, spre locul unde stetoscopul ei stătea 
încolăcit lângă o carte. 

Catherine îl luă din mâna lui fără să zică nimic, holbându-se, 
ca și cum ar fi fost un obiect extraterestru. Un șarpe negru 
atârnat de mâna ei. 

— Hei, ce se întâmplă? 

Catherine respiră adânc. 

— Cred că sunt doar obosită. 

Își puse stetoscopul în buzunarul stâng al halatului - în locul 
unde îl punea întotdeauna. 

— Ești sigură că asta e tot? Mai e ceva? 

— Trebuie să mă duc acasă. 

leşi din birou, iar el o urmă pe hol. 

— Are vreo legătură cu polițiștii aceia? Ascultă, dacă ai vreo 
problemă... dacă pot să te ajut cu ceva... 

— Nu am nevoie de niciun fel de ajutor, mulţumesc. 

Îi răspunsese mai dur decât avusese de gând și imediat îi 
păru rău. Peter nu merita un asemenea tratament. 

— Ştii, nu m-aș supăra deloc dacă din când în când mi-ai cere 
ajutorul, îi spuse el încet. Face parte din munca în echipă. Așa 
fac partenerii. Nu crezi? 

Nu-i răspunse. 

Peter se întoarse în biroul lui. 

— Ne vedem mâine, dimineaţă. 

— Peter? 

— Da? 

— În legătură cu cei doi polițiști. Motivul pentru care au venit 
la mine... 

— Nu trebuie să-mi spui nimic. 

— Nu, ar trebui. O să te întrebi mereu dacă nu-ți spun acum. 
Au venit să mă întrebe despre un caz de omucidere. O femeie a 
fost ucisă joi seara. S-au gândit că poate o cunoșteam. 

— O cunoșteai? 

— Nu. A fost o greșeală, asta-i tot. Suspină. Doar o greșeală. 

e 

Catherine trase zăvorul, îl auzi scoțând o bufnitură care o 
linişti, apoi puse lanțul. Încă un zid de apărare în fata 
nenorocirilor care stăteau la pândă dincolo de pereții locuinței 
ei. Adăpostită în siguranță în apartamentul ei, își scoase 


pantofii, își puse poșeta și cheile mașinii pe măsuţța din lemn de 
cireș și merse în șosete pe covorul gros și alb din camera de zi. 
În apartament era plăcut datorită miracolului numit instalaţie de 
aer condiţionat. Afară erau treizeci de grade, dar înăuntru, 
temperatura nu depășea niciodată douăzeci și două de grade 
vara și nu cobora sub douăzeci iarna. Erau atât de puţine lucruri 
în viaţă care puteau fi stabilite dinainte, predeterminate, iar ea 
se străduia din răsputeri să menţină aparenţa de ordine în viața 
ei. Alesese acest bloc cu douăsprezece apartamente de pe 
Commonwealth Avenue pentru că era nou și avea un garaj 
foarte sigur. Deși nu era la fel de pitoresc precum clădirile 
istorice din cărămidă roșie din Black Bay, canalizarea și 
instalaţiile electrice nu ridicau problemele de siguranță specifice 
clădirilor vechi. Catherine nu accepta ușor lipsa siguranței. 
Apartamentul ei era foarte curat și, cu excepţia câtorva pete 
răzlețe de culoare, alesese să-l mobileze numai în alb. Canapea 
albă, covoare albe, linoleum alb. Nuanţa purității. Neîntinat, 
virginal. 

Când ajunse în dormitor, se dezbrăcă, își agăță fusta, puse 
deoparte bluza pe care avea să o lase la curăţătorie. Imbrăcă 
niște pantaloni lejeri și o bluză de mătase fără mâneci. Până să 
intre în bucătărie în picioarele goale, era deja calmă și stăpână 
pe situaţie. 

Nu fusese deloc în apele ei întreaga zi. Vizita celor doi 
detectivi o neliniștise, și se surprinsese greșind din neatenţie. 
Luase o fișă greșită, notase date greșite pe o diagramă. 
Fuseseră greșeli minore, asemenea unor unde mici care tulbură 
în adâncime suprafaţa liniștită a unei ape. In ultimii doi ani 
reușise să alunge toate gândurile legate de cele întâmplate în 
Savannah. Din când în când, fără avertisment, îi mai revenea 
câte o imagine, la fel de tăioasă ca lama unui cuţit, dar de 
fiecare dată reușea să scape de ea cu dibăcie, gândindu-se la 
altceva. Dar în acea zi nu putea evita amintirile. Nu se mai 
putuse preface că tot ce trăise în Savannah nu se întâmplase 
niciodată. A 

Simţea  linoleumul bucătăriei rece sub tălpile goale. Işi 
prepară un cocktail cu puţină votcă și îl sorbi în timp ce rase 
parmezanul și tocă roșiile, cepele și ierburile. Nu mâncase de la 
micul dejun, iar alcoolul îi trecu direct în sânge. Votca îi provoca 
o ameţeală plăcută și anestezică. Loviturile regulate ale cuţitului 


pe tocător o relaxau, la fel și mirosul busuiocului și al usturoiului 
proaspăt. Gătitul era o terapie. 

Dincolo de fereastra bucătăriei, Bostonul era ca un cazan 
supraîncălzit de mașini blocate în trafic și de spirite inflamate, 
dar, în interiorul apartamentului, închisă în spatele geamurilor, 
Catherine căli roșiile în ulei de măsline, își turnă un pahar de 
Chianti și încălzi o oală de apă în care avea să fiarbă pastele. 
Aparatul de aer condiţionat răspândea cu șuierat aerul rece. 

Se așeză pe canapea cu pastele, salata și vinul în faţă și 
mâncă, ascultând acordurile lui Debussy îngânate de CD-Player. 
In ciuda faptului că îi era foame și se ocupase cu grijă de 
pregătirea mesei, totul părea lipsit de gust. Se strădui să 
mănânce, dar fiecare îmbucătură îi rămânea în gât, de parcă ar 
fi înghiţit ceva compact și lipicios. Nici măcar după ce bău al 
doilea pahar de vin nu reuși să scape de nodul din gât. Lăsă 
furculita deoparte și își privi cina din care ciugulise puțin. Muzica 
creștea în intensitate, și se năpusti asupra ei în valuri. 

Işi acoperi fața cu mâinile. La început nu scoase niciun sunet. 
Era ca și cum suferința ei fusese închisă pentru prea mult timp, 
iar lacătul fusese pus pentru totdeauna. Slobozi însă un scâncet 
ascuțit, cel mai subţire dintre sunete. Respiră sincopat și izbucni 
în plâns, ca și cum întreaga durere acumulată în doi ani 
începuse să se elibereze toată deodată. Violenţa emoţiilor o 
sperie, pentru că nu le putea ţine în frâu, pentru că nu-și dăduse 
seama cât de adânci erau rănile și pentru că nu știa dacă aveau 
să se vindece vreodată. Plânse până i se uscă gâtul și începu să 
gâfâie spasmodic, suspinele ei rămânând închise ermetic între 
pereţii apartamentului. 

În cele din urmă, secătuită de lacrimi, se întinse pe canapea și 
se cufundă de îndată într-un somn adânc și agitat. 

Se trezi brusc în întuneric. Inima îi bătea cu putere, bluza îi 
era îmbibată cu sudoare. Se auzise un zgomot? Se spărsese un 
geam, se auzeau pași? Asta o speriase și o trezise oare din 
somnul acela atât de adânc? Nu îndrăznea să schițeze vreun 
gest, de teamă să nu piardă zgomotul care avea să-l dea de gol 
pe intrus. 

Prin fereastră străluceau lumini mișcătoare, farurile unei 
mașini în trecere. Camera se lumină pentru scurt timp, apoi se 
cufundă din nou în întuneric. Ascultă șuieratul aerului rece 


eliberat de ventilator, huruitul frigiderului din bucătărie. Nimic 
ciudat. Nimic care să explice teroarea chinuitoare. 

Se ridică în capul oaselor, își luă inima în dinţi și aprinse 
veioza. Grozăviile pe care și le închipuise se risipiră imediat în 
strălucirea caldă a luminii. Se ridică de pe canapea și începu să 
se plimbe din cameră în cameră; aprinse luminile, se uită în 
debarale. Gândind raţional, știa că nu era niciun intrus, că 
locuința ei, cu un sistem de alarmă sofisticat, cu zăvoarele 
solide, cu ferestrele ferecate, era mai bine protejată decât 
oricare altă casă. Dar, cu toate astea, nu se linişti până când nu 
își încheie ritualul, până ce nu verifică fiecare ungher întunecat. 
Abia când se asigură că spaţiul intim nu îi fusese violat, își 
permise să răsufle din nou ușurată. 

Era zece și jumătate. Miercuri. 

„Trebuie să vorbesc cu cineva. In seara asta nu pot să mă 
descurc singură.” 

Se așeză la birou, își deschise calculatorul și privi ecranul. 
Acea grămadă de chestii electronice, de fire și de material 
plastic era colacul ei de salvare, singurul loc în care putea găsi 
alinare, singurul loc sigur în care își putea vărsa oful. 

Își tastă ID-ul, CCORD, intră pe internet și din câteva clicuri și 
două-trei cuvinte tastate, începu să navigheze spre camera 
secretă de chat numită simplu: „ajutor pentru femei”. 

Vreo șase ID-uri cunoscute erau deja acolo. Femei fără față, 
fără nume, toate retrase în raiul anonim și sigur al spaţiului 
virtual. Stătu câteva clipe privind mesajele rulând pe ecranul 
calculatorului. In mintea ei, părea că aude vocile rănite ale unor 
femei pe care nu le întâlnise niciodată în realitate. 


LAURIE45: Și atunci ce ai făcut? 

VOTIVE: l-am spus că nu sunt pregătită. Încă îmi mai 
aminteam. l-am spus că dacă ţine la mine, va mai 
aștepta. 

HBREAKER: Bravo ţie! 

WINKY98: Nu-l lăsa să te preseze. 

LAURIE45: Cum a reacționat? _ 

VOTIVE: A zis că ar fi cazul SA-MI REVIN. De parcă aș 
fi fricoasă, sau ceva de genul ăsta. 

WINKY98: Bărbaţii ar trebui să fie violaţi!!! 


HBREAKER: Mie mi-a luat doi ani până să mă simt 
pregătită. 

LAURIE45: Mie mai mult de un an. 

WINKY98: Tipii ăștia nu se gândesc decât la penisul 
lor. Asta înseamnă totul pentru ei. Nu vor decât să-și 
satisfacă CHESTIA aia. 

LAURIE45: Au! Eşti nervoasă în seara asta, Wink. 

WINKY98: Poate că sunt. Uneori cred că Lorena 
Bobbitt are dreptate. 

HBREAKER: Wink își scoate ghearele! 

VOTIVE: Nu cred că vrea să mai aștepte. Cred că mă 
va părăsi. 

WINKY98: Meriţi să te aștepte. O MERIŢI! 


Trecură câteva secunde, timp în care ecranul rămase fără 
mesaje. Apoi: 


LAURIE45: Bună, CCORD. Mă bucur că te-ai întors. 
Catherine tastă. 


CCORD: Văd că iar vorbim despre bărbaţi. 

LAURIE45: Da. Cum se face că niciodată nu putem 
renunța la subiectul ăsta răsuflat? 

VOTIVE: Pentru că ei sunt cei care ne rănesc. 


Mai urmă o pauză lungă. Catherine trase aer în piept și tastă. 


CCORD: Am avut o zi proastă. 
LAURIE45: Spune-ne, CC. Ce s-a întâmplat? 


Aproape că auzea prin eter murmurul vocilor femeilor, blând, 
calmant. 


CCORD: În seara asta am avut un atac de panică. 
Sunt aici, încuiată în casa mea, unde nu mă poate 
atinge nimeni, și, cu toate astea, îmi este frică. 

WINKY98: Nu-l lăsa pe el să câștige. Nu-l lăsa să te 
transforme în prizoniera lui. 


CCORD: E prea târziu. Deja m-am transformat într-o 
prizonieră. Pentru că mi-am dat seama de ceva 
îngrozitor în seara asta. 

WINKY98: Ce anume? 

CCORD: Răul nu moare. Nu moare niciodată. la doar 
o nouă faţă, un nume nou. Pentru că am fost atinse de 
el o dată, asta nu înseamnă că devenim imune și nu 
mai putem fi rănite niciodată. Fulgerul poate să 
lovească de două ori. 


Nimeni nu mai tastă nimic. Nu răspunse nimeni. 

„Nu contează cât de grijulii suntem, răul știe unde locuim. 
Știe cum să ne găsească”, gândi Catherine. 

O picătură de sudoare îi alunecă pe spate. 

„Și îl simt acum. Apropiindu-se.” 

e 

Nina Peyton nu merge nicăieri, nu se întâlnește cu nimeni. N-a 
mai mers la muncă de câteva săptămâni. Azi am sunat la biroul 
ei din Brookline, unde lucrează ca reprezentant de vânzări, iar 
colega ei mi-a răspuns că nu știe când se va întoarce la lucru. E 
ca un animal rănit, ascunsă în peștera ei, speriată să facă chiar 
și un pas afară în noapte. Știe ce îi rezervă noaptea, pentru că a 
fost atinsă de răul ei, și chiar și acum îl simte infiltrându-se ca 
niște vapori prin pereţii casei. Draperiile sunt trase bine, dar 
țesătura e subţire, și o văd cum se mișcă înăuntru. Silueta pare 
ametțită, are mâinile strânse la piept, iar corpul pare să i se fi 
ghemuit. În timp ce se plimbă prin cameră, mișcările îi sunt 
smucite și mecanice. _ 

Verifică încuietorile ușilor, zăvoarele ferestrelor. Incearcă să 
se pună la adăpost de întuneric. 

Probabil că e sufocant în casa aia mică. Noaptea pare că 
degajă aburi, iar ea nu are aparate de aer condiţionat la niciuna 
dintre ferestre. Toată seara a stat înăuntru, cu geamul închis, în 
ciuda căldurii. Mi-o închipui sclipind de sudoare, suferind de 
căldură pe timpul zilei fierbinţi și al nopţii, disperată să lase să 
intre aerul curat, dar îngrozită că ar putea să pătrundă și 
altceva. 

Trece din nou prin dreptul ferestrei. Zăbovește, încadrată de 
dreptunghiul de lumină. Brusc, trage draperiile și se întinde să 


desfacă zăvoarele. Deschide fereastra. Stă în faţa ei, respirând 
aer curat. În sfârșit, s-a predat în faţa bestiei. 

Nu e nimic mai incitant pentru un vânător decât mirosul prăzii 
rănite. Aproape că îl simt plutind în aer, mirosul unui animal 
însângerat. Cum ea respiră aerul nopţii, așa îi respir eu mirosul. 
Frica ei. 

Inima îmi bate mai puternic. Întind mâna spre geantă, ca să- 
mi mângâi instrumentele. Chiar și oţelul îmi pare cald la 
atingere. 

Închide fereastra cu zgomot. Câteva guri lacome de aer 
proaspăt este tot ce își permite, iar acum se retrage în mizeria 
căsuței ei sufocante. 

După o vreme, dezamăgit, mă îndepărtez, lăsând-o să 
asudeze toată noaptea în dormitorul ei ca un cuptor. 

Mâine au zis că o să fie și mai cald. 


e CINCI e 


— Necunoscutul nostru e un adevărat piquerist, spuse dr. 
Lawrence Zucker. Folosește cuțitul ca să obţină în mod indirect 
eliberarea sexuală. Piquerismul presupune înjunghierea sau 
tăierea, o mișcare repetată de a penetra pielea cu un obiect 
ascuțit. Cuţitul e un simbol falic - un substitut pentru organul 
sexual masculin. În loc să realizeze un act sexual normal, 
făptașul obţine eliberarea sexuală prin torturarea victimei. 
Puterea îl excită. Puterea deplină, asupra vieţii și asupra morții. 

Jane Rizzoli nu se speria așa ușor, dar dr. Zucker îi dădea fiori. 
Părea un John Malkovich palid și mătăhălos, cu o voce șoptită 
aproape feminină. In vreme ce vorbea, degetele i se mișcau cu 
o eleganţă șerpuită. Nu era poliţist, ci un psiholog criminalist de 
la Universitatea Northeastern, un consultant al Departamentului 
de Poliţie din Boston. Rizzoli mai lucrase cu el la un caz de 
omucidere, și o speriase. Nu era doar fizionomia lui, ci și modul 
în care se furișa atât de bine în mintea agresorului și plăcerea 
evidentă pe care o simţea în vreme ce cutreiera prin locurile 
acelea satanice. Se bucura de călătorie. Aproape că îi putea auzi 
în voce murmurul subliminal al emoţiei. 

Se uita la ceilalţi patru detectivi din sala de conferinţe și se 
întrebă dacă mai era vreunul îngrozit de acel individ ciudat, dar 
nu văzu decât niște fețe obosite și obraji nebărbieriţi de o zi. 

Toţi erau extenuaţi. Ea însăși abia dacă reușise să doarmă 
patru ore. Se trezise pe întuneric, înainte de ivirea zorilor, cu 
mintea rătăcită în timp ce prin faţa ochilor i se derula un 
caleidoscop de imagini și de voci. Absorbise cazul Elenei Ortiz 
atât de adânc în subconștient, încât, în visele ei, ea și victima 
purtau tot felul de discuţii, toate lipsite de logică. Nu era vorba 
despre revelații supranaturale, nici despre indicii transmise de 
dincolo de mormânt, erau doar imagini generate de activitatea 
celulelor nervoase. Cu toate astea, Rizzoli crezuse că acel vis 
avea o semnificaţie. li spunea cât de mult însemna cazul Elenei 
Ortiz pentru ea. Faptul că era detectiv-șef într-un caz atât de 
mediatizat era ca și cum ar fi mers pe sârmă la mare înălțime 
fără să aibă plasă dedesubt. Prinzi criminalul, toată lumea te va 
aplauda. O dai în bară, o lume întreagă te va vedea prăbușindu- 
te. 

Cazul devenise foarte mediatizat. Cu două zile în urmă, pe 
prima pagină a tabloidului local apăruse următorul titlu: 


„Chirurgul taie din nou”. Mulțumită ziarului Boston Herald, 
necunoscutul lor avea propria poreclă pe care o foloseau chiar și 
polițiștii. Chirurgul. 

Doamne, cât așteptase să preia un caz atât de important! Era 
gata să-și asume riscul: fie se înălța, fie se prăbușea, în funcție 
de meritele ei. ln urmă cu o săptămână, când intrase în 
apartamentul Elenei Ortiz în calitate de detectiv-șef, știuse din 
prima clipă că avea să fie cazul carierei ei, și era nerăbdătoare 
să demonstreze ce poate. 

Cât de repede se schimbă lucrurile. 

Într-o singură zi, cazul ei se transformase într-unul de maximă 
importanţă, condus de șeful departamentului, locotenentul 
Marquette. Cazul Elenei Ortiz fusese grupat cu cel al Dianei 
Sterling, iar echipa se mărise la cinci detectivi, plus Marquette: 
Rizzoli și partenerul ei, Barry Frost; Moore și partenerul lui scund 
și gras, Jerry Sleeper; și un al cincilea detectiv, Darren Crowe. 
Rizzoli era singura femeie din echipă; de fapt, era singura 
femeie din tot Departamentul de omucideri, iar unii nu o lăsau 
niciodată să uite asta. Se înţelesese bine cu Barry Frost, deși era 
atât de iritant cu voioșia lui. Jerry Sleeper era prea flegmatic ca 
să se lase enervat de cineva sau să enerveze. In ceea ce-l 
privește pe Moore - ei bine, în ciuda rezervelor ei de la început, 
începuse să-l placă și să-l respecte cu adevărat pentru munca 
lui atât de sistematică și de liniștită. Cel mai important lucru era 
că și el o respecta pe ea. De fiecare dată când vorbea, știa că 
Moore o asculta. 

Nu, cel cu care avea probleme era cel de-al cincilea poliţist al 
echipei, Darren Crowe. Probleme grave. Stătea la celălalt capăt 
al mesei, faţa lui tăbăcită afișând același zâmbet superior. 
Crescuse alături de tipi ca el. Indivizi musculoși cu multe iubite. 
Foarte încrezuți. 

Ea și Crowe se dispreţuiau reciproc. 

Se împărţiră foi de hârtie. Rizzoli luă o copie și văzu că era 
portretul-robot pe care tocmai îl făcuse dr. Zucker. 

— Știu că unii dintre voi cred că meseria mea e un fel de 
hocus-pocus, îi anunţă Zucker. Așa că lăsaţi-mă să vă explic 
raționamentul meu. Se știu următoarele lucruri despre suspectul 
nostru necunoscut. Intră în casa victimei printr-o fereastră 
deschisă. Face asta în orele târzii ale nopţii, între douăsprezece 
și două noaptea. Işi surprinde victima în pat. O imobilizează 


imediat cu cloroform. Îi scoate hainele. O leagă de pat folosind 
bandă adezivă pe care o înfășoară în jurul încheieturilor mâinilor 
și ale gleznelor. Intărește legăturile cu sfori legate în jurul 
coapselor și al mijlocului. In cele din urmă îi pune bandă și pe 
gură. Astfel obţine controlul deplin. Când victima se trezește la 
scurt timp după, nu se poate mișca, nu poate ţipa. E ca și cum 
ar fi paralizată, dar, cu toate astea, e trează și conștientă de tot 
ce i se va întâmpla în continuare. lar ce urmează e cu siguranţă 
cel mai groaznic coșmar pe care îl poate avea cineva. 

Vocea lui Zucker devenise monotonă. Cu cât detaliile 
începeau să fie mai grotești, cu atât vorbea mai încet, așa că 
toți păreau că se apleacă înainte, agățându-se de cuvintele lui. 

— Necunoscutul începe să taie, continuă Zucker. După cum 
arată raportul autopsiei, nu se grăbește deloc. E meticulos. Taie 
în partea de jos a abdomenului, strat cu strat. Mai întâi pielea, 
apoi stratul subcutanat, fascia, mușchiul. Folosește catgutul ca 
să oprească sângerarea. Identifică și extirpă doar organul pe 
care îl vrea. Nimic mai mult. lar ceea ce vrea el este uterul. 

Zucker se uită în jurul lui, urmărindu-le reacţiile. Privirea îi 
căzu pe Rizzoli, singurul polițist din încăpere care deţinea 
organul despre care vorbea. Ea îi susţinu privirea cu ură, 
conștientă de faptul că își concentrase atenţia asupra ei pentru 
că era femeie. O întrebă: 

— Ce ne spune asta despre el, detectiv Rizzoli? 

— Că urăște femeile, răspunse ea. Le extirpă singurul lucru 
care le face femei. 

Bărbatul încuviinţă, iar zâmbetul lui o făcu să tremure. 

— Asta i-a făcut Jack Spintecătorul lui Annie Chapman. 
Luându-i uterul, își defeminizează victima. Îi fură puterea. Nu se 
atinge de bijuterii sau de bani. Nu vrea decât un lucru, și, odată 
ce a obţinut acest suvenir, poate să își ducă treaba la bun 
sfârșit. Dar, mai înainte de emoția finală, urmează o pauză. 
Autopsia ambelor victime arată că aici se oprește. Poate că 
trece cam o oră, vreme în care victima continuă să sângereze 
lent. Rana se umple de sânge. Ce face el în timpul ăsta? 

— Se autosatisface, zise încet Moore. 

— Vrei să spui că se masturbează? întrebă Darren Crowe cu 
vulgaritatea lui obișnuită. 

— Nu există nicio urmă de ejaculare la niciunul dintre locurile 
crimelor, sublinie Rizzoli. 


Crowe îi întoarse o privire care părea că spune: „Ce deșteaptă 
ești tu!” 

— Absența e-ja-cu-lă-rii, zise el sarcastic, subliniind fiecare 
silabă, nu exclude masturbarea. 

— Nu cred că se  masturbează, întrerupse Zucker. 
Necunoscutul ăsta nu și-ar pierde controlul într-un loc 
nefamiliar. Cred că așteaptă până ajunge într-un loc sigur ca să 
se elibereze. Toate lucrurile de la locul crimei scot în evidenţă 
controlul. Când trece la actul final, o face cu încredere și cu 
autoritate. Taie gâtul victimei cu o singură crestătură adâncă. 
lar apoi îndeplinește un ultim ritual. 

Zucker se întinse spre servieta lui și scoase două fotografii de 
la locul crimei, pe care le așeză pe masă. Una era din dormitorul 
Dianei Sterling, cealaltă din al Elenei Ortiz. 

— Le împachetează foarte meticulos pijamalele și le pune 
lângă cadavru. Știm că împachetarea a fost făcută după omor, 
pentru că petele de sânge au fost găsite în partea dinăuntru a 
hainelor. 

— De ce face asta? întreba Frost. Ce înseamnă asta? 

— larăși control, răspunse Rizzoli. 

Zucker încuviinţă. 

— Parţial. Odată cu ritualul asta, demonstrează că el 
controlează toată scena. Dar, în același timp, ritualul îl 
controlează pe el. E un impuls căruia îi e imposibil să-i reziste. 

— Ce se întâmplă dacă e împiedicat să-l mai îndeplinească? 
vru să știe Frost. Să zicem că e întrerupt și nu-l mai poate 
termina? 

— Va fi frustrat și furios. Se poate simţi constrâns să meargă 
să-și caute imediat o nouă victimă. Dar, până acum, a reușit 
întotdeauna să-și îndeplinească ritualul. Și fiecare crimă a fost 
îndeajuns de satisfăcătoare ca să-l mulţumească pentru 
perioade mari de timp. 

Zucker privi prin încăpere. 

— Ăsta e cel mai rău tip de criminal cu care ne putem 
confrunta. A așteptat să treacă un an de la un atac la altul - 
lucru extrem de rar. Asta înseamnă că poate să reziste luni 
întregi până la următoarea vânătoare. Am putea obosi căutând, 
în timp ce el ar putea sta liniștit așteptând până la următoarea 
crimă. E grijuliu. E organizat. Dacă va lăsa urme, vor fi foarte 
puţine. 


Se uită la Moore, căutând aprobare. 

— În niciunul din cazuri nu avem amprente, nici ADN, 
confirmă Moore. Tot ce avem este un singur fir de păr găsit pe 
rana lui Ortiz. Și câteva fibre de poliester de culoare închisă pe 
rama ferestrei. 

— Cred că nu ai găsit nici martori. _ 

— Am avut o mie trei sute de audieri în cazul Sterling. In ceea 
ce privește cazul Ortiz, până acum am avut o sută optzeci. 
Nimeni nu l-a văzut pe intrus. Nimeni nu știa că stătea la pândă. 

— Am avut trei mărturisiri, adăugă Crowe. Toţi treceau prin 
zonă. Le-am luat depoziţiile și le-am dat drumul. Râse. Nişte 
țicniţi. 

— Suspectul nostru nu e nebun, reluă Zucker. Bănuiesc că 
pare perfect normal. Cred e un bărbat alb cu vârsta cuprinsă 
între douăzeci și cinci și treizeci și cinci de ani. Ingrijit, cu o 
inteligenţă peste medie. Cu siguranță a absolvit un liceu, poate 
și o facultate, sau chiar mai mult. Cele două locuri ale crimei 
sunt la mai bine de o mie șase sute de metri distanță unul de 
altul, iar crimele s-au petrecut noaptea la o oră când nu prea se 
circulă cu mijloacele de transport în comun. Deci conduce o 
mașină, una curată și bine întreţinută. Probabil că nu e 
înregistrat nicăieri cu nicio problemă mentală, dar poate are un 
dosar penal pentru furt sau voaierism de pe vremea când era 
tânăr. Dacă lucrează, trebuie să aibă o slujbă care implică atât 
inteligenţă, cât și meticulozitate. Știm că plănuiește totul pentru 
că are mereu cu el trusa pe care o folosește la omoruri - scalpel, 
catgut, bandă adezivă, cloroform, plus un fel de container în 
care să-și ducă suvenirul acasă. Poate fi ceva simplu, ca o 
geantă cu fermoar. Lucrează într-un domeniu în care e nevoie 
să fii atent la detalii. De vreme ce, evident, are cunoștințe 
anatomice și îndemânare chirurgicală, putem să avem de-a face 
cu cineva care lucrează în domeniul medical. 

Rizzoli și Moore se uitară unul la celălalt, amândoi gândindu- 
se la același lucru: „Probabil că în Boston sunt mai mulţi doctori 
pe cap de locuitori decât oriunde în lume”. 

— Pentru că e inteligent, continuă Zucker, știe că ţinem sub 
observaţie locurile crimelor. Și va rezista tentaţiei de a se 
întoarce. Dar tentaţia e acolo, așa că merită să mai 
supraveghem locuinţa lui Ortiz, cel puţin pentru o vreme. De 
asemenea, e suficient de inteligent să nu-și aleagă victimele din 


vecinătatea cartierului lui. E mai degrabă ceea ce noi numim 
„un navetist”, decât „un prădător”. Merge să vâneze în afara 
cartierului în care locuiește. Până nu vom avea mai multe 
puncte de referință cu care să putem lucra, nu mă pot pronunţa 
asupra zonei căreia îi aparține. Nu pot să indic care sunt zonele 
orașului spre care ar trebui să ne concentrăm atenţia. 

— Cam de câte puncte de referință aveţi nevoie? întrebă 
Rizzoli. 

— De cel puţin cinci. 

— Adică avem nevoie de cinci crime? 

— Programul de stabilire a țintei geografice preferate de 
criminal pe care îl folosesc eu are nevoie de cinci ca să dea un 
rezultat valid. L-am folosit și cu minimum patru, și uneori poți 
prevedea unde se află locuința criminalului, dar nu e 
întotdeauna sigur. Trebuie să știm mai multe despre mișcările 
lui. Unde lucrează, care sunt zonele pe care le frecventează. 
Orice criminal acţionează într-o anumită zonă pe care o 
consideră sigură. Sunt asemenea prădătorilor carnivori. Au 
propriul teritoriu, propriile locuri unde își găsesc prada. 

Zucker se uită pe rând la fețele neimpresionate ale 
detectivilor așezați în jurul mesei. 

— Încă nu știm destule despre individul ăsta încât să putem 
face niște predicții. Așa că trebuie să ne concentrăm asupra 
victimelor. Cine sunt și de ce le-a ales. 

Zucker căută în servietă și scoase două dosare, unul pe care 
scria  „Sterling” și altul pe care scria „Ortiz”. Le arătă 
douăsprezece fotografii pe care le împrăștie pe masă. Erau 
imagini cu cele două femei de când erau în viaţă, unele dintre 
ele, chiar de pe vremea când erau mici. 

— Pe unele dintre fotografiile astea nu le-aţi văzut. Am rugat 
familiile să mi le pună la dispoziţie, doar ca să ne facem o 
imagine despre trecutul acestor femei. Uitaţi-vă la fețele lor! 
Încercaţi să vă daţi seama ce fel de oameni erau. De ce /e-a ales 
individul nostru. Unde le-a văzut? Ce anume i-a atras atenţia? 
Râsul lor? Zâmbetul? Felul în care se plimbau pe stradă? 

Începu să citească de pe o foaie. 

— Diana Sterling, treizeci de ani. Blondă, ochi albaștri. 1,73 
m, 56 de kilograme. Ocupaţia: agent turistic. Loc de muncă: 
Newbury Street. Locuinţa: Marlborough Street în Back Bay. A 
absolvit Smith College. Părinţii sunt amândoi avocați și locuiesc 


într-o casă de două milioane de dolari în Connecticut. lubiţi: 
niciunul la data decesului. 

Lăsă jos foaia și luă alta. 

— Elena Ortiz, douăzeci și doi de ani. Hispanică. Păr negru, 
ochi căprui. 1,58 m, 47 de kilograme. Ocupaţia: vânzătoare la o 
florărie a familiei în South End. Locuinţa: un apartament în 
South End. Educaţia: absolventă de liceu. A locuit toată viaţa în 
Boston. lubiţi: niciunul la data decesului. 

Ridică privirea. 

— Două femei care locuiau în același oraș, dar care se mișcau 
în lumi complet diferite. Își făceau cumpărăturile din magazine 
diferite, mâncau în restaurante diferite și nu aveau niciun 
prieten comun. Cum le găsește individul nostru? Unde le 
găsește? Nu numai că sunt diferite, dar se deosebesc și de 
victimele tipice unor crime pasionale. Majoritatea criminalilor 
atacă membrii vulnerabili ai societății. Prostituate sau 
autostopişti. Ca orice prădător carnivor, hăituiesc animalul de la 
marginea cirezii. Atunci de ce le-a ales pe ele două? 

Zucker clătină din cap. 

— Nu știu. 

Rizzoli privi fotografiile de pe masă, și atenţia îi fu atrasă de 
una în care apărea Diana Sterling. Înfăţișa o tânără veselă, 
proaspăt absolventă la Smith College, care-și purta tichia și roba 
de sărbătoare. Fata de aur. Oare cum era să fii fata de aur? 
Rizzoli ar fi vrut să știe. Nu avea nici cea mai vagă idee. 
Crescuse ca sora dispreţuită a doi frați îngrozitor de frumoși, 
băiețoiul disperat care nu voia decât să se integreze în grup. Cu 
siguranţă, Diana Sterling, cu pomeţii ei aristocratici și cu gâtul ei 
de lebădă, nu știuse niciodată cum era să fii înlăturat, exclus. Nu 
știuse niciodată ce însemna să fii ignorat. 

Privirea lui Rizzoli zăbovi asupra pandantivului de aur care 
atârna la gâtul Dianei Sterling. Ridică fotografia și o privi cu 
atenţie. Cu inima bătându-i cu putere, se uită în jur să vadă 
dacă mai remarcase cineva ceea ce văzuse ea, dar nimeni nu se 
uita la ea sau la fotografii; toți erau atenţi la dr. Zucker. 

Tocmai desfășura o hartă a Bostonului. Peste rețeaua străzilor 
orașului hașurase două zone, una în Back Bay, cealaltă 
demarcând South End. 

— Astea sunt zonele de activitate ale celor două victime. 
Cartierele în care au locuit și în care au lucrat. Fiecare dintre noi 


tindem să ne ducem viaţa de toate zilele în zone familiare. 
Printre cei care alcătuiesc profiluri circulă o vorbă: „Mergem 
acolo unde cunoaștem și cunoaștem de acolo de unde 
mergem”. Asta-i adevărat atât pentru victime, cât și pentru 
agresori. Pe harta asta puteţi vedea cele două lumi diferite în 
care locuiau cele două femei. Nu există nicio suprapunere. 
Niciun punct sau un nod în care vieţile lor să se intersecteze. 
Asta mă intrigă cel mai mult. Asta e cheia investigaţiei. Care 
este legătura dintre Sterling și Ortiz? 

Privirea lui Rizzoli căzu din nou pe fotografie. Pe pandantivul 
de aur care atârna la gâtul Dianei. „Poate mă înșel. Nu pot să 
spun nimic înainte să fiu sigură, altfel îi voi oferi lui Darren 
Crowe încă un motiv ca să mă ridiculizeze.” 

— Ești conștient că mai există o piesă la cazul ăsta? întrebă 
Moore. Dr. Catherine Cordell. 

Zucker încuviinţă. 

— Victima care a supraviețuit la Savannah. 

— Anumite detalii despre crimele lui Andrew Capra nu au fost 
niciodată făcute publice. Folosirea suturii de tip catgut. 
Impăturirea pijamalelor victimelor. Cu toate astea, individul 
nostru le repetă. 

— Criminalii comunică unii cu alţii, să știi. E un fel de frăţie, de 
organizaţie ciudată. 

— Capra e mort de doi ani. Nu mai poate comunica cu nimeni. 

— Dar, cât a fost viu, se poate să fi împărtășit toate detaliile 
înspăimântătoare individului nostru. Sper ca asta să fie 
explicaţia. Pentru că alternativa este și mai alarmantă. 

— Că făptașul a avut acces la rapoartele poliţiei din 
Savannah, completă Moore. 

Zucker încuviinţă. 

— Ceea ce ar însemna că face parte din forțele de ordine. 

Liniștea se lăsă peste încăpere. Rizzoli nu-și putu stăpâni 
pornirea de a-și privi colegii - toți bărbaţi. Se gândi la genul de 
bărbat care e atras de munca de la poliţie. La genul de bărbat 
care iubește puterea și autoritatea, arma și insigna. Șansa de a-i 
controla pe alţii. „Exact lucrurile după care tânjește criminalul 
nostru.” 


Când întâlnirea luă sfârșit, Rizzoli așteptă să părăsească și 
ceilalți detectivi sala de conferinţe și se apropie de dr. Zucker. Il 
întrebă: 

— Pot să păstrez fotografia asta? 

— Pot să întreb de ce? 

— O bănuială. 

Zucker îi adresă un zâmbet înfiorător a la John Malkovich. 

— Mi-o împărtășești și mie? 

— Nu-mi împărtășesc bănuielile. 

— Aduce ghinion? 

— Îmi apăr teritoriul. 

— E o investigaţie în echipă. 

— Ciudat lucru munca asta de echipă. De fiecare dată când 
îmi împărtășesc bănuielile, altcineva primește laurii. 

Cu fotografia în mână, părăsi camera, dar imediat regretă 
ultimul comentariu. Toată ziua fusese irascibilă din cauza 
colegilor ei bărbaţi, din cauza aluziilor și a ofenselor, care, 
adunate, duseseră la disprețul pe care îl simţea în acel moment. 
Ultima picătură fusese întrevederea pe care ea și Darren Crowe 
o avuseseră cu vecinul Elenei Ortiz. În mod repetat, Crowe o 
întrerupsese ca să pună întrebările lui. Când îl chemase afară 
din cameră și-i atrăsese atenţia asupra acelui comportament, el 
îi aruncase jignirea obișnuită: „Cred că e perioada aia a lunii”. 

Nu, avea să-și ţină bănuielile pentru ea. Dacă nu se potriveau, 
atunci nimeni nu avea s-o ridiculizeze. Și, dacă dădeau roade, 
atunci avea să primească aprecierile pe drept. 

Se întoarse la biroul ei și se așeză pentru a se uita cu mai 
multă atenţie la fotografia de absolvire a Dianei Sterling. Vru să 
își ia lupa când brusc se uită la sticla de apă minerală pe care o 
ținea întotdeauna pe birou și luă foc când văzu ce fusese 
îndesat înăuntru. 

„Nu reacţiona, se gândi. Nu-i lăsa să vadă că te-au atins.” 

Ignoră sticla de apă și obiectul dezgustător pe care îl conţinea 
și se uită prin lupă la gâtul Dianei Sterling. In încăpere era o 
liniște neobișnuită. Aproape că simţea privirea lui Darren Crowe 
care aștepta s-o vadă cum izbucnește. 

„N-o să vezi așa ceva, boule. De data asta o să-mi păstrez 
calmul.” 

Se concentră asupra lănţișorului Dianei Sterling. Aproape că 
trecuse cu vederea acel detaliu, pentru că, într-o primă fază, 


ceea ce îi atrăsese atenţia fusese fața ei, pomeţii superbi, 
arcuirea delicată a sprâncenelor. Analiză cele două pandantive 
care atârnau de lanţul subţire. Unul din ele avea forma unui 
lacăt; celălalt era o cheie mică. „Cheia către inima ei”, se gândi 
Rizzoli. 

Căută dosarele de pe birou și găsi fotografii de la locul crimei 
Elenei Ortiz. Cu ajutorul lupei, studie un prim-plan cu bustul 
victimei. Prin stratul de sânge închegat de pe gât, abia putea 
zări linia unui lanţ de aur; cele două pandantive se vedeau vag. 

Puse mâna pe telefon și formă numărul biroului din Maine. 

— Dr. Tierney nu va fi aici în după-amiaza asta, răspunse 
secretara. Pot să vă ajut cu ceva? 

— E ceva legat de o autopsie pe care a făcut-o vinerea 
trecută. Elena Ortiz. 

— Da? 

— Victima purta o bijuterie când a fost adusă la morgă. O mai 
aveţi? 

— Așteptaţi un moment să verific. 

Rizzoli așteptă, bătând ușor cu creionul în birou. Sticla de apă 
era acolo chiar în faţa ei, dar continua cu îndârjire să o ignore. 
Furia îi fusese înlocuită de emoție, de adrenalina vânătorii. 

— Detectiv Rizzoli? 

— Da. 

— Obiectele personale au fost revendicate de familie. O 
pereche de cercei bobițe din aur, un lănţișor și un inel. 

— Cine a semnat pentru ele? 

— Anna Garcia, sora victimei. 

— Mulţumesc. 

Rizzoli închise și se uită la ceas. Anna Garcia locuia tocmai în 
Danvers. Asta însemna să intre în trafic la ora asta de vârf... 

Moore o întrebă: 

— Ştii unde e Frost? 

Rizzoli ridică privirea speriată și-l văzu stând lângă biroul ei. 

— Nu, nu știu. 

— N-a fost pe-aici? 

— Nu-l ţin legat în lanţ. 

Urmă o pauză. Apoi el o întrebă: 

— Ce e asta? 

— Sunt fotografii de la locul crimei lui Ortiz. 

— Nu. Chestia din sticlă. 


Se uită din nou la el și-l văzu încruntându-se. 

— Cu ce seamănă? E o porcărie de tampon. Cineva de pe aici 
are un simţ al umorului extrem de rafinat. 

Se uită cu subințeles spre Darren Crowe, care-și reprimă un 
chicot și se întoarse cu spatele. 

— O să am eu grijă de asta, zise Moore și apucă sticla. 

— Hei. Hei! La naiba, Moore. Las-o baltă! 

Moore intră în biroul locotenentului Marquette. Prin geamul 
despărțitor Rizzoli îl văzu punând sticla cu tamponul respectiv 
pe biroul lui Marquette. Acesta se întoarse și se uită în direcția 
ei. 

„lar o luăm de la capăt. larăși vor spune că nenorocita nu știe 
să aprecieze o farsă.” 

Işi apucă poșeta, adună fotografiile și ieși din departament. 

Aproape că ajunsese la lifturi, când Moore o strigă: 

— Rizzoli? 

— Nu mai lupta tu în locul meu, bine? ţipă la el. 

— Tu nu luptai. Doar stăteai cu... chestia aia pe birou. 

— Tampon. Poţi să pronunți cuvântul clar și tare? 

— De ce ești furioasă pe mine? Încerc să-ţi asigur spatele. 

— Uite ce e, Sfinte Thomas, așa stau lucrurile pentru femei în 
lumea reală. Fac plângere, tot eu o să am de suferit. O să-mi 
apară o notă în dosarul meu personal. Nu se descurcă prea bine 
cu băieţii. Dacă mai fac o altă plângere, reputaţia mea e 
terminată. Plângăcioasa de Rizzoli. Rizzoli cea fricoasă. 

— Dacă nu depui plângere, îi lași să câștige. 

— Am încercat să fac și cum spui tu. Nu merge. Așa că nu-mi 
mai face nicio favoare, bine? 

Își azvârli poșeta pe umăr și intră în lift. 

In secunda în care ușa se închise în urma ei, își dori să-și fi 
putut retrage toate vorbele. Moore nu merita o muștruluială. 
Fusese întotdeauna politicos, un cavaler, dar ea, în furia ei, îi 
aruncase în faţă porecla care circula în departament. Sfântul 
Thomas. Polițistul care nu sărea niciodată calul, care nu înjura și 
care nu-și pierdea calmul. 

Dar, dincolo de asta, erau lucrurile triste din viaţa lui 
personală. In urmă cu doi ani, soţia lui, Mary, se îmbolnăvise din 
cauza unei hemoragii cerebrale. Vreme de șase luni, zăcuse la 
graniţa dintre cele două lumi, în comă, dar, până în ziua în care 
se stinsese, Moore nu renunțase nicio clipă la speranţa că își va 


reveni. Chiar și acum, la un an și jumătate de la moartea lui 
Mary, nu părea să se fi împăcat cu ideea. Încă mai purta 
verigheta, încă mai ţinea fotografia ei pe birou. Rizzoli văzuse 
prea multe căsnicii ale polițiștilor destrămându-se și urmărise 
cum se schimbase galeria de fotografii cu femei pe birourile 
colegilor ei. Pe biroul lui Moore rămânea imaginea lui Mary, cu 
fața ei zâmbitoare. 

„Sfântul Thomas?” Rizzoli clătină din cap cu cinism. Dacă într- 
adevăr existau sfinţi pe pământ, atunci cu siguranţă nu erau 
polițiști. 

e 

Unul voia să trăiască, celălalt voia să moară, iar fiecare 
pretindea că-l iubește mai mult. Fiul și fiica lui Herman 
Gwadowski se înfruntau peste patul tatălui lor și niciunul din ei 
nu era dispus să renunțe. 

— Nu tu a trebuit să ai grijă de tata, rosti Marylin. Eu i-am 
gătit. l-am făcut curat în casă. L-am dus la doctor în fiecare lună. 
Tu l-ai vizitat vreodată? Întotdeauna aveai ceva mai bun de 
făcut. 

— Pentru numele lui Dumnezeu, eu locuiesc în L.A., îi strigă 
Ivan. Am o afacere. 

— Ai fi putut să zbori măcar o dată pe an. Cât de greu era? 

— Ei bine, sunt aici acum. 

— A, nemaipomenit! Marea vedetă a venit să rezolve situaţia. 
Până acum nu te-ai deranjat. Dar acum vrei să rezolvi totul. 

— Nu pot să cred că pur și simplu vrei să-l lași să se ducă. 

— Nu vreau să mai sufere. 

— Sau poate nu vrei să-și mai cheltuiască banii din cont. 

Fiecare mușchi de pe faţa lui Marylin se încordă. 

— Nenorocitule! 

Catherine nu mai suporta să-i mai audă, așa că îi întrerupse: 

— Ăsta nu e locul potrivit unde să discutati despre asta. Vă 
rog, vreți să ieșiți amândoi din cameră? 

Pentru o clipă, fratele și sora se uitară în tăcere, cu ranchiună, 
unul la celălalt, ca și cum simplul fapt că unul din ei avea să iasă 
primul însemna o capitulare. Apoi Ivan ieși furios, intimidant în 
costumul lui strâns pe corp. Sora lui, Marylin, care arăta prin toţi 
porii ca o soție casnică obosită, strânse mâna tatălui ei și-și 
urmă fratele. 

În hol, Catherine le expuse faptele neîndurătoare. 


— Tatăl vostru e în comă de la accident. În curând o să-i 
cedeze și rinichii. Din cauza diabetului erau deja slăbiţi, iar 
traumatismul a înrăutățit și mai mult lucrurile. 

— Operația are vreo legătură cu asta? întrebă Ivan. Poate e 
din cauza anestezicului pe care i l-aţi administrat. 

Catherine își păstră calmul și zise pe un ton neschimbat: 

— Era inconștient când a venit. Anestezia nu intră în calcul. 
Dar afectarea ţesuturilor a suprasolicitat rinichii, care sunt în 
pericol de a se opri din funcţiune. În plus, are cancer de prostată 
care s-a răspândit deja spre oase. Chiar și dacă se trezește, 
problemele astea vor rămâne. 

— Vreţi să renunţăm, nu-i așa? rosti Ivan. 

— Vreau numai să evaluaţi situaţia. Dacă i se oprește inima, 
nu trebuie să-l mai resuscităm. Putem să-l lăsăm să se ducă în 
pace. 

— Vreţi să spuneţi să-l lăsăm, pur și simplu, să moară. 

— Da. 

Ivan scoase un mârâit. 

— Lăsaţi-mă să vă spun ceva despre tatăl meu. El nu renunță. 
Și nici eu. 

— Pentru numele lui Dumnezeu, Ivan, aici nu e vorba despre 
câștigat sau despre pierdut! îl întrerupse Marylin. E vorba când 
să știi să renunti. 

— lar tu te grăbești s-o faci, nu-i așa? răspunse întorcându-se 
cu faţa la ea. La primul semn al ivirii unei probleme, micuța 
Marylin renunţă și-l lasă pe tati s-o scape din bucluc. Ei bine, pe 
mine nu m-a salvat niciodată! 

Ochii lui Marylin străluceau plini de lacrimi. 

— Nu e vorba despre tata, nu-i așa? E vorba despre dorinţa ta 
de a câștiga. 

— Nu, e vorba să-i dăm o șansă să lupte. Ivan se uită la 
Catherine. Vreau să faceţi totul pentru tatăl meu. Sper că vă e 
foarte clar! 

Marylin își șterse lacrimile în timp ce-și privea fratele 
îndepărtându-se. 

— Cum poate să spună că-l iubește când nu a venit niciodată 
să-l vadă? O privi pe Catherine. Nu vreau ca tatăl meu să fie 
resuscitat. Puteţi să treceţi asta pe fișă? 


Ăsta era tipul de dilemă etică de care se temea orice doctor. 
Deși Catherine era de partea lui Marylin, ultimele cuvinte ale lui 
Ivan fuseseră o ameninţare făţișă. Spuse: 

— Nu pot să schimb ordinul până când voi doi nu vă puneţi de 
acord. 

— Nu va fi niciodată de acord. L-aţi auzit. 

— Atunci va trebui să mai vorbiţi cu el. Convingeți-l! 

— Vă temeţi ca să nu vă dea în judecată, nu-i așa? De asta nu 
vreţi să schimbaţi ordinul. 

— Era furios. 

Marylin încuviinţă cu tristeţe. 

— Așa câștigă el. Așa câștigă el întotdeauna. 

„Pot avea grijă de un trup, se gândi Catherine. Dar nu pot 
reuni familia asta distrusă.” 

Durerea și resentimentele acelei întâlniri o urmăriră chiar și 
după ce ieși din spital o jumătate de oră mai târziu. Era vineri 
după-amiază, iar în faţă avea un weekend întreg la dispoziţie. 
Cu toate astea, pe când ieșea cu mașina din garaj, nu se simţea 
în niciun fel eliberată. Era și mai cald decât în ziua precedentă, 
în jur de 35 de grade, și abia aștepta să ajungă în apartamentul 
ei răcoros, să se așeze cu un ceai cu gheaţă în mână, în faţa 
televizorului, și să urmărească un documentar pe Discovery 
Channel. 

Aștepta să se facă verde la un semafor, când privirea îi căzu 
pe numele străzii cu care se intersecta. Worcester. 

Era strada pe care locuise Elena Ortiz. Adresa victimei fusese 
specificată într-un articol din Boston Globe, pe care, în sfârșit, 
Catherine se simţise constrânsă să-l citească. 

Lumina semaforului se schimbă. Dintr-un impuls, o luă pe 
acea stradă. Niciodată nu avusese vreun motiv să meargă pe 
acolo, dar ceva o atrăgea înainte. Simţțea nevoia morbidă de a 
vedea unde lovise criminalul și de a studia clădirea unde 
coșmarul ei personal prinsese viață pentru o altă femeie. Mâinile 
îi erau umede și simţea pulsul accelerând în timp ce urmărea 
numerele de pe clădiri. 

Când ajunse lângă clădirea unde locuise Elena Ortiz, trase pe 
dreapta. 

Blocul nu era nimic remarcabil, nimic care să-i inspire groază 
și moarte. Nu vedea decât o construcție din cărămidă cu trei 
etaje. 


leși din mașină și se uită spre ferestrele etajelor superioare. 
Care dintre apartamente era al Elenei? Cel cu draperii vărgate? 
Sau cel cu jungla de plante atârnătoare? Se apropie de intrarea 
din faţă și se uită la numele chiriașilor. Erau șase apartamente; 
numele chiriașului apartamentului 2A lipsea. Elena fusese deja 
ștearsă, o victimă izgonită din rândul celor vii. Nimeni nu voia să 
i se amintească de moarte. 

Conform ziarului G/obe, criminalul ajunsese la apartamentul ei 
folosind scara de incendiu. Catherine se întoarse pe trotuar și 
zări grilajul de oţel care șerpuia pe aleea clădirii. Făcu câţiva 
pași în umbra aleii, apoi se opri brusc. Simţi înțepături în ceafă. 
Se întoarse să se uite spre stradă și văzu un camion duduind în 
apropiere și o femeie făcând jogging. Un cuplu se pregătea să 
intre într-o mașină. Nu era nimic care s-o facă să se simtă 
ameninţată, dar, cu toate astea, nu putea să ignore senzaţia de 
panică. 

Se întoarse la mașină, blocă ușile și apucă strâns volanul, 
repetându-și: „Totul e în regulă. Totul e în regulă”. In vreme ce 
aerul rece al ventilatorului o lovea, simţea cum se linişteşte. In 
cele din urmă, scoase un oftat și se lăsă pe spate. 

Se uită încă o dată spre blocul Elenei Ortiz. 

Abia atunci își concentră atenţia asupra mașinii parcate pe 
alee. Se uită cu atenţie la plăcuţa de înmatriculare prinsă de 
bara de protecţie din spatele mașinii. 

POSEY5. 

Începu să scotocească prin poșetă după cartea de vizită a 
detectivului. Cu mâinile tremurânde, formă numărul pe telefonul 
mobil. 

Bărbatul răspunse foarte sobru: 

— Detectivul Moore. 

— Sunt Catherine Cordell, rosti ea. Aţi venit să mă vedeți 
acum câteva zile. 

— Da, dr. Cordell? 

— Elena Ortiz avea cumva o Honda verde? 

— Poftim? 

— Trebuie să știu ce număr de înmatriculare avea. 

— Mă tem că nu înţeleg... 

— Spuneti-mi odată! 

Comanda ei ascuţită îl sperie. Urmă o pauză lungă. 

— Lăsaţi-mă să verific, îi zise. 


Pe fundal auzea vocile unor bărbaţi care vorbeau, telefoane 
sunând. Reveni la telefon. 

— E ceva lipsit de importanţă. Cred că se referă la afacerea 
cu flori a familiei. 

— Posey 5, șopti ea. 

Urmă o pauză. A 

— Da, rosti el pe un ton ciudat de calm. Ingrijorat. 

— Când aţi vorbit cu mine, zilele trecute, m-aţi întrebat dacă o 
cunoșteam pe Elena Ortiz. 

— Și aţi spus că nu o cunoșteați. 

Catherine răsuflă cu un tremur. 

— M-am înșelat. 


* ŞASE œ 

Se învârtea de colo-colo prin camera de gardă, cu faţa palidă 
și încordată, cu părul ei arămiu încurcat deasupra umerilor. Se 
uită la Moore în timp ce intra în sala de așteptare. Îl întrebă: 

— Am avut dreptate? 

Detectivul încuviință. 

— Posey 5 era ID-ul ei pe internet. l-am verificat calculatorul. 
Acum spuneţi-mi de unde știați asta. 

Catherine privi la agitația din camera de gardă și rosti: 

— Haideţi să mergem într-unul dintre saloane! 

Încăperea în care îl conduse părea o peșteră mică și 
întunecată, fără ferestre, mobilată doar cu un pat, un scaun și 
un birou. Pentru un doctor obosit al cărui unic scop era să 
doarmă, camera era perfectă. Dar, odată ce ușa se închise cu 
zgomot, Moore deveni perfect conștient de cât de strâmt era 
acolo și se întrebă dacă intimitatea aceea impusă o făcea și pe 
ea să se simtă la fel de jenată ca el. Amândoi se uitară în jur 
căutând un loc unde să se așeze. In cele din urmă ea se așeză 
pe pat, iar el luă loc pe scaun. 

— De fapt, n-am întâlnit-o niciodată pe Elena, începu 
Catherine. Nu știam că așa o chema. Făceam parte din același 
grup de chat. Știţi ce este acela un chat? 

— E o modalitate de a discuta cu cineva prin intermediul 
calculatorului. 

— Da. Un grup de oameni care sunt online în același timp se 
pot întâlni pe internet. Asta e un chat secret numai pentru 
femei. Trebuie să știi toate codurile de acces ca să poţi intra. Și 
pe calculator nu vezi decât ID-urile. Nu apar nici numele reale, 
nici fotografii, așa că putem să ne păstrăm anonimatul. Asta ne 
permite să ne simţim suficient de în siguranţă încât să ne 
împărtășim secretele. Făcu o pauză. N-aţi intrat niciodată pe 
unul? 

— Mă tem că nu prea mă atrage ideea de a vorbi cu niște 
străini fără feţe. 

— Uneori, reluă ea blând, un străin fără faţă este singura 
persoană cu care poti discuta. 

Moore sesiză suferința adâncă din vorbele ei și nu mai știu ce 
să spună. 


După o clipă, Catherine trase aer în piept, nu se mai uită la el 
și-și concentră atenţia asupra mâinilor pe care și le ţinea în 
poală. 

— Ne întâlnim o dată pe săptămână, miercuri seara, la ora 
nouă. Intru online, dau clic pe icoana chatului, tastez TAPT și 
apoi „ajutor pentru femei”. Și sunt conectată. Discut cu alte 
femei trimițând mesaje pe internet. Cuvintele apar pe ecran și le 
putem citi toate. 

— TAPT. Cred că asta vine de la... 

— Tulburare anxiogenă posttraumatică. E un termen medical 
eufemistic folosit pentru a reda toate suferinţele femeilor care 
intră acolo. 

— Despre ce suferințe vorbim? 

Ea își săltă capul și se uită fix în ochii lui. 

— Cauzate de viol. 

Pentru o secundă, vorbele rămaseră suspendate între ei, 
simpla lor sonoritate tensionând atmosfera. Niște silabe brutale 
care căpătaseră forța unei lovituri fizice. 

— lar dumneavoastră intraţi din cauza lui Andrew Capra, 
spuse el blând. Din cauza lucrurilor pe care vi le-a făcut. 

Ea ezită, apoi cobori privirea. Șopti: 

— Da. 

Își privea din nou mâinile. Moore se uita la ea, simțindu-se 
furios din cauza suferinţei lui Catherine. Pentru că Andrew Capra 
îi sfâșiase sufletul. Ar fi vrut să știe cum fusese înainte de atac. 
Mai afectuoasă, mai prietenoasă? Sau fusese întotdeauna la fel 
de retrasă, precum o floare prinsă într-un cub de gheaţă? 

Se îndreptă și se uită înainte. 

— Acolo am întâlnit-o pe Elena Ortiz. Bineînţeles că nu-i 
cunoșteam numele adevărat. l-am văzut doar ID-ul. 

— Câte femei frecventează acest chat? 

— Numărul lor diferă de la săptămână la săptămână. Unele 
dintre ele renunţă. Apar și câteva nume noi. Într-o noapte, pot fi 
de la trei la douăsprezece. 

— Cum ai aflat despre el? 

— Dintr-o broșură pentru victime ale violurilor. Sunt distribuite 
în clinicile pentru femei și în spitalele din tot orașul. 

— Deci femeile de pe acest chat sunt toate din zona 
Bostonului? 

— Da. 


— Posey 5 era o vizitatoare frecventă? 

— În ultimele două luni, a fost acolo, a intrat, a ieșit. N-a zis 
prea multe, dar îi vedeam ID-ul pe ecran și știam că era acolo. 

— A vorbit despre violul ei? 

— Nu. Doar asculta. Noi o salutam, iar ea ne răspundea, dar 
nu spunea nimic despre ea. Era ca și cum se temea. Sau îi era 
prea rușine să vorbească. 

— Deci nu știi dacă a fost violată. 

— Știu că a fost. 

— Cum? 

— Pentru că Elena Ortiz a fost tratată aici la camera de gardă. 

Se uită la ea. 

— l-aţi găsit fișa? 

Catherine încuviinţă. 

— M-am gândit că după atac a avut nevoie de îngrijiri 
medicale. Asta e cel mai apropiat spital de adresa ei. Am 
verificat în baza noastră de date. Are toate numele pacienţilor 
consultaţi în această cameră de gardă. Era trecut și numele ei. 
Se ridică. O să vă arăt fișa. 

Moore o urmă în camera de gardă. Era vineri seara și apăreau 
o mulţime de cazuri de urgenţă. Petrecărețul care abia 
așteptase ziua de vineri, pe două cărări din cauza băuturii, ţinea 
strâns lipită de faţa zdravăn bătută o pungă cu gheaţă. 
Adolescentul nerăbdător care pierduse confruntarea cu lumina 
galbenă a semaforului. Armata asta de vineri seara compusă din 
răniţi și indivizi plini de sânge năvălea înăuntru din noapte. 
Centrul Medical Pilgrim avea una dintre cele mai aglomerate 
camere de gardă din Boston, iar Moore se simţea ca și cum ar fi 
pășit în inima haosului. Se feri de asistente și de tărgi și călcă 
într-o baltă de sânge proaspăt. 

Catherine îl conduse în încăperea mică în care se ţineau 
fișele, ticsită cu dosare. 

— Ăsta e locul unde depozitează provizoriu formularele cu 
vizitele pacienţilor, spuse Catherine. Scoase dosarul pe care 
scria: 7-14 mai. De fiecare dată când un pacient este îngrijit la 
camera de gardă, se completează un formular. De obicei, e doar 
o pagină care conţine constatările medicului și reţeta. 

— Nu se întocmește o fișă individuală? 

— Dacă e vorba doar despre o singură vizită, atunci nu i se 
întocmește fișă. În cele din urmă, formularele astea sunt mutate 


în camera cu registre medicale a spitalului, unde sunt scanate și 
introduse pe un CD. Deschise dosarul 7-14 mai. lat-o! 

Mirosul părului ei îi distrase o clipă atenţia, și trebui să se 
concentreze pentru a citi hârtia. Vizita era datată 9 mai, 1:00 
a.m. În partea de sus erau trecute numele, adresa și datele 
privind modalitatea de plată; restul formularului era scris de 
mână cu cerneală. Erau prescurtări medicale pe care se strădui 
să le descifreze, dar nu înțelese decât primul paragraf, care 
fusese scris de asistentă. 


Femeie hispanică în vârstă de 22 de ani, agresată 
sexual în urmă cu două ore. Nu prezintă alergie, nu e 
sub niciun fel de medicatie. 

Tensiunea arterială 105/70, pulsul 100. 


Restul era ilizibil. 

— Va trebui să-mi traduceţi, îi zise. 

ÎI privi peste umăr, și brusc feţele lor se apropiară atât de 
mult, încât Moore simţi că-și pierde răsuflarea. Il întrebă: 

— Nu puteți să citiți? 

— Pot să citesc în urmele lăsate de cauciucuri, în petele de 
sânge. Dar cu asta nu mă descurc. 

— E scrisul de mână al lui Ken Kimball. Îi recunosc semnătura. 

— Eu nici măcar nu-mi dau seama în ce limbă e scris. 

— Pentru un alt doctor, e perfect lizibil. Trebuie numai să 
cunoașteţi codul. 

— Asta vă învaţă la Facultatea de Medicină? 

— Asta, cu strângerea secretă de mână și modalităţile de 
folosire a inelului pentru descifrat. 

Era ciudat să facă schimb de ironii într-o astfel de situaţie 
nefericită, dar și mai ciudat era să audă o glumă din gura 
doctoriței Cordell. Era prima oară când reușea să zărească 
femeia din spatele scutului. Femeia care fusese înainte să fie 
rănită de Andrew Capra. 

— Primul paragraf descrie examenul medical, îi explică ea. 
Folosește prescurtări. CUONG înseamnă cap, urechi, ochi, nas și 
gât. Avea o vânătaie pe obrazul stâng. Plămânii erau curaţi, 
inima nu prezenta zgomote și nici nu o lua la galop. 

— Adică? 

— Normală. 


— Doctorul nu poate să scrie doar atât: „Inima e normală”? 

— De ce polițiștii zic „vehicul” în loc să zică pur și simplu 
„mașină”? 

El dădu din cap. 

— Punct lovit. 

— Aţi prins ideea. Apoi descrie... examenul pelvian. Unde 
lucrurile nu sunt normale. 

Făcu o pauză. Când vorbi din nou, vocea îi era moale, lipsită 
de orice urmă de umor. Trase aer în piept, ca și cum ar fi vrut să 
capete curajul să continue. 

— Au găsit sânge la intrarea în vagin. Avea zgărieturi și 
vânătăi pe ambele coapse. Vaginul prezenta o ruptură în partea 
dreaptă, jos, ceea ce arăta că nu fusese un act consimţit. Dr. 
Kimball spune că aici a oprit examinarea. 

Moore se concentră asupra ultimului paragraf, pe care putea 
să-l citească pentru că nu conţinea nicio prescurtare medicală. 


Pacienta a devenit agitată. A refuzat să i se colecteze 
eventualele secretii rezultate în urma violului. A refuzat 
să coopereze la oricare dintre următoarele intervenții. 
După ce i s-au făcut testele HIV și VDRL, s-a îmbrăcat și 
a plecat înainte să poată fi anunțate autoritățile. 


— Așadar, violul nu a fost niciodată raportat, rosti el. Nu s-au 
luat mostre din vagin. Nu s-a făcut analiza ADN-ului. 

Catherine tăcea. Stătea cu capul aplecat, cu mâinile 
încleștate pe dosar. 

— Doctore Cordell, zise detectivul și-i atinse umărul. 

Se feri, ca și cum ar fi ars-o, iar el își retrase imediat mâna. 
Când se uită la ea, putu să vadă cât de furioasă era. Radia 
ferocitatea prin toţi porii, iar asta o făcu, pentru clipă, să 
semene cu el din toate punctele de vedere. 

— Violată în mai, măcelărită în iulie, zise. Lumea e minunată 
pentru femei, nu-i așa? 

— Am vorbit cu toţi membrii familiei. Nimeni nu ne-a zis nimic 
despre viol. 

— Inseamnă că nu le-a spus. 

„Oare câte femei nu spun nimic? se întrebă el. Câte au 
secrete atât de dureroase pe care nu le pot împărtăși oamenilor 


pe care îi iubesc?” Uitându-se la Catherine, se gândi că și ea 
căutase alinare în prezenţa străinilor. 

Scoase foaia din dosar și i-o dădu să o fotocopieze. Când o 
luă, privirea îi căzu pe numele doctorului și-i veni altă idee. 

— Ce-mi puteți spune despre doctorul Kimball? vru să știe. Cel 
care a examinat-o pe Elena Ortiz. 

— Este un doctor extraordinar. 

— De obicei lucrează în turele de noapte? 

— Da. 

— Știţi cumva dacă a fost la lucru săptămâna trecută, joi 
noapte? 

Catherine nu înțelese de la început. Când își dădu seama de 
ce îi punea o astfel de întrebare, se cutremură în fața 
implicaţiilor pe care le întrezărise. 

— Chiar credeţi că... 

—E o întrebare de rutină. Cercetăm toate contactele 
prealabile ale victimei. 

Dar întrebarea nu era deloc una de rutină, iar ea știa asta. 

— Andrew Capra era doctor, spuse Catherine încet. Doar nu 
credeţi că un alt doctor... 

— Ne-am gândit și la posibilitatea asta. 

Femeia se întoarse cu spatele. Suspina. 

— În Savannah, când acele femei au fost ucise, pur și simplu 
am presupus că nu-l cunosc pe criminal. Credeam că, dacă ar fi 
fost să-l întâlnesc, mi-aș fi dat seama imediat, aș fi simţit. 
Andrew Capra mi-a arătat cât de tare mă înșelam. 

— Banalitatea răului. 

Rosti încet. 

— Exact asta am învăţat. Că răul poate îmbrăca forme banale. 
Că un bărbat pe care-l văd mereu, pe care-l salut în fiecare zi și 
care-mi răspunde cu un zâmbet se poate gândi, în același timp, 
la cum i-ar plăcea să mă omoare. 

e 

Când Moore ajunse la maşină, soarele apunea deja, dar 
căldura de peste zi încă mai dogorea din asfalt. Avea să urmeze 
încă o noapte neplăcută. În tot oraşul, femeile aveau să doarmă 
cu ferestrele deschise, pentru a lăsa să intre briza schimbătoare 
a nopții. Noaptea aparținea răului. 


Se opri și se întoarse să se uite la spital. Văzu lumina roșie 
strălucitoare ca un far care arăta unde era camera de gardă. 
Simbolul speranţei și al vindecării. 

„Ăsta e teritoriul tău? Locul unde femeile vin să se vindece?” 

O ambulanţă înainta în noapte cu luminile scânteind. Se gândi 
la toţi oamenii care treceau prin acel loc pe parcursul unei zile. 
Tehnicieni medicali, doctori, îngrijitori, portari. 

„Și polițiști.” Era o posibilitate pe care nu voia să o ia în 
calcul, dar pe care nu o putea ignora. Meseria de poliţist 
exercita o stranie atracţie pentru cei care vânau alte fiinţe 
omenești. Arma, insigna sunt simboluri de netăgăduit ale 
puterii. Și ce control mai mare poate deține cineva decât 
puterea de a tortura, de a ucide? Pentru un astfel de vânător, 
lumea este o câmpie întinsă pe care mișună prada. 

Tot ceea ce ai de făcut este să alegi. 

e 

Erau numai copii acolo. Rizzoli se afla într-o cameră care 
mirosea a lapte acrit și a pudră de talc. O aștepta pe Anna 
Garcia să termine de şters sucul de mere de pe podea. Unul 
dintre copii o prinsese pe Anna de picior, altul scotea din dulapul 
bucătăriei capacele oalelor pe care le lovea unul de altul ca pe 
niște talgere. Un bebeluș așezat într-un scaun înalt zâmbea 
dincolo de masca de cremă de spanac pe care și-o întinsese pe 
faţă, iar pe podea, un copil cu o dermatită de toată frumusețea 
se târa, căutând chestii periculoase pe care să le bage în gura 
lui lacomă. Lui Rizzoli nu-i plăceau copiii și devenea nervoasă 
când se afla în preajma lor. Se simţea ca Indiana Jones în groapa 
cu șerpi. 

— Nu sunt toți ai mei, se grăbi Anna să-i explice în vreme ce 
mergea șchiopătând spre chiuvetă, cu ţâncul atârnat de picior 
precum deţinuţii cu lanţul și bila de fier. 

Stoarse buretele murdar și-și spălă mâinile. 

— Doar ăsta e al meu. 

Arătă spre copilul prins de picior. 

— Cel cu oalele și cel din scaun sunt ai surorii mele, Lupe. lar 
cel care se târăște este al verișoarei mele. Dacă tot stau acasă 
cu al meu, m-am gândit că pot să mai am grijă și de alţii. 

„Mda, ce înseamnă unul în plus sau în minus?” se gândi 
Rizzoli. Ciudat era însă că Anna nu părea deloc nefericită. De 
fapt, abia dacă băga în seama greutatea atârnată de picior și 


zdrăngănitul oalelor izbite de podea. Într-o situaţie care pe 
Rizzoli o adusese în pragul crizei de nervi, Anna avea privirea 
senină a unei femei care se afla exact acolo unde dorea să fie. 
Rizzoli se întreba dacă așa ar fi fost și Elena Ortiz într-o bună zi, 
dacă ar mai fi trăit. O mamă în bucătăria ei, ștergând fericită 
suc și amuzându-se. Anna semăna foarte mult cu sora ei mai 
mică, așa cum o cunoștea din fotografii, doar că era un pic mai 
durdulie. Când se întoarse spre ea cu faţa luminată de becul din 
bucătărie, Rizzoli avu senzaţia că se uita la aceeași faţă care o 
privise de pe masa de autopsie. 

— Cu puștii ăștia prin preajmă, nu prea pot să fac nimic, 


spuse Anna. 

Ridică ţâncul care-i atârna de picior și-l propti cu îndemânare 
pe un șold. 

— Acum, să văd. Aţi venit pentru lănţișor. Staţi să iau cutia cu 
bijuterii. 


leși din bucătărie și, pentru o clipă, rămasă singură cu trei 
copii, Rizzoli intră în panică. O mână lipicioasă i se agăţă pe 
picior, iar, când se uită în jos, îl văzu pe târâtor mestecându-i 
manșeta pantalonului. Işi scutură piciorul și se îndepărtă de 
gura aia lipicioasă. 

— lat-o, rosti Anna, întorcându-se cu cutia pe care o așeză pe 
masa de la bucătărie. Cu toţi străinii ăia perindându-se pe-acolo 
ca să curețe, nu am vrut să o lăsăm în apartamentul ei. Așa că 
fraţii mei s-au gândit s-o ţin eu până ce familia va hotărî ce 
facem cu bijuteriile. 

Când săltă capacul, se auzi o melodie: Somewhere My Love. 

Anna fu surprinsă de muzică. Stătea nemișcată, cu ochii plini 
de lacrimi. 

— Doamnă Garcia? 

Anna înghiţi în sec. 

— Îmi pare rău. Probabil că soţul meu a învârtit cheiţa. Nu mă 
așteptam să aud... 

Melodia deveni mai lentă, până ce nu se mai auziră decât 
câteva note suave, apoi se opri. Anna se uită în liniște la 
bijuterii, cu capul plecat, jelind moartea surorii ei. Ezitând, 
deschise unul dintre compartimentele căptușite cu catifea și 
scoase lanţișorul. 

Rizzoli își simţi pulsul urcând când luă lănţișorul de la Anna. 
Era exact așa cum îl văzuse la gâtul Elenei la morgă, un lăcățel 


și o cheiţă atârnând de un lănţișor fin de aur. Întoarse lacătul, și 
pe spate văzu ştampila care arăta că are optsprezece karate. 

— De unde are sora dumneavoastră lănţișorul ăsta? 

— Nu știu. 

— Știţi de când îl are? 

— Cred că e nou. Nu l-am mai văzut până în ziua... 

— Care zi? 

Anna înghiţi în sec. Și rosti încet: g 

— Ziua în care l-am luat de la morgă. Impreună cu celelalte 
bijuterii. 

— Mai purta cercei și un inel. Pe astea le-aţi mai văzut? 

— Da. Le avea de mult timp. 

— Dar nu și lănțişorul. 

— De ce tot întrebaţi de asta? Ce legătura are cu... 

Anna se opri, ochii umbrindu-i-se de groază. 

— O, Doamne! Credeţi că e/i l-a pus? 

Simţind că e ceva în neregulă, copilul din scaunul înalt se 
puse pe ţipat. Anna își puse fiul pe podea și alergă să ridice 
copilul care plângea. Îl strânse în brațe și se întoarse într-o 
parte, ca și cum ar fi vrut să-l protejeze să nu vadă talismanul 
răului. 

— Vă rog să-l luaţi, șopti, nu-l vreau în casa mea. 

Rizzoli strecură lănţișorul într-o punguţă. 

— Am să vă scriu o chitanţă. 

— Nu, doar  luaţi-l! Nu-mi pasă dacă îl păstraţi 
dumneavoastră. 

Cu toate astea, Rizzoli scrise chitanța și o puse pe masa de 
bucătărie alături de farfuria cu cremă de spanac a copilului. li 
spuse cu blândeţe: 

— Vreau să vă mai întreb ceva. 

Anna continua să se agite prin bucătărie, legănând copilul. 

— Vă rog să vă mai uitaţi în cutia cu bijuterii a surorii 
dumneavoastră, continuă Rizzoli. Spuneţi-mi dacă lipsește ceva. 

— M-aţi mai întrebat asta săptămâna trecută. Nu lipsește 
nimic. 

— Nu e ușor să remarci absența unui lucru. Mai degrabă ne 
concentrăm asupra lucrurilor care nu aparţin persoanei 
respective. Vă rog să vă mai uitaţi încă o dată în cutie. Vă rog. 

Anna înghiţi cu greutate. Se așeză jos fără tragere de inimă, 
cu copilul în poală, și se uită cu atenţie în cutia cu bijuterii. 


Ridică lucrurile unul câte unul și le puse pe masă. Era o 
adunătură tristă de fleacuri. Diamante false, mărgele de cristal 
și perle false. Gusturile Elenei adunaseră tot ce era mai 
strălucitor și mai ţipător. 

Anna puse pe masă și ultima bijuterie, un inel al prieteniei 
turcoaz. Apoi stătu o clipă, începând să se încrunte. Zise: 

— Brățara. 

— Care brățară? 

— Ar trebui să fie o brățară cu amulete mici atârnate de ea. 
Căluţi. La liceu, o purta în fiecare zi. Elena era înnebunită după 
cai... 

Anna aruncă o privire nedumerită. 

— Nu avea nicio valoare. Era din tinichea. De ce să o fi luat? 

Rizzoli se uită la punguța care conţinea lănţișorul - un 
lănţișor, care acum era sigură că fusese al Dianei Sterling. Și se 
gândi: „Știu unde vom găsi brățara Elenei Ortiz: la încheietura 
următoarei victime”. 

Rizzoli stătea pe veranda din faţa casei lui Moore, fluturând 
victorioasă punguta cu lănţișorul. 

— A fost al Dianei Sterling. Tocmai am vorbit cu părinţii ei. 
Nici nu observaseră că lipsea până când nu i-am sunat eu. 

Bărbatul luă punga, dar nu o deschise. O ţinu între degete, 
uitându-se la lanţul de aur încolăcit înăuntru. 

— Asta e legătura concretă între cele două cazuri, spuse ea. 
la un suvenir de la o victimă și îl plasează la următoarea. 

— Nu pot să cred ca nu am văzut detaliul ăsta. 

— Hei, doar l-am văzut. 

— Vrei să spui că tu l-ai văzut. 

Îi aruncă o privire care o făcu să se simtă înaltă de trei metri. 
Moore nu era genul de om care să te certe sau să te laude. De 
fapt, nu-l auzise niciodată ridicând vocea, din cauza nervilor sau 
a emoţiilor. Dar, când se uită așa la ea, cu sprânceana ridicată 
în semn de aprobare și zâmbind, se simţi în al nouălea cer. 

Încântată, se aplecă după punga cu semipreparate pe care o 
adusese. 

— Vrei să cinăm? M-am oprit la un restaurant chinezesc din 
josul străzii. 

— Nu era nevoie. 

— Ba da. Cred că ţi-am rămas datoare cu niște scuze. 


— Pentru ce? 

— Pentru după-amiaza asta. Pentru tâmpenia aia cu 
tamponul. Tu îmi luai doar apărarea și încercai să fii băiatul bun. 
Eu am înțeles greșit. 

Urmă o pauză stânjenitoare. Pur și simplu stăteau acolo, 
neștiind ce să spună, doi oameni care nu se cunoșteau bine și 
care încercau să treacă peste stânjeneala de la început. 

Apoi el zâmbi, și bărbatul cu faţa mereu serioasă se 
transformă într-o persoană cu mult mai tânără. Recunoscu: 

— Sunt lihnit. Adu mâncarea aia încoace! 

Ea râse și intră în casă. Era prima vizită a ei acolo, și se opri 
să arunce o privire, observând amprenta feminină asupra 
lucrurilor. Draperii din bumbac, acuarele florale pe pereți. 

— Hai să mergem în bucătărie, o invită el. Hârtiile mele sunt 
acolo. 

O conduse prin camera de zi, unde putu să vadă spineta. 

— Oo! Cânţi? se miră ea. 

— Nu, e al lui Mary. Eu sunt afon. 

„E al lui Mary.” Timpul prezent. Acum își dădu seama de ce 
casa părea așa de feminină. Mary era încă prezentă, iar casa 
aștepta neschimbată ca stăpâna să se întoarcă. Pe pian se afla o 
fotografie cu soţia lui Moore, o femeie bronzată cu ochii veseli și 
cu părul fluturând de vânt. Ea era Mary, iar draperiile din 
bumbac încă mai atârnau în casa asta în care ea nu avea să se 
mai întoarcă niciodată. 

În bucătărie, Rizzoli puse punga cu mâncare pe masă, lângă 
un vraf de dosare. Moore le răsfiră și-l găsi pe cel pe care-l 
căuta. 

— Fișa pe care Elena Ortiz o avea la camera de gardă, zise, 
înmânându-i-o. 

— Cordell a găsit-o? 

Îi zâmbi ironic. 

— Se pare că sunt înconjurat de femei mult mai competente 
decât mine. 

Deschise dosarul și văzu o copie a măzgălelilor doctorului. 

— Ai și traducerea la chestia asta? 

— In mare e ce ţi-am spus la telefon. Viol nereclamat. Nu s-au 
colectat probe, nu avem ADN. Elena nu a spus nici măcar 
familiei. 

Inchise dosarul și-l așeză peste celelalte hârtii. 


— Doamne, Moore! Mizeria asta îmi amintește de masa mea 
din sufragerie. Nu mai ai loc nici să mănânci. 

— Îți controlează viaţa, nu-i așa? zise el în timp ce strângea 
dosarele ca să elibereze masa. 

— Care viaţă? Cazul ăsta e singurul lucru din viaţa mea. 
Dorm. Mănânc. Lucrez. Și, dacă am noroc, petrec o oră înainte 
de culcare cu vechiul meu amic David Letterman. 

— Niciun iubit? 

— lubiți? 

Pufni în vreme ce scotea cutiile cu mâncare și punea 
șerveţele și bețișoare pe masă. 

— O, da! Parcă-i sperii pe toți. Abia după ce tăcu, își dădu 
seama că suna a văicăreală - nu asta fusese intenția ei. Se grăbi 
să adauge: Nu că m-aș plânge. Dacă vreau să muncesc în 
weekend, pot să lucrez fără să ascult reclamaţiile vreunui tip pe 
tema asta. Nu mă descurc prea bine cu plângăcioșii. 

— Nu mă surprinde, având în vedere că tu ești exact opusul 
unui plângăcios. Așa cum ai ţinut să-mi demonstrezi astăzi. 

— Hei! Credeam că mi-am cerut scuze pentru asta. 

Moore scoase două beri din frigider și se așeză la masă în faţa 
ei. Niciodată nu-l mai văzuse așa, cu mânecile suflecate, relaxat. 
Îl plăcea această nouă ipostază. Nu Sfântul Thomas cel 
ameninţător, ci un tip cu care se putea sta la taclale și se putea 
glumi. Un bărbat care, dacă s-ar fi deranjat să-și folosească 
farmecele, ar fi putut să cucerească orice femeie. 

— Ştii, nu întotdeauna trebuie să fii mai tare decât ceilalţi, o 
sfătui el. 

— Ba da, trebuie. 

— De ce? 

— Pentru că ej cred că nu sunt. 

— Cine crede asta? 

— Tipii ca locotenentul Marquette sau Crowe. 

Ridică din umeri. 

— Întotdeauna vor fi și d-ăştia. i 

— Cum se face că mereu sfârșesc prin a lucra cu ei? Işi 
desfăcu berea și bău o gură. De aia tu ești primul căruia i-am 
spus despre lănțişor. N-o să pretinzi niciodată că a fost ideea ta. 

— E trist când se ajunge la asta. Să pretinzi că ai descoperit 
una sau alta. 


Femeia luă beţișoarele și le înfipse în cutia cu pui kung pao. 
Era picant de-ţi lua gura foc, exact așa cum îi plăcea ei. Rizzoli 
nu se plângea deloc nici când venea vorba de condimente iuți. li 
povesti: 

— La primul caz important la care am lucrat la Moravuri și 
narcotice, am fost singura femeie dintr-o echipă care număra 
cinci bărbaţi. Când am dat lovitura, s-a organizat o conferinţă de 
presă de amploare. Camere de filmat, tot tacâmul. Și știi ce? Au 
numit fiecare membru al echipei, mai puţin pe mine. Toate 
afurisitele alea de nume! 

Mai luă o înghiţitură de bere. 

— O să mă asigur că nu se va întâmpla din nou. Voi, bărbaţii, 
vă puteți concentra doar asupra cazului și asupra dovezilor. Dar 
eu cheltuiesc o groază de energie și numai pentru a mă face 
auzită. 

— Eu te aud, Rizzoli. 

— E o schimbare în bine. 

— Dar Frost? Ai probleme cu el? 

— Frost e în regulă. Se strâmbă și lansă o remarcă 
usturătoare: Nevastă-sa l-a dresat bine. 

Râseră amândoi. Oricine îl auzea pe Barry Frost vorbind supus 
la telefon cu soţia lui - „Da dragă, nu dragă” - știa cine era șeful 
în casa lor. _ 

— De aia nu va avansa prea mult, adăugă ea. li lipsește 
curajul. E familist convins. 

— Nu e deloc rău să fii familist. Eu aș fi vrut să fi fost unul mai 
bun. 

Se uită la el peste cutia cu carne de vită mongoleză și văzu că 
nu o privea, ci își fixase atenţia asupra lănţișorului. Sesizase 
suferinţa din vocea lui, dar nu știa ce să spună. Se gândi că era 
mai bine să nu zică nimic. 

Răsuflă ușurată când el reluă subiectul investigaţiei. În lumea 
lor, crima era întotdeauna un subiect bun de discuţie. 

— Ceva nu se potrivește aici. Nu înţeleg rostul chestiei ăsteia 
cu bijuteriile. 

— Iși ia suvenire. Ceva obișnuit. 

— Dar de ce să iei suvenire dacă o să le dai mai departe? 

— Unii criminali iau bijuteriile victimelor și le dăruiesc 
propriilor soții sau iubite. Simt un fel de emoție secretă văzându- 
le la gâtul iubitei, ei fiind singurii care știu de proveniența lor. 


— Dar criminalul nostru face altceva. Lasă suvenirul la 
următorul loc al crimei. Nu-l ia ca să-l mai vadă. Nu caută 
emoția obișnuită pe care i-ar produce-o amintirea crimei. Nu 
cred că urmărește un câștig emoţional. 

— E un simbol al posesiunii atunci? Își marchează teritoriul ca 
un câine. Numai că folosește o bijuterie pentru a-și însemna 
următoarea victimă. 

— Nu. Nu e asta. 

Moore ridică punguţa și o cântări în palmă, ca și cum ar fi vrut 
să-i ghicească scopul. 

— Cel mai important lucru e că am înțeles tiparul, spuse ea. 
La următorul loc al crimei vom ști la ce să ne așteptăm. 

Se uită la ea. 

— Tocmai ai răspuns la întrebare. 

— Poftim? 

— Nu marchează victima. Marchează locul crimei. 

Rizzoli făcu o pauză. Brusc înțelese diferența. 

— Doamne. Marcând locul... 

— Nu e un suvenir. Și nu indică posesiunea. 

Puse lănţișorul jos, un fir încurcat de aur care atinsese carnea 
a două femei moarte. 

Rizzoli se cutremură. 

— E o carte de vizită, bâigui ea. 

Moore o aprobă. 

— Chirurgul vorbește cu noi. 

e 

Un loc cu vânturi puternice și fluxuri periculoase. 

Așa descrie Edith Hamilton portul grecesc Aulis în cartea ei 
Mythology. Aici se găsesc ruinele străvechiului templu al lui 
Artemis, zeița vânătorii. Asta e locul unde s-au strâns miile de 
vase negre grecești ca să atace Troia. Dar vântul sufla din nord, 
așa că vasele n-au putut părăsi portul. Cu fiecare zi, vântul 
devenea din ce în ce mai neînduplecat, iar armata elenă, sub 
conducerea împăratului Agamemnon, era din ce în ce mai 
mânioasă și mai agitată. Un prezicător le-a dezvăluit motivul 
dezlănţuirii acestui vânt neprielnic: zeița Artemis era furioasă 
pentru că Agamemnon ucisese una dintre creaturile ei iubite, un 
iepure sălbatic. Nu avea să le permită grecilor să plece până 
când Agamemnon nu avea să-i ofere un sacrificiu teribil: pe fiica 
lui, Ifigenia. 


Așa că el a chemat-o pe Ifigenia sub pretextul că-i aranjase o 
căsătorie fastuoasă cu Ahile. Fata bănuia că se îndrepta de fapt 
spre moarte. 

In ziua în care noi doi am mers pe plaja de lângă Aulis, vântul 
ăsta crunt din nord nu sufla. Cerul era senin, apa verzuie și 
clară, iar nisipul fierbinte părea cenușă albă sub picioarele 
noastre. O, cât îi invidiam pe băieţii greci care alergau cu 
picioarele goale pe ţărmul încălzit de soare! Deși nisipul ne 
ardea pielea palidă de turiști, în ciuda disconfortului, ne 
bucuram pentru că ne doream să fim asemenea lor, cu sufletele 
ca o piele tăbăcită. Doar prin durere și muncă poţi deveni mai 
puternic. 

Seara, când s-a mai răcorit, am vizitat împreună Templul lui 
Artemis. 

Am mers printre umbrele alungite și am ajuns până la altarul 
unde fusese sacrificată Ifigenia. În ciuda rugăminţilor ei: „Tată, 
cruţă-mă!”, războinicii au dus-o până la altar. Acolo, au întins-o 
pe o piatră, cu gâtul alb descoperit. Dramaturgul antic Euripide 
povestește că soldaţii lui Atreu, laolaltă cu restul armatei, și-au 
lăsat ochii-n pământ, nevrând să vadă cum se varsă sângele ei 
inocent. Au refuzat să fie martorii acestei grozăvii. 

A, dar eu m-aș fi uitat! Și la fel ai fi făcut și tu. Cu nerăbdare 
chiar. 

Îmi și imaginam trupele tăcute adunate în amurg. Îmi 
închipuiam bătaia tobelor, nu cea veselă specifică unei nunți, ci 
marșul sobru care anunţă moartea. Vedeam cortegiul șerpuind 
până la pădurice. Fata, albă ca o lebădă, e înconjurată de soldaţi 
și de preoți. Tobele se opresc. 

O duc ţipând până la altar. 

In imaginaţia mea, însuși Agamemnon este cel care 
mânuiește sabia, altfel de ce să-l mai numești sacrificiu dacă nu 
verși chiar tu sângele? Îl văd apropiindu-se de altarul unde e 
întinsă fiica lui cu carnea-i crudă expusă privirilor tuturor. Ea-i 
cere îndurare, dar totul e în van. 

Preotul o prinde de păr și îi trage capul înapoi, dezgolindu-i 
gâtul. Sub pielea albă, se vede pulsând artera, marcând locul 
unde lama trebuie să lovească. Agamemnon stă lângă fiica lui, 
privindu-i faţa mult iubită. În venele ei, curge sângele lui. Ochii 
ei îi oglindesc pe-ai lui. Tăindu-i gâtul, își taie propria carne. 


Ridică lama. Soldaţii încremenesc tăcuţi asemenea unor statui 
printre tufișurile sacre. Pe gâtul fetei, se văd venele pulsând. 

Artemis ordonă sacrificiul, iar Agamemnon nu poate face 
altfel. 

Înfige cuțitul în gâtul fetei și taie adânc. 

Țâșnește un izvor roșu ca o ploaie caldă care îi stropește faţa. 

Ifigenia e încă vie și se uită cu groază cum îi izvorăște sângele 
din gât. Corpul omenesc conține cinci litri de sânge și trece un 
timp până când e secătuit de toată cantitatea asta doar printr-o 
singură arteră secţionată. Sângele va țâșni atâta timp cât inima 
va continua să bată. Preţ de câteva secunde, un minut sau 
poate chiar mai mult, creierul încă funcţionează. Membrele se 
zbat. 

În timp ce inima ei bate pentru ultima oară, Ifigenia vede 
cerul întunecându-se, simte căldura propriului sânge care îi 
curge pe față. 

Anticii spun că aproape imediat vântul din nord a încetat să 
mai sufle. Artemis era mulţumită. În cele din urmă, navele 
grecești au pornit, armatele au luptat și Troia a căzut. In 
contextul acelei mari vărsări de sânge, uciderea unei virgine nu 
mai însemna nimic. 

Dar, când mă gândesc la războiul troian, primul lucru care îmi 
vine în minte nu e calul de lemn, nici navele negre cu pânzele 
întinse. Nu, prima imagine pe care o văd e cea a trupului unei 
copile, palid, secătuit de sânge și a tatălui ei care stă alături, 
strângând cuțitul însângerat. 

Nobilul Agamemnon cu ochii înlăcrimați. 


e ȘAPTE e 

— Are puls, spuse asistenta. 

Cu gâtul uscat, Catherine se holbă îngrozită la bărbatul de pe 
masa de operaţie. În piept avea înfiptă o bară de fier lungă de 
treizeci de centimetri. Un student leșinase deja în faţa acelei 
priveliști, iar cele trei asistente rămăseseră cu gurile căscate. 
Bara era adânc înfiptă în piept și se mișca în același ritm cu 
bătăile inimii. 

— Care e tensiunea arterială? întrebă Catherine. 

Vocea ei păru să-i trezească, și imediat toată lumea se puse 
în mișcare. Manșeta tensiometrului se umplu cu aer, apoi se 
goli. 

— Șaptezeci cu patruzeci. Pulsul e cam de o sută cincizeci. 

— Injectez intravenos la ambele mâini. 

— Desfac tava pentru toracotomie... 

— Să-l cheme cineva pe doctorul Falco imediat! O să am 
nevoie de ajutor. 

Catherine își puse un halat steril și mănuși. Mâinile îi 
alunecară cu ușurință din cauza transpiraţiei. Faptul că bara 
pulsa îi dădea de înțeles că vârful era foarte aproape de inimă - 
sau, chiar mai rău, era înfiptă în ea. Era contraindicat s-o scoată. 
Manevra putea să deschidă o gaură prin care pacientul avea să 
piardă tot sângele în câteva minute. 

Paramedicii luaseră cea mai bună decizie: îi puseseră 
perfuzie, îl intubaseră și-l aduseseră la Urgenţe fără să miște 
bara. Restul depindea de ea. 

Tocmai apuca scalpelul, când ușa se deschise. Ridică privirea 
și scoase un oftat de ușurare când îl văzu pe Peter Falco. 
Bărbatul se opri brusc când dădu cu ochii de pieptul pacientului 
străpuns de bară asemenea unui vampir. Spuse: 

— Ei bine, nu în fiecare zi ţi-e dat să vezi așa ceva. 

— Tensiunea arterială scade, strigă o asistentă. 

— Nu avem timp să facem bypass. Intru, zise Catherine. 

— Te ajut imediat. 

Peter se întoarse și întrebă pe un ton care nu trăda vreo 
emoție: 

— Îmi puteţi da un halat, vă rog? 

Catherine făcu o incizie în peretele anterolateral, ceea ce 
avea să-i permită să vadă toate organele vitale din cavitatea 
toracică. Prezenţa lui Peter o calmă. Nu era doar faptul că era 


ajutată de încă o pereche de mâini pricepute; era vorba despre 
Peter. El era omul care intra într-o încăpere și, dintr-o singură 
privire, evalua situaţia. In sala de operaţie nu ridica niciodată 
vocea, nu intra niciodată în panică. Avea cu cinci ani mai multă 
experienţă în chirurgie decât ea, și lucrul ăsta se vedea mai ales 
în astfel de cazuri. 

Se așeză de cealaltă parte a mesei, concentrându-se asupra 
inciziei. 

— Nicio problemă. Ne distrăm deja? 

— Râdem cu lacrimi. 

Se apucă de treabă, mâinile lor sincronizându-se, tăind 
pieptul cu o forță aproape brutală. El și Catherine mai operaseră 
în echipă de foarte multe ori, așa că amândoi știau aproape 
automat de ce avea nevoie celălalt și-și puteau anticipa 
mișcările. 

— Care e povestea? vru să știe Peter. 

Sângele ţâșni, iar el puse foarte calm o clemă hemostatică 
peste locul care sângera. 

— Lucrător în construcții. S-a împiedicat, a căzut și s-a făcut 
frigăruie. 

— Asta îţi poate strica ziua. Retractor Burford, vă rog. 

— Burford. 

— Cum ne descurcăm cu sângele? 

— Aşteptam grupa 0, răspunse o asistentă. 

— Doctorul Murata e pe-aici? 

— Echipa lui de bypass trebuie să sosească. 

— Deci noi trebuie să mai tragem un pic de timp. Cum stăm 
cu ritmul? 

— Tahicardie sinusală, o sută cincizeci. Câteva contracții 
ventriculare premature. 

— Ritmul sistolic a scăzut la cincizeci. 

Catherine se uită repede la Peter. 

— N-o să rezistăm până la bypass. 

— Atunci hai să vedem ce putem face! 

Brusc se lăsă liniştea când el se uită prin incizie. 

— O, Doamne! izbucni Catherine. E în atriu. 

Vârful barei penetrase peretele inimii și, cu fiecare bătaie, 
sânge proaspăt țâşnea pe marginea găurii. În cavitatea toracică 
se formase deja o baltă de sânge. 

— Dac-o scoatem, o să avem o arteziană, avertiză Peter. 


— Deja sângerează pe lângă ea. 

Asistenta anunţă: 

— Tensiunea sistolică abia se mai simte. 

— Bine, zise Peter, fără vreo urmă de panică în voce. | se 
adresă uneia dintre asistente: Poţi să-mi faci rost de un cateter 
Foley de șaisprezece cu o sondă de treizeci de centimetri cubi? 

— A, doctore Falco? Aţi zis un Foley? 

— Mda. Un cateter urinar. 

— Și-o să avem nevoie de-o seringă cu zece centimetri cubi 
de clorură de sodiu, adăugă Catherine. Stai pe-aproape ca să-i 
faci injecţia. 

Ea și Peter nu aveau nevoie să-și explice nimic unul celuilalt; 
știau amândoi care era planul. 

Lui Peter îi fu înmânat cateterul Foley, un tub proiectat ca să 
fie introdus în vezică pentru a goli urina. Erau pe punctul de a-l 
folosi într-un mod la care nu se mai gândise nimeni. 

Se uită la Catherine. 

— Gata? 

— Hai să-i dăm drumul! 

Inima începu să-i bată cu putere când îl văzu pe Peter 
apucând bara. Il urmări cum o scotea ușor din peretele inimii. 
Când ieși, sângele țâșni din gaură. Imediat, Catherine introduse 
capătul cateterului urinar. 

— Umflă balonul, spuse Peter. 

Asistenta introduse acul seringii și injectă zece centimetri cubi 
de soluție salină în balonul din capătul cateterului. 

Peter trase de cateter, blocând cu balonul gaura din peretele 
atriului. Șuvoiul de sânge se opri. Abia dacă se mai prelingea un 
firicel. 

— Care sunt semnele vitale? strigă Catherine. 

— Ritmul sistolic e tot la cincizeci. Avem sângele grupa 0. ÎI 
punem acum. 

Inima continua să bată. Catherine se uită la Peter și-l văzu 
făcându-i cu ochiul prin ochelarii de protecție. 

— A fost distractiv, nu? 

Intinse mâna spre clema cu acul cardiac. 

— Vrei să faci tu onorurile? 

— Mai întrebi? 

li înmână suportul pentru ac. Avea să coasă marginile găurii, 
apoi să scoată cateterul Foley înainte s-o închidă de tot. La 


fiecare împunsătură adâncă, simţea privirea aprobatoare a lui 
Peter. Succesul o făcea să radieze de fericire. Se bucura din 
toată inima. Pacientul ăsta avea să trăiască. 

— Minunat mod de a-ţi începe ziua, nu-i așa? zise el. Rupând 
piepturi desfăcute. 

— Asta e o zi de naștere pe care n-o voi uita niciodată. 

— Propunerea mea rămâne valabilă pentru diseară. Ce zici? 

— Sunt de gardă. 

— ÎI rog pe Ames să te înlocuiască. Haide! Cină și dans. 

— Credeam că mi-ai propus un zbor cu avionul tău. 

— Ce vrei tu! La dracu’, hai să facem sendvișuri cu unt de 
arahide. Aduc eu Skippy. 

— Ha! Am știut întotdeauna că ești un mare cheltuitor. 

— Catherine, vorbesc serios. 

Observând schimbarea tonului, se uită la el și-i întâlni privirea 
neclintită. Brusc își dădu seama că se făcuse liniște și că toată 
lumea asculta, așteptând să vadă dacă inaccesibila doctoriță 
Cordell avea să cadă în cele din urmă pradă farmecelor 
doctorului Falco. 

Mai împunse o dată cu acul, gândindu-se cât de mult îl plăcea 
pe Peter în calitate de coleg, cât de mult îl respecta și cât de 
mult o respecta el pe ea. Nu voia ca asta să se schimbe. Nu voia 
să pună în pericol minunata lor relaţie de prietenie cu un pas 
nefericit spre intimitate. _ 

Dar îi lipseau atât de mult nopţile când se distra în oraș! li era 
dor de vremurile când abia aștepta să iasă, fără să se teamă. 

În cameră era încă liniște. Lumea aștepta. 

Într-un final, î privi. 

— Vino să mă iei la opt! 

e 

Catherine își turnă un pahar de Merlot și se duse la fereastră, 
bând vin și privind în noapte. Auzea râsete și vedea oamenii 
plimbându-se pe Commonwealth Avenue. Moderna Newbury 
Street era la distanţă de un bloc, iar vara, vineri seara, cartierul 
Back Bay devenea un adevărat magnet pentru turiști. Catherine 
alesese să locuiască în Back Bay exact din acest motiv; se 
simţea bine știind că erau mulţi oameni prin preajmă, chiar dacă 
erau străini. Sunetul muzicii și râsetele îi dădeau senzaţia că nu 
era singură, că nu era izolată. 


Cu toate astea, iat-o aici, în spatele ferestrei bine închise, 
bându-și singură paharul de vin, încercând să se convingă că 
era gata să se alăture lumii de-afară. 

„O lume pe care Andrew Capra mi-a furat-o.” 

Împinse fereastra cu mâna, ţinând degetele arcuite pe sticlă, 
ca și cum ar fi vrut să spargă închisoarea aceea sterilă și să 
evadeze. 

Cu îndrăzneală, își bău vinul și puse paharul pe pervaz. „Nu 
voi rămâne o victimă, se gândi. Nu-l voi lăsa să câștige.” 

Se duse în dormitor și începu să caute printre hainele din 
dulap. Scoase o rochie verde din mătase, se îmbrăcă și trase 
fermoarul. Oare cât trecuse de când nu mai purtase rochia asta? 
Nici nu-și mai amintea. 

Din camera cealaltă se auzi anunţul calculatorului: „Aţi primit 
un e-mail!” 

Nu-l băgă în seamă și se duse la baie să se machieze. 
„Pregătirea de dinainte de plecarea în război”, se gândi în 
vreme ce-și dădea cu rimel și se ruja. Işi punea o mască de curaj 
care s-o ajute să înfrunte lumea. Cu fiecare mișcare a pensulei, 
își picta încredere în sine. În oglindă apăru o femeie pe care o 
recunoscu cu greu. O femeie pe care n-o mai văzuse de doi ani. 

— Bine ai revenit, șopti și zâmbi. 

Stinse lumina din baie și merse în camera de zi, încercând să 
se reobișnuiască să meargă pe tocuri înalte. Peter întârzia; era 
deja opt și un sfert. Își aminti de anunţul calculatorului pe care-l 
auzise din dormitor și se duse să-și verifice e-mailul. Avea un 
mesaj de la cineva numit SavvyDoc, cu subiectul „Raport de 
laborator”. II deschise. 


Doctore Cordell, 
Am atașat fotografiile analizei care vă vor interesa. 


Era nesemnat. 

Mută cursorul pe icoana pe care scria „Download file”, apoi 
ezită cu degetul ridicat deasupra mouse-ului. Nu recunoștea 
expeditorul, SavvyDoc, și în mod normal nu descărca mesaje de 
la străini. Dar mesajul ăsta avea în mod clar legătură cu munca 
ei, plus că îi era menţionat și numele. 

Dădu clic pe „Download”. 

O fotografie color se contura pe ecran. 


Ramase cu gura căscată și sări de pe locul ei ca arsă, 
răsturnând scaunul pe podea. Se retrase împleticindu-se și își 
duse mâna la gură. 

Apoi alergă la telefon. 

e 

Thomas Moore era la ușa ei, privind-o cu atenţie. 

— Fotografia e în continuare pe ecran? 

— Nu m-am atins de nimic. 

Se dădu într-o parte, iar el intră, serios, ca un adevărat 
poliţist. Se uită la bărbatul care stătea lângă calculator. 

— El e doctorul Peter Falco, rosti Catherine. Colegul meu de 
cabinet. 

— Îmi pare bine, zise Moore în vreme ce-și strânseră mâinile. 

— Plănuiam să cinăm în oraș în seara asta, îl puse în temă 
Peter. Eu am fost reţinut la spital. Am ajuns aici înaintea 
dumitale și... Se opri și se uită la Catherine. Cred că trebuie să o 
lăsăm pe altă dată, nu? 

Ea îi răspunse dând tristă din cap. 

Moore se așeză la calculator. Un pește tropical strălucitor 
înota pe monitor. Atinse mouse-ul. 

Apăru fotografia pe care o descărcase Catherine. 

Ea se întoarse și se duse la fereastră, cu brațele încrucișate, 
încercând să-și scoată din minte imaginea pe care tocmai o 
văzuse. În spate, îl auzea pe Moore tastând, dând un telefon și 
zicând: 

— Tocmai ţi-am trimis documentul. L-ai primit? 

Întunericul de dincolo de fereastra ei devenise ciudat de 
liniștit. „Deja s-a făcut târziu?” se întrebă. Se uită la strada 
părăsită, și nu-i venea să creadă că doar cu o oră în urmă fusese 
pregătită să iasă în noapte și să se întoarcă în lume. 

Acum nu-și dorea decât să zăvorască ușile și să se ascundă. 

Peter se revoltă: 

— Cine dracu’ ţi-ar trimite așa ceva? E bolnav! 

— Prefer să nu vorbesc despre asta, spuse ea. 

— Ai mai primit așa ceva înainte? 

— Nu. 

— Atunci de ce e implicată și poliția? 

— Peter, te rog, oprește-te! Nu vreau să vorbesc despre asta! 

Urmă o pauză. 

— Vrei să spui că nu vrei să vorbești cu mine. 


— Nu acum. Nu în seara asta. 

— Dar cu poliţia vrei să vorbești? 

— Doctore Falco, interveni Moore, ar fi mai bine să plecaţi 
acum. 

— Catherine? Tu ce vrei? 

Îi sesiză suferinţa din voce, dar nu se întoarse să-l privească. 

— Aş vrea să pleci. Te rog. 

Nu-i răspunse. Abia când se închise ușa, știu că Peter plecase. 
Urmă o tăcere lungă. 

— Nu i-aţi povestit despre Savannah? întrebă Moore. 

— Nu. N-am fost niciodată în stare să-i spun. 

„Violul e un lucru prea intim, prea rușinos, despre care nu poți 
vorbi. Nici măcar cu cineva care ţine la tine.” 

ÎI întrebă: 

— Cine e femeia din imagine? 

— Speram să-mi spuneţi dumneavoastră. 

Catherine clătină din cap. 

— Nu știu nici măcar cine a trimis-o. 

Scaunul scârțâi când Moore se ridică. li simţi mâna pe umăr, 
încălzindu-i pielea prin mătasea verde. Încă nu se schimbase, și 
era îmbrăcată și aranjată pentru o ieșire în oraș. Toată ideea cu 
cina i se păru acum penibilă. Ce fusese în mintea ei? Crezuse că 
se putea întoarce și că avea să fie la fel ca toţi ceilalţi? Că avea 
să fie din nou normală? 

— Catherine! Trebuie să vorbim despre fotografia asta. 

Degetele îi strânseră umărul, iar ea își dădu brusc seama că o 
strigase pe numele mic. Era lângă ea, suficient de aproape să îi 
poată simţi respiraţia încălzindu-i părul, dar, cu toate astea, nu 
se simţea ameninţată. Atingerea oricărui alt bărbat i s-ar fi părut 
o invadare, dar atingerea lui Moore pur și simplu o alina. 

Încuviinţă din cap. 

— O să încerc. 

El trase un scaun, și se așezară amândoi în faţa calculatorului. 
Se chinui să se concentreze asupra fotografiei. 

Femeia avea părul creț, împrăștiat pe pernă. Gura îi era 
acoperită cu o bucată de bandă adezivă argintie, iar ochii 
deschişi erau conștienți și păreau roșii în lumina reflectată de 
blițul aparatului. Fotografia o arăta de la talie în sus. Era legată 
de pat, dezbrăcată. 

— O recunoști? o întrebă. 


— Nu. 

— E ceva în fotografia asta care ţi se pare cunoscut? Camera, 
mobila? 

— Nu. Dar... 

— Ce? 

— Și mie mi-a făcut același lucru, șopti. Andrew Capra mi-a 
făcut fotografii. M-a legat de pat... 

Înghiţi greu, copleșită de umilinţă, ca și cum corpul ei ar fi fost 
expus privirii lui Moore. Se trezi încrucișându-și brațele pe piept, 
ca să-și apere sânii de altă violare. 

— Documentul a fost trimis la 7:55 p.m. lar numele 
expeditorului - SavvyDoc - îţi spune ceva? 

— Nu. 

Își concentră din nou atenţia asupra femeii din fotografie, care 
privea cu pupilele roșii. 

— E trează. Ştie ce urmează să-i facă. Așteaptă. Așa vrea el, 
să fii trează, să simţi durerea, altfel nu are nicio satisfacţie. 

Deși vorbea despre Andrew Capra, trecuse cumva la timpul 
prezent, ca și cum acesta ar mai fi fost încă în viaţă. 

— De unde putea să-ţi știe adresa de e-mail? 

— Nici măcar nu știu cine e! 

— El ţi-a trimis fotografia tie, Catherine. Ai idee cine ar putea 
să-ţi facă asta? 

„Numai unul, se gândi. Dar e mort. Andrew Capra e mort.” 

Mobilul lui Moore sună. Catherine aproape că sări de pe 
scaun. 

— Isuse, zise, cu inima bătându-i cu putere, după care se 
așeză la loc. 

Detectivul deschise clapa telefonului. 

— Da, acum sunt cu ea... 

Ascultă o clipă, apoi se uită brusc la Catherine. Felul în care o 
privi o sperie. 

— Ce e? întrebă Catherine. 

— E detectivul Rizzoli. Spune că a descoperit sursa e-mailului. 

— Cine l-a trimis? 

— Tu. 

Se simţi ca și cum ar fi pălmuit-o. Nu putu decât să clatine 
capul, prea șocată ca să poată vorbi. 

— Numele „SavvyDoc” a fost creat în seara asta, folosindu-se 
creditul tău America Online. 


— Dar eu am două credite diferite. Unul este pentru uz 
personal... 

— Și celălalt? 

— Pentru treburile de la birou, să-l folosesc în... Făcu o pauză. 
Birou. Mi-a folosit calculatorul din birou. 

Moore își ridică mobilul la ureche. 

— Ai auzit, Rizzoli? Apoi făcu o pauză. Ne întâlnim cu tine 
acolo. 

(J 

Detectivul Rizzoli îi aștepta chiar în fața cabinetului medical al 
doctoriţei Cordell. În hol se adunase deja un grup de oameni - 
un gardian, doi polițiști și câţiva civili. Catherine presupuse că 
erau detectivi. 

— Am percheziţionat biroul, îi informă Rizzoli. A plecat de 
mult. 

— Sigur a fost acolo? vru să știe Moore. 

— Ambele calculatoare sunt pornite. Numele SavvyDoc e 
conectat încă pe America Online. 

— Cum a intrat? 

— Ușa nu pare să fi fost forţată. Există un contract cu o firmă 
de curăţenie angajată să facă ordine prin birourile astea, așa că 
există o mulţime de chei de acces împrăștiate în toate părțile. In 
plus, mai sunt și alţi angajaţi care lucrează în cabinetul ăsta. 

— Avem un contabil, o recepţioneră și două asistente, zise 
Catherine. 

— Și mai sunteți tu și doctorul Falco. 

— Da. 

— Ei bine, asta înseamnă încă șase chei care ar fi putut fi 
pierdute sau împrumutate, fu reacţia spontană a lui Rizzoli. 

Lui Catherine nu-i plăcea Rizzoli, și se întreba dacă 
sentimentul era reciproc. 

Rizzoli făcu un semn spre cabinet. 

— Bun! Haideţi să vă conducem înăuntru, să vedem dacă 
lipsește ceva. Dar să nu atingeți nimic, da? Nici ușa, nici 
calculatoarele. Încercăm să vedem dacă există amprente. 

Catherine se uită la Moore, care își puse protector brațul în 
jurul umerilor ei. Intrară cu toţii în cabinet. 

Aruncă doar o privire scurtă spre sala de așteptare, apoi trecu 
la recepție, unde lucrau ceilalți angajați. Calculatorul 


contabilului era pornit. Compartimentul pentru dischete era gol; 
intrusul nu lăsase nimic în urmă. 

Cu un stilou, Moore atinse mouse-ul calculatorului, și imediat 
apăru pagina de pe America Online. In zona cu nume selectate 
era în continuare scris „SavvyDoc”. 

— Vi se pare ceva schimbat în camera asta? întrebă Rizzoli. 

Catherine dădu din cap. 

— Bine. Haideţi să intrăm în biroul dumneavoastră! 

Inima începu să-i bată mai repede în timp ce mergea pe 
coridor, trecând pe lângă cele două săli de consultaţii. Ajunse în 
birou. Imediat se uită spre tavan. Țipă și sări înapoi, aproape 
lovindu-se de Moore. Detectivul o prinse în brațe și o ţinu 
nemișcată. 

— Aici l-am găsit, rosti Rizzoli arătând spre stetoscopul care 
atârna de lampa de deasupra. Bănuiesc că nu acolo l-ați lăsat. 

Catherine clatină din cap. Cu o voce slabă, spuse: 

— A mai fost aici. 

Rizzoli o privi fix. 

— Când? 

— În ultimele zile. Mi-au lipsit unele lucruri. Sau au fost 
mutate. 

— Ce lucruri? 

— Stetoscopul. Halatul. 

— Uitaţi-vă prin cameră, zise Moore, împingând-o cu blândeţe 
înainte. A mai fost mutat și altceva de la locul lui? E 

Se uită la rafturile cu cărţi, la birou, la dulapul cu fișiere. Asta 
era spaţiul ei privat, pe care și-l aranjase singură. Știa unde 
trebuiau și unde nu trebuiau să se afle lucrurile. 

— Calculatorul e pornit, spuse. Eu îl opresc întotdeauna când 
plec. 

Rizzoli mișcă mouse-ul, și pe ecran se ivi prima pagină de pe 
site-ul American Online, cu ID-ul lui Catherine, „CCORD”. 

— Așa v-a aflat adresa de e-mail, deduse Rizzoli. Tot ce a avut 
de făcut a fost să vă deschidă calculatorul. 

Femeia se uită la tastatură. „Te-ai atins de tastele astea. Ai 
stat pe scaunul meu.” 

Vocea lui Moore o sperie. 

— Lipsește ceva? E posibil să fie ceva mic, ceva foarte 
personal. 

— De ce întrebaţi asta? 


— Așa acţionează el. 

„Deci li s-a întâmplat și celorlalte femei, se gândi. Celorlalte 
victime.” 

— Poate fi ceva de uz personal, continuă Moore. Ceva pe care 
numai dumneavoastră îl folosiţi. O bijuterie. Un pieptene, un lanţ 
pentru chei. 

— O, Doamne! 

Deodată se aplecă să scotocească prin sertarul de sus al 
biroului. 

— Hei! strigă Rizzoli. V-am spus să nu atingeţi nimic. 

Dar Catherine băgase deja mâna în sertar, căutând 
înnebunită printre stilouri și creioane. 

— Nu-i aici! 

— Ce lipsește? 

— Ţin un rând de chei de rezervă în birou. 

— Ce chei sunt acolo? 

— O cheie de la mașină. De la dulapul de la spital... 

Făcu o pauză, și își simţi dintr-odată gâtul uscat. 

— Dacă mi-a umblat prin dulap în timpul zilei, atunci a avut 
acces la geanta mea. 

Se uită la Moore. 

— La cheile casei mele. 

e 

Tehnicienii căutau deja amprente când Moore se întoarse în 
cabinetul medical. 

— Ai băgat-o în pat, nu? întrebă Rizzoli. 

— O să doarmă în rezerva de la camera de gardă. Nu vreau să 
se ducă acasă până nu va fi în siguranţă. 

— O să-i schimbi personal toate încuietorile? 

Se încruntă, remarcând expresia feței și neplăcându-i ce 
vedea. 

— E vreo problemă? 

— E o femeie drăguță. 

„Știu unde baţi”, se gândi, apoi eliberă un oftat obosit. 

— Un pic rănită. Un pic vulnerabilă, continuă Rizzoli. Doamne, 
asta îl poate face pe orice tip să vrea să dea fuga să o apere! 

— Nu asta e meseria noastră? 

— Doar despre asta e vorba, despre meserie? 

— Refuz să comentez, îi replică și ieși din cabinet. 

Rizzoli îl urmă în hol ca un buldog care voia să-l muște. 


— Ea e în centrul cazului ăstuia, Moore. Nu știm dacă ne zice 
adevărul. Te rog, spune-mi că nu începi să te implici 
sentimental. 

— Nu sunt implicat. 

— Nu sunt oarbă. 

— Și ce anume vezi? 

— Văd cum te uiţi la ea. Văd și cum se uită ea la tine. Observ 
un poliţist care își pierde obiectivitatea. Se opri. Un poliţist care 
o să sufere. 

Dacă ar fi ridicat vocea, dacă i s-ar fi adresat cu agresivitate, 
poate i-ar fi răspuns pe măsură. Dar rostise ultimele cuvinte 
încet, iar el nu acumulase destulă furie pentru a riposta. 

— Nu aș spune asta oricui, urmă Rizzoli. Dar cred că tu ești 
unul dintre băieţii buni. Dacă erai Crowe sau vreun alt nenorocit, 
ţi-aș fi zis: „N-ai decât să suferi, mă doare în cot”. Dar nu vreau 
să ţi se întâmple și ţie. 

Se priviră un moment, iar Moore se simţi rușinat că nu putea 
să treacă dincolo de aspectul placid al lui Rizzoli. Oricât de mult 
i-ar fi admirat mintea strălucită, dorinţa de a ieși mereu 
câștigătoare, nu putea vedea decât faţa ei banală și costumele 
ei fără formă. Intr-un fel, el nu era deloc altfel decât Darren 
Crowe, decât toți nenorociţii ăia care-i puneau tampoane în 
sticla de apă. Nu merita să-l admire. 

Auziră pe cineva tușind, se întoarseră și-l văzură pe tehnician 
stând în prag. 

— Nu avem amprente, îi informă. Am verificat ambele 
calculatoare. Tastaturile,  mouse-urile, dispozitivele pentru 
dischete. Toate au fost curățate. 

Telefonul lui Rizzoli sună. În timp ce deschidea clapa, 
murmură: 

— La ce ne așteptam? Nu avem de-a face cu un imbecil. 

— Dar ușile? întrebă Moore. 

— Sunt câteva fragmente, răspunse tehnicianul. Dar, cu atâţia 
oameni care intră și ies de-aici - pacienţi, angajaţi -, nu vom 
putea identifica nimic. 

— Hei, Moore, îi întrerupse Rizzoli în timp ce-și închidea 
telefonul, hai să mergem! 

— Unde? 

— La sediu. Brody zice că o să ne arate miracolul pixelilor. 


— Am pus imaginea în Photoshop, anunţă Sean Brody. Fișierul 
are 3 megabytes, ceea ce înseamnă că are o mulţime de detalii. 
Individul ăsta nu face fotografii neclare. A trimis o poză de 
calitate, în care poţi vedea tot, până și genele victimei. 

Brody era expertul tehnic de la Programul de Documentare 
Baseline, un tânăr de douăzeci și trei de ani. Stătea aplecat 
peste calculator, cu mâna practic lipită de mouse. Moore, 
Rizzoli, Frost și Crowe se aliniaseră în spatele lui, uitându-se 
peste umărul lui la monitor. Brody avea un râs enervant, ca de 
șacal, iar din când în când mai scotea câte un chicot de 
încântare pe măsură ce derula imaginea de pe ecran. 

— Asta e fotografie făcută cu senzor full-frame, continuă 
Brody. Victima e legată de pat. E trează, are ochii deschiși și 
roșii din cauza bliţului. Se pare că are bandă adezivă lipită pe 
gură. Acum, uitaţi aici, în stânga, se vede un colț dintr-o 
noptieră. E un ceas așezat pe două cărți. Mărim imaginea și 
vedem cât e ceasul. 

— Două și douăzeci, zise Rizzoli. 

— Exact. Acum întrebarea e, ziua sau noaptea? Hai să 
mergem în partea de sus a fotografiei, unde se vede un colț de 
fereastră! Draperiile sunt trase, dar putem da un clic aici, în 
locul unde cele două draperii nu se lipesc bine. Nu se vede 
lumina soarelui. Dacă ora indicată de ceas e corectă, atunci 
fotografia asta a fost făcută la două și douăzeci noaptea. 

— Da, dar când? întrebă Rizzoli. Asta s-ar fi putut să fie 
aseară sau anul trecut. La dracu’, nici măcar nu știm dacă 
Chirurgul este cel care a făcut fotografia! 

Brody îi aruncă o privire enervată. 

— Încă nu am terminat. 

— Bine, ce mai e? 

— Hai să ne uităm în josul imaginii! Priviţi încheietura dreaptă 
a femeii! E acoperită de bandă adezivă. Dar vedeți pata asta 
mică neagră? Ce anume credeţi că e? 

Arătă pata, dădu un clic, iar detaliul se mări. 

— Tot nu seamănă cu nimic, întrerupse Crowe. 

— Bine, îl mai mărim un pic. 

Mai dădu un clic. Pata neagră căpătă formă. 

— Isuse! izbucni Rizzoli. Seamănă cu un căluț. Asta e brăţara- 
amuletă a Elenei Ortiz! 

Brody se uită la ea cu un rânjet. 


— Sunt bun sau nu? 

— E el, murmura Rizzoli. E Chirurgul. 

Moore îi ceru: 

— Întoarce-te la noptieră! 

Brody reveni la mărimea normală a fotografiei și mută 
săgeata în colţul din stânga jos. 

— La ce vrei să te uiţi? 

— Ceasul ne spune că e două și douăzeci. Apoi mai sunt și 
cele două cărţi de dedesubt. Uitaţi-vă la cotoarele lor. Vedeţi 
cum supracoperta celei de sus reflectă lumina? 

— Da. 

— Cu siguranță are o supracopertă de plastic care să o 
protejeze. 

— Așa... zise Brody, neînţelegând unde voia să ajungă. 

— Măreşte imaginea cotorului cărţii de sus, continuă Moore. 
Vezi dacă se poate citi titlul. 

Brody fixă săgeata și mări. 

— Se pare că sunt două cuvinte, rosti Rizzoli. Văd un the. 

Brody mări din nou, apropiind imaginea. 

— Cel de-al doilea cuvânt începe cu un S, grăi Moore. Și uitaţi- 
vă aici! 

Bătu cu degetul în ecran. 

— Vedeţi pătrățelul ăsta alb de-aici, din partea de jos a 
cotorului? 

— Înţeleg ce vrei să spui, exclamă Rizzoli, incitată. Titlul. 
Haide, la naiba, avem nevoie de titlul ăla! 

Brody așeză săgeata și mai dădu un clic. 

Moore se holbă la ecran, la cel de-al doilea cuvânt de pe 
cotorul cărții. Brusc, se întoarse și-și luă telefonul. 

— Am ratat ceva? întrebă Crowe. 

— Titlul cărţii e The Sparrow, îl lămuri Moore, accentuând 
litera „O”. lar pătrățelul de pe cotor... fac pariu că e un număr 
de telefon. 

— E o carte împrumutată de la bibliotecă, adăugă Rizzoli. 

La celălalt capăt se auzi o voce: 

— Centrala. 

— Sunt detectivul Thomas Moore, de la Poliţia din Boston. Am 
nevoie de un număr pentru cazuri de urgenţă de la Biblioteca 
Publică din Boston. 


— lezuiți în spaţiu, spuse Frost și se așeză pe scaunul din 
spate. Despre asta e vorba în carte. 

Goneau pe Centre Street, cu Moore la volan, cu luminile de 
urgență pornite. Drumul le era deschis de două mașini de 
patrulă. 

— Ştii, soţia mea aparține grupului ăstuia de lectură, adăugă 
Frost. Îmi amintesc că zicea ceva de The Sparrow. 

— Deci e o carte SF? vru să știe Rizzoli. 

— Nu, e mai degrabă despre chestii religioase profunde. Care 
e natura lui Dumnezeu, chestii d-astea. 

— Atunci nu trebuie s-o citesc, spuse Rizzoli. Cunosc toate 
răspunsurile. Eu sunt catolică. 

La o intersecție, Moore îi informă: 

— Suntem aproape. 

Adresa pe care o căutau era în Jamaica Plain, un cartier din 
vestul Bostonului, înghesuit între Parcul Franklin și orașul vecin 
Brookline. Numele femeii era Nina Peyton. În urmă cu o 
săptămână, împrumutase un exemplar din The Sparrow de la 
filiala bibliotecii din Jamaica Plain. Dintre toţi abonaţii care 
împrumutaseră copii ale acestei cărţi, Nina Peyton fusese 
singura care, la două noaptea, nu răspunsese la telefon. 

— Aici e, zise Moore, iar patrula din faţa lor coti la dreapta pe 
Eliot Street. Merse cu aceeași viteză și, un bloc mai încolo, trase 
pe dreapta în spatele celor două mașini. 

Girofarul răspândea în noapte raze de un albastru ireal, în 
timp ce Moore, Rizzoli și Frost intrau prin poarta din faţă și se 
apropiau de casă. Înăuntru, strălucea o lumină slabă. 

Moore se uită spre Frost, care încuviinţă și se duse în spatele 
clădirii. 

Rizzoli ciocăni la ușa din faţă și strigă: 

— Poliţia! 

Așteptară câteva secunde. 

Rizzoli ciocăni iar, de data asta mai tare. 

— Doamnă Peyton, suntem de la poliţie! Deschideţi ușa! 

Urmă o pauză de trei secunde. Brusc, vocea lui Frost pârâi în 
staţie: 

— Prin fereastra din spate se vede un televizor aprins! 

Moore și Rizzoli se uitară unul la celălalt și, fără să scoată o 
vorbă, luară decizia. 


Cu capătul lanternei, Moore sparse fereastra de lângă ușa din 
faţă, băgă mâna și trase zăvorul. 

Rizzoli intră prima, ghemuindu-se ușor, descriind cu arma un 
semicerc în aer. Moore o urmă îndeaproape. Nivelul adrenalinei 
îi crescu pe măsură ce înregistra rapid o succesiune de imagini. 
Podea din lemn. Un dulap deschis. Bucătăria drept în faţă, 
camera de zi în dreapta. O singură veioză luminând pe o masă 
în fundul camerei. 

— Dormitorul, îi sugeră Rizzoli. 

— Du-te! 

Alergară pe hol, în spatele lui Rizzoli, care își rotea capul în 
stânga și-n dreapta, trecând pe lângă o baie, un dormitor pentru 
oaspeți, amândouă goale. Ușa de la capătul culoarului era 
întredeschisă; nu puteau vedea dincolo de ea, în dormitorul 
întunecat din spate. 

Cu mâna alunecându-i pe armă, cu inima bubuindu-i în piept, 
Moore se îndreptă spre ușă. 

Mirosul sângelui, cald și scârbos, îl izbi. Găsi întrerupătorul și 
aprinse lumina. Chiar înainte ca imaginea să-i ajungă la retină, 
știu ce avea să găsească. Cu toate astea, nu era pe deplin 
pregătit pentru o asemenea grozăvie. 

Abdomenul femeii fusese deschis. Intestinele îi ieșeau din 
incizie și-i atârnau ca niște panglici grotești peste marginea 
patului. Sângele îi picura din rana deschisă de la gât și se aduna 
într-o baltă pe podea. 

Lui Moore îi luă o veșnicie ca să proceseze ce vedea. Abia 
atunci înregistră toate detaliile și înţelese. Sângele era încă 
proaspăt și încă mai picura. Lipsea jetul arterial împrăștiat pe 
perete. O baltă de sânge închis la culoare, aproape negru se 
întindea pe jos. 

Se duse spre acel corp, călcând în sânge. 

— Hei! ţipă Rizzoli. Contaminezi locul! 

Işi puse degetele pe porţiunea netăiată de pe gâtul victimei. 

Cadavrul deschise ochii. 

„Doamne! E încă vie.” 


e OPT e 

Catherine se foi agitată în pat, cu inima bătând de să-i sară 
din piept, cu nervii întinși la maximum de frică. Privi în întuneric, 
chinuindu-se să se controleze. 

Cineva ciocăni la ușa rezervei ei. 

— Doctore Cordell? 

Catherine recunoscu vocea uneia dintre asistentele de la 
camera de gardă. 

— Doctore Cordell? 

— Da, răspunse Catherine. 

— Avem un caz grav care trebuie să vină! Pierdere mare de 
sânge, răni la abdomen și la gât. Știu că doctorul Ames trebuia 
să fie de gardă în noaptea asta, dar a întârziat. Doctorul Kimball 
o să aibă nevoie de ajutorul dumneavoastră! 

— Spune-i că vin imediat. 

Catherine aprinse veioza și se uită la ceas. Era 2:45 a.m. 
Dormise doar trei ore. Rochia verde de mătase era așezată pe 
scaun. | se părea atât de străină, ca și cum i-ar fi aparţinut altei 
femei. 

Halatul de pe ea era ud de sudoare, dar nu avea timp să se 
schimbe. Își prinse părul încurcat într-o coadă de cal și se duse 
la chiuvetă să-și spele fața cu apă rece. Femeia din oglindă era 
o străină cu un chip trist. 

„Concentrează-te. Trebuie sa alungi frica. E timpul să mergi la 
lucru.” 

Încălță în picioarele o pereche de adidași pe care îi scosese 
dintr-un dulap și, trăgând adânc aer în piept, ieși din rezervă. 

— Timp estimat până la sosire, două minute! strigă o 
asistentă de la camera de gardă. Paramedicii spun că ritmul 
sistolic a scăzut la șaptezeci! 

— Doctore Cordell, vin în Sala unu. 

— Pe cine avem în echipă? 

— Pe doctorul Kimball și încă doi medici rezidenți. Slavă 
Domnului că sunteţi deja aici. Mașina doctorului Ames s-a 
stricat, și nu poate ajunge... 

Catherine intră în Sala unu. Dintr-o singură privire, văzu că 
echipa se pregătise pentru ce era mai rău. Atârnaseră deja trei 
pungi cu soluţie Ringer; firele pentru perfuzii erau încolăcite și 
așteptau să fie legate. Un curier era pregătit să ducă flacoanele 
cu sânge la laborator. Cei doi rezidenţi stăteau de-o parte și de 


alta a mesei, ținând în mâini catetere intravenoase, iar Ken 
Kimball, doctorul de gardă, rupsese deja banda care sigila tava 
pentru laparotomie. 

Catherine își puse o bonetă chirurgicală, apoi îmbrăcă un 
halat steril. O asistentă îi legă halatul la spate și-i dădu prima 
mănușă. Cu fiecare articol de îmbrăcăminte al uniformei mai 
câștiga un strat de autoritate și se simțea mai puternică, mai 
stăpână pe situaţie. În încăperea asta, ea era salvatoarea, nu 
victima. 

— Care e povestea pacientei? întrebă Kimball. 

— Atac. Răni la abdomen și la gât. 

— Impușcată? 

— Nu. Înjunghiată. 

Catherine se opri când era pe punctul de a-și pune și cea de-a 
doua mânușă. Brusc, simţi un gol în stomac. „Gât și abdomen. 
Înjunghiată.” 

— Ambulanţa oprește! strigă o asistentă prin ușă. 

— E momentul să ne ocupăm de sânge și de intestine, spuse 
Kimball și se duse să întâmpine pacienta. N 

Catherine, îmbrăcată deja cu hainele sterile, rămase pe loc. In 
cameră se lăsă brusc tacerea. Nici cei doi rezidenți și nici 
asistenta scundă care era pregătită să-i înmâneze instrumentele 
nu spuseră nimic. Urmăreau ce se întâmpla în spatele ușii. 

Îl auziră pe Kimball strigând: 

— Haideţi, haideţi, haideti! 

Ușa se trânti de perete și targa fu împinsă înăuntru. Catherine 
privi cearșafurile îmbibate cu sânge, părul castaniu-închis al 
unei femei și faţa acoperită cu bandă adezivă care ţinea strâns o 
sondă endotraheală pentru a o ajuta să respire. 

Numărară până la trei și mutară pacienta pe masă. 

Kimball trase cearșaful dezgolind trunchiul femeii. 

În haosul care domnea acolo, nimeni nu auzi zgomotul scos 
de Catherine când inspiră adânc. Nimeni nu o observă 
împleticindu-se. Se uită la gâtul femeii, la bandajul-compresă 
care se înroșise. Îi privi abdomenul, unde încă o compresă fixată 
în grabă stătea să cadă, lăsând să se prelingă sângele pe carnea 
dezgolită. Ceilalţi începură să acționeze, conectând perfuziile și 
conductorii cardiaci, ventilând plămânii victimei. Catherine 
rămase pe loc, imobilizată de frică. 


Kimball îndepărtă compresa de pe abdomen. Intestinele 
subţiri se revărsară și căzură pe masă. 

— Ritmul sistolic e la șaizeci, și abia se mai simte! Intră în 
tahicardie sinusală... 

— Nu-i pot introduce perfuzia! Are vena făcută praf! 

— Încearcă în vena subclovială! 

— Poţi să mai introduci încă un cateter? 

— La dracu'! Toată zona asta e contaminată... 

— Doctore Cordell? Doctore Cordell? 

încă uluită, Catherine se întoarse spre asistenta care o 
strigase și o văzu încruntându-se pe deasupra măștii 
chirurgicale. 

— Vreţi tampoane? 

Catherine înghiţi în sec. Trase aer în piept. 

— Da. Tampoane. Și o aspirare... 

Își fixă din nou atenţia asupra pacientei. O femeie tânără. O 
amintire din trecut o deconcertă; revedea o altă cameră de 
gardă, într-o noapte în Savannah, când ea însăși fusese femeia 
de pe masă. 

„N-am să te las să mori. N-am să-l las să te revendice.” 

Luă o mână de bureţi și de hemostate de pe tava cu 
instrumente. Era din nou sigură pe ea; profesionista își 
recăpătase controlul. Anii de pregătire chirurgicală își spuseră 
cuvântul. Se uită mai întâi la rana de la gât și scoase compresa. 
Sânge închis la culoare țâșni și stropi podeaua. 

— Carotida, exclamă unul dintre rezidenți. 

Catherine puse un burete pe rană și respiră adânc. 

— Nu. Dacă ar fi fost carotida, ar fi murit până acum. 

Se uită la asistenta scundă. 

— Scalpel. 

Instrumentul îi fu așezat în palmă. Făcu o pauză, adunându-și 
puterile înaintea operaţiei grele, apoi puse vârful scalpelului pe 
gâtul femeii. Păstrând presiunea asupra rănii, despică repede 
pielea spre falcă, scoțând la iveală vena jugulară. 

— N-a tăiat suficient de adânc ca să atingă carotida, spuse. 
Dar a tăiat jugulara. lar capătul ăsta se retrage spre țesutul 
moale. 

Lăsă jos scalpelul și apucă pensa. 

— Doctore rezident? Vreau să absorbi cu buretele. Ușor 

— O să refaceţi legătura prin anastomoză? 


— Nu, am s-o leg doar. Va face drenaj lateral. Trebuie să 
dezvelesc cât mai mult din venă ca să pot face sutura în jurul ei. 
Clemă vasculară. 

Imediat instrumentul îi ajunse în mână. 

Catherine aranjă clema și o prinse de vasul expus. Apoi oftă și 
se uită la Kimball. 

— Sângerarea e oprită. Am s-o leg mai târziu. 

Își îndreptă atenţia asupra abdomenului. Kimball și celălalt 
rezident curățaseră zona făcând absorbţii și folosind tampoane, 
iar rana era la vedere. Cu grijă, Catherine împinse într-o parte 
intestinele și se uită în rana deschisă. Ceea ce văzu îi făcu 
greață și o înfurie. 

Peste masă, întâlni privirea uimită a lui Kimball. 

— Cine ar face așa ceva? bâigui el încet. Cu ce dracu' ne 
confruntăm aici? 

— Cu un monstru, îi răspunse. 

e 

— Victima e în continuare în operație. E încă vie. 

Rizzoli își închise telefonul și se uită la Moore și la doctorul 
Zucker. 

— Acum avem un martor. Necunoscutul nostru devine 
neglijent. 

— Nu neglijent. Grăbit. Nu a avut timp să-și termine treaba. 

Moore stătea lângă ușa dormitorului, analizând sângele de pe 
podea. Era încă proaspăt și strălucea. „Nu a avut timp să se 
usuce. Chirurgul tocmai a fost aici.” 

— Fotografia i-a fost trimisă prin e-mail lui Cordell la 7:55 
p.m., zise Rizzoli. Ceasul din fotografie arată 2:20. 

Făcu semn spre ceasul de pe noptieră. 

— Ora e corectă. Ceea ce înseamnă că a făcut fotografia 
noaptea trecută. A ţinut victima vie în casa asta pentru mai mult 
de douăzeci și patru de ore. 

„Prelungind plăcerea.” 

— Și mai îndrăzneţ, adăugă dr. Zucker pe un ton neliniștitor 
de admirativ. 

Recunoștea că avea de-a face cu un adversar redutabil. 

— Nu numai că ţine victima vie o zi întreagă, dar o și lasă aici 
pentru o vreme, pentru a merge să trimită un e-mail. Tipul ăsta 
se joacă cu minţile noastre. 

— Sau cu doctorul Cordell, zise Moore. 


Poșeta victimei zăcea pe masa de toaletă. Cu mâinile 
înmănușate, Moore îi cercetă conţinutul. 

— Portofel cu treizeci și patru de dolari. Două cărţi de credit. 
Legitimaţie de serviciu de la Institutul de Cercetare Lawrence, 
Departamentul vânzări. Carnet de conducere pe numele Nina 
Peyton, douăzeci și nouă de ani, un metru șaizeci și patru, 
cincizeci și nouă de kilograme. Se uită pe spatele permisului de 
conducere. Donatoare de organe. 

— Cred că tocmai a donat, comentă Rizzoli. 

Desfăcu fermoarul unui buzunar lateral. 

— Are o agendă pentru întâlniri. 

Rizzoli se întoarse și se uită la el cu interes. 

— Da? 

Moore deschise agenda la luna în curs. Nu conţinea nimic. 
Răsfoi paginile înapoi până ce găsi o notă, făcută în urmă cu opt 
săptămâni: „De plătit chiria”. Mai dădu câteva pagini înapoi și 
găsi câteva notițe: „Ziua lui Sid. Curăţătorie. Concert la 8:00. 
Ședinţă de lucru”. Toate detaliile lumești care compun o viaţă. 
De ce încetase să mai scrie în urmă cu opt săptămâni? Se gândi 
la femeia care notase cuvintele alea, care scrisese atât de 
ordonat cu cerneală. O femeie care probabil că se uita la 
paginile goale din decembrie și își închipuia Crăciunul și zăpada, 
având toate motivele sa creadă că va avea parte de sărbători 
fericite. 

Inchise agenda; fu copleșit de un val de tristeţe și, pentru o 
clipă, nu mai putu scoate un sunet. 

— Nu a rămas nimic în așternuturi, îi informă Frost, ghemuit 
lângă pat. N-a uitat niciun fir chirurgical, niciun instrument, 
nimic. 

— Pentru un tip care se presupune că se grăbea, rosti Rizzoli, 
a lăsat curat lună în urma lui. Și uite! A avut timp să 
împacheteze pijamalele. 

Arătă spre o cămașă de noapte din bumbac, care era frumos 
împăturită pe un scaun. 

— Asta nu se prea potrivește cu graba lui. 

— Dar și-a lăsat victima să trăiască, spuse Moore. A făcut cea 
mai mare greșeală posibilă. 

— N-are sens, Moore. Impachetează cămașa de noapte, 
adună totul în urma lui... lar apoi e atât de neglijent încât să 
lase în urmă un martor? E prea deștept ca să facă greșeala asta. 


— Chiar și cei mai deștepţi o dau în bară, interveni Zucker. 
Ted Bundy a devenit neglijent la sfârșit. 

Moore îl privi pe Frost. 

— Tu i-ai telefonat victimei? 

— Da. Când aproape terminasem lista aia cu numere de 
telefon pe care ne-o dăduseră cei de la bibliotecă. Am sunat aici 
pe la două, două și un sfert. Mi-a răspuns robotul. Nu am lăsat 
niciun mesaj. 

Moore se uită prin cameră, dar nu văzu niciun robot. Merse în 
camera de zi, unde văzu telefonul pe masa din fund. Avea un 
dispozitiv pentru identificarea apelantului, iar butonul pentru 
afișarea listei cu numere era mânjit de sânge. 

Folosi vârful unui creion ca să apese butonul, și pe ecranul 
digital apăru numărul de telefon al ultimului apel. 


Poliția din Boston 2:14 a.m. 


— Asta l-a speriat? întrebă Zucker, care-l urmase în camera 
de zi. 

— Era aici când a sunat Frost. E sânge pe dispozitivul de 
identificare a apelantului. 

— Deci telefonul a sunat. lar necunoscutul nostru nu 
terminase. Nu a obținut nicio satisfacţie. Dar un telefon în 
miezul nopţii probabil că l-a intrigat. A venit aici, în camera de 
zi, și a văzut numărul de pe ecran. A văzut că poliţia încerca să 
dea de victimă. 

Zucker se opri. 

— Tu ce ai fi făcut? 

— Aș fi plecat. 

Zucker încuviinţă, iar pe buze i se ivi un zâmbet. 

„Pentru tine e doar un joc”, se gândi Moore. Se duse la 
fereastră și se uită pe stradă, care era un caleidoscop strălucitor 
de lumini albastre. Şase mașini de poliţie erau parcate în faţa 
casei. Era și presa acolo; putea să vadă dubele televiziunii locale 
care-și reglaseră antenele satelit. 

— N-a apucat să se bucure, reluă Zucker. 

— A terminat extirparea. 

— Nu, ăsta e doar un suvenir. Ceva care să-i amintească de 
vizită. Nu a venit aici doar pentru a colecta un organ. A venit să 
trăiască emoția deplină: să simtă cum se scurge viaţa unei 


femei. Dar de data asta nu a căpătat ce căuta. A fost întrerupt, 
atenția i-a fost distrasă de teama că vine poliția. Nu a stat 
suficient timp, să-și vadă victima cum moare. 

Zucker făcu o pauză. 

— Următoarea vizită va avea loc foarte curând. Necunoscutul 
nostru e frustrat, iar tensiunea i se va părea de nesuportat. 
Ceea ce înseamnă că a început deja să vâneze o nouă victimă. 

— Sau poate că a ales-o deja, rosti Moore, gândindu-se la 
Catherine Cordell. 

Afară se crăpa de ziuă. Moore nu dormise de aproape 
douăzeci și patru de ore și lucrase toată noaptea la capacitate 
maximă, alimentat numai cu niște cafea. Cu toate astea, când 
se uită la cerul care se lumina, nu simţi deloc oboseala, ci doar o 
neliniște reînnoită. Exista un fel de legătură între Catherine și 
Chirurg, pe care el n-o putea înțelege. Un fir invizibil o lega pe 
femeie de monstru. 

— Moore! 

Se întoarse spre Rizzoli și observă imediat tulburarea din ochii 
ei. 

— Tocmai au sunat cei de la Agresiuni sexuale, îl informă ea. 
Victima noastră e o doamnă foarte ghinionistă. 

— Ce vrei să spui? 

— În urmă cu două luni, Nina Peyton a fost violată. 

Vestea îl luă prin surprindere. Se gândi la paginile goale din 
agenda victimei. În urmă cu opt săptămâni, încetase să mai 
scrie în ea. Atunci se oprise brusc viața Ninei Peyton. 

— S-a întocmit un raport? 

— Nu numai un raport, răspunse Rizzoli. S-au colectat și 
probe. 

— Două victime violate? întrerupse Zucker. Să fie așa de 
simplu? 

— Crezi că violatorul se întoarce să le ucidă? 

— Nu cred că e doar întâmplare. 10% dintre violatorii în serie 
comunică mai târziu cu victimele lor. E modalitatea prin care 
individul nostru prelungește groaza. Asta e obsesia lui. 

— Violul e preludiul pentru crimă. 

Rizzoli pufni dezgustată. 

— Drăguţ. 

Brusc, lui Moore îi veni o altă idee. 


— Ai spus că s-au colectat probe. S-a făcut analiza probelor 
luate din vagin? 

— Da. Așteptăm analiza ADN-ului. 

— Cine a luat probele? A mers la camera de gardă? 

Era aproape sigur că răspunsul avea să fie: Centrul Medical 
Pilgrim. 

Dar Rizzoli clătină din cap: 

— Nu a fost la camera de gardă. A mers la Clinica pentru 
Femei Forest Hills. E chiar pe strada asta. 

e 

Pe unul dintre pereții sălii de aşteptare ai clinicii se afla un 
poster color cu aparatul genital feminin alături de următoarele 
cuvinte: „Femeia. O frumusețe uimitoare”. Cu toate ca era de 
acord că trupul femeiesc era o creație miraculoasă, când se uită 
la diagrama atât de explicită, Moore se simți ca un maniac 
sexual josnic. Observă că în camera de așteptare erau câteva 
femei care îl urmăreau asemenea unor gazele care nu scapă din 
ochi prădătorul ivit în mijlocul lor. Faptul că era însoţit de Rizzoli 
nu schimba situația; era un mascul străin. 

Se simţi mai bine când recepţionera li se adresă în cele din 
urmă: 

— O să vă primească acum. E ultima cameră pe dreapta. 

Rizzoli porni înainte pe coridor, trecând pe lângă posterele cu 
„Zece semne că partenerul tău e agresiv” și „Cum îţi dai seama 
că e viol?” Pe masură ce Moore avansa, se simțea ca și cum 
toate păcatele bărbătești se lipeau de el, ca niște pete care îi 
murdăreau hainele. Rizzoli nu avea habar de toate astea, pentru 
că se afla pe un teritoriu familiar. Era într-un spaţiu destinat 
femeilor. Ciocăni la ușa pe care scria: „Sarah Daly, asistentă 
medicală”. 

— Intră! 

Femeia care se ridică să-i primească părea tânără și la modă. 
Pe sub halatul alb, purta blugi și un tricou negru, iar frizura 
băieţească îi scotea în evidenţă ochii negri vioi și pomeţii 
eleganţi. Moore nu se putu abţine să nu se uite la micul cercel 
auriu din nara stângă. Mare parte din întrevedere, avu impresia 
că vorbește cu cercelul ăla. 

— l-am revăzut fișa medicală după ce aţi sunat, le spuse 
Sarah. Știu că și la poliţie s-a întocmit un dosar. 

— L-am citit, răspunse Rizzoli. 


— Și de ce aţi venit aici? 

— Nina Peyton a fost atacată azi-noapte, în casa ei. Acum se 
află într-o situaţie critică. 

La început, femeia fu șocată. Apoi se înfurie brusc. Moore 
văzu asta din tresărirea obrazului și din scânteierea ochilor. 

— Ela fost? 

— El? 

— Bărbatul care a violat-o? 

— E o posibilitate pe care o luăm în calcul, afirmă Rizzoli. Din 
nefericire, victima e în comă și nu poate vorbi. 

— Nu-i mai spuneţi victima. Are un nume. 

Rizzoli tresări, iar Moore își dădu seama că femeia se 
enervase. Intrevederea nu începea prea bine. Zise: 

— Doamnă Daly, s-a petrecut un lucru incredibil de brutal și 
avem nevoie... 

— Nimic nu e incredibil, ripostă Sarah. Nu și atunci când 
vorbim despre ceea ce le fac bărbaţii femeilor. Ridică un dosar 
de pe birou și i-l înmână. 

— Fișa ei medicală. In dimineaţa în care a fost violată, a venit 
la clinica noastră. Eu am văzut-o în ziua aceea. 

— Tot dumneavoastră aţi consultat-o? 

— Eu am făcut totul. Interogatoriul, examenul pelvian. Am 
colectat secrețiile vaginale, iar la microscop am văzut că exista 
spermă. l-am pieptănat părul pubian, i-am tăiat unghiile pentru 
a colecta probele necesare care să confirme că a existat viol. l- 
am dat pastila de a doua zi. 

— Nu a mers la camera de gardă a spitalului pentru alte 
teste? 

— Victima unui viol care vine la această clinică e îngrijită din 
toate punctele de vedere de o singură persoană. Ultimul lucru 
de care are nevoie e să i se perinde prin faţă o mulţime de 
necunoscuţi. Așa că îi iau sânge și îl trimit la laborator. Dau 
toate telefoanele necesare la poliţie. Numai dacă așa dorește 
victima. 

Moore deschise dosarul și văzu fișa de informare asupra 
pacientei. Se găseau acolo data de naștere a Ninei Peyton, 
adresa, numărul de telefon și locul de muncă. Trecu la pagina 
următoare, care era umplută cu un scris mic și înghesuit. Data 
primei vizite era 17 mai. 


Principala plângere: viol. 

Istoricul prezentei suferințe: Femeie albă de 29 de ani 
crede că a fost violată. Aseară în vreme ce bea ceva la 
Gramercy Pub s-a simtit amețită și-și amintește că a 
mers la baie. Nu-și mai aduce aminte nimic din ce s-a 
întâmplat după... 


— S-a trezit acasă în patul ei, reluă Sarah. Nu-și amintea cum 
a ajuns acasă. Nu-și amintea să se fi dezbrăcat. Cu siguranţă nu- 
și amintea să-și fi sfâșiat propria bluză. Dar s-a trezit complet 
dezbrăcată. Coapsele îi erau acoperite cu un lichid despre care a 
crezut că era spermă. Avea un ochi umflat și vânătăi pe ambele 
încheieturi. A înţeles destul de repede ce i se întâmplase. Și a 
reacționat la fel ca alte victime violate. S-a gândit: „E vina mea. 
N-ar fi trebuit să fiu așa de neglijentă”. Dar așa suntem noi, 
femeile. Se uită ţintă la Moore. Dăm vina pe noi pentru orice, 
chiar și atunci când de fapt bărbatul e cel care ne-o trage. 

Confruntat cu asemenea furie, nu mai zise nimic. Privi la fișă 
și citi rezultatul examenului fizic. 


Pacienta e răvășită, o femeie introvertită care 
vorbește încet. Este neinsoțită și a venit pe jos de acasă 
la clinică... 


— Tot vorbea despre cheile ei de la mașină, continuă Sarah. 
Era bătută, avea un ochi închis și umflat și nu se putea gândi 
decât că își pierduse cheile de la mașină și că trebuia să le 
găsească, altfel nu avea să mai poată ajunge la muncă. Mi-a 
luat ceva timp până să o scot din starea asta și să o fac să-mi 
vorbească. Aveam în faţă o femeie căreia nu i se întâmplase 
niciodată nimic cu adevărat rău. Era educată, independentă. Era 
reprezentant de vânzări la Institutul de Cercetare Lawrence. 
Avea zilnic de-a face cu oamenii. Și iată că se găsea aici, 
aproape paralizată, cu obsesia prostească de a-și găsi cheile de 
la mașină. În cele din urmă, i-am deschis poșeta, am căutat prin 
toate buzunarele și am găsit cheile. Abia după asta a putut să 
fie atentă la mine și să spună ce se întâmplase. 

— Și ce a zis? 

— Se dusese la Gramercy Pub pe la nouă pentru a se întâlni 
cu o prietenă. Prietena n-a mai apărut, așa că Nina a mai stat 


puţin. A băut un martini, a vorbit cu niște tipi. Știţi, am fost 
acolo, și e un loc plin de lume. O femeie se poate simţi în 
siguranţă. Adăugă cu amărăciune: De parcă ar exista vreun loc 
sigur. 

— Își mai amintea de bărbatul care o dusese acasă? întrebă 
Rizzoli. Asta vrem de fapt să știm. 

Sarah o privi. 

— Nu vă interesează decât criminalul, nu-i așa? Și cei doi 
polițiști de la Agresiuni sexuale tot doar despre asta voiau să 
audă. Infractorul are parte de toată atenţia. 

Moore simţi că atmosfera se înfierbântă. Spuse repede: 

— Detectivii ne-au informat că nu a putut să facă o descriere. 

— Am fost de faţă când au interogat-o. M-a rugat să stau, așa 
că am auzit întreaga poveste de două ori. Continuau s-o întrebe 
cum arăta, dar nu le-a putut spune. Pur și simplu, nu reușea să- 
și amintească nimic despre el. 

Moore se uită pe următoarea pagină a fișei medicale. 

— Aţi mai întâlnit-o a doua oară, în iulie. Acum o săptămână. 

— A venit să mai facem niște analize de sânge. Trebuie să 
treacă șase săptămâni de la contact până să putem vedea dacă 
testul HIV este pozitiv. Asta e cel mai groaznic lucru care se 
poate întâmpla. Mai întâi ești violată, apoi descoperi că 
atacatorul ţi-a transmis o boală mortală. Pentru femeile astea, 
sunt șase săptămâni de agonie, în care așteaptă să vadă dacă 
au SIDA. Trăiesc întrebându-se dacă inamicul se află în interiorul 
lor, multiplicându-se în sângele lor. Când se întorc pentru 
următorul test, trebuie să le îmbărbătez. Și le jur că le voi suna 
în clipa în care voi primi rezultatele înapoi. 

— Nu faceţi analizele aici? 

— Nu. Toate sunt trimise la Laboratoarele Interpath. 

Moore dădu și ultima pagină a dosarului și văzu foaia cu 
rezultatele: „Testul HIV: negativ. VDRL BTS (Sifilis): negativ”. 
Fila era extrem de subţire, o copie a unui formular tipizat. „Cele 
mai importante vești din viaţa noastră, se gândi, vin adesea pe 
hârtie  dintr-asta subţire. Telegramele. Rezultatele de la 
examene. Analize de sânge.” 

Închise dosarul și-l puse pe birou. 

— Când aţi văzut-o pe Nina a doua oară, în ziua în care a 
venit pentru cel de-al doilea test, cum vi s-a părut? 

— Mă întrebaţi dacă era încă traumatizată? 


— Nu mă îndoiesc că era. 

Răspunsul lui liniștit păru să domolească furia lui Sarah. 
Asistenta se așeză, ca și cum, lipsită de mânie, pierduse o parte 
din energia vitală. Pentru câteva clipe se gândi la întrebarea lui. 

— Când am văzut-o pe Nina a doua oară, părea un cadavru 
ambulant. 

— Cum așa? 

— Stătea pe scaunul pe care e acum doamna Rizzoli și mi se 
părea că pot să văd direct prin ea. Era transparentă. De când 
fusese violată, nu se mai dusese la muncă. Cred că îi venea 
greu să dea ochii cu oamenii, mai ales cu bărbaţii. Era paralizată 
de tot felul de fobii ciudate. li era frică să bea apă de la robinet 
sau orice altceva care nu era îmbuteliat. Trebuia să fie o sticlă 
sau o cutie nedeschisă, ceva în care să nu se poată pune otravă 
sau droguri. Se temea că bărbaţii care se uitau la ea își puteau 
da seama că fusese violată. Era convinsă că violatorul îi lăsase 
spermă pe așternuturi și pe haine, așa că petrecea ore întregi în 
fiecare zi spălând iar și iar lucrurile. Oricum ar fi fost Nina 
Peyton înainte, femeia aia era moartă. Cea pe care am văzut-o 
în locul ei era doar o fantomă. 

Vocea i se stinsese și rămăsese nemișcată, uitându-se spre 
Rizzoli, văzând de fapt o altă femeie așezată pe acel scaun. O 
succesiune de femei, de feţe diferite, de fantome diferite, o 
paradă de femei rănite. 

— A spus cumva că era urmărită? Sau că atacatorul a 
reapărut în viaţa ei? 

— Un violator nu dispare niciodată din viaţa ta. Atât timp cât 
trăiești, rămâi proprietatea lui. 

Sarah se opri, apoi adăugă cu amărăciune: 

— Poate a venit doar să-și revendice ce-i aparţinea. 


e NOUA œe 

Vikingii nu sacrificau virgine, ci prostituate. 

În anul Domnului 922, diplomatul arab ibn Fadlan a fost 
martorul unui astfel de sacrificiu în sânul poporului pe care ÎI 
numea rus. l-a descris ca fiind înalţi și blonzi, bărbaţi cu un fizic 
perfect care veneau dinspre Suedia, pe râurile rusești, spre 
piețele sudice din Kazaria sau spre califate, unde schimbau 
chihlimbar și blănuri pe mătăsuri și argint bizantin. Pe ruta asta 
comercială, într-un loc numit Bulgar, acolo unde Volga face o 
cotitură, s-a întâmplat să aibă loc pregătirile pentru călătoria 
finală spre Valhalla a unui viking de vază mort. 

Ibn Fadlan a luat parte la înmormântare. 

Vasul bărbatului mort a fost târât până la mal și așezat pe 
piloni de mesteacăn. Pe punte a fost construit un foișor, pe care 
a fost așezat un divan acoperit cu brocart grecesc. Cadavrul, 
care stătuse îngropat timp de zece zile, a fost exhumat. 

Spre surpriza lui ibn Fadlan, carnea înnegrită nu mirosea. 

Cadavrul proaspăt dezgropat a fost apoi împodobit cu haine 
elegante: pantaloni și ciorapi lungi, cizme, o tunică și un caftan 
din brocart cu nasturi de aur. L-au așezat pe salteaua din foișor 
în capul oaselor, rezemat de perne. În jurul lui, au pus pâine, 
cane și ceapă, băuturi alcoolice și plante cu arome dulci. Au ucis 
un câine, doi cai, un cocoș și o găină pe care, de asemenea, le- 
au pus în foișor, pentru a-i fi de folos în Valhalla. 

În cele din urmă, au adus o sclavă. 

Vreme de zece zile, cât cadavrul stătuse îngropat în pământ, 
fata fusese aruncată în desfrâu. Ameţită de băutură, fusese 
purtată din cort în cort pentru a se oferi fiecărui bărbat din 
tabără. Stătuse cu picioarele desfăcute în fața unui șir lung de 
bărbaţi care grohăiau asudaţi deasupra ei, corpul ei folosit 
devenind un rezervor comun în care fusese deversată sperma 
tuturor membrilor tribului. Așa a fost murdărită, carnea i-a fost 
pângărită, iar corpul i-a fost pregătit pentru sacrificiu. 

În ziua a zecea, s-a suit pe navă însoţită de o bătrână pe care 
o numeau Îngerul Morţii. Fata și-a scos brăţările și inelele. A 
băut până s-a îmbătat. Apoi a fost adusă în foișorul unde se afla 
cadavrul. 

Acolo, pe salteaua acoperită cu brocart, a fost iarăși violată. 
De șase ori, de șase bărbaţi, corpul ei trecând de la unul la altul 
ca o bucată de carne. Când au terminat, când bărbaţii au fost 


satisfăcuţi, fata a fost întinsă lângă cadavrul stăpânului ei. Doi 
bărbaţi au tinut-o de picioare, alţi doi de mâini, iar Îngerul Morţii 
i-a înfășurat o sfoară în jurul gâtului. În vreme ce bărbaţii 
trăgeau, întinzând bine sfoara, Îngerul Morţii și-a ridicat 
pumnalul cu lama lată și l-a împlântat în pieptul fetei. 

Lama cobora iar și iar, împroșcând cu sânge la fel cum 
bărbaţii grohăiseră și-o împroșcaseră cu spermă, pumnalul 
reîntruchipând violul de mai devreme, metalul ascuţit 
pătrunzând carnea moale. 

Un obicei brutal care aducea, odată cu lovitura de pe urmă, 
extazul morţii. 

e 

— A trebuit să i se facă transfuzie cu o cantitate mare de 
sânge și cu plasmă proaspăt congelată, zise Catherine. 
Tensiunea e stabilă, dar e inconștientă, și am conectat-o la 
aparate ca să poată respira. Va trebui să aveţi răbdare, domnule 
detectiv. Și să speraţi că se va trezi. 

Catherine și detectivul Darren Crowe stăteau în fața salonului 
de la Terapie intensivă unde se afla Nina Peyton și priveau cele 
trei linii care brăzdau cardiograful. Când pacienta fusese scoasă 
din sala de operaţie, Crowe se înființase în faţa ușii. O urmase la 
Reanimare, și apoi în salonul unde fusese transferată. Rolul lui 
nu era doar de a o apăra; abia aștepta să-i ia o declaraţie 
pacientei, iar în ultimele ceasuri devenise o adevărată pacoste, 
cerând din oră în oră să i se dea un raport privind progresele pe 
care le făcea, învârtindu-se necontenit prin faţa salonului. 

Incă o dată, puse aceeași întrebare pe care o repetase toată 
dimineața: 

— Va trăi? 

— Tot ce vă pot spune e că semnele ei vitale sunt stabile. 

— Când o să pot vorbi cu ea? 

Catherine oftă obosită. 

— Se pare că nu înțelegeți în ce situație critică se află. Înainte 
de a ajunge aici, a pierdut mai mult de o treime din cantitatea 
normală de sânge. E posibil ca și la nivelul creierului sângele să 
nu fi circulat. Când și dacă va redeveni conștientă, există șansa 
să nu-și amintească nimic. 

Crowe privi prin peretele de sticlă. 

— Atunci nu ne folosește la nimic. 


Catherine se uita la el cu o greață crescândă. Nici măcar o 
dată nu se arătase îngrijorat de starea Ninei Peyton, decât în 
calitate de martor, decât ca o persoană pe care o putea folosi. 
Toată dimineața, nici măcar o dată, nu-i spusese pe nume. O 
numise doar victima sau martorul. Cea la care se uita nu era o 
femeie, ci doar o cale prin care atingea un scop. 

— Când va fi mutată de la Terapie intensivă? o întrebă pe 
Catherine. 

— E prea devreme să ne punem întrebarea asta. 

— Va putea fi transferată într-o rezervă? Dacă ţinem ușa 
închisă, restricționăm accesul personalului, atunci nimeni nu va 
afla că nu poate vorbi. 

Catherine știa exact ce voia să spună. 

— Nu voi permite ca pacienta mea să fie folosită drept 
momeală. Trebuie să rămână aici sub observaţie permanentă. 
Vedeţi liniile alea de pe monitor? Sunt pentru EKG, tensiunea 
venoasă centrală și pentru tensiunea arterială. Trebuie să pot 
controla fiecare schimbare care poate interveni. Aici e singurul 
loc unde pot face asta. 

— Câte femei am putea salva dacă îl oprim acum? V-aţi 
gândit la asta? Dintre toți oamenii, dr. Cordell, dumneavoastră 
știți cel mai bine prin ce au trecut femeile astea. 

Îngheță de furie. O lovise în punctul cel mai sensibil. Ceea ce 
îi făcuse Andrew Capra era așa de personal, de intim, încât nu 
putuse vorbi despre răul ăsta nici măcar cu tatăl ei. Detectivul 
Crowe îi deschisese rana. 

— Asta ar putea fi singurul mod în care l-am putea prinde, 
continuă Crowe. 

— Asta e cea mai bună soluţie pe care o puteţi găsi? Să vă 
folosiți de o femeie aflată în comă? Să puneţi în pericol ceilalți 
pacienţi ai spitalului, invitând un criminal să vină aici? 

— Ce vă face să credeți că nu e deja aici? o repezi Crowe și 
plecă de lângă ea. 

„Deja aici.” Catherine nu se putu abţine să nu se uite 
împrejur. Văzu asistentele forfotind printre pacienți. Un grup de 
studenţi rezidenţi la chirurgie stăteau adunaţi lângă monitoare. 
O asistentă care se ocupa de flebotomii își ducea tava cu 
flacoanele cu sânge și seringile. Câţi oameni veneau și plecau 
din spital în fiecare zi? Pe câţi dintre ei îi cunoștea cu adevărat? 
Pe niciunul. Măcar atât învățase de la Andrew Capra: că 


niciodată nu putea ști cu adevărat ce se ascunde în inima 
oamenilor. 

Şefa de secție o anunță: 

— Dr. Cordell, la telefon. 

Catherine se duse până la postul asistentelor și ridică 
receptorul. 

Era Moore. 

— Am auzit că ai scos-o la capăt. 

— Da, e încă în viață, se răsti. Și nu, nu vorbește încă. 

Urmă o pauză. 

— Înţeleg că nu e tocmai momentul potrivit să vorbim. 

Catherine se așeză pe un scaun. 

— Îmi pare rău. Tocmai am vorbit cu detectivul Crowe, și nu 
sunt în toane prea bune. 

— Se pare că ăsta e efectul pe care-l are asupra femeilor. 

Amândoi râseră, obosiţi, iar asta topi orice urmă de ostilitate 
dintre ei. 

— Cum mai stau lucrurile, Catherine? 

— Am avut niște momente înspăimântătoare, dar cred că i-am 
stabilizat starea. 

— Nu, vreau să spun cu tine! Eşti bine? 

Nu era o simplă întrebare adresată din politețe; îi sesiză 
îngrijorarea din voce și nu știu ce să răspundă. Simţea doar că 
era bine să fii conștient de faptul că cineva ţine la tine. Vorbele 
lui o făcură să roșească. 

— Nu te duci acasă, da? continuă el. Nu înainte să fie 
schimbate încuietorile. 

— Mă enervează la culme! Mi-a răpit și singurul loc în care mă 
simțeam în siguranţă. 

— Îl vom face iarăși sigur. O să am grijă să trimit un lăcătuș 
acolo. 

— Sâmbăta? Ești un funcţionar cum rar găsești. 

— Nu. Dar am câţiva oameni de încredere. 

Se lăsă pe spate, simțindu-se eliberată de povara care-i 
apăsase pe umeri. În jurul ei, toată secţia fremăta, dar atenţia îi 
era concentrată asupra bărbatului a cărui voce o alina acum, 
dându-i încredere. 

— Dar tu cum te simţi? îl iscodi. 

— Mă tem că ziua mea abia începe. 


Urmă o pauză în care el se întoarse să răspundă cuiva, ceva 
legat de o dovadă ce trebuia pusă în pungă. Se mai auzeau și 
alte voci pe fundal. Și-l închipui în dormitorul Ninei Peyton, cu 
toate dovezile groazei în jurul lui. Cu toate astea, vocea lui era 
liniștită și calma. 

— O să mă suni în clipa în care se trezește? o întrebă Moore. 

— Detectivul Crowe se învârte pe-aici ca un vultur. Sunt 
convinsă că el o să afle înaintea mea. 

— Crezi că se va trezi? 

— Sincer? zise Catherine. Nu știu. Îi tot repet asta detectivului 
Crowe, dar nu vrea să mă creadă. 

— Doctore Cordell? 

Asistenta Ninei Peyton o striga din salon. Glasul ei o puse în 
alertă imediat pe Catherine. 

— Ce s-a întâmplat? 

— Trebuie să veniţi să vă uitaţi la asta. 

— E ceva în neregulă? îl auzi pe Moore la telefon. 

— Un moment. Mă duc să verific. 

Lăsă receptorul jos și se duse în salon. 

— O curăţam cu o cârpă udă, o informă asistenta. Au adus-o 
din sala de operaţie cu sânge închegat pe ea. Când am întors-o 
pe-o parte, am văzut ceva. E pe coapsa stângă. 

— Arată-mi! 

Asistenta apucă umărul și șoldul pacientei și o întoarse pe-o 
parte. 

— Acolo, rosti încet. 

Frica o ţintui pe Catherine locului. Se uită la mesajul vesel 
care fusese scris cu o cariocă neagră pe pielea Ninei Peyton. 


LA MULȚI ANI! ÎȚI PLACE CADOUL MEU? 


Moore o găsi la cantina spitalului. Stătea la o masă din colţ, cu 
spatele la perete, în poziţia cuiva care se știe ameninţat și care 
vrea să preîntâmpine un eventual atac. Incă mai purta halatul 
chirurgical și avea părul prins într-o coadă de cal, care îi scotea 
în evidenţă trăsăturile extrem de ascuţite, fața nemachiată și 
ochii scânteietori. Era probabil la fel de obosită ca el, dar frica o 
pusese în gardă, așa că, în timp ce se uita la el apropiindu-se de 
masă, semăna cu o pisică sălbatică. In faţă avea o ceașcă de 
cafea pe jumătate goală. „Oare câte cești de cafea a băut până 


acum?” se întrebă el când văzu cum tremură când luă ceașca. 
Mâna acestei femei înspăimântate nu mai semăna deloc cu 
mâna sigură a unui chirurg. 

Se așeză în faţa ei la masă. 

— O să ai o mașină de poliţie parcată în faţa casei toată 
noaptea. Ai primit noile chei? 


Dădu din cap. 
— Mi le-a adus lăcătușul. Mi-a zis că a pus un lacăt Rolls- 
Royce. 


— O să fii bine, Catherine. 

Femeia își cobori privirea. 

— Mesajul ăla era pentru mine. 

— N-avem de unde să știm asta. 

— leri a fost ziua mea. A știut. Și a știut și că eram de gardă. 

— Asta în cazul în care el a scris asta. 

— Nu mă prosti în faţă! Stii că el a fost. 

După o pauză, Moore încuviinţă. Era deja după-amiaza târziu, 
iar majoritatea meselor erau libere. Dincolo de tejghea, angajaţii 
de la cantină curăţau cratițele, iar aburii se ridicau în coloane 
subţiri. O casieriță desfăcu un fișic nou, iar monedele căzură cu 
zgomot în sertarul casei. 

— Dar în biroul meu? vru ea să știe. 

— N-a lăsat nicio amprentă. 

— Deci nu aveți nimic cu care să-l prindeți. 

— Nu avem nimic, recunoscu Moore. 

— Intră și iese din viaţa mea ca o fantomă. Nu-l vede nimeni. 
Nu știe nimeni cum arată. Aș putea pune grilaje la toate 
ferestrele, și tot mi-ar fi frică să pun capul pe pernă. 

— Nu trebuie să mergi acasă. O să te duc la un hotel. 

— Nu contează unde mă ascund. Va ști unde sunt. Dintr-un 
motiv sau altul, m-a ales pe mine. Mi-a spus că eu urmez. 

— Nu cred. Ar fi o mișcare extrem de proastă din partea lui să 
își prevină următoarea victimă. Chirurgul nu e prost. 

— De ce a luat legătura cu mine? De ce îmi lasă mesaje pe... 

Înghiţi cu greu. 

— E posibil să ne provoace pe noi. Poate e un mod de a-și 
bate joc de poliţie. 

— Atunci nenorocitul ar fi trebuit să vă scrie vouă! 

Vorbise atât de tare, încât o asistentă care își turna cafea se 
întoarse și o privi. 


Catherine se îmbujoră și se ridică în picioare. Se făcuse de râs 
cu ieșirea asta, așa că tăcu până când părăsiră spitalul. Moore 
ar fi vrut s-o ia de mână, dar se gândi că ea avea să se ferească 
imaginându-și că face acest gest din milă. Mai presus de orice, 
nu voia ca ea să creadă că o privește cu superioritate. Mai mult 
decât oricare altă femeie pe care o cunoscuse, ea îi impunea 
respect. 

În vreme ce stătea în mașină, îi spuse încet: 

— Mi-am pierdut cumpătul. Imi pare rău. 

— Având în vedere situaţia, i s-ar fi putut întâmpla oricui. 

— Ție nu. 

Îi zâmbi ironic. 

— Bineînţeles că eu nu-mi pierd niciodată cumpătul. 

— Da, am observat. 

„Şi ce înseamnă asta?” se întrebă în vreme ce conducea spre 
Back Bay. Că îl credea imun la frământările care mișcă inima 
unui om normal? De când logica realistă era sinonimă cu lipsa 
sentimentelor? Ştia că pentru colegi era Sfântul Thomas cel 
Senin. Omul la care apelezi când se complică lucrurile și ai 
nevoie de o voce calmă. Nu-l cunoșteau pe celălalt Thomas 
Moore, bărbatul care, în fiecare noapte, se așeza în faţa 
dulapului soției pentru a inhala parfumul vag al hainelor ei. Nu 
vedeau decât masca pe care îi lăsa s-o vadă. 

Catherine rosti cu o urmă de resemnare: 

— Ție îţi vine ușor să fii calm în situaţia asta. Nu de tine e 
obsedat. 

— Să încercam să vedem lucrurile logic... 

— Să mă gândesc la propria moarte? Bineînțeles că pot fi 
logică. 

— Chirurgul și-a fixat un tipar cu care se simte în largul lui. 
Atacă noaptea, nu în timpul zilei. În fond, e un laş, incapabil să 
înfrunte o femeie pe picior de egalitate. Vrea ca prada să fie 
vulnerabilă. În pat, adormită. incapabilă să riposteze. 

— Deci ar trebui să nu mai dorm? Ce soluție simplă! 

— Vreau să spun că va evita să atace în timpul zilei, când 
victima se poate apăra. Lucrurile se schimbă după lăsarea serii. 

Opri în faţa blocului ei. Chiar dacă îi lipsea eleganța clădirilor 
vechi din cărămidă de pe Commonwealth Avenue, clădirea avea 
avantajul unui garaj închis și bine luminat. Ca să ai acces la 


intrarea din față, aveai nevoie atât de o cheie, cât și de un cod 
de siguranţă. 

Pătrunseră într-un hol decorat cu oglinzi și pardosit cu 
marmură. Elegant, dar lipsit de viaţă. Rece. Un lift îngrozitor de 
tăcut îi duse până la etajul al doilea. 

Ajunși la ușa apartamentului, ea ezită cu noua cheie în mână. 

— Pot să intru și să arunc o privire înainte, dacă asta te face 
să te simţi mai bine. 

Păru să ia propunerea lui ca pe un afront personal. Drept 
răspuns, băgă cheia în broască, deschise ușa și intră. Era ca și 
cum ar fi vrut să-și demonstreze că nu Chirurgul era cel care 
câștigase. Că încă își mai putea controla viaţa. 

— Ce-ar fi să luăm camerele la rând, îi propuse, să ne 
asigurăm că n-a fost nimic deranjat. 

Fu de acord. 

Intrară împreună în camera de zi, în bucătărie și, în cele din 
urmă, în dormitor. Catherine știa că Chirurgul luase suvenire de 
la celelalte femei, așa că se uită cu grijă în cutia cu bijuterii, în 
sertarele șifonierului, căutând ceva care să indice prezenţa unui 
intrus. Moore rămase în ușă privind-o cum caută printre bluze, 
pulovere și lenjerie. Brusc îi reveni în minte imaginea 
tulburătoare a hainelor unei alte femei, cu siguranţă nu la fel de 
elegante, împachetate într-o valiză. Își aminti un pulover gri și o 
bluză roz pal. O cămașă de noapte din bumbac imprimată cu 
albăstrele. Nimic nou, nimic scump. De ce nu-i cumpărase 
niciodată ceva extravagant lui Mary? Pentru ce făceau 
economii? În niciun caz pentru a plăti doctorii, notele de plată 
pentru îngrijire și terapeuţii. 

Se întoarse din ușa dormitorului și merse în camera de zi, 
unde se așeză pe canapea. Razele soarelui de după-amiază 
intrau prin fereastră, căzându-i drept pe chip. Se frecă la ochi și- 
și lăsă capul în mâini, copleșit de remușcări pentru că nu se 
gândise deloc la Mary în acea zi. li era rușine din cauza asta. Se 
simţi și mai vinovat când ridică privirea și o văzu pe Catherine, 
care îi alungă toate gândurile legate de Mary. Își zise că ea era 
cea mai frumoasă și cea mai curajoasă femeie pe care o 
cunoscuse vreodată. 

— Nu lipsește nimic, îl informă. Din câte pot să-mi dau seama. 

— Eşti sigură că vrei să rămâi aici? Aș fi încântat să te duc la 
un hotel. 


Catherine se duse până la fereastră și se uită afară, lumina 
aurie a soarelui încadrându-i profilul. 

— Mi-am petrecut ultimii doi ani temându-mă. M-am ferit de 
lumea de afară încuindu-mă în casă. Nu am făcut altceva decât 
să verific ce se ascunde în spatele ușilor sau în dulapuri. M-am 
săturat. Îl privi. Îmi vreau viaţa înapoi. De data asta, n-am să-l 
las să câștige. 

Spusese: „De data asta” ca și cum era o bătălie dintr-un 
război mult mai lung. Ca și cum Chirurgul și Andrew Capra se 
uneau într-o singură creatură, pe care o stăpânise în urmă cu 
doi ani, dar pe care n-o învinsese cu adevărat. Capra. Chirurgul. 
Două capete ale aceluiași monstru. 

— Ai spus că o mașină a poliţiei va sta toată noaptea afară, îi 
reaminti ea. 

— O să stea. 

— Garantezi tu? 

— Bineînţeles. 

Catherine respiră adânc și îi zâmbi curajoasă. 

— Atunci nu am de ce să mă tem, nu-i așa? murmură ea. 

e 

Tot vina fusese cea care-l îndemnase să se îndrepte înspre 
Newton, în loc să se ducă direct acasă. Fusese uimit de cum 
reacţionase în prezența doctoriţei Cordell și era tulburat de 
modul în care aceasta îi pusese stăpânire pe gânduri. Timp de 
un an și jumătate, de când murise Mary, dusese o viaţă de 
pustnic, nefiind câtuși de puţin interesat de femei, pentru că 
suferinţa îi amorţise dorința. Acum nu știa cum să se descurce 
cu scânteia nou apărută. Ştia doar că, în asemenea 
circumstanţe, nu se cuvenea să simtă așa ceva. În plus, o și 
trăda pe femeia pe care o iubea. 

Așa că merse în Newton ca să îndrepte lucrurile. Ca să-și 
liniștească oarecum conștiința. 

Când intră în curtea din faţă și zăvori poarta în spatele lui, 
avea în mână un buchet de margarete. „E ca și cum aș duce 
castraveți grădinarului”, se gândi, uitându-se la grădina din jur, 
care era lăsată pradă umbrelor serii. De fiecare dată când venea 
în vizită, i se părea că erau din ce în ce mai multe flori 
înghesuite în acel loc strâmt. Viţele de zorele și de trandafiri se 
înălţaseră pe zidul casei, încât părea că grădina se extinde și 
spre cer. Aproape că se simţea rușinat cu darul ăsta modest pe 


care i-l aducea. Dar margaretele erau preferatele lui Mary, iar 
pentru el devenise un obicei să le cumpere de la florărie. Ei îi 
plăcea simplitatea lor plină de viaţă, iubea petalele albe care 
înconjurau soarele de culoarea lămâii. Era înnebunită după 
parfumul lor - nu dulceag și greţos ca al altor flori, ci un pic 
pișcător. În sensul bun al cuvântului. Îi plăcea foarte mult că se 
înmulţeau oriunde, în sălbăticie sau la marginea drumului, 
demonstrând că frumuseţea autentică este spontană și de 
nestăpânit. 

Sună la ușă. În clipa următoare, ușa se deschise larg. Femeia 
din prag semăna așa de mult cu Mary, încât imediat inima îi fu 
copleșită de durerea care îi era atât de familiară. Rose Connely 
avea aceiași ochi albaștri și aceiași obraji rotunzi ca ai fiicei ei și, 
deși avea părul grizonat, iar vârsta își lăsase urmele pe faţa ei, 
nu exista nicio urmă de îndoială că era mama lui Mary. 

— Ce mult mă bucur să te văd, Thomas, îl întâmpină ea. N-ai 
mai trecut pe-aici în ultima vreme. 

— Îmi pare rău, Rose. Nu prea am avut timp. Nici măcar nu 
știu ce zi e azi. 

— Am urmărit cazul la televizor. În ce încurcătură ești băgat! 

Intră în casă și-i înmână margaretele. 

— Dacă mai aveai nevoie de alte flori, spuse el strâmbându- 
se. 

— Niciodată nu ai destule flori. Și știi cât de tare îmi plac 
margaretele. Vrei niște ceai cu gheaţă? 

— Da, mulţumesc. 

Se așezară în camera de zi ca să-și bea ceaiul. Era dulce, și îi 
amintea de locurile însorite din California de Sud, de unde era 
Rose. Nu semăna deloc cu ceaiul amărui cu care crescuse el în 
New England. Camera era și ea plăcută, complet demodată 
comparabil cu standardele din Boston. Creton și bibelouri peste 
tot. Dar cât de mult îi amintea de Mary! îi simţea prezența 
pretutindeni. Pe pereți erau atârnate fotografii cu ea. Pe rafturile 
bibliotecii, stăteau frumos așezate trofeele ei câștigate la înot. 
În camera de zi se găsea pianul ei din copilărie. Fantoma acelui 
copil era încă acolo unde crescuse. Și mai era și Rose, cea care 
întreținea flacăra, cea care semăna atât de mult cu fiica ei, încât 
câteodată Moore avea impresia că o vede pe Mary privind prin 
ochii albaștri ai lui Rose. 

— Pari obosit, îi spuse. 


— Da? 

— N-ai mai fost în vacanţă, nu-i așa? 

— M-au chemat înapoi. Eram deja în mașină în drum spre 
Maine. Aveam undiţele împachetate. Îmi cumpărasem și o cutie 
nouă cu ustensile. Oftă. Îmi e dor de lac. E singurul lucru pe care 
l-am așteptat cu sufletul la gură tot anul. 

Era singurul lucru pe care abia îl aștepta și Mary. Se uită la 
trofeele câștigate la înot de pe raftul bibliotecii. Mary era o mică 
sirenă robustă care ar fi putut să trăiască bucuroasă în apă dacă 
s-ar fi născut cu branhii. Își aminti cât de grațios și de puternic 
înotase odată în lac. Își aminti că aceleași braţe se 
transformaseră în niște bețe la spital. 

— După ce o să rezolvi cazul, zise Rose, ai putea să te duci la 
lac. 

— Nu știu dacă se va rezolva. 

— Nu-ţi stă în fire să vorbești așa. Să fii atât de descurajat. 

— Asta e o crimă diferită, Rose. E comisă de cineva pe care 
nu-l pot înţelege. 

— Tu reușești întotdeauna. 

— Întotdeauna? 

Clătină din cap și surâse. 

— Ai prea multă încredere în mine. 

— Așa spunea Mary. Îi plăcea să se laude cu tine, știi? „EI 
descoperă întotdeauna vinovatul.” 

— Dar cu ce preţ? se întrebă, iar zâmbetul îi pieri de pe buze. 

Își aduse aminte de toate nopţile petrecute la locul crimei, de 
toate cinele pierdute, de weekendurile când se gândea la 
problemele de la serviciu. lar Mary era acolo, așteptând 
răbdătoare să-i acorde puţină atenţie. „Dacă aș putea să 
retrăiesc o singură zi, aș petrece fiecare minut cu tine. Te-aș 
ține în braţe în pat. Ți-aș șopti secrete între așternuturile calde.” 

Dar Dumnezeu nu oferă astfel de șanse. 

— Era așa mândră de tine, continuă Rose. 

— Și eu am fost mândru de ea. 

— Aţi petrecut împreună douăzeci de ani fericiți. E mai mult 
decât pot spera o grămadă de oameni. 

— Eu sunt lacom, Rose. Voiam mai mult. 

— Și ești furios pentru că nu ai obţinut asta. 

— Da, bănuiesc că sunt. Sunt furios pentru că tocmai ea a 
trebuit să aibă anevrismul ăla. Că tocmai ea nu a putut fi 


salvată. Sunt supărat pentru că... Se opri și oftă adânc. Îmi pare 
rău. E greu. Totul mi se pare atât de greu zilele astea. 

— Pentru amândoi e, îl încurajă femeia cu blândeţe. 

Se priviră în tăcere. Bineînţeles că pentru văduva Rose care 
își pierduse singurul copil, era și mai greu. Se întrebă dacă avea 
să-l ierte în cazul în care ar fi vrut să se recăsătorească 
vreodată. Avea să-l considere un act de trădare? Ca un fel de 
îngropare a amintirii fiicei ei într-un mormânt și mai adânc? 

Brusc își dădu seama că nu o mai putea privi în ochi și își feri 
vinovat privirea. Resimţea vina de mai devreme, când se uitase 
la Catherine Cordell și simţise fără urmă de tăgadă că o dorește. 

Puse jos paharul gol și se ridică în picioare. 

— Trebuie să plec. 

— Te întorci deja la lucru? 

— Până nu-l prindem nu ne putem opri. 

Rose îl conduse până la ușă și îl urmări traversând grădina 
mică spre poarta din faţă. El se întoarse și o sfătui: 

— Incuie ușile, Rose. 

— Of, mereu îmi spui asta! 

— Și întotdeauna vorbesc serios. ă 

li făcu cu mâna și se îndepărtă zicându-și: „In seara asta mai 
mult decât oricând”. 

e 

„Direcţia în care mergem depinde de ce știm, și ce știm 
depinde de direcţia în care mergem.” 

Replica asta îi stăruia enervant în minte lui Jane Rizzoli ca un 
cântec din copilărie, în timp ce se uita la harta Bostonului prinsă 
în piuneze pe un panou mare de plută de pe unul dintre pereţii 
apartamentului ei. Atârnase harta a doua zi după ce fusese 
descoperit cadavrul Elenei Ortiz. Pe măsură ce investigația 
înainta, fixase din ce în ce mai multe piuneze colorate pe hartă. 
Erau trei culori diferite care reprezentau trei femei diferite. Alb 
pentru Elena Ortiz. Albastru pentru Diana Sterling. Verde pentru 
Nina Peyton. Fiecare culoare marca o locaţie cunoscută din sfera 
de activitate a fiecărei femei. Locuinţa ei, locul de muncă. 
Casele prietenilor apropiaţi sau ale rudelor. Spitalul la care 
fusese. Pe scurt, habitatul prăzii. Cândva, în cursul activităţilor 
zilnice, lumea fiecărei femei se intersectase cu lumea 
Chirurgului. 


„Direcţia în care mergem depinde de ce știm, și ce știm 
depinde de direcţia în care mergem.” 

„Şi pe unde merge Chirurgul? se întrebă. Din ce e alcătuită 
lumea /u/?” 

Luă cina compusă dintr-un sendviș cu ton și cartofi prăjiţi, la 
care se adăuga și o bere. In timp ce mesteca, analiza harta pe 
care o atârnase pe peretele de lângă masa pe care mânca, așa 
că, în fiecare dimineaţă, când își bea cafeaua, în fiecare seară, 
când cina - asta dacă ajungea acasă la ora cinei -, se trezea 
uitându-se la piunezele colorate. In vreme ce alte femei își 
lipeau ilustraţii cu flori, cu peisaje drăguţe sau postere din filme, 
ea se uita la o hartă a morții, trasând drumurile unor victime 
decedate. 

Viaţa ei se rezuma doar la mâncat, dormit și muncă. Locuia în 
acel apartament de trei ani, dar avea foarte puţine decoraţiuni 
pe pereţi. Nu avea plante (când să le ude?), nici bibelouri 
tâmpite și nici măcar draperii. Avea doar niște jaluzele 
venețiene la ferestre. La fel ca viaţa ei, casa era consacrată 
muncii. Știuse că voia să se facă polițistă de la doisprezece ani, 
când, de Ziua Carierei, la școala lor venise o femeie detectiv. 
Mai întâi ascultaseră o asistentă și un avocat, apoi un brutar și 
un inginer. Copiii deveniseră din ce în ce mai agitaţi. Bucăţi de 
gumă și hârtii scuipate începuseră să zboare prin încăpere. 
Atunci s-a ridicat femeia polițist cu arma prinsă în tocul lipit de 
talie, și toată clasa a amuţit. 

Rizzoli nu a uitat asta niciodată. Nu a uitat niciodată cum au 
privit băieţii cu respect o femeie. 

Acum ea era femeia poliţist, însă, chiar dacă le trezea respect 
băieţilor de doisprezece ani, bărbaţii adulţi o ignorau adesea. 

Strategia ei era să fie cea mai bună, să-i depășească, să-i 
umilească. Așa că iat-o lucrând chiar și în timpul cinei. Crimă și 
sendvișuri cu ton. Luă o gură de bere, apoi se lăsă pe spate, 
uitându-se la hartă. Era destul de înspăimântător să privești o 
hartă a morţii care delimita zonele în care trăiseră victimele, 
locurile care fuseseră importante pentru ele. La întâlnirea care 
avusese loc cu o zi în urmă, psihologul criminalist Zucker le 
oferise o serie de termeni de specialitate. Puncte de sprijin. 
Noduri de activitate. Ținte surogat. Ei bine, nu avea nevoie de 
noţiunile sofisticate ale doctorului Zucker sau de un program pe 
calculator care să-i spună la ce se uita și cum trebuia să 


interpreteze harta. Privi ţintă planșa și-și imagină o savană plină 
cu prăzi. Piunezele colorate desemnau universurile personale 
ale celor trei gazele ghinioniste. Diana Sterling își avea teritoriul 
în nord, în Back Bay și Beacon Hill. Elena Ortiz în South End. 
Nina Peyton spre sud-vest, în suburbia din Jamaica Plain. Trei 
habitate ferite care nu se suprapuneau în niciun fel. 

„Dar habitatul tău unde e?” 

Încercă să privească orașul prin ochii lui. Văzu canioanele cu 
zgârie-nori. Parcurile verzi ca niște pășuni îngrijite. Cărări pe 
care treceau turmele de prăzi fără să știe că sunt urmărite de un 
vânător. Un prădător migrator care a ucis atât în locuri, cât și în 
timpuri diferite. 

Telefonul sună, și ea se sperie, răsturnând sticla de bere. „La 
dracu'!” Luă niște prosoape de hârtie și tamponă berea vărsată 
în timp ce ridică receptorul. 

— Rizzoli. 

— Bună! Janie? 

— Da. Bună, mama. 

— Nu ai mai dat niciun semn de viață. 

— Ăă? 

— Te-am sunat acum câteva zile. Mi-ai zis c-o să mă suni tu, 
și n-ai făcut-o. 

— Am uitat. Sunt prinsă până peste cap cu munca. 

— Săptămâna viitoare vine Frankie acasă. Nu e minunat? 

— Ba da. Oftă. E minunat. 

— Îţi vezi fratele o dată la un an. N-ai putea să te bucuri și tu 
mai mult? 

— Mamă, sunt obosită. Cazul ăsta îmi ocupă tot timpul. 

— L-a prins poliţia? 

— Eu sunt poliţia. 

— Ştii ce vreau să spun. 

Da, știa. Probabil că mama ei și-o închipuia pe micuța Janie 
răspunzând la telefon și aducând cafele tuturor acelor polițiști 
importanţi - bărbați. 

— Vii la cină, da? o iscodi mama ei, sărind peste subiect. 
Vinerea viitoare. 

— Nu știu sigur. Depinde de evoluţia cazului. 

— Of, poţi face un efort pentru fratele tău. 

— Dacă lucrurile se complică, s-ar putea să amân pentru altă 
dată. 


— Nu există altă dată. Mike a fost deja de acord să vină vineri. 

„Bineînţeles. Hai să ne agităm de dragul lui Mike.” 

— Janie? 

— Da, mamă. Vineri. 

Închise telefonul, stomacul forfotindu-i din cauza furiei 
neconsumate, o senzație atât de familiară. Doamne, oare cum 
supraviețuise copilăriei? 

Iși luă berea și bău cele câteva picături care nu se vărsaseră. 
Se uită iarăși la hartă. În momentul ăla, cel mai important lucru 
pentru ea era să-l prindă pe Chirurg. Toţi anii în care fusese sora 
nebăgată în seamă, fata banală o ajutară să-și focalizeze toată 
furia asupra lui. 

„Cine ești? Unde ești?” 

Preţ de o clipă privi harta. Se gândi. Apoi ridică pachetul cu 
piuneze și alese o culoare nouă. Roșu. Înfipse una roșie pe 
Commonwealth Avenue și o alta pe Centrul Medical Pilgrim, în 
South End. 

Roșul marca habitatul lui Catherine Cordell. Se intersecta atât 
cu zona Dianei Sterling, cât și cu a Elenei Ortiz. Cordell era 
numitorul comun. Ea se mișca prin lumea ambelor victime. 

„lar acum viaţa celei de-a treia victime, Nina Peyton, e în 
mâinile ei.” 


e ZECE e 


Chiar și lunea după-amiaza, Gramercy Pub era plin de 
oameni. Era șapte seara, iar angajaţii singuri abia scăpați de la 
serviciu erau deja în oraș, dornici să se relaxeze. Asta era parcul 
lor de distracţii. 

Rizzoli stătea la o masă de lângă intrare și simţea câte o 
adiere de aer fierbinte de afară de fiecare dată când ușa se 
deschidea pentru a face loc unui alt bărbat elegant îmbrăcat 
după standardele revistei GQ, sau unei Barbie în costum, cu 
tocuri de șapte centimetri. Rizzoli era îmbrăcată ca de obicei în 
costumul ei fără formă compus din sacou și pantaloni și se 
simţea ca o supraveghetoare de școală. Văzu două femei 
intrând, unduindu-se ca niște pisici, lăsând în urmă dâre 
amestecate de parfum. Rizzoli nu se dădea niciodată cu parfum. 
Avea un ruj pe care-l aruncase pe undeva în dulapul din baie 
alături de un rimel, care se uscase probabil, și de o cutie de fond 
de ten cremă Dewy Satin. Le cumpărase în urmă cu cinci ani 
dintr-un magazin de cosmetice, gândindu-se că, poate, 
vreodată, ajutată și de imaginaţie, avea să arate ca Elizabeth 
Hurley. Vânzătoarea îi aplicase cremă pe faţă și o pudrase, îi 
trasase contururi și o machiase, iar când terminase, îi înmânase 
triumfătoare oglinda, spunându-i: „Ce părere aveți despre noua 
dumneavoastră înfățișare?” 

Uitându-se la propria imagine, singurul lucru la care se 
gândise era că o ura pe Elizabeth Hurley pentru că le dădea 
femeilor speranţe false. Adevărul crud era că există femei care 
nu aveau să fie niciodată frumoase, iar ea se număra printre 
ele. 

Așadar, stătea acolo neobservată de nimeni și-și bea berea de 
ghimbir uitându-se cum, ușor-ușor, barul se umplea cu oameni. 
Era aglomeraţie și gălăgie, lumea sporovăia, cuburile de gheață 
se ciocneau de pahare, râsetele se auzeau puţin cam prea tare 
și erau ușor prea forțate. 

Se ridică și se duse la bar. Acolo își flutură insigna în faţa 
barmanului și-i zise: 

— Am câteva întrebări. 

El abia dacă se uită la insigna ei, preocupat să încaseze 
contravaloarea unei băuturi. 

— Bine, dă-i drumu'! 

— Îţi aduci aminte s-o fi văzut pe femeia asta pe-aici? 


Rizzoli puse pe tejghea o fotografie de-a Ninei Peyton. 

— Da, și nu ești prima polițistă care mă întreabă despre ea. 
Acu' o lună, sau cam așa ceva, m-a mai întrebat o altă femeie. 

— De la Departamentul de agresiuni sexuale? 

— Cred că da. A vrut să știe dacă am văzut pe cineva 
încercând să o agaţe pe femeia din poză. 

— Și ai văzut? 

Ridică din umeri. 

— Aici, toată lumea e la agăţat. Nimeni nu ţine socoteala. 

— Dar îţi amintești să o fi văzut pe femeia asta? O cheamă 
Nina Peyton. 

— Am văzut-o de câteva ori. Nu știam cum o cheamă. N-a mai 
venit de ceva vreme. 

— Ştii de ce? 

— Nu. 

Luă o cârpă și începu să șteargă tejgheaua, fără să-i mai 
acorde nicio atenție. 

— O să-ţi spun eu de ce, îi trânti Rizzoli, devenind furioasă și 
ridicând vocea. Pentru că un nenorocit a avut chef să se distreze 
puțin. Așa că a venit aici să vâneze o victimă. S-a uitat în jur, a 
văzut-o pe Nina Peyton și s-a gândit: „Uite o păsărică drăguță”. 
Cu siguranță n-a văzut o persoană când s-a uitat la ea. Nu a 
văzut decât un lucru de care se putea folosi, iar mai apoi și să-l 
arunce. 

— Ştii ce, nu trebuie să-mi spui mie asta. 

— Ba da, trebuie! lar tu trebuie să asculţi, pentru că asta s-a 
întâmplat chiar sub nasul tău, iar tu ai ales să nu vezi. Un 
nenorocit strecoară un drog în băutura unei femei. Curând, ei i 
se face rău și se duce la baie. Nenorocitul o ia de braț și o 
conduce afară. lar tu nu ai văzut nimic din toate astea? 

— Nu, ripostă el. N-am văzut. 

În bar se făcu liniște. Observă că oamenii se uitau la ea. Fără 
să mai scoată o vorbă, Rizzoli se întoarse la masă. 

O clipă mai târziu, larma reîncepu. 

De la masa ei, îl privi pe barman înmânând două pahare cu 
whisky unui bărbat care oferi unul dintre ele unei femei. Se uită 
împrejur și văzu oameni care duceau paharele la gură și lingeau 
sarea servită cu margarita în timp ce alţii dădeau pe gât 
paharele de votcă, tequila și bere. 


Și îi văzu pe bărbaţi uitându-se la femei. Își bău berea de 
ghimbir; simţi cum i se face rău, nu de la alcool, ci din cauza 
furiei. Ea, femeia singură din colţ, își putea da foarte bine seama 
ce fel de loc era ăsta. O dugheană strălucitoare în care se 
adunau prăzile și prădătorii. 

Îi sună pagerul. Era Barry Frost. 

— Ce e cu zgomotul ăsta? o întrebă Frost a cărui voce abia se 
auzea la telefon. 

— Sunt într-un bar. 

Se întoarse spre o masă din apropiere, de unde se auzeau 
râsete zgomotoase. 

— Ce ziceai? 

— ... un doctor pe Marlborough Street. Am obţinut o copie a 
fișei ei medicale. 

— A cui fișă medicală? 

— A Dianei Sterling. 

Imediat, Rizzoli se aplecă înainte, concentrându-și întreaga 
atenţie asupra vocii pierdute a lui Frost. 

— Mai zi-mi o dată. Cine e doctorul și de ce s-a dus Sterling 
acolo? 

— Doctorul e o femeie. Bonnie Gillespie. Ginecolog pe 
Marlborough Street. 

O altă izbucnire de veselie îi acoperi vorbele. Rizzoli își 
acoperi urechea cu mâna ca să-l poată auzi. Țipă în telefon: 

— De ce a mers la ea? 

Dar știa deja răspunsul; îl putea vedea în faţa ochilor, pe când 
se uita la bar, unde doi bărbaţi își concentrau atenţia asupra 
unei femei ca niște lei care urmăreau o zebră. 

— Viol, răspunse Frost. Diana Sterling a fost și ea violată. 

e 

— Toate cele trei victime au fost violate, spuse Moore. Dar 
nici Elena Ortiz, nici Diana Sterling nu au raportat atacurile. 
Despre violul lui Sterling am aflat doar pentru că am verificat 
clinicile locale pentru femei și medicii ginecologi pentru a 
verifica. Sterling nici măcar nu le-a spus părinţilor despre 
agresiune. Când i-am sunat în dimineaţa asta pentru a-i întreba, 
au fost șocați. 

Deși era încă dimineaţă, fețele din jurul mesei din sala de 
conferințe arătau deja vlăguite. Nimeni nu se odihnise, și îi 
aștepta o altă zi plină. 


Locotenentul Marquette formulă o concluzie: 

— Deci singura persoană care știa despre violul lui Sterling 
era medicul ei ginecolog de pe Marlborough Street? 

— Doctor Bonnie Gillespie. Diana Sterling nu a fost la ea decât 
o singură dată pentru că se temea să nu fi luat SIDA. 

— Ce știe doctoriţa Gillespie despre viol? 

La acea întrebare răspunse Frost, care o interogase pe 
aceasta. Deschise dosarul în care se afla fișa medicală a Dianei 
Sterling. 

— lată ce a scris: „Femeie albă de treizeci de ani solicită o 
analiză HIV. Contact sexual neprotejat în urmă cu șase zile; nu 
se cunoaște starea de sănătate a partenerului. Întrebată dacă 
partenerul se încadra într-un grup cu risc ridicat, pacienta a 
devenit agitată și a început să plângă. A mărturisit că nu a fost 
un contact consimţit și că nu cunoaște numele atacatorului. Nu 
vrea să raporteze agresiunea. Refuză consilierea de specialitate 
în caz de viol”. 

Frost ridică privirea. 

— Asta e tot ce a putut să afle doctoriţa Gillespie de la ea. A 
efectuat un examen pelvian, i-a făcut testele pentru sifilis, 
gonoree și SIDA și i-a spus pacientei să revină peste două luni 
pentru un alt test SIDA. Pacienta nu s-a mai întors. Pentru că era 
moartă. 

— lar doctorița Gillespie nu a sunat niciodată la poliţie? Nici 
măcar după crimă? 

— Nu a știut că pacienta ei era moartă. Nu a văzut niciodată 
știrile. 

— I s-au colectat secrețiile rezultate în urma violului? Spermă? 

— Nu. Pacienta... 

Frost roși rușinat. Chiar și unui bărbat însurat, ca Frost, îi 
venea greu să vorbească despre anumite lucruri. 

— Și-a făcut mai multe spălaturi vaginale, imediat după viol. 

— Poţi să o condamni pentru asta? comentă Rizzoli. La dracu’, 
eu cred că aș fi făcut spălaturi cu dezinfectant. 

— Avem trei victime violate, grăi Marquette. Nu e o simplă 
coincidenţă. 

— Dacă găsiţi violatorul, afirmă Zucker, cred că vom afla cine 
este necunoscutul nostru. Ce știm despre ADN-ul găsit în 
probele luate de la Nina Peyton? 


— E pe ordinea de zi, îi informă Rizzoli. Sperma e în laborator 
de aproape două luni, dar nu s-a făcut nimic cu ea. Așa că i-am 
forțat să se grăbească. Să ne rugăm ca necunoscutul nostru să 
se afle deja în baza de date CODIS. 

CODIS, programul pentru stabilirea ADN-ului, era baza de 
date a  FBl-ului folosită pentru monitorizarea ADN-ului. 
Programul era abia la început, pentru că nu fuseseră încă 
introduse  profilurile a jumătate de milion de infractori 
condamnaţi. Șansele pe care le aveau să-și atingă ţinta - să dea 
peste un infractor cunoscut - erau scăzute. 

Marquette se uită la doctorul Zucker. 

— Necunoscutul nostru își violează mai întâi victimele. Apoi se 
întoarce după mai multe săptămâni să le omoare? Vi se pare că 
are vreun sens? 

— Nu trebuie să aibă sens pentru noi, îi explică Zucker. Ci 
pentru el. Nu e ceva neobișnuit ca violatorul să se întoarcă și să- 
și atace victima pentru a doua oară. E o chestie legată de 
posesiune. S-a stabilit o relaţie, oricât de bolnavă ar fi ea. 

Rizzoli pufni. 

— Poţi s-o numești relaţie? 

— O relaţie între atacator și victimă. Sună ciudat, dar așa 
este. Totul se rezumă la putere. Mai întâi, îi ia puterea, o 
transformă din om în neom. Ea devine un obiect. El știe asta, 
dar mai important e că și ea e conștientă de condiţia ei. Faptul 
că e rănită, umilită îl face să se excite atât de tare, încât vrea să 
se întoarcă. Mai întâi o însemnează prin viol. Apoi se întoarce 
să-și revendice pe deplin dreptul de stăpânire. 

„Femeile rănite, își zise Moore. Asta e legătura dintre aceste 
victime.” Brusc se gândi că și Catherine făcea parte din grupul 
acestor femei. 

— Dar nu el a violat-o pe Catherine Cordell. 

— Dar ea este o victimă a violului. 

— Violatorul ei e mort de doi ani. Cum a ajuns Chirurgul să o 
considere victimă? Cum se face că a luat-o în vizor? Ea nu 
vorbește niciodată cu nimeni despre asta. 

— A vorbit despre asta pe internet, nu-i așa? Pe chatul ăla 
secret... 

Zucker făcu o pauză. 

— Dumnezeule! E posibil să-și găsească victimele pe internet? 


— Am verificat teoria asta, răspunse Moore. Nina Peyton nici 
măcar nu are calculator. lar Cordell nu a divulgat nimănui 
numele ei de pe chat. Deci ne întoarcem la aceeași întrebare: 
De ce își concentrează Chirurgul atenţia asupra lui Cordell? 

Zucker își expuse teoria: 

— Pare să fie obsedat de ea. Riscă foarte mult doar pentru a o 
provoca, pentru a-i trimite un e-mail cu fotografia Ninei Peyton. 
lar asta declanșează un șir de întâmplări nefericite pentru el. 
Fotografia conduce poliţia până la ușa Ninei Peyton. E grăbit, și 
nu poate duce crima la bun sfârșit, nu poate să obțină 
satisfacția. Ba, mai rău, lasă în urmă un martor. Cea mai gravă 
greșeală dintre toate. 

— N-a fost deloc o greșeală, îl contrazise Rizzoli. Intenţionat a 
lăsat-o sa trăiască. 

Auzind asta, cei prezenţi se arătară sceptici. 

— Cum altfel aţi putea explica o astfel de eroare? continuă ea. 
Fotografia aia pe care i-a trimis-o lui Cordell exact asta trebuia 
să facă, să ne ducă pe noi acolo. A trimis-o și ne-a așteptat. A 
așteptat până când am sunat la ușa victimei. Știa că suntem pe 
drum. Și atunci a făcut treaba pe jumătate când i-a tăiat gâtul, 
pentru că a vrut să o găsim în viață. 

— O, da! exclamă Crowe. Totul făcea parte din planul lui! 

— Și ce motive ar fi avut? o întrebă Zucker. 

— Motivul era scris chiar pe coapsa ei. Nina Peyton era un 
cadou pentru Cordell. Un dar menit să o sperie îngrozitor. 

Se făcu liniște. 

— Dacă ăsta a fost motivul, atunci a reușit. Cordell e 
îngrozită. 

Zucker se lăsă pe spate și luă în calcul ipoteza lui Rizzoli. 

— lţi asumi cam multe riscuri doar ca să sperii o femeie. E un 
fel de megalomanie. Asta ar putea să ne spună că nu se mai 
poate controla. Asta li s-a întâmplat în cele din urmă și lui Jeffrey 
Dahmer și lui Ted Bundy. Nu și-au mai putut ţine fanteziile sub 
control. Au devenit neglijenţi. Atunci au început să greșească. 

Zucker se ridică și se duse la harta de pe perete. Acolo erau 
trecute cele trei nume ale victimelor. Sub numele Ninei Peyton, 
scrise un al patrulea: Catherine Cordell. 

— Ea nu e una dintre victime - nu încă. Dar, într-un fel, pentru 
el reprezintă centrul de interes. Cum a ales-o pe ea? 

Zucker își roti privirea prin cameră. 


— l-aţi interogat pe colegii ei? V-a atras vreunul atenţia? 

Rizzoli răspunse: 

— L-am eliminat pe Kenneth Kimball, doctorul de la Urgenţe. 
A fost de serviciu în noaptea în care a fost atacată Nina Peyton. 
De asemenea, am interogat și majoritatea personalului masculin 
de la Chirurgie, inclusiv rezidenții. 

— Dar pe partenerul lui Cordell, doctorul Falco? 

— Doctorul Falco nu a fost eliminat de pe lista suspecţilor. 

Rizzoli reuși să-i capteze atenţia lui Zucker, care se uită la ea 
cu o căutătură ciudată. Privirea aia de psihiatru nebun, cum 
ziceau colegii ei. 

— Spune-mi mai multe, o rugă pe un glas blând. 

— Doctorul Falco pare extraordinar pe hârtie. Are o 
adeverinţă a unor studii neabsolvite de inginerie aeronautică la 
Institutul Tehnologic din Massachusetts și un doctorat în 
medicină la Harvard. Și-a făcut rezidenţiatul în chirurgie la 
Spitalul Peter Bent Brigham. A fost crescut de mama lui și a 
lucrat pentru a putea merge la colegiu și la școala medicală. Işi 
pilotează propriul avion. Și, pe deasupra, mai e și un tip chipeș. 
Nu e Mel Gibson, dar are șarm. 

Darren Crowe începu să râdă. 

— Hei, Rizzoli clasifică suspecţii în funcţie de cum arată. Așa 
procedează doamnele din poliție? 

Rizzoli îi aruncă o privire tăioasă. 

— Ce vreau să spun, continuă ea, e că tipul ăsta ar putea 
cuceri o mulţime de femei. Dar am auzit de la asistente că 
singura femeie de care e interesat e Cordell. Nu e niciun secret 
că tot încearcă să o invite în oraș. lar ea îl tot refuză. Poate că 
începe să se enerveze. 

— Să nu îl scăpăm din ochi, decise Zucker. Dar haideţi să nu 
ne scurtăm lista prea devreme. Haideţi să ne concentrăm 
asupra doctoriței Cordell! Mai sunt și alte motive pentru care 
Chirurgul a ales-o drept victimă? 

Moore întorsese deja pe toate feţele acea întrebare. 

— Dar dacă ea nu e doar încă una din șirul de victime? Dacă 
ea a constituit dintotdeauna obiectul atenţiei lui? Toate atacurile 
au fost un fel de punere în scenă a crimelor din Georgia. A ceea 
ce aproape că i s-a întâmplat și lui Cordell. Nu am explicat încă 
de ce îl imita pe Andrew Capra. Nu am lămurit niciodată de ce 
și-a fixat atenţia asupra singurei supraviețuitoare a lui Capra. 


Moore arătă spre listă. Celelalte femei, Sterling, Ortiz, Peyton... 
se poate să fie doar niște substitute? Surogate ale principalei lui 
victime? 

— Asta e teoria ţintei-surogat, îl completă Zucker. Nu o poţi 
ucide pe femeia pe care o urăști cu adevărat, pentru că e prea 
puternică. Prea intimidantă. Așa că omori un substitut, o altă 
femeie care să reprezinte ţinta. 

Frost întrebă: 

— Vreţi să spuneți că adevărata lui ţintă a fost dintotdeauna 
Cordell? Dar se teme de ea? 

— E același motiv pentru care Edmund Kemper nu și-a ucis 
mama decât când și-a încheiat seria de crime, îl lămuri Zucker. 
Ea fusese tot timpul adevărata ţintă, femeia pe care o ura. Se 
calma alegându-și alte victime. Nu o putea omori pe ea, cel 
puţin la început, pentru că avea o prea mare autoritate asupra 
lui. Până la un punct, se temea de ea. Dar, odată cu fiecare 
crimă, câștiga încredere. Putere. În cele din urmă, și-a atins 
scopul. l-a zdrobit capul mamei lui, a decapitat-o și a violat-o. Și, 
ca o ultimă insultă, i-a sfâșiat laringele și l-a azvârlit în coșul de 
gunoi. Adevărata cauză a furiei lui era în sfârșit eliminată. Atunci 
a încetat să mai ucidă și s-a predat. 

Barry Frost, care era de obicei primul poliţist căruia i se făcea 
rău la locul unei crime, păru îngrețoșat din cauza modului brutal 
în care mama lui Kemper își găsise sfârșitul. 

— Deci aceste prime trei atacuri, zise el, ar putea fi doar o 
încălzire pentru principalul eveniment? 

Zucker încuviinţă: 

— Uciderea lui Catherine Cordell. 

e 

Moore simţi o durere aproape fizică atunci când o văzu pe 
Catherine zâmbind în timp ce intra în sala de așteptare a clinicii 
ca să-l întâmpine, pentru că știa că întrebările pe care urma săi 
le pună aveau cu siguranţă să întunece primirea călduroasă. 
Uitându-se la ea, nu vedea o victimă, ci o femeie frumoasă care 
îl prindea de mână, părând că nu mai vrea să-i dea drumul. 

— Sper că e un moment bun pentru a sta de vorbă, Îi zise el. 

— Pentru tine îmi voi face întotdeauna timp. 

Zâmbi din nou fermecător. 

— Vrei o ceașcă de cafea? 

— Nu, mulțumesc. 


— Atunci hai să mergem la mine în birou! 

Se așeză în spatele biroului ei în așteptarea veștilor. În 
ultimele zile, învățase să aibă încredere în el și lăsase garda jos. 
Era vulnerabilă. Detectivul îi câștigase încrederea ca prieten, iar 
acum era pe punctul de a i-o distruge. 

— E clar pentru toată lumea, începu el, că ucigașul se 
concentrează asupra ta. 

Ea dădu aprobator din cap. 

— Noi ne întrebăm însă de ce. De ce repune în scenă crimele 
lui Andrew Capra? De ce ești tu în centrul atenţiei lui? Ai idee 
care poate fi motivul? 

Catherine clipi uimită. 

— Habar nu am. 

— Noi credem că știi. 

— Cum aș putea să știu eu cum gândește el? 

— Catherine, Chirurgul ar putea să hărţuiască oricare altă 
femeie din Boston. Ar putea să aleagă o femeie care nu e 
pregătită, care nu știe că e urmărită. Așa ar fi logic să 
procedeze, să aleagă victima cel mai ușor de prins. Tu ești 
prada cel mai greu de capturat, pentru că, în eventualitatea 
unui atac, ești pusă deja în gardă. Și apoi, face vânătoarea și 
mai dificilă, prevenindu-te. Hărţuindu-te. De ce? 

Lumina din ochii i se stinse. Brusc, deveni încordată și strânse 
pumnii. 

— Încerc să-ţi spun că nu știu. 

— Tu ești singura legătură palpabilă dintre Andrew Capra și 
Chirurg, continuă el. Victima comună. E ca și cum Capra ar mai 
fi în viaţă, reluând lucrurile de acolo de unde le-a lăsat. Și a 
rămas la tine. Cea care a scăpat. 

Catherine își cobori privirea, uitându-se la dosarele frumos 
stivuite în cutiile lor. Analiză reţeta pe care o scrisese atât de 
mic și de îngrijit. Deși stătea perfect nemișcată, încheieturile 
degetelor îi ieșeau în afară, ţepene precum fildeșul. 

— Ce anume nu mi-ai spus despre Andrew Capra? o întrebă 
încet. 

— Nu ţi-am ascuns nimic. 

— În noaptea în care te-a atacat, de ce a venit la tine acasă? 

— Ce importanţă are? 


— Eşti singura victimă pe care Capra o cunoștea cu adevărat. 
Celelalte victime erau niște necunoscute, femei pe care le-a 
agăţat prin baruri. Dar tu ai fost altfel. Pe tine te-a a/es. 

— Era... probabil furios pe mine. 

— A venit să te vadă pentru o problemă de serviciu. Din cauza 
unei greșeli pe care o făcuse. Asta i-ai spus detectivului Singer. 

Ea încuviință. 

— Nu era vorba doar despre o greșeală. Erau mai multe. Erori 
medicale. Și nu fusese în stare să urmărească îndeaproape un 
pacient cu rezultate foarte proaste la analiza sângelui. Era vorba 
despre neglijență repetată. L-am înfruntat în ziua aia la spital. 

— Ce i-ai spus? 

— Ca ar trebui să-și aleagă o altă specialitate. Pentru că eu nu 
mai aveam de gând să-l mai recomand pentru încă un an de 
rezidenţiat. 

— Te-a ameninţat? Și-a pierdut cumpătul? 

— Nu. Asta a fost chestia ciudată. A luat-o ca atare. Și... mi-a 
zâmbit. 

— Ţi-a zâmbit? 

Dădu din cap. 

— Ca și cum nici nu i-ar fi păsat. 

Pe Moore îl trecură fiorii gândindu-se că ea nu avusese cum 
să știe că zâmbetul lui Capra ascundea de fapt o furie de 
nepătruns. 

— Mai târziu, în seara acelei zile, în casa ta, continuă Moore, 
când te-a atacat... 

— Am mai spus ce s-a întâmplat. Am dat o declaraţie. Totul se 
găsește în declarația mea. 

Moore se opri. Dar reluă, fără tragere de inimă. 

— Sunt lucruri pe care nu i le-ai dezvăluit lui Singer. Lucruri 
pe care le-ai omis. 

Catherine se uită la el, roșie de furie. 

— Nu am omis nimic! 

Nu-i plăcea deloc că trebuia să o preseze cu mai multe 
întrebări, dar nu avea de ales. O luă de la capăt: 

— M-am uitat pe raportul autopsiei lui Capra. Nu se potrivește 
cu declarația dată polițiștilor din Savannah. 

— l-am spus detectivului Singer tot ce s-a întâmplat. 

— l-ai spus că stăteai pe marginea patului. Te-ai întins după 
arma aflată sub pat. Din poziţia asta și ai tras în Capra. 


— Și așa e. Îți jur. 

— Conform autopsiei, glonţul a luat-o în sus prin abdomen și a 
trecut prin coloana vertebrală, paralizându-l. Partea asta se 
potrivește cu declaraţia ta. 

— Atunci de ce crezi că am minţit? 

Moore se opri din nou, prea abătut pentru a mai putea 
continua. Pentru a o răni iarăși. Dar nu avea de ales. 

— E o problemă cu cel de-al doilea glonţ. A fost tras de 
aproape, chiar în ochiul lui stâng. Cu toate astea, tu zăceai pe 
podea. 

— E posibil să se fi aplecat spre mine și eu să fi tras. 

— Se poate? 

— Nu știu. Nu-mi amintesc. 

— Nu-ţi amintești să fi tras al doilea glonț. 

— Nu. Da... 

— Care e adevărul, Catherine? o întrebă încet, fără să poată 
evita aceste vorbe dureroase. 

Femeia sări în picioare. 

— Nu voi permite să fiu interogată în felul ăsta! Eu sunt 
victima. 

— lar eu încerc să te ţin în viață. Trebuie să știu adevărul. 

— Ti-am spus adevărul! Acum cred că e timpul să pleci. 

Se duse spre ușă, o deschise și icni speriată. 

Peter Falco stătea chiar în faţa ei, cu mâna ridicată pentru a 
ciocăni. 

— Te simţi bine, Catherine? o întrebă Peter. 

— Totul e bine, îl repezi ea. 

Văzându-l pe Moore, privirea lui Peter deveni tăioasă. 

— Ce înseamnă asta, hărțuire din partea poliţiei? 

— Am câteva întrebări pentru doamna doctor Cordell, asta e 
tot. 

— Din hol, nu părea deloc așa. 

Peter se uită la Catherine. 

— Vrei să-l conduc afară? 

— Mă descurc și singură. 

— Nu ești obligată să răspunzi la nicio întrebare. 

— Știu și eu asta, mulțumesc. 

— Bine. Dar, dacă ai nevoie de mine, sunt afară. 

Peter îi mai aruncă o privire amenințătoare lui Moore, apoi se 
întoarse și intră în biroul lui. La celălalt capăt al culoarului, Helen 


și contabilul o priveau curioși. Nervoasă, închise la loc ușa. 
Pentru o clipă, rămase cu spatele la Moore. Apoi se îndreptă și 
se întoarse cu fața la el. Chiar dacă nu îi răspundea în acel 
moment la întrebări, mai devreme sau mai târziu tot trebuia s-o 
facă. 

— Nu ţi-am ascuns nimic, îi zise. Dacă nu pot să-ţi povestesc 
tot ce s-a întâmplat în noaptea aia este pentru că nu-mi 
amintesc. 

— Deci declaraţia pe care ai dat-o la poliţia din Savannah nu 
este întru totul adevărată. 

— Eram încă în spital când am făcut declarația. Detectivul 
Singer m-a ajutat să povestesc ce mi se întâmplase, să pun 
lucrurile cap la cap. l-am spus ce am crezut că era adevărat, în 
momentul ăla. 

— lar acum nu mai ești sigură. 

Clătină din cap. 

— Îmi e greu să-mi dau seama care amintiri sunt adevărate și 
care nu. Sunt multe lucruri pe care nu mi le pot aminti din cauza 
drogului pe care mi l-a administrat Capra. Rohypnol. Din când în 
când, mai am câte o străfulgerare. Uneori adevărată, alteori nu. 

— Încă mai ai străfulgerările astea? 

— Am avut una azi-noapte. Nu mai avusesem de câteva luni. 
Credeam că scăpasem de ele, că dispăruseră. 

Se duse la fereastră și se uită afară. Umbra construcției 
impunătoare de beton întuneca priveliștea. Biroul ei era cu fața 
spre spital, de unde se puteau vedea ferestrele saloanelor. Era 
ca și cum ar fi aruncat o privire în lumea privată a bolnavilor și a 
muribunzilor. 

— Mi se pare că a trecut atâta timp de atunci, reluă ea. Destul 
cât să uit. Dar, de fapt, doi ani nu înseamnă nimic. Nimic. După 
noaptea aia, nu m-am mai putut întoarce în propria casă. Nu am 
putut să mai pun un picior în locul unde a avut loc atacul. Tata a 
trebuit să-mi împacheteze lucrurile și să mi le mute într-un alt 
loc. În starea asta ajunsesem, eu, șefa rezidenţilor, persoana 
atât de obișnuită să vadă sânge și intestine. Numai când mă 
gândeam să merg pe hol spre fostul meu dormitor, mă treceau 
toate apele. Tatăl meu a încercat să mă înțeleagă, dar el este un 
militar bătrân. Nu acceptă slăbiciunea. Întotdeauna a considerat 
problema mea ca pe o rană de război, ceva care se vindecă, 
după care poţi să-ţi vezi în continuare de viaţă. Mi-a spus să mă 


maturizez și să trec peste. Râse și dădu din cap. Să trec peste. 
Pare așa de ușor. Habar nu avea cât îmi era de greu să ies din 
casă în fiecare dimineaţă. Să merg până la mașină. Să fiu atât 
de expusă. După o vreme, n-am mai vorbit cu el, pentru că 
știam că era dezgustat de slăbiciunea mea. Nu l-am mai sunat 
de câteva luni... Mi-a luat doi ani până să-mi pot controla frica. 
Să trăiesc o viaţă cât de cât normală fără să mă mai tem că 
oricând, din orice tufiș, îmi poate sări cineva în faţă. Îmi 
recuperasem viaţa. 

Se frecă la ochi cu putere, furioasă că nu își poate opri 
lacrimile. Șopti: 

— lar acum am pierdut-o din nou. 

Tremura, străduindu-se să nu plângă, cu mâinile încrucișate, 
cu degetele înfipte în carne, luptându-se să-și păstreze 
controlul. Moore se ridică de pe scaun și se duse spre ea. Se 
așeză în spatele ei, întrebându-se ce avea să se întâmple dacă o 
atingea. Avea să se retragă? Respingea și cea mai ușoară 
atingere a unui bărbat? O privi neputincios încovoindu-se și se 
gândi că s-ar putea prăbuși chiar sub ochii lui. 

O atinse cu blândeţe pe umăr. Catherine nu tresări și nu se 
dădu înapoi. O întoarse spre el, o luă în braţe și o strânse la 
piept. Fu șocat să vadă cât de mult suferea. li simţea tot trupul 
tremurând, precum un podeț bătut de furtună. Deși nu scotea 
niciun sunet, o simţea inspirând, suspinând înăbușit. Își lipi 
buzele de părul ei. Nu se putu abține; suferinţa ei atingea o 
coardă sensibilă înlăuntrul lui. Îi luă faţa în mâini și-i sărută 
fruntea, apoi o sprânceană. 

Rămase nemișcată, iar el se gândi: „Am depășit limita”. Îi 
dădu drumul repede și șopti: 

— Îmi pare rău. Asta n-ar fi trebuit să se întâmple. 

— Nu. N-ar fi trebuit. 

— Poţi să uiţi că s-a întâmplat? 

— Tu poţi? îl întrebă ea încet. 

— Da. Se îndreptă de spate. Apoi mai spuse o dată, ca și cum 
ar fi vrut să se convingă singur: Da. 

Catherine se uită la mâna lui, iar el știu asupra a ce își fixase 
privirea. Asupra verighetei. 

— De dragul soţiei tale, sper să poți, rosti. 


Comentariul ei intenţionase să-l facă să se simtă vinovat, și 
tocmai asta reușise. Își privi inelul, o verigă de aur pe care o 
purtase atâta timp, încât părea crescută în carne. Zise: 

— O chema Mary. 

Ştia ce crezuse Catherine: că își trădează soţia. Acum simţea 
nevoia aproape disperată de a se explica, de a se reabilita în 
faţa ei. 

— S-a întâmplat acum doi. Hemoragie la creier. Nu a omorât- 
o, nu imediat. Timp de șase luni, am tot sperat, am așteptat să 
se trezească... Clătină din cap. Stare vegetativă cronică, așa o 
numeau doctorii. Doamne, cât uram cuvântul ăsta, vegetativă. 
Ca și cum ar fi fost o plantă sau un fel de copac. O bătaie de joc 
la adresa femeii care fusese. Când a murit, era de nerecunoscut. 
Nu mai rămăsese nimic din vechea Mary. 

Atingerea ei îl luă prin surprindere, așa că tresări. Erau unul în 
fața celuilalt în lumina cenușie care se strecura prin fereastră, 
iar el se gândi: „Niciun sărut, nicio îmbrăţișare nu ar putea 
apropia doi oameni mai mult decât suntem noi acum. Cea mai 
intimă emoție pe care o pot împărtăși doi oameni nu e nici 
dragostea, nici dorinţa, ci durerea”. 

Băzâitul interfonului rupse vraja. Catherine clipi ca și cum s-ar 
fi trezit brusc la realitate. Se întoarse la birou și apăsă butonul 
interfonului. 

— Da? 

— Doamnă doctor Cordell, au sunat cei de la Terapie 
intensivă. Trebuie să mergeţi sus imediat. 

Amândoi se gândiră la același lucru: „E vorba despre Nina 
Peyton”. 

— Are legătură cu patul doisprezece? întrebă Catherine. 

— Da. Pacienta tocmai s-a trezit. 


e UNSPREZECE e 


Ochii Ninei Peyton erau larg deschişi și trădau groaza. Avea 
mâinile și picioarele legate de barele patului, iar tendoanele 
erau umflate, pentru că se zbătuse să-și elibereze braţele. 

— Și-a recăpătat cunoștința cam acum cinci minute, o informă 
Stephanie, asistenta de la Terapie intensivă. 

— Mai întâi am văzut că ritmul inimii a accelerat, apoi că 
deschisese ochii. Am încercat să o calmez, dar încerca să scape 
de legături cu disperare. 

Catherine se uită la ecranul aparatului care monitoriza 
activitatea cardiacă și văzu ritmul rapid al inimii - nu era vorba 
despre aritmie. Ritmul respirației era de asemenea alert, 
întrerupt din când în când de horcăituri care eliberau flegma din 
sonda endotraheală. 

— E din cauza sondei, o lămuri Catherine. O sperie. 

— Să-i dau Valium? 

Moore zise din ușă: 

— Avem nevoie de ea conștientă. Dacă e sedată, n-o să 
obţinem niciun răspuns. 

— Oricum, n-o să poată vorbi cu voi atât timp cât are sonda. 

Catherine se întoarse la Stephanie. 

— Cum au ieșit ultimele analize ale gazelor din sânge? Putem 
să-i scoatem sonda? 

Stephanie răsfoi hârtiile de pe clipboard. 

— Sunt la limită. Presiunea oxigenului - șaizeci și cinci, a 
dioxidului de carbon - treizeci și doi. Respiră la capacitatea de 
patruzeci la sută din cantitatea necesară de oxigen. 

Catherine se încruntă, nefiind foarte încântată de ce auzea. O 
voia pe Nina trează și capabilă să vorbească la fel de mult ca 
polițiștii, dar, în același timp, era îngrijorată din mai multe 
privinţe. O sondă introdusă pe gât poate panica pe oricine, iar 
Nina era așa de agitată, încât încheieturile ei legate se 
transformaseră deja în carne vie. Dacă i-ar fi scos sonda, și-ar fi 
asumat niște riscuri. După operaţie, se acumulase lichid în 
plămâni și, chiar dacă respira 40% oxigen, de două ori mai mult 
decât cantitatea de aer din încăpere, saturaţia oxigenului din 
sânge era departe de a fi mulţumitoare. De asta păstraseră 
sonda. Dacă o scoteau, pierdeau marja de siguranță pe care și-o 
luaseră. Dacă o lăsau însă, pacienta avea să fie panicată și să se 


agite în continuare. Dacă o sedau, întrebările lui Moore aveau să 
rămână fără răspuns. 

Catherine se uită la Stephanie. 

— Am să-i scot sonda. 

— Sunteţi sigură? 

— Dacă apare vreo problemă, o s-o pun la loc. 

Fața lui Stephanie părea să spună: „Ușor de zis, greu de 
făcut”. După câteva zile de la introducerea sondei, țesuturile 
laringelui se umflau uneori, făcând dificilă reintubarea. Singura 
soluție rămânea o trahectomie operată de urgență. 

Catherine ocoli patul și-i luă cu blândeţe capul pacientei în 
mâini. 

— Nina, eu sunt Catherine Cordell. Am să-ţi scot sonda. Asta 
vrei? 

Pacienta încuviinţă repede, cu disperare. 

— Trebuie să stai nemișcată, da? Ca să nu-ți rănim corzile 
vocale. 

Catherine ridică privirea. 

— Masca e gata? 

Puse o mână pe umărul Ninei, ca s-o încurajeze. Desfăcu 
banda care ţinea sonda și eliberă aerul din punga umflată ca un 
balon. 

— Trage aer în piept și expiră, îi ceru Catherine. Privi cum i se 
umfla pieptul și cum dă drumul aerului, apoi scoase sonda. 

Nina horcăi și tuși, eliberând totodată și mucusul acumulat. 
Catherine o mângâie pe păr, murmurându-i ceva cu blândeţe, în 
vreme ce Stephanie îi aranja pe față o mască de oxigen. 

— Te descurci bine, o asigură Catherine. 

Dar impulsurile de pe monitorul cardiac continuau să fie în 
creștere. Privirea înspăimântată a Ninei rămase fixată asupra lui 
Catherine, ca și cum ea ar fi reprezentat linia vieţii ei pe care nu 
îndrăznea să o scape din ochi. Uitându-se în ochii pacientei, 
Catherine fu străbătută de o senzaţie ciudat de familiară. „Așa 
am fost și eu în urmă cu doi ani. Tot așa m-am trezit în spitalul 
din Savannah. Trecând dintr-un coșmar în altul...” 

Se uită la legăturile care strângeau încheieturile și gleznele 
Ninei și-și aduse aminte cât de îngrozitor se simţise când 
descoperise că era legată. În același mod în care fusese legată 
de Andrew Capra. 

— Scoate-i legăturile, ceru. 


— Dar ar putea deconecta aparatele. 

— Scoate-le odată! 

Faţa lui Stephanie se împurpură la auzul tonului autoritar. 
Fără să mai spună nimic, scoase benzile. Nu înțelegea; nimeni 
altcineva nu putea înțelege, decât Catherine, care, chiar și la doi 
ani după cele petrecute în Savannah, tot nu putea să suporte 
hainele cu mâneci strânse. Când legăturile fură desfăcute, 
buzele Ninei se mișcară, transmițându-i un mesaj tăcut. 

„Mulţumesc.” 

Ușor-ușor, impulsurile sonore de pe electrocardiograf scăzură 
în intensitate. Pe fundalul bătăilor regulate ale inimii, cele două 
femei se uitară una la cealaltă. Așa cum Catherine regăsise o 
parte din ea în ochii Ninei, la fel și Nina părea să se regăsească 
în ochii lui Catherine. Legătura tăcută a victimelor. 

„Ca noi sunt mai multe decât își poate imagina cineva.” 

— Puteți să intraţi, îi invită asistenta. 

Moore și Frost pătrunseră în rezervă și o găsiră pe Catherine 
așezată lângă pat, ţinând-o pe Nina de mână. 

— Ea m-a rugat să rămân, îi lămuri Catherine. 

— Pot să chem o femeie ofițer, îi spuse Moore. 

— Nu, pe mine mă vrea, răspunse Catherine. Nu plec. 

Se uită fix la Moore, încăpăţânată, iar el își dădu seama că în 
fața lui nu se mai afla aceeași femeie pe care o ţinuse în braţe 
în urmă cu doar câteva ore; era o altă latură a ei, hotărâtă și 
protectoare, și nu avea să dea deloc înapoi. 

Încuviinţă și se așeză lângă pat. Frost dădu drumul 
casetofonului și se așeză discret la picioarele patului. Blândeţea 
lui Frost, buna lui cuviinţă îl făcuseră pe Moore să-l aleagă 
pentru a-i fi alături la interogatoriu. Ultimul lucru de care avea 
nevoie Nina Peyton era să se confrunte cu un poliţist agresiv. 

Masca de oxigen îi fusese scoasă și înlocuită cu un dispozitiv 
nazal, iar aerul din tub îi intra șuierând prin nări. Se uita când la 
un bărbat, când la celălalt, atentă la orice urmă de ameninţare, 
la orice gest brusc. Moore avu grijă să vorbească blând în timp 
ce făcea prezentările. O îndrumă când parcurse etapele 
preliminarii, confirmându-și numele, vârsta și adresa. Cunoșteau 
deja acele informaţii, dar, rugând-o să le repete pentru a fi 
înregistrate, îi stabileau de fapt starea psihică și demonstrau că 
era atentă și capabilă să dea o declaraţie. Răspunse răgușit, pe 


un ton plat, în mod ciudat lipsit de orice emoție. Acest lucru îl 
sperie; se simţi ca și cum ar fi ascultat o femeie moartă. 

— Nu l-am auzit intrând în casă, le povesti. Nu m-am trezit 
decât atunci când era deasupra patului meu. N-ar fi trebuit să 
las fereastra deschisă. N-ar fi trebuit să iau pastilele... 

— Ce pastile? o întrebă Moore cu blândețe. 

— Aveam probleme cu somnul din cauza... 

Îi pieri vocea. 

— Violului? 

Se uită într-o parte, evitându-i privirea. 

— Aveam coşmaruri. Cei de la clinică mi-au dat pastile. să mă 
ajute să dorm. 

„Un coșmar, un adevărat coșmar, i-a pătruns chiar în 
dormitor.” 

— l-ai văzut faţa? îi zise el. 

— Era întuneric. Îl puteam auzi respirând, dar nu mă puteam 
mișca. Nu puteam ţipa. 

— Erai deja legată? 

— Nu-mi amintesc când m-a legat. Nu-mi amintesc cum s-a 
întâmplat. 

„Probabil a folosit cloroform, se gândi Moore, pentru a o putea 
domina. Înainte să se trezească de tot.” 

— Ce s-a întâmplat atunci, Nina? 

Femeia începu să respire precipitat. Pe monitorul de deasupra 
patului ei, impulsurile inimii afișate pe monitor se derulau mai 
repede. ` 

— S-a aşezat pe un scaun lângă patul meu. li puteam vedea 
umbra. 

— Şi ce a făcut apoi? 

— A... a Început să-mi vorbească. 

— Ce ţi-a spus? 

— Mi-a spus... Înghiţi cu greutate. Mi-a spus că sunt murdară. 
Contaminată. Mi-a spus că ar trebui să fiu dezgustată de propria 
mizerie. Și că... că el îmi va extirpa partea care a fost pângărită 
și că mă va face din nou pură. Făcu o pauză. Și continuă în 
șoaptă: Atunci am știut că o să mor. 

Deși Catherine pălise, victima părea ciudat de liniștită, ca și 
cum ar fi vorbit despre coșmarul unei alte femei, nu despre alei. 
Nu se mai uita la Moore, ci privea undeva în spatele lui, având 
parcă în faţa ochilor femeia legată de pat și bărbatul care din 


întuneric îi descria încet grozăviile pe care i le rezervase. 
„Pentru Chirurg, se gândi Moore, ăsta e un fel de preludiu. 
Mirosul fricii unei femei îl excită. Cu asta se hrănește. Stă lângă 
patul ei și îi împuie capul cu imagini ale morţii. Pe piele i se 
ivesc broboane de sudoare care poartă mirosul acru al groazei. 
Ăsta e parfumul după care tânjește. Îl inspiră și îl excită.” 

— Ce s-a întâmplat apoi? 

Nina nu răspunse. 

— Nina? 

— Mi-a pus lampa în faţă. Mi-a băgat lumina în ochi, ca să nu-l 
văd. Nu puteam să văd decât lumina aceea strălucitoare. Și mi-a 
făcut poze. 

— Și după aia? 

Se uită la el. 

— Apoi a plecat. 

— Te-a lăsat singură în casă? 

— Nu singură. Îl auzeam umblând prin casă. Și mai era și 
televizorul... toată noaptea am auzit televizorul. 

„A schimbat tiparul”, se gândi Moore. Cei doi polițiști se uitară 
uimiţi unul la altul. Chirurgul avea acum mai multă încredere în 
sine. Era mult mai îndrăzneţ. În loc să-și termine treaba în 
câteva ore, se tot lungise. Toată noaptea și ziua următoare își 
lăsase prada legată de pat ca să-și analizeze chinul la care avea 
să fie supusă. Fără să ţină seama de riscuri, îi prelungise 
teroarea și lui plăcerea. 

Bătăile inimii de pe ecran accelerară din nou. Deși vocea 
părea plată și lipsită de viaţă, dincolo de faţada calmă rămânea 
frica. 

— Ce s-a întâmplat mai departe, Nina? o iscodi el. 

— Cândva în jurul prânzului cred că am adormit. Când m-am 
trezit, era deja întuneric. Îmi era foarte sete. Numai la asta mă 
gândeam, cât de mult voiam să beau apă... 

— Te-a lăsat singură vreo clipă? Ai rămas vreun moment 
singură în casă? 

— Nu știu. Nu puteam auzi decât televizorul. Când l-a oprit, 
am știut. Am știut că se întorcea în camera mea. 

— Și, când s-a întors, a aprins lumina? 

— Da. 

— l-ai văzut faţa? 

— Doar ochii. Purta o mască. La fel ca doctorii. 


— Dar i-ai văzut bine ochii? 

— Da. 

— L-ai recunoscut? L-ai mai văzut vreodată în viaţa ta? 

Urmă o tăcere lungă. Moore își simţi inima bătând cu putere 
în timp ce aștepta răspunsul pe care și-l dorea. 

Apoi ea răspunse încet: 

— Nu. 

Se lăsă înapoi pe scaun. Tensiunea din cameră scăzu brusc. 
Pentru acea victimă, Chirurgul era doar un străin, un bărbat fără 
nume, iar motivele pentru care o alesese rămâneau un mister. 

Incercând să-și mascheze dezamăgirea, îndemnând-o: 

— Descrie-ni-l, te rog! 

Nina trase aer în piept și închise ochii, ca și cum ar fi încercat 
să-și amintească. 

— Avea... avea părul scurt. Foarte îngrijit tuns... 

— Ce culoare? 

— Șaten. Șaten-deschis. 

Se potrivea cu firul de păr pe care îl găsiseră pe rana Elenei 
Ortiz. 

— Era alb? zise Moore. 

— Da. 

— Ochii? 

— O culoare deschisă. Albaștri sau cenușii. Mi-a fost frică să 
mă uit direct în ochii lui. 

— Ce formă avea fața lui? Rotundă, ovală? 

— Ingustă. După o pauză, continuă: Comună. 

— Înălţimea și greutatea? 

— Mi-e greu să... 

— Cât aproximezi? 

Suspină. 

— Medie. 

Medie. Comună. Un monstru care semăna cu oricine. 

Moore se întoarse spre Frost. 

— Hai să-i arătăm fotografiile! 

Frost îi înmână primul rând de fotografii cu feţe de bărbaţi - 
pachete de câte șase, pentru că erau șase pe pagină. Moore le 
puse pe o măsuţă de lângă pat și o duse în faţa pacientei. 

In următoarea jumătate de oră, pe măsură ce Nina se uita la 
ele fără să se oprească, șansele de a-l recunoaște pe atacator 
scădeau. Nimeni nu vorbea; nu se auzea decât șuieratul 


oxigenului și foșnetul paginilor întoarse. Erau fotografiile unor 
violatori cunoscuți, și, cu fiecare pagină întoarsă, Moore avea 
impresia că feţele lor nu aveau să se mai termine niciodată, că 
parada aceea de imagini reprezenta latura întunecată a oricărui 
bărbat, instinctul de bestie ascuns sub masca umană. 

Auzi o bătaie ușoară în geamul rezervei. Ridică privirea și o 
văzu pe Jane Rizzoli făcându-i semn. 

leși pentru a vorbi cu ea. 

— Aţi descoperit ceva? 

— N-o să obţinem nimic. Purta o mască chirurgicală. 

Rizzoli se încruntă. 

— De ce o mască? _ 

— Poate face parte din ritualul lui. Poate asta îl excită. In 
imaginaţia lui se joacă de-a doctorul. l-a spus că o să-i taie 
organul care i-a fost murdărit. Știa că fusese violată. Și ce i-a 
tăiat? A mers direct la uter. 

Rizzoli se uită în rezervă. Rosti încet: 

— Mă gândesc la un alt motiv pentru care ar fi purtat masca 
aia. 

— Care? 

— Nu a vrut ca ea să-i vadă faţa. Nu a vrut să-l poată 
identifica. 

— Dar asta ar însemna... 

— Asta tot încercam să vă spun. 

Rizzoli se întoarse și-l privi pe Moore. 

— Chirurgul a vrut tot timpul ca Nina Peyton să trăiască. 

e 

„Cât de puține știm cu adevărat despre inimile oamenilor”, se 
gândi Catherine în timp ce analiza radiografia toracică a Ninei 
Peyton. Stând în semiîntuneric, se uita la filmul prins de panoul 
luminat, analizând umbrele lăsate de oase și de organe. Cutia 
toracică, diafragma și deasupra inima. Nu era vorba despre o 
casă a sufletului, ci doar despre o pompă musculară lipsită de 
orice înzestrare mistică, asemănătoare plămânilor sau rinichilor. 
Cu toate astea, nici măcar Catherine, care era bine ancorată pe 
tărâmul științei, nu se putu uita la inima Ninei Peyton fără să fie 
mișcată de simbolismul acesteia. 

Era inima unei supraviețuitoare. 

Auzi voci în camera vecină. Era Peter, care-i cerea asistentei 
care se ocupa de dosare filmele unui pacient. După un minut, 


intră în camera de vizionare, dar se opri când o văzu lângă 
panoul luminat. 

— Încă mai ești aici? o întrebă. 

— Și tu ești aici. 

— Dar eu sunt de gardă la noapte. De ce nu te duci acasă? 

Catherine se întoarse spre radiografia Ninei Peyton. 

— Mai întâi vreau să mă asigur că starea acestei paciente e 
stabilă. 

Veni lângă ea, și i se păru atât de înalt, atât de impozant, 
încât trebui să lupte împotriva impulsului de a se îndepărta. El 
aruncă o privire înspre film. 

— In afară de proasta oxigenare a plămânilor, nu văd vreun 
alt motiv de îngrijorare. 

Se uită la numele din colțul filmului - „Necunoscuta”. 

— E femeia din patul doisprezece? Cea din cauza căreia se 
perindă toți polițiștii pe-aici? 

— Da. 

— Am văzut că i-ai scos tubul de oxigen. 

— Acum câteva ore, îi răspunse fără entuziasm. 

Nu avea niciun chef să vorbească despre Nina Peyton, nu voia 
să lase să se vadă că se implicase personal în caz. Dar Peter 
continua să-i pună întrebări: 

— Nivelul gazelor din sânge este bun? 

— E potrivit. 

— Starea ei e stabilă? 

— Da. 

— Atunci de ce nu te duci acasă? Îţi ţin eu locul. 

— Aș vrea să monitorizez eu însămi pacienta asta. 

Bărbatul îi puse o mână pe umăr. 

— De când ai încetat să mai ai încredere în partenerul tău? 

Atingerea lui o îngheţă. El simţi asta și-și retrase mâna. 

După un moment de tăcere, Peter se îndepărtă și începu să 
așeze niște radiografii pe panou, împingându-le cu putere. 
Adusese o serie de tomografii abdominale computerizate, iar 
filmele ocupau un rând întreg. Când termină, rămase nemișcat 
cu ochii ascunși de imaginile radiografiilor reflectate în ochelarii 
lui. 

— Nu eu sunt dușmanul, Catherine, îi spuse cu blândețe, fără 
să o privească, atent la radiografiile de pe panou. Aș vrea să te 


pot convinge de asta. Mă tot gândesc că trebuie să fi făcut ceva, 
să fi zis ceva care să fi schimbat lucrurile între noi. 

În cele din urmă se uită fix la ea. i 

— Înainte aveam încredere unul în celălalt. În calitate de 
parteneri cel puţin. La dracu', mai zilele trecute, lucram cot la 
cot aplecaţi asupra omului ăluia! lar acum nu mă lași nici măcar 
să mă ocup în locul tău de un pacient. Incă nu mă cunoști 
îndeajuns încât să ai încredere în mine? 

— Nu există niciun alt chirurg în care să am mai multă 
încredere ca în tine. 

— Atunci ce se întâmplă aici? Ajung la muncă dimineaţa și 
aflu că a intrat cineva prin efracţie în cabinetul nostru. lar tu nu 
vrei să-mi povestești nimic. Te întreb despre pacienta din patul 
doisprezece, și nici despre asta nu vrei să-mi vorbești. 

— Poliţiștii m-au rugat să păstrez tăcerea. 

— Zilele astea, polițiștii par să-ţi conducă viața. De ce? 

— Nu am permisiunea să vorbesc despre subiectul ăsta. 

— Nu sunt doar partenerul tău, Catherine. Credeam că sunt și 
prietenul tău. 

Făcu un pas spre ea. Era o prezenţă impunătoare, iar simpla 
lui apropiere o făcu brusc să simtă că nu mai are aer. 

— Văd că ești speriată. Te încui în birou. Arăţi ca și cum n-ai 
mai fi dormit de câteva zile. Nu pot să stau cu braţele 
încrucișate și să mă uit. 

Catherine smulse radiografia Ninei Peyton și o puse în plic. 

— Nu ai nimic de-a face cu asta! 

— Ba da, am, dacă te afectează pe tine. 

Atitudinea ei defensivă se transformă în furie. 

— Hai să lămurim lucrurile, Peter! Da, lucrăm împreună și da, 
te respect în calitate de chirurg. Îmi placi ca partener. Dar nu ne 
povestim vieţile. Și cu siguranţă nu ne împărtășim secretele. 

— De ce nu? o întrebă blând. Despre ce anume ţi-e frică să-mi 
vorbești? 

Se uită cu atenţie la el, înmuiată de blândețea din vocea lui. 
În acea clipă, și-ar fi dorit mai mult ca orice să scape de povară 
și să-i spună ce i se întâmplase în Savannah în cele mai mici 
detalii, oricât de rușinoase ar fi fost ele. Dar cunoștea 
consecințele unei astfel de mărturisiri. Înțelegea că violul 
însemna să fii pătată pe vecie, o victimă pentru totdeauna. Nu 


putea tolera mila. Nu și din partea lui Peter, singurul bărbat al 
cărui respect însemna totul pentru ea. 

— Catherine? 

Bărbatul îi întinse mâna. 

Cu ochii în lacrimi Catherine se uită la palma lui. Și, asemenea 
unei femei care se îneacă, alegând în locul salvării marea 
întunecată, nu-i dădu mâna. 

In schimb, se întoarse și ieși din cameră. 


e DOISPREZECE e 


Necunoscuta s-a mutat. 

În mână am o fiolă cu sângele ei, și sunt dezamăgit că e rece 
la atingere. A stat prea mult pe raftul asistentei care se ocupă 
de flebotomii, iar căldura corporală, pe care o conţinea mai 
devreme tubul ăsta, a ieșit prin sticlă și s-a dispersat în aer. 
Sângele rece e mort, fără putere sau suflet, și nu mă mișcă în 
niciun fel. Mă uit la etichetă, o hârtie dreptunghiulară lipită de 
tubul de sticlă, pe care e tipărit numele pacientei, numărul 
camerei și numărul de spitalizare. Deși în dreptul numelui scrie 
„Necunoscuta”, eu știu cui anume îi aparţine sângele ăsta. Nu 
mai e în rezerva de la Terapie intensivă. A fost mutată în 
camera 538... un salon de la Chirurgie. 

Pun flaconul înapoi pe raft alături de alte flacoane, astupate 
cu dopuri de plastic albastre, mov, roșii și verzi, fiecare culoare 
însemnând procedura diferită ce trebuie urmată. Dopurile mov 
sunt pentru analiza microscopică a globulelor, cele albastre 
pentru testarea capacităţii de coagulare, cele roșii pentru 
analiza chimică a componentelor și a electroliţilor. În unele 
dintre tuburile cu dopuri roșii, sângele s-a coagulat deja, 
formând coloane de gelatină închisă la culoare. Mă uit prin 
vraful de trimiteri pentru analize de laborator și găsesc una 
aparţinând Ninei Peyton. În dimineaţa asta, doctorita Cordell a 
cerut două teste: o analiză completă a sângelui și una cu 
electroliți. Mă uit și prin ordinele pentru laborator de noaptea 
trecută și găsesc copia unei alte prescripţii semnate de doamna 
doctor Cordell. 

„De urgenţă, analiza gazelor din sânge la scoaterea sondei 
endotraheale. Doi litri de oxigen introdus prin firele nazale.” 

Ninei Peyton i-a fost scoasă sonda. Respiră singură, fără 
ajutorul aparatelor, fără să mai aibă tubul pe gât. 

Rămân nemișcat la biroul meu și mă gândesc, nu la Nina 
Peyton, ci la Catherine Cordell. Probabil că își închipuie că de 
data asta a câștigat. Crede că este salvatoarea Ninei Peyton. A 
venit vremea să o pun la punct. E timpul să-i arăt ce înseamnă 
umilința. 

Ridic receptorul și sun la nutriţioniștii spitalului. Răspunde o 
femeie cu voce grăbită, iar pe fundal se aude zdrăngănitul 
tăvilor. E aproape ora cinei, așa că nu are timp de stat la taclale. 


— Aici etajul cinci, aripa de vest, o mint. Cred că s-ar putea să 
fi încurcat dietele unor pacienţi. Îmi puteţi spune ce dietă aţi 
notat pentru camera 538? 

Urmează o pauză în care tastează ceva și caută informaţia. 

— Doar lichide, îmi răspunde. E bine? 

— Da, e corect. Mulţumesc. 

Închid. 

În ziarul de azi-dimineaţă, se spunea că Nina Peyton continuă 
să rămână în comă și că situaţia ei e critică. Nu este adevărat. 
S-a trezit. 

Așa cum mă aşteptam, Catherine Cordell i-a salvat viața. 

O asistentă care se ocupă de flebotomii se îndreaptă spre 
biroul meu și-și pune tava plină cu fiole de sânge în faţa mea. 
Ne zâmbim la fel cum facem în fiecare zi, ca doi colegi 
prietenoși care au o părere bună unul despre celălalt. Ea e 
tânără, are sânii tari, ridicaţi ca niște pepeni pe sub uniforma ei 
albă, și dinţii albi și drepţi. la o altă fișă cu ordine medicale, îmi 
face cu mâna și pleacă. Mă întreb dacă sângele ei o avea gust 
sărat. 

Aparatele zumzăie și susură neîntrerupt un cântec de leagăn. 

Merg la calculator și caut lista pacienţilor pentru etajul cinci 
din aripa de vest. In pavilionul ăsta sunt douăzeci de camere 
aranjate în formă de H, iar camera asistentelor este pe bara 
transversală a H-ului. Mă uit peste lista pacienţilor, în total 
treizeci și trei, și citesc cu atenţie vârsta și diagnosticul lor. Mă 
opresc la cel de-al doisprezecelea nume din camera 521. 

„Domnul Herman Gwadowski, 69 de ani. Medic curant: dr. 
Catherine Cordell. Diagnostic: intervenţie chirurgicală pentru 
traumă abdominală.” 

Camera 521 este așezată pe un hol paralel cu rezerva Ninei 
Peyton. De la 521, nu poţi vedea salonul Ninei Peyton. 

Accesez numele domnului Gwadowski și mă uit pe fișa lui de 
observaţie de la laborator. E în spital de două săptămâni, și fișa 
se întinde pe mai multe pagini. Îmi și închipui braţele lui, venele 
asemenea unei magistrale pline înţepături de ace și de vânătăi. 
Dacă mă uit la nivelul zahărului din sânge, îmi dau seama că e 
diabetic. Numărul globulelor albe indică prezența unei infecții. 
Observ că se așteaptă rezultatele unor analize prelevate de la o 
rană de la picior. Diabetul i-a afectat circulaţia sângelui prin 
organe, iar carnea de pe picioare începe să se necrozeze. Văd 


că se mai așteaptă și rezultatul unei analize prelevate din 
cateterul fixat în zona gâtului. 

Mă uit la nivelul electroliților. Nivelul potasiului a crescut 
încet, dar sigur. Acum două săptămâni, era de 4,5. Săptămâna 
trecută - 4,8, iar ieri - 5,1. E bătrân, iar rinichii lui afectaţi de 
diabet se luptă în fiecare zi să elimine toxinele acumulate în 
sânge. Toxine precum potasiul. 

Nu va trebui să mă străduiesc prea mult ca să-i fac vânt. 

Nu l-am întâlnit niciodată pe domnul Gwadowski... cel puţin 
nu faţă în faţă. Merg până la raftul cu fiole de sânge și mă uit la 
etichete. Raftul ăsta e pentru ambele aripi ale etajului 5 și 
conţine douăzeci și patru de fiole de diferite mărimi. Găsesc un 
tub cu dop roșu de la camera 521. Este sângele domnului 
Gwadowski. 

Ridic tubul, îl întorc spre lumină și îl analizez. Lichidul 
dinăuntru nu s-a coagulat și are aspect sălciu și o culoare 
închisă, ca și cum acul care a înţepat vena domnului Gwadowski 
ar fi întâlnit în cale o apă murdară. Desfac un tub și-i adulmec 
conținutul. Miros ureea bătrâneţii, dulceaţa înțepătoare a 
senectuţii. Simt miasma unui trup care a început deja să se 
descompună, în ciuda creierului care continuă să nu accepte că 
învelișul moare. 

Astfel, fac cunoștință cu domnul Gwadowski. 

Prietenia noastră nu o să fie de lungă durată. 

e 

Angela Robbins era o infirmieră conștiincioasă, și acum părea 
nervoasă pentru că doza de antibiotice de la ora zece a lui 
Herman Gwadowski nu ajunsese încă. Se duse la asistenta-șefă 
a aripii de vest a etajului 5 și-i spuse: 

— Încă mai aştept perfuzia lui Gwadowski. Poţi să mai suni o 
dată la farmacie? 

— Ai verificat căruciorul care vine de la farmacie? A trecut pe 
aici la ora nouă. 

— Nu era nimic pentru Gwadowski. Are nevoie de perfuzia cu 
Zosyn imediat. 

— O, tocmai mi-am amintit. 

Asistenta se ridică și luă o cutie de pe birou. 

— A adus-o adineauri un ajutor de la etajul 4. 

— De la etajul 4? 

— Au trimis punga greșit. 


Asistenta verifică eticheta. 

— Gwadowski, trei sute douăzeci și unu A. 

— Exact, confirmă Angela, luând perfuzia. 

În drum spre cameră, citi eticheta, verificând încă o dată 
numele pacientului, pe-al medicului curant și doza de Zosyn 
care fusese adăugată în perfuzia cu soluţie salină. Totul părea în 
ordine. Cu optsprezece ani în urmă, pe vremea când Angela 
începuse să lucreze, o asistentă autorizată putea să meargă pur 
și simplu la secţia cu medicamente și să ia o perfuzie în care să 
adauge medicamentele necesare. Câteva greșeli făcute de 
infirmiere surmenate, câteva procese mediatizate schimbaseră 
procedura. Acum o simplă perfuzie cu soluție salină în care se 
adăugase potasiu trebuia să fie adusă de la farmacia spitalului. 
Era vorba despre o altă formalitate, despre o altă rotiţă a 
mașinăriei serviciilor de sănătate și așa prea complicată, care 
nu-i plăcea deloc Angelei. Toate astea întârziaseră cu o oră 
venirea perfuziei. 

Introduse acul de la perfuzia domnului Gwadowski în noua 
perfuzie pe care o atârnă de suport. Fără să știe nimic de toate 
astea, domnul Gwadowski zăcea nemișcat. Era în comă de două 
săptămâni și mirosea deja a moarte. Angela era infirmieră de 
suficient timp ca să recunoască mirosul ăla, un fel de 
transpiraţie acră care anunţa sfârșitul. De fiecare dată când îl 
simțea, le șoptea celorlalte infirmiere: 

— Pacientul asta n-o să mai plece acasă. 

La asta se gândea în timp ce dădu drumul serului să curgă și 
verifică semnele vitale ale pacientului. „Pacientul ăsta n-o să 
mai plece acasă.” Dar își văzu mai departe de treabă cu aceeași 
grijă pe care o acorda oricărui pacient. 

Era timpul să îl curețe cu buretele. Aduse un lighean cu apă 
caldă lângă pat, înmuie o cârpă și începu să-i șteargă faţa 
domnului Gwadowski. El stătea întins, cu gura deschisă. Avea 
limba uscată și crăpată. Dacă măcar l-ar lăsa să se ducă. Dacă l- 
ar fi eliberat din iadul ăsta. Dar fiul lui nu avea să permită nici 
cea mai mică abatere de la procedurile standard, așa că 
bătrânul continua să trăiască, dacă asta se putea numi viaţă, iar 
inima continua să bată în interiorul unui trup aflat în degradare. 

Desfăcu halatul pacientului și analiză zona în care era fixat 
cateterul. Rana se înroșise puţin, iar asta o îngrijora. Pe braţe nu 
mai era niciun loc unde să introducă perfuzia, așa că foloseau 


cateterul. Angela își îndeplini sârguincioasă sarcina, curățându-i 
rana și schimbându-i bandajul. Avea să-l spele și să îi dea alte 
haine. i 

li curăță torsul trecându-i cârpa udă peste coaste. Işi putea da 
seama că nu fusese niciodată un bărbat musculos, dar din 
pieptul lui nu mai rămăsese decât un fel pergament întins peste 
oase. 

Auzi pași, și nu fu deloc încântată să-l vadă intrând pe fiul 
domnului Gwadowski. Apariţia lui o făcu să fie prevăzătoare - 
era genul ăla de bărbat care căuta să observe defectele și 
greșelile celorlalţi. Asta făcea și cu sora lui, Angel. li auzise 
odată certându-se, și trebuise să se abţină să nu sară în 
apărarea fetei. Până la urmă, nu era treaba ei să-i spună tipului 
ce părere avea despre aroganţa lui. Dar, în același timp, nici nu 
trebuia să fie prea prietenoasă. Așa că dădu doar din cap și 
continuă să-și spele pacientul cu buretele. 

— Ce mai face? se interesă Ivan Gwadowski. 

— Nu a intervenit nicio schimbare. 

li vorbi pe un ton rece și oficial. Și-ar fi dorit să plece, să-și 
sfârșească repede ceremonialul scurt prin care se prefăcea că îi 
pasă și să o lase să-și vadă de treabă. Era destul de perspicace 
încât să-și dea seama că nu dragostea era motivul pentru care 
Ivan se afla acolo. Preluase conducerea pentru că așa era el 
obișnuit să facă și nu avea să renunțe în faţa nimănui. Nici 
măcar în fața morții. 

— Doctoriţa a venit să-l vadă? 

— Doamna doctor Cordell vine în fiecare dimineaţă. 

— Ce spune despre faptul ca e în continuare în comă? 

Angela lăsă buretele în lighean și se îndreptă pentru a se uita 
la el. 

— Nu prea văd ce ar mai fi de spus, domnule Gwadowski. 

— Câtă vreme va mai fi așa? 

— Câtă vreme îl veți mai lăsa dumneavoastră. 

— Asta ce vrea să însemne? 

— Nu credeţi că ar fi mai omenește să-l lăsaţi să se ducă? 

Ivan Gwadowski se uită ţintă la ea. 

— Da, asta ar ușura viața tuturor, nu-i așa? Și mai eliberează 
și un pat din spital. 

— Nu asta am vrut să spun. 


— Știu și eu cum sunt plătite spitalele în zilele noastre. Dacă 
pacientul stă prea mult, voi trebuie să achitaţi costurile. 

— Eu am în vedere numai binele tatălui dumneavoastră. 

— Cel mai bine pentru el ar fi ca spitalul ăsta să-și vadă de 
treabă. 

Angela se întoarse și luă buretele din lighean înainte de a 
spune ceva ce ar fi putut regreta. II stoarse cu mâinile 
tremurânde. „Nu te certa cu el. Vezi-ţi de treabă. Asta e genul 
de om care va merge până în pânzele albe.” 

Puse buretele ud pe abdomenul pacientului. Abia atunci își 
dădu seama că acesta nu mai respira. 

Imediat Angela duse degetele la gâtul bătrânului pentru a-i 
lua pulsul. 

— Ce e asta? întreba fiul. E bine? 

Nu răspunse. Trecu pe lângă el și alergă în hol. 

— Semnal de alarmă! strigă. Trageţi semnalul de alarmă 
pentru camera 521. 

e 

Catherine ieși în grabă din camera Ninei Peyton și coti spre 
celălalt hol. Personalul se adunase deja în camera 521, dar și pe 
hol. Un grup de studenți făceau ochii mari și-și lungeau gâturile 
pentru a vedea ce se petrecea. 

Catherine intră în cameră și strigă, acoperind gălăgia care era 
acolo: 

— Ce s-a întâmplat? 

Angela, asistenta domnului Gwadowski, răspunse: 

— Pur și simplu nu mai respiră! Nu mai are puls. 

Catherine își făcu loc spre pat și văzu că o altă asistentă 
potrivise deja o mască pe faţă pacientului și încerca să-l 
ventileze. Un intern își pusese mâinile pe pieptul lui și, cu 
fiecare apăsare asupra sternului, încerca să facă inima să 
pompeze sânge prin artere și prin vene, să hrănească organele 
și creierul. 

— Conductorii electromagnetici sunt gata! strigă cineva. 

Catherine se uită spre monitor. Liniile indicau  fibrilație 
ventriculară. Cămăruțele inimii nu se mai contractau. In schimb, 
mușchii inimii tremurau, transformând organul într-un sac flasc. 

— Aţi încărcat padelele? vru Catherine să știe. 

— La o suta de juli. 

— Dă-i drumul! 


Asistenta puse  padelele pentru defibrilaţie pe pieptul 
pacientului și strigă: 

— Toată lumea la o parte! 

Padelele se descărcară, trimițând un impuls electric prin 
inimă. Trunchiul bărbatului tresăltă pe saltea precum o pisică pe 
un acoperiș fierbinte. 

— E tot în fibrilaţie ventriculară! 

— Un miligram de epinefrină intravenos, apoi încărcaţi 
padelele la o sută. 

Lichidul epinefrinei trecu repede prin firul perfuziei. 

— La o parte! 

Încă un șoc electric, încă o zguduitură a trunchiului. 

Pe monitor, liniile electrocardiogramei săriră în sus, apoi se 
prăbușiră tremurând. Erau ultimele vibrații ale unei inimi ofilite. 

Catherine se uită la pacient și-și zise: „Cum readuc eu la viață 
grămada asta uscată de oase?” 

— Vreţi... să... mai continuăm? o întrebă internul, gâfâind în 
vreme ce apăsa. 

O picătură de transpiraţie i se scurse sclipind pe obraz. 

„Eu nici nu aș fi vrut să se tragă semnalul de alarmă”, se 
gândi ea, pregătindu-se să pună capăt acelei situaţii, când o 
auzi pe Angela șoptindu-i la ureche: 

— Fiul lui e aici. Ne privește. 

Catherine se uită imediat spre Ivan Gwadowski, care stătea în 
ușă. Nu mai avea de ales. Dacă nu făcea tot posibilul, fiul avea 
să le facă viaţa amară. 

Pe monitor, linia părea să delimiteze suprafaţa mării legănate 
puternic de furtună. 

— Haideţi să mai încercăm o dată, le ceru Catherine. Două 
sute de juli, de data asta. Și trimiteţi imediat după sânge. 

Auzi sertarul căruciorului pentru intervenţii deschizându-se. 
Apărură fiole de sânge și o seringă. 

— Nu găsesc nicio venă! 

— Folosește perfuzia. 

— La o parte! 

Toată lumea se dădu la o parte, și padelele se descărcară. 

Catherine se uită la monitor, sperând ca șocul provocat să 
facă inima să tresalte din nou. Dar linia se prăbuși, 
transformându-se într-o undă abia perceptibilă. 

Introduse în perfuzie încă o doză de epinefrină. 


Internul, roșu la faţa și transpirat, reîncepu să apese pe piept. 
Alte mâini apucară balonul de ventilaţie și începură să pompeze 
aer în plămâni, dar era ca și cum ar fi încercat să pompeze viaţă 
într-o păstaie uscată. Catherine simţi deja tonul schimbat al 
vocilor celor din jur, care nu se mai alarmau, rostind cuvintele 
mecanic și plat. Totul devenise acum doar un exercițiu, 
înfrângerea nemaiputând fi evitată. Se uită la fețele persoanelor 
adunate în jurul patului și văzu că toţi știau care avea să fie 
decizia. Nu mai așteptau decât ordinul ei: 

— Haideţi să încheiem, rosti. Pacientul a murit la unsprezece 
și treisprezece minute. 

În tăcere, toată lumea făcu un pas în spate, uitându-se la 
obiectul înfrângerii lor, Herman Gwadowski, care se răcea sub 
un ghem mare de fire și de perfuzii. O asistentă stinse monitorul 
electrocardiografului, iar osciloscopul se opri. 

— Ce se întâmplă cu stimulatorul cardiac? 

În timp ce se ocupa de semnarea raportului de deces, 
Catherine văzu că fiul pacientului intrase în cameră. Il informă: 

— Nu mai avem cum să îl salvăm. Îmi pare rău. Nu am avut 
cum să-i fac inima să bată din nou. 

— Pentru asta nu se folosește un stimulator cardiac? 

— Am făcut tot ce am putut... 

— Tot ce aţi făcut a fost să-i aplicaţi șocuri electrice. 

„Tot?” Se uită prin cameră la toate dovezile eforturilor lor, la 
seringile folosite, la fiolele de medicamente și la ambalajele 
mototolite. Deșeurile medicale lăsate în urma bătăliei. Toţi se 
uitau la ea, așteptând să vadă cum avea să se descurce în 
situaţia asta. 

Lăsă jos planșeta pe care scrisese, vorbele pline de furie 
stându-i deja pe limbă. Însă nu avu șansa să le rostească. În 
schimb, se năpusti pe ușă. 

Undeva pe culoar o femeie ţipa. 

Într-o clipă, Catherine ieși afară din cameră, urmată de 
asistente. Coti în fugă și văzu o asistentă pe hol, plângând în 
hohote și făcând semn spre camera Ninei Peyton. Scaunul din 
faţa salonului era gol. 

„Aici ar fi trebuit sa fie un poliţist. Unde e?” 

Catherine împinse ușa și îngheță. 

Primul lucru pe care îl văzu fu sângele, firicelele roșii care se 
scurgeau pe perete. Apoi se uită la pacienta ei care zăcea cu 


fața în jos pe podea. Nina căzuse la jumătatea distanţei dintre 
ușă și pat, ca și cum ar fi reușit să meargă câţiva pași înainte să 
se prăbușească. Perfuzia îi fusese smulsă, iar un fir de lichid 
sărat picurase din tub pe podea, unde formase o mică baltă 
limpede lângă balta roșiatică mai mare. 

„A fost aici. Chirurgul a fost aici.” 

Deși simţea în fiecare celulă a corpului că trebuia să fugă de 
acolo, să dispară, se forță să înainteze, să îngenuncheze lângă 
Nina. Sângele îi îmbibă pantalonii; îi simţi căldura. Intoarse 
corpul cu fața în sus. 

Dintr-o singură privire văzu fața albă, ochii holbați și știu că 
Nina era moartă. 

„În urmă cu numai câteva minute, ţi-am auzit inima bătând.” 

Revenindu-și din uluială, Catherine se uită în jur și văzu un 
grup de oameni înspăimântați. Spuse: 

— Polițistul... Unde e polițistul? 

— Nu știm... 

Se ridică în picioare clătinându-se, iar ceilalți se dădură la o 
parte pentru a o lăsa să treacă. Fără să observe că pășea prin 
sânge, ieși din cameră ameţită, repezindu-se înnebunită pe 
culoar. 

— Dumnezeule! exclamă o polițistă. 

În celălalt capăt al coridorului, pe podea se vedea o dâră de 
culoare închisă. Sânge. Se prelingea de sub ușa camerei de 
aprovizionare. 


e TREISPREZECE e 


Rizzoli se uită în salonul Ninei Peyton peste banda care 
demarca locul crimei; sângele arterial al victimei împroșcase 
pereții și se uscase în dâre lungi. Merse până în capătul 
coridorului, spre camera de aprovizionare, acolo unde fusese 
găsit cadavrul polițistului. O altă bandă bloca și ușa aceea. 
Înăuntru erau o grămadă de suporturi pentru perfuzii, rafturi 
pentru ploști și lighene, cutii pentru mănuși, toate pătate de 
dâre de sânge. În acea încăpere murise unul de-ai lor, așa că, 
pentru fiecare membru al Poliţiei din Boston, vânătoarea 
Chirurgului devenise o chestiune extrem de personală. 

Se întoarse spre agentul care stătea în apropiere. 

— Unde e detectivul Moore? 

— La Administraţie. Se uită la casetele cu imaginile filmate de 
camerele de supraveghere ale spitalului. 

Rizzoli se uită în dreapta și în stânga, dar nu zări nicio cameră 
de supraveghere. Nu aveau să găsească nicio imagine de pe 
acel coridor. 

Cobori și se strecură în sala de conferințe în care Moore 
analiza casetele camerelor de supraveghere împreună cu două 
asistente. Nu se uită nimeni la ea; toţi erau concentrați asupra 
televizorului unde se derula caseta. 

Camera era îndreptată spre lifturile aripii de vest de la etajul 
5. În imagine, ușile liftului tocmai se deschideau. Moore îngheţă 
imaginea. 5 

— Acolo, rosti el. Asta e primul grup de oameni care a ieşit din 
lift imediat după ce a fost tras semnalul de alarmă. Pot să 
număr unsprezece persoane, și toate ies în grabă. 

— Așa se întâmplă când este tras un semnal de alarmă, îl 
lămuri asistenta-șefă. Toate difuzoarele spitalului transmit 
anunţul. Toţi cei care sunt disponibili trebuie să răspundă la 
apel. 

— Uită-te puţin la feţele astea, o rugă Moore. Recunoști pe 
cineva? E cineva care n-ar trebui să fie aici? 

— Nu pot vedea toate fețele. Au ieșit în grup. 

— Dar tu, Sharon? o întrebă Moore pe cealaltă asistentă. 

Sharon se aplecă spre monitor. 

— Cele trei femei de-aici sunt asistente. Cei doi tineri dintr-o 
parte sunt studenţi la Medicină. Îl recunosc pe cel de-al treilea 
bărbat de aici... 


Arătă în partea de sus a ecranului. 

— E un îngrijitor. Ceilalţi mi se par cunoscuţi, dar nu le știu 
numele. 

— In regulă, răspunse Moore obosit. Haideţi să ne uităm mai 
departe! Apoi o să studiem și imaginile luate pe casa scărilor. 

Rizzoli înaintă până ajunse în spatele asistentei-șefe. 

Imaginea de pe ecran era derulată înapoi, iar ușile liftului se 
închideau. Moore apăsă butonul de pornire, iar ușile se 
deschiseră din nou. leșiră unsprezece oameni, care se mișcară 
asemenea unui organism cu mai multe picioare grăbit să ajungă 
la locul de unde se trăsese alarma. Rizzoli văzu grija pe feţele 
lor și, chiar și fără sonor, era evident că aveau de-a face cu o 
situaţie de criză. Grupul dispăru în stânga ecranului. Ușile liftului 
se închiseră. Peste o clipă, ușile se deschiseră din nou, lăsând să 
iasă încă un val de lucrători ai spitalului. Rizzoli numără 
treisprezece persoane. Până în acel moment, în mai puţin de trei 
minute, la acel etaj veniseră douăzeci și patru de oameni în 
total... doar cu liftul. Oare câți veniseră pe scări? Rizzoli era din 
ce în ce mai mirată. Se sincronizau perfect. Se părea că, atunci 
când fusese tras semnalul de alarmă, toată lumea reacţionase. 
Din cauza zecilor de oameni care veneau din toate părțile spre 
aripa de vest a etajului 5, oricine îmbrăcat în haine albe putea 
trece neobservat. Fără îndoială că suspectul stătuse în spatele 
liftului, în urma celorlalţi. Mai mult ca sigur avusese grijă să aibă 
pe cineva în față când trecuse prin faţa camerei de filmat. Se 
luptau cu cineva care știa foarte bine cum funcționau lucrurile 
într-un spital. 

Femeia se uită la cel de-al doilea grup de oameni care 
coborâse din lift. Tot timpul, două feţe rămăseseră acoperite. 

Moore schimbă caseta. Se uitau la ușa care dădea spre casa 
scărilor. Pentru o clipă, nu se întâmplă nimic. Apoi ușa se 
deschise și înăuntru năvăli un bărbat în halat alb. 

— İl cunosc. E Mark Noble, unul dintre interni, zise Sharon. 

Rizzoli își scoase carnețelul și-și notă repede numele. 

Ușa se deschise din nou și intrară două femei în uniforme 
albe. 

— Ea e Veronica Tam, interveni asistenta-șefă, arătând spre 
cea mai scundă. Lucrează în aripa de vest de la etajul 5. Era în 
pauză când s-a tras semnalul de alarmă. 

— lar cealaltă femeie? 


— Nu știu cine e. Nu-i pot vedea foarte bine faţa. 
Rizzoli scrise: 


10:48, camera dinspre casa liftului 
Veronica Tam, asistentă, etajul 5, aripa de vest. 
Femeie necunoscută, păr negru, halat de laborator. 


Pe ușa dinspre casa scărilor intraseră în total șapte persoane. 
Asistentele recunoscuseră cinci dintre ele. Rizzoli numărase 
treizeci și unu de oameni care veniseră acolo, fie cu liftul, fie pe 
scări. Dacă adăuga și personalul care se afla deja la etajul 5, 
aveau cel puţin patruzeci de oameni cu acces la acea zonă. 

— Uitaţi-vă ce se întâmplă când pleacă în timpul și după 
situaţia de criză, le rugă Moore. De data asta nu se mai grăbesc. 
Poate reușiţi să mai identificaţi niște feţe. 

Derulă repede înainte. În partea de jos a ecranului, timpul 
afișat arăta că trecuseră opt minute. Erau încă în timpul situaţiei 
de criză, dar personalul de care nu era nevoie începuse să se 
retragă. Fuseseră filmaţi cu spatele pe măsură ce se îndreptau 
spre ușa scărilor. Văzură mai întâi doi studenţi, apoi un bărbat 
neidentificat care pleca singur. Urmă o pauză lungă, peste care 
Moore trecu derulând înainte. Pe ușă ieși un grup de patru 
bărbaţi. Era 11:14. Până la acea oră, situaţia de urgenţă luase 
sfârșit, iar Herman Gwadowski fusese declarat mort. 

Moore înlocui caseta. Se uitau din nou la lift. 

Rizzoli umplu deja trei pagini întregi de notițe, ţinând evidenţa 
celor care veniseră atrași de semnalul de alarmă. La apel 
răspunseseră treisprezece bărbaţi și șaptesprezece femei. 
Numără câţi plecaseră la încheierea situaţiei de criză. 

Numerele nu se potriveau. 

În cele din urmă, Moore apăsă butonul de oprire, iar ecranul 
se făcu negru. Se uitau la televizor de mai bine de o oră, iar 
asistentele erau în stare de șoc. 

Când vorbi, vocea lui Rizzoli le sperie pe amândouă. 

— Există și bărbaţi angajaţi să lucreze în aripa de vest de la 
etajul 5 în timpul turei dumneavoastră? vru ea să știe. 

Asistenta-șefă se uită la Rizzoli. Era destul de surprinsă că în 
încăpere se strecurase încă un poliţist fără ca ea să-și fi dat 
seama. 


— Este un asistent care vine la trei. Dar în timpul turei mele 
nu e niciunul. 

— Deci în aripa de vest de la etajul 5 nu lucra niciun bărbat 
când a fost tras semnalul de urgență? 

— E posibil să fi fost studenţi rezidenţi. Dar nu și asistenţi 
bărbaţi. 

— Care dintre rezidenţi? Vă amintiţi? 

— Fac întotdeauna cu rândul pe-aici. Nu le țin socoteala. Noi 
ne vedem de treaba noastră. 

Asistenta se uită spre Moore. 

— Trebuie să ne întoarcem sus. 

Moore încuviinţă. 

— Puteţi merge. Mulţumesc. 

Rizzoli așteptă până când asistentele ieșiră din încăpere, apoi 
îi spuse lui Moore: 

— Chirurgul era deja în aripa asta. Înainte de a fi fost tras 
semnalul de alarmă. Nu-i așa? 

Moore se ridică în picioare și se duse la aparatul video. 
Limbajul trupului, modul în care scoase caseta din aparat și felul 
în care o împinse pe a doua îi spunea lui Rizzoli că detectivul era 
furios. 

— La etajul 5, aripa de vest, au urcat treisprezece bărbaţi. Au 
plecat paisprezece. Unul e în plus. Probabil că a fost acolo tot 
timpul. 

Moore apăsă butonul de pornire. Caseta cu imaginile din casa 
scărilor începu să se desfășoare din nou. 

— La dracu', Moore! Crowe trebuia să se ocupe de protecţie! 
lar acum am pierdut singurul martor. 

Detectivul nu scoase niciun cuvânt și continuă să urmărească 
ecranul, privind cum figuri deja familiare apăreau și dispăreau 
prin ușa dinspre casa scărilor. 

— Individul ăsta parcă trece prin pereţi, izbucni ea. E invizibil. 
Nouă asistente lucrau la etajul ăla, dar niciuna nu și-a dat 
seama cine era. A stat lângă ele tot timpul ăsta. 

— Asta e una dintre posibilităţi. 

— Atunci cum a ajuns la polițistul ăla? De ce s-ar lăsa un 
poliţist convins să părăsească ușa pacientului? De ce să intre în 
camera de aprovizionare? 

— Probabil că a fost cineva pe care îl mai întâlnise aici. Sau 
cineva care nu reprezenta nicio ameninţare. Și, în tot haosul ăla, 


când toată lumea se agita haotic încercând să salveze o viaţă, 
era normal ca un angajat al spitalului să apeleze la singurul om 
care stătea degeaba acolo în hol - la poliţist. E normal să-l rogi 
pe poliţist să te ajute să iei ceva din camera de aprovizionare. 

Moore îngheţă imaginea. 

— Acolo, zise încet. Cred că el e tipul nostru. 

Rizzoli se uită cu atenţie la ecran. Era bărbatul care ieșise 
singur pe scări în timpul situaţiei de criză. Nu îl puteau vedea 
decât din spate. Purta un halat alb și o bonetă chirurgicală de 
sub care ieșea părul castaniu tuns cu grijă. Era zvelt, nu avea o 
statură impunătoare, ci era ușor aplecat, ca un semn de 
întrebare pe două picioare. ` 

— Asta e singura secvență unde apare, reluă Moore. In 
imaginile de la lift nu l-am văzut. Nu a intrat pe uşa asta, dar pe 
aici a plecat. Uită-te cum împinge ușa cu șoldul, fără s-o atingă 
deloc cu mâinile. Pariez că n-a lăsat nicio amprentă nicăieri. E 
prea grijuliu. Și uită-te cum se cocoșează, ca și cum ar ști că e 
filmat. Știe că îl căutăm. 

— L-am identificat? 

— Niciuna dintre asistente n-a știut cine e. 

— La dracu’, a fost la etajul lor! 

— Împreună cu o mulţime de oameni. Toată lumea încerca să 
salveze viaţa lui Herman Gwadowski. Cu excepţia lui. 

Rizzoli se apropie de ecranul televizorului, fixând figura aceea 
solitară încadrată de albul holului. Deși nu îi putea vedea fata, 
simţi fiori reci pe spate, ca și cum ar fi privit în ochii răului. „Tu 
ești Chirurgul?” 

— Nimeni nu-și amintește să-l fi văzut, continuă Moore. 
Nimeni nu-și amintește să fi mers cu el în lift. Cu toate astea, 
iată-l aici. O fantomă care apare și dispare după bunul ei plac. 

— A plecat la opt minute după ce a fost declarată situaţia de 
criză, zise Rizzoli, uitându-se la ora afișată pe ecran. Au fost doi 
studenţi care au părăsit locul chiar înaintea lui. 

— Da, am vorbit cu ei. Trebuiau să ajungă la un curs la ora 
unsprezece. De-asta nu au mai stat. Nu l-au observat pe tipul 
nostru urmându-i pe scări. 

— Deci nu avem niciun martor. 

— Doar camera de filmat. 

Rizzoli se concentra încă asupra timpului afișat. Opt minute 
din durata situaţiei de criză. Opt minute înseamnă mult. Incercă 


să-și imagineze scena. Mergi până la poliţist: zece secunde. ÎI 
convingi să te urmeze pe hol până la camera de aprovizionare: 
treizeci de secunde. li tai gâtul: zece secunde. leși, închizi ușa, 
intri în camera Ninei Peyton: cincisprezece secunde. Scapi de 
cea de-a doua victimă, ieși: treizeci de secunde. Adunate fac cel 
mult două minute. Ți-au rămas încă șase. La ce ai folosit timpul 
ăsta? Să te speli? A curs mult sânge; probabil ai fost stropit. 

Avusese mult timp la dispoziţie. Infirmiera descoperise 
cadavrul Ninei la zece minute după ieșirea bărbatului văzut pe 
ecran pe ușa dinspre casa scărilor. Dar acesta putea să fie deja 
la kilometri distanță, în mașina lui. 

„S-a încadrat perfect în timp. Individul ăsta acţionează cu 
precizia unui ceas elveţian.” 

Brusc, se îndreptă de spate, cutremurându-se. 

— A știut! Dumnezeule, Moore, a știut că avea să urmeze o 
situaţie de criză! 

Se uită la detectiv și, văzând că nu reacţionează, își dădu 
seama că și el ajunsese la aceeași concluzie. 

— Domnul Gwadowski a avut vreun vizitator? 

— Fiul. Dar infirmiera a rămas în salon tot timpul ăsta. Și a 
fost de față când a murit pacientul. 

— Ce s-a întâmplat înainte să fi dat semnalul de alarmă? 

— l-a schimbat perfuzia. Am trimis-o la analize. 

Rizzoli se uită din nou la imaginea bărbatului în halat alb oprit 
la jumătatea drumului. 

— N-are sens. De ce să-și asume un asemenea risc? 

— A făcut curățenie, a vrut să termine ce îi scăpase... 
martorul. 

— Dar la ce anume fusese martoră Nina Peyton? A văzut o 
faţă acoperită de o mască. Știa că nu avea cum să-l identifice. 
Știa că nu reprezenta niciun pericol. Cu toate astea, a depus 
eforturi s-o omoare. S-a expus riscului de a fi prins. Ce câștigă 
cu asta? 

— Satisfacţie. În sfârșit, a săvârșit crima. 

— Dar ar fi putut să termine totul la ea acasă. Moore, ela 
lăsat-o vie pe Nina Peyton în noaptea aia. Ceea ce înseamnă că 
a vrut să fie așa. 

— În spital? 

— Da. 

— Cu ce scop? 


— Nu știu. Dar mi se pare interesant că, dintre toţi pacienţii 
din aripa asta, l-a ales tocmai pe Herman Gwadowski pentru a 
crea diversiunea. Unul dintre pacienţii lui Catherine Cordell. 

Pagerul lui Moore sună. Cât timp vorbi la telefon, Rizzoli se 
concentră din nou asupra ecranului. Apăsă butonul de pornire și 
văzu cum bărbatul în halat alb se apropie de ușă. O lovește cu 
șoldul și intră în casa scărilor. Nici măcar o dată nu întoarce faţa 
spre camera de luat vederi. Rizzoli derulă înapoi și revăzu 
secvenţa. De data asta, când șoldul bărbatului se roti ușor, văzu 
ceva: o umflătură sub halatul alb. Era în partea dreaptă, la 
nivelul taliei. Ce ascundea acolo? Un schimb de haine? 
Ustensilele folosite la crime? 

Îl auzi pe Moore rostind la telefon: 

— Nu-l atinge! Lasă-l acolo unde e. Vin acum. 

Când închise, Rizzoli îl întrebă: 

— Cine era? 

— Catherine, răspunse Moore. Băiatul nostru i-a mai lăsat un 
mesaj. 

(J 

— L-am găsit în cutia unde sunt trimise scrisorile de la 
celelalte departamente, le explică Catherine. De îndată ce am 
văzut plicul, am ştiut că e de la el. 

Rizzoli îl privi pe Moore punându-și o pereche de mânuși - „O 
măsură de precauție inutilă, se gândi ea, din moment ce 
Chirurgul nu a lăsat niciodată amprente.” Era un plic mare maro 
cu un sistem de închidere cu șnur. În partea de sus, era scris cu 
cerneală albastră: „Pentru Catherine Cordell, urări de bine cu 
ocazia zilei de naștere din partea lui A.C.” 

„Andrew Capra”, se gândi Rizzoli. 

— Nu l-ai deschis? o întrebă Moore. 

— Nu. L-am pus pe biroul meu. Și te-am sunat. 

— Bravo. 

Rizzoli se gândi că răspunsul lui era ironic, dar Catherine cu 
siguranţă nu-l percepuse așa și îi zâmbise încordată. Se 
întâmpla ceva între Moore și Catherine. O privire, un val de 
căldură pe care Rizzoli îl observa, simțind un junghi dureros de 
gelozie. „Lucrurile au ajuns mai departe decât mi-am închipuit 
eu.” 

— Pare gol, spuse Moore. 


Cu mâinile înmănușate, desfăcu șnurul. Scutură plicul și-l 
întoarse cu gura-n jos. 

Câteva fire mătăsoase de păr de culoare arămie alunecară și 
formară o grămadă pe foaia de hârtie. 

Rizzoli simţi că o trece nădușeala. 

— Pare a fi păr de om. 

— O, Doamne! O, Doamne... 

Rizzoli se întoarse și o văzu pe Catherine făcând îngrozită 
câţiva pași înapoi. Se uită la părul doctoriței, apoi la firele care 
căzuseră din plic. „E al ei. E al lui Cordell.” 

— Catherine, îi zise Moore blând, încercând să o liniștească. E 
posibil să nu fie al tău. 

Se uită la el speriată. 

— Și dacă e? Cum a... 

— ii o perie în dulapul tău de la Chirurgie? În birou? 

— Moore, îl întrerupse Rizzoli. Uită-te la firele astea! Nu au 
fost culese dintr-o perie de păr. Rădăcinile au fost tăiate. 

Se întoarse spre Catherine. 

— Cine v-a tuns ultima oară, doamnă doctor Cordell? 

Catherine se apropie de birou încet și se uită la firele tăiate ca 
și cum ar fi privit o viperă veninoasă. 

— Știu când a făcut-o, șopti ea. Imi amintesc. 

— Când? 

— A fost în noaptea aia... 

Se uită la Rizzoli cu o expresie uluită. 

— În Savannah. 

e 

Rizzoli închise telefonul și îl privi pe Moore. 

— Detectivul Singer a confirmat totul. l-a fost tăiată o șuviţă 
de păr. 

— De ce nu a apărut asta în raportul lui Singer? 

— Cordell a observat abia a doua zi de spitalizare când s-a 
uitat în oglindă. Pentru că Andrew Capra era mort, iar părul nu a 
fost găsit la locul crimei, Singer a presupus că șuviţa i-a fost 
tăiată de cei de la spital. Poate în timpul tratamentului de la 
Urgenţă. Cordell avea fața vânătă, îţi amintești? Poate cei de la 
Urgenţă i-au tăiat câteva fire de păr ca să-i curețe scalpul. 

— Singer a verificat dacă așa s-a întâmplat? 

Rizzoli își răsuci pixul și oftă. 

— Nu. Nu a mers pe pista asta. 


— S-a mulțumit doar cu atât? Nu a scris nimic în raport, 
pentru că nu avea sens. 

— Ei bine, chiar nu are sens! De ce nu au fost găsite firele la 
locul crimei, lângă cadavrul lui Capra? 

— Catherine nu-și amintește tot ce s-a întâmplat în noaptea 
aia. Din cauza Rohypnol-ului. Poate Capra a părăsit casa și s-a 
întors mai târziu. 

— Bine. lată întrebarea numărul unu. Capra e mort. Cum a 
ajuns suvenirul ăsta în mâinile Chirurgului? 

La asta Moore nu găsea niciun răspuns. Doi criminali, unul 
viu, unul mort. Ce anume îi lega pe cei doi monștri? Cu 
siguranţă nu era vorba doar despre energie psihică; căpătase 
dimensiuni fizice. Era vorba despre ceva vizibil și tangibil. 

Se uită la cele două pungi cu dovezi. Una avea o etichetă pe 
care scria „Fire de păr, posesor necunoscut”. Cea de-a doua 
pungă conţinea o mostră din părul lui Catherine pentru 
comparație. El însuși tăiase firele arămii și le pusese în punga 
pentru dovezi. Oricine ar fi putut fi tentat să vrea ca suvenir un 
asemenea păr. Părul este ceva foarte personal. O femeie îl are 
tot timpul cu ea, doarme cu el. Are miros, culoare și textură. E 
chiar esenţa. Nu era de mirare că fusese îngrozită să afle că un 
bărbat pe care nu-l cunoștea deţinea o parte din ea atât de 
intimă. Să afle că-l mângâiase, îl adulmecase și se obișnuise, 
asemenea unui iubit, cu mirosul ei. 

„Acum Chirurgul îi cunoaște bine mirosul.” 

e 

Era aproape miezul nopții, dar în apartamentul ei luminile 
erau aprinse. Prin draperiile trase, detectivul îi văzu silueta 
micșorându-se ușor și știu că era trează. 

Moore merse până la mașina de poliţie parcată în faţă și se 
aplecă să schimbe câteva vorbe cu polițiștii dinăuntru. 

— Aveţi ceva de raportat? 

— Nu a ieșit din clădire de când a venit acasă. Și nu poate sta 
locului. Se pare că o să aibă o noapte agitată. 

— Merg să vorbesc cu ea, rosti Moore și se întoarse să 
traverseze strada. 

— Rămâi toată noaptea? 

Moore se opri. Se întoarse încordat și se uită la poliţist. 

— Poftim? 


— Rămâi toată noaptea? Pentru că, dacă stai, tre' să le zicem 
celor din următorul schimb. Tre' să știe că sus e unul de-ai 
noștri. 

Moore se calmă. Întrebarea poliţistului fusese logică, de ce 
oare se grăbise în așa hal să se apere? 

„Pentru că știu ce cred văzând că mă duc la ea la miezul 
nopții. Știu ce le trece prin cap. Același lucru care-mi trece și 
mie.” 

Din clipa în care intră în apartament, îi văzu privirea 
întrebătoare și-i răspunse clătinând sever din cap. 

— Mă tem că laboratorul a confirmat. Era părul tău. 

Năucă, primi vestea în tăcere. 

În bucătărie se auzi fluieratul unui ibric. Catherine se întoarse 
și ieși din cameră. 

Când încuie ușa, privirea îi zăbovi pe încuietoarea cea nouă și 
strălucitoare. Cât de inconsistent, chiar slab, i se părea oţelul 
împotriva unui adversar care putea trece prin pereţi. O urmă în 
bucătărie și o văzu oprind focul de sub ibricul care continua să 
șuiere. Scotoci într-o cutie cu plicuri de ceai și scoase un strigăt 
speriat când le văzu împrăștiindu-se pe masă. Acel accident 
minor fu pentru ea picătura care umplu paharul. Imediat se 
aplecă peste masă, cu pumnii strânși, cu încheieturile sprijinite 
de fața de masă albă. Se străduia să nu plângă, să nu se 
prăbușească în faţa lui, dar era înfrântă. O văzu trăgând aer în 
piept. Îi observă umerii tresărind, tot corpul luptându-se să 
înăbușe suspinele. 

Nu mai putea să stea și să se uite. Se duse la ea și o strânse 
la piept. Catherine tremura în braţele lui. Toată ziua nu se 
gândise decât la asta, nu-și dorise altceva. N-ar fi vrut să se 
întâmple însă așa, să se refugieze de frică în brațele lui. Ar fi 
vrut să vadă în el mai mult decât un refugiu, decât un bărbat de 
încredere la care putea apela. 

Dar exact de asta avea nevoie în acel moment. Așa că Moore 
o îmbrăţișă, apărând-o de spaimele nopții. 

— De ce mi se întâmplă din nou? șopti ea. 

— Nu știu, Catherine. 

— E Capra... 

— Nu. Capra e mort. 

Îi luă faţa udă în mâini și îi ridică bărbia. 

— Andrew Capra e mort. 


Se uită cu atenţie la el și rămase nemișcată. 

— Atunci de ce m-a ales pe mine Chirurgul? 

— Numai tu știi răspunsul la întrebarea asta. 

— Nu Știu. 

— Poate nu la nivel conștient. Dar tu însăţi mi-ai spus că nu-ți 
amintești tot ce s-a întâmplat în Savannah. Nu-ţi amintești să fi 
tras a doua oară cu pistolul. Nu-ţi amintești cine și când ţi-a tăiat 
părul. Ce altceva nu-ţi mai amintești? 

Catherine clătină din cap. Apoi clipi speriată când îi auzi 
pagerul. 

„De ce nu mă lasă în pace?” se întrebă Moore. 

Se duse la telefonul de pe peretele bucătăriei și formă un 
număr. 

Vocea lui Rizzoli îi răspunse pe un ton care părea acuzator: 

— Ești la ea acasă. 

— Ai ghicit. 

— Nu, dar am activată opţiunea de identificare a apelantului. 
E miezul nopții. Te-ai gândit bine ce faci? 

O repezi iritat: 

— De ce mi-ai dat un apel pe pager? 

— Ascultă și ea? 

O văzu pe Catherine ieșind din bucătărie. Fără ea, încăperea 
deveni brusc pustie. Lipsită de orice interes. 

— Nu, îi răspunse. 

— M-am gândit la firele de păr tăiate. Știi, mai există o 
explicaţie pentru cum le-a obţinut. 

— lar asta ar fi... 

— Și le-a trimis singură. 

— Nu pot să cred că aud asta. 

— lar eu nu pot să cred că ţie nu ţi-a trecut niciodată prin 
minte. 

— Și care ar fi motivul? 

— Același motiv care îi face pe bărbaţi să vină și să 
mărturisească niște crime pe care nu le-au comis. Uită-te la 
toată atenţia de care are parte! Atenţia ta. E miezul nopţii și tu 
ești acolo, îngrijorat de soarta ei. Nu spun că nu a fost hărțuită 
de Chirurg. Dar chestia asta cu părul mă face să mă minunez. E 
timpul să ne întrebăm și despre ce altceva ar putea fi vorba. 
Cum a făcut Chirurgul rost de firele alea de păr? | le-a dat Capra 
acum doi ani? Cum ar fi putut să i le dea din moment ce zăcea 


fără viaţă pe podeaua ei. Ai văzut doar nepotrivirile dintre 
declaraţia ei și raportul autopsiei lui Capra. Amândoi știm că nu 
a spus tot adevărul. 

— Declaraţia i-a fost smulsă de detectivul Singer. 

— Crezi că el i-a indus ideile astea? 

— Gândește-te la toată presiunea care apăsa pe umerii lui 
Singer! Patru crime. Toată lumea îi cerea o arestare. lar el a 
găsit o soluţie simplă și curată: suspectul e mort, împușcat de 
cea pe care voia să o omoare. Catherine i-a închis cazul, chiar 
dacă a trebuit ca el să-i pună vorbele în gură. Moore se opri. 
Trebuie să știm ce s-a întâmplat cu adevărat în noaptea aia în 
Savannah. 

— Ea e singura care a fost acolo. Și pretinde că nu-și 
amintește totul. 

Moore își ridică privirea și o văzu pe Catherine intrând în 
cameră. 

— Nu încă. 


e PAISPREZECE e 


— Ești sigur că doamna doctor Cordell este dispusă să facă 
asta? întrebă Alex Polochek. 

— Este aici și te așteaptă, îi zise Moore. 

— Sper că nu ai obligat-o să vină. Pentru că hipnoza nu va 
funcţiona dacă pacientul opune rezistenţă. Trebuie să fie 
complet cooperantă, altfel ne vom pierde timpul degeaba. 

Rizzoli îi spusese deja că toată chestia nu va fi decât o 
pierdere de vreme, iar părerea ei era împărtășită de majoritatea 
detectivilor din departament. Toţi considerau hipnoza o pierdere 
de vreme, o chestie specifică animatorilor din Vegas sau 
magicienilor de salon. Mai demult și Moore crezuse la fel. 

Cazul Meghan Florence îl făcuse însă să se răzgândească. 

Pe 31 octombrie 1998, Meghan, o fetiță de zece ani, se 
întorcea singură acasă de la școală, când o mașină oprise în 
dreptul ei. De atunci nu mai fusese văzută în viaţă. 

Singurul martor al răpirii fusese un băiețel de doisprezece ani 
care trecea prin apropiere. Deși mașina fusese chiar în faţa lui, 
își amintea numai forma și culoarea, nu și numărul de 
înmatriculare. Câteva săptămâni mai târziu, întrucât cazul nu 
avansase în niciun fel, părinţii fetei insistaseră să fie angajat un 
hipnotizator care să stea de vorbă cu băiatul. Pentru că 
epuizaseră toate pistele, polițiștii fuseseră în cele din urmă de 
acord. ` 

Moore fusese prezent la ședința aceea. Il privise pe Alex 
Polochek ajutându-l pe băiat să se relaxeze și să intre în stare 
hipnotică, apoi îl auzise uluit pe copil recitând încet numărul de 
înmatriculare. 

Două zile mai târziu, trupul lui Meghan Florence fusese găsit 
îngropat în curtea din spate a casei răpitorului. 

Moore spera ca magia pe care o folosise Polochek asupra 
memoriei băiatului să poată fi repetată și în cazul lui Catherine 
Cordell. 

Cei doi bărbați se uitau prin fereastra-oglindă la Catherine și 
la Rizzoli, care erau de cealaltă parte a camerei de 
interogatoriu. Catherine părea neliniștită. Se foia pe scaun și se 
uita la geam ca și cum ar fi știut că era privită. Pe masa din fața 
ei se afla o ceașcă de ceai rămasă neatinsă. 

— Veţi avea de recuperat niște amintiri dureroase, îl informă 
Moore. Poate că vrea să coopereze, dar nu va fi deloc plăcut 


pentru ea. În momentul atacului, era încă sub influența 
Rohypnol-ului. 

— E vorba despre amintiri de acum doi ani și era drogată? Și 
pe deasupra ziceai că ar putea fi și contaminată! 

— E posibil ca detectivul din Savannah să-i fi sugerat niște 
răspunsuri în timpul interogatoriului. 

— Ştii că nu fac miracole. Nimic din ce vom afla în ședința 
asta nu va putea fi folosit drept probă. lar asta va invalida orice 
mărturie depusă la tribunal. 

— Știu. 

— Și cu toate astea vrei să continuăm? 

— Da. 

Moore deschise ușa, și intrară în camera de interogatoriu. 

— Catherine, zise Moore, el e tipul despre care ţi-am vorbit, 
Alex Polochek. Se ocupă cu hipnoza și lucrează pentru Poliţia din 
Boston. 

Femeia întinse mâna și râse nervos. 

— Imi cer scuze, rosti. Cred că nu știam la ce să mă aştept. 

— Credeai că voi avea o capă neagră și baghetă de magician, 
îi răspunse Polochek. 

— E o imagine ridicolă, dar așa e. 

— In schimb, ai în faţă un tip scund, gras și cu chelie. 

Catherine râse din nou, de data asta puţin mai relaxată. 

— N-ai mai fost niciodată hipnotizată? o iscodi Alex. 

— Nu. Și, sincer, nici nu cred că am să pot fi. 

— De ce zici asta? 

— Pentru că nu prea cred în așa ceva. 

— Dar, cu toate astea, ai fost de acord să mă lași să încerc. 

— Detectivul Moore crede că ar putea ajuta. 

Polochek se așeză pe scaunul din fața ei. 

— Doctore Cordell, pentru a ajunge la un rezultat, nu trebuie 
să crezi în hipnoză. Dar trebuie să vrei să meargă. Trebuie să ai 
încredere în mine. Și vreau să fii pregătită să te relaxezi și să te 
lași purtată. Să mă lași să te ghidez spre o stare mai 
neobișnuită. E ca și cum ai ajunge noaptea în faza de dinainte 
de a adormi. Nu vei fi însă adormită. Îţi promit ca vei fi 
conștientă de tot ce se va întâmpla în jurul tău. Dar vei fi așa de 
relaxată, încât vei putea ajunge în acele zone ale memoriei la 
care nu ai acces în mod normal. E ca și cum vei putea descuia 


un dulap cu dosare de acolo, din creierul tău, și vei fi, în sfârșit, 
în stare să deschizi rafturile și să scoţi dosarele. 

— Asta e exact partea pe care n-o cred. Că hipnoza mă poate 
face să-mi amintesc. 

— Nu te face să-ți amintești, ci îți permite s-o faci. 

— Bine, să-mi permită să-mi amintesc. Mi se pare imposibil ca 
hipnoza să mă ajute să scot la suprafaţă o amintire pe care n-o 
pot găsi singură. 

Polochek încuviință. 

— Da, ai dreptate să fii neîncrezătoare. Nu pare posibil, nu-i 
așa? Dar iată un exemplu legat de modul în care pot fi blocate 
amintirile. E vorba despre legea efectului invers. Cu cât te 
străduiești mai mult să îți amintești ceva, cu atât mai greu îţi va 
fi s-o faci. Sunt sigur că și tu ai trecut prin asta. Ni se întâmplă 
tuturor. De exemplu, vezi o actriţă celebră la televizor, căreia fi 
știi numele. Dar pur și simplu nu ţi-l poţi aminti. Asta te scoate 
din minţi. Petreci o oră încercând să scotocești prin minte, să îţi 
aduci aminte cum o cheamă. Te întrebi dacă nu cumva suferi 
prematur de Alzheimer. Nu-i așa că ţi s-a întâmplat și ţie? 

— Mi se întâmplă tot timpul. 

Catherine zâmbea. Era evident că-l plăcea pe Polochek și că 
se simţea în largul ei în compania lui. Era un început bun. 

— În cele din urma, îţi amintești numele actriţei, nu-i așa? 
continuă el. 

— Da. 

— Și când se întâmplă asta? 

— Când nu mă mai străduiesc așa de mult. Când mă relaxez 
și mă gândesc la altceva. Sau când mă așez în pat și sunt gata 
să adorm. 

— Exact. Se întâmplă când te relaxezi, când mintea ta 
încetează să mai tragă cu disperare de sertarul dulapului cu 
dosare. Atunci, ca prin magie, sertarul se deschide și dosarele 
sar afară. Ţi se pare acum mai plauzibil conceptul de hipnoză? 

Ea încuviință. 

— Ei bine, exact asta vom face. Te voi ajuta să te relaxezi, iar 
asta îţi va permite să ajungi la dulapul cu dosare. 

— Nu sunt convinsă că mă voi putea relaxa îndeajuns. 

— Din cauza camerei, a scaunului? 

— Scaunul e bun. E... Se uită neliniștită la camera video. Din 
cauza spectatorilor. 


— Detectivii Moore și Rizzoli vor părăsi încăperea. lar camera 
asta de filmat e doar un obiect. E doar o mașinărie. Gândește-te 
la ea în felul ăsta. 

— Cred că... 

— Mai ai și alte probleme? 

Urmă o pauză. Femeia spuse încet: 

— Îmi e frică. 

— De mine? 

— Nu. De amintiri. De ce-mi voi aduce aminte. 

— N-aș vrea să treci prin asta. Detectivul Moore mi-a spus că 
a fost o experienţă traumatizată, iar noi n-o să te facem s-o 
retrăiești. O vom aborda într-un mod diferit. In felul ăsta 
amintirile nu vor fi blocate de frică. 

— Și cum voi ști că amintirile sunt reale? Cum voi ști că nu le- 
am inventat? 

Polochek făcu o pauză. 

— Suntem îngrijorați că amintirile tale ar putea fi 
contaminate. A trecut mult timp de-atunci. Va trebui să ne 
descurcăm cu ce vom găsi. Trebuie să știi că eu nu cunosc prea 
multe despre cazul tău. Încerc să nu știu prea multe, pentru a 
evita să îţi influențez în vreun fel amintirile. Nu mi s-a spus 
decât că totul s-a întâmplat în urmă cu doi ani, că ai fost atacată 
și că ai fost drogată cu Rohypnol. Altceva nu mai știu. Așa că 
toate amintirile care vor ieși la suprafaţă vor fi numai ale tale. 
Eu sunt aici doar pentru a te ajuta să deschizi dulapul cu dosare. 

Catherine oftă. 

— Cred că sunt gata. 

Polochek se uită la cei doi detectivi. 

Moore dădu din cap; apoi el și Rizzoli părăsiră camera. 

De cealaltă parte a geamului, îl urmăriră pe Polochek scoțând 
un stilou și un carnețel pe care le lăsă pe masă. li puse câteva 
întrebări. Cum se relaxa ea. Dacă avea un loc special, o amintire 
anume pe care o găsea în mod deosebit liniștitoare. 

— În copilărie, vara, obișnuiam să-mi vizitez bunicii în New 
Hampshire, îi povesti ea. Aveau o cabană lângă un lac. 

— Descrie-mi-o! Cu detalii. 

— Era foarte liniștită. Mică. Și avea o verandă mare care 
dădea spre apă. Lângă casă erau tufișuri de zmeură sălbatică. 
Deseori culegeam zmeură. lar pe cărarea care dădea spre chei, 
bunica plantase crini. 


— Deci îți amintești zmeură. Flori. 

— Da. Și apa. lubesc apa. Îmi plăcea să fac plajă pe chei. 

— E bine de știut. 

Își notă ceva în carneţel, apoi lăsă stiloul jos. 

— Bine. Acum hai să începem prin a respira de trei ori adânc! 
Expiră încet de fiecare dată. Așa. Acum închide ochii și 
concentrează-te doar asupra vocii mele. 

Moore privi cum pleoapele lui Catherine se închideau încet. 

— Să înregistrăm, îi zise lui Rizzoli. 

Ea apăsă butonul de pornire al aparatului video, și caseta 
începu să se învârtă. 

În camera cealaltă, Polochek încerca să o determine pe 
Catherine să se relaxeze complet, instruind-o să se concentreze 
mai întâi asupra degetelor mari de la picioare, pe care să le 
elibereze de tensiune. Picioarele îi deveneau moi pe măsură ce 
gambele începeau și ele să se relaxeze. 

— Chiar crezi în porcăria asta? se miră Rizzoli. 

— Am văzut că funcţionează. 

— Ei bine, poate că funcţionează. Pe mine mă adoarme. 

Moore se uită la Rizzoli, care, neîncrezătoare, stătea cu 
braţele încrucișate, încăpăţânată și bosumflată. Apoi îi zise: 

— Stai și uită-te! 

— Când începe să leviteze? 

Polochek îi ceruse lui Catherine să-și relaxeze mușchii, urcând 
din ce în ce mai sus, trecând de coapse, de spate și de umeri. 
Braţele îi atârnau moi pe lângă trup. Faţa îi era netedă, lipsită 
de griji. Ritmul respirației încetinise, devenind mai profund. 

— Acum o să ne imaginăm un loc care îţi place, o sfătui 
Polochek. Cabana bunicilor de lângă lac. Vreau să îţi imaginezi 
că te afli pe veranda aia mare. Te uiţi spre apă. E o zi caldă, 
atmosfera e calmă și liniștită. Razele soarelui strălucesc pe 
suprafaţa apei... 

Chipul ei arăta atât de senin, încât lui Moore nu-i venea să 
creadă că are în faţă aceeași femeie. Degaja căldură, iar el îi 
putea întrevedea toate visele fericite de copilă. Se gândi că așa 
trebuie să fi fost ea în copilărie. Înainte să-și piardă inocenţa, 
înainte să vină toate dezamăgirile maturității. Inainte ca atacul 
lui Andrew Capra să o marcheze. 

— Apa e așa de îmbietoare, de frumoasă, continuă Polochek. 
Cobori scările verandei și începi să mergi pe cărare, spre lac. 


Catherine rămase nemișcată, cu faţa complet relaxată, cu 
mâinile moi în poală. 

— Pământul de sub picioare e moale. Soarele strălucește, 
încălzindu-ţi spatele. Păsările ciripesc în copaci. Eşti complet 
relaxată. Cu fiecare pas pe care-l faci, devii din ce în ce mai 
calmă. Simţi cum te cuprinde liniștea. De-o parte și de alta a 
cărării sunt crini. Au un miros dulceag, și te apleci peste ei, 
adulmecându-le parfumul. Au o aromă specială, fermecată, care 
îți provoacă somnolenţă. Pe măsură ce mergi, îţi simţi picioarele 
grele. Mirosul florilor e ca un drog care te face să te relaxezi. lar 
căldura soarelui îţi topește toată încordarea rămasă în mușchi. 
Acum te apropii de malul apei. Și vezi o bărcuţă la capătul 
cheiului. Pășești pe chei. Apa e liniştită, seamănă cu o oglindă. 
Pare de sticlă. Bărcuța de pe apă e nemișcată, pur și simplu 
plutește acolo, foarte stabilă. E o barcă fermecată. Te poate 
purta singură spre tot felul de locuri. Oriunde vrei să mergi. lar 
acum îţi ridici piciorul drept, gata să urci în barcă. 

Moore se uită la picioarele lui Catherine și văzu că dreptul era 
ridicat efectiv și stătea suspendat la câţiva centimetri deasupra 
podelei. 

— Așa. Pășești înăuntru cu piciorul drept. Barca e stabilă. Eşti 
în siguranţă, teafără. Ești foarte încrezătoare și te simţi relaxată. 
Acum pășești și cu stângul. 

Catherine ridică piciorul stâng, apoi îl lăsă jos încet. 

— Isuse, nu pot să cred asta! exclamă Rizzoli. 

— Se întâmplă chiar în faţa ta. 

— Da, dar de unde știu că ea chiar e hipnotizată cu adevărat 
și că nu se preface? 

— N-ai de unde. 

Polochek se apropie de Catherine, dar nu o atinse, folosindu-și 
doar vocea pentru a o îndruma mai departe în transă. 

— Desfaci sfoara bărcii din jurul stâlpului. Acum barca e liberă 
și începe să plutească pe apă. Ești stăpână pe situaţie. Tot ce 
trebuie să faci e să te gândești la un anumit loc, iar barca te va 
duce acolo ca prin minune. 

Polochek se uită prin geamul-oglindă și făcu semn din cap. 

— Acum o s-o ducă înapoi, spuse Moore. 

— Bine, Catherine. 

Polochek își notă pe hârtie ora la care se încheiase 
introducerea. 


— O să duci barca într-un alt loc. Într-un alt timp. Continui să 
fii stăpână pe situaţie. Deasupra apei, vezi formându-se o ceaţă 
caldă și catifelată, care îți mângâie faţa. Barca alunecă încetișor 
spre ea. Te apleci și atingi apa care pare de mătase. E atât de 
caldă și de liniștită. Acum ceața se ridică, și chiar în faţă, pe 
mal, vezi o clădire. O clădire cu o singură intrare. 

Fără să-și dea seama, Moore se aplecase spre geam. Tinea 
pumnii strânși, iar pulsul i se accelerase. 

— Barca te aduce la mal, iar tu cobori. Pășești pe cărarea care 
duce la clădire și deschizi ușa. Inăuntru e o singură cameră. Are 
un covor gros și drăguţ. Și un scaun. Te așezi pe acel scaun care 
e cel mai confortabil dintre toate scaunele pe care ai stat 
vreodată. Ești complet lipsită de griji. Ești complet stăpână pe 
situaţie. 

Catherine oftă adânc, ca și cum tocmai s-ar fi așezat pe niște 
perne mari. 

— Acum te uiţi la peretele din faţa ta și vezi un ecran. E un 
ecran magic, pentru că poate arăta imagini din orice moment al 
vieţii tale. Poate să se întoarcă în trecut până unde vrei tu. Tu 
deţii controlul. Poţi să-l faci să meargă înainte sau înapoi. Poţi 
să-l oprești într-un anumit moment. Totul depinde de tine. Hai 
să încercăm să vizităm un moment fericit! Ziua în care te aflai la 
cabana de pe lac a bunicilor. Culegi zmeură. Vezi asta pe ecran? 

Răspunsul lui Catherine întârzie. Când vorbi în cele din urmă, 
rosti cuvintele atât de încet, încât Moore abia le auzi. 

— Da. Văd. 

— Ce faci? Acolo, pe ecran? o întrebă Polochek. 

— Ţin în mână o pungă de hârtie. Culeg zmeură și o pun în 
pungă. 

— Și mănânci în vreme ce le culegi. 

Un zâmbet blând și visător lumină fața lui Catherine. 

— O, da! Sunt dulci. Și calde, de la soare. 

Moore se încruntă. La asta nu se așteptase. Catherine simţea 
gustul și putea atinge, ceea ce însemna că retrăia momentul. Nu 
doar privea imaginea pe ecran; chiar era acolo. Îl văzu pe 
Polochek uitându-se spre geam îngrijorat. Alesese trucul cu 
ecranul tocmai pentru a o ajuta să se detașeze de trauma pe 
care o trăise. Dar ea nu se putea detașa. Polochek ezită, 
cântărind situaţia. 


— Catherine, reluă, vreau să te concentrezi asupra pernei pe 
care stai. Eşti pe scaun, în cameră, și te uiţi la ecran. Perna e 
moale, iar scaunul pare să te îmbrăţișeze. Simţi asta? 

După o pauză, ea răspunse: 

— Da. 

— Bine, bine. Acum o să rămâi pe scaun. N-o să-l părăsești. Și 
vom folosi ecranul fermecat pentru a privi diferite scene din 
viața ta. Tu vei rămâne tot în scaun. Vei continua să simţi perna 
aia moale la spate. lar pe ecran vei vedea doar un film. Da? 

— Bine. 

— Acum. 

Polochek trase adânc aer în piept. 

—O să ne întoarcem în noaptea de pe 15 iunie, din 
Savannah. In noaptea în care la ușa ta a bătut Andrew Capra. 
Spune-mi ce se întâmplă pe ecran. 

Moore privea, abia îndrăznind să respire. 

— Stă pe veranda casei mele, răspunse Catherine. Spune că 
vrea să-mi vorbească. 

— Despre ce? 

— Despre greșelile pe care le-a făcut. La spital. 

Ce spuse în continuare coincise cu declaraţia pe care o 
dăduse detectivului Singer în Savannah. Il invitase până la urmă 
pe Capra în casă. Era o noapte sufocantă, iar lui îi era sete, așa 
că îi oferise o bere. Işi deschisese și ea o bere. Bărbatul era 
agitat, îngrijorat în legătură cu cariera lui. Da, era adevărat că 
greșise. Dar nu i se întâmpla asta oricărui doctor? Ar fi pierdut 
mult dacă l-ar fi scos din program. Cunoștea un student la 
Facultatea de Medicină din Emory, un tânăr sclipitor care făcuse 
o singură greșeală, iar asta pusese capăt carierei lui. Nu era 
corect ca ea să aibă puterea de a ajuta sau a distruge o carieră. 
Oamenilor ar trebui să li se dea o a doua șansă. 

Deși încercase să-l facă să înţeleagă, simţise că el era din ce 
în ce mai furios, îi văzuse mâinile tremurând. În cele din urmă, 
se dusese la baie pentru a-i lăsa timp să se liniștească. 

— Și când te-ai întors de la baie? o întrebă Polochek. Ce se 
mai întâmplă în film? Ce vezi? 

— Andrew e mai tăcut. Nu mai e așa de furios. Spune că îmi 
înțelege poziția. Imi zâmbește când termin de băut berea. 

— Îţi zâmbește? 


— Ciudat. Un zâmbet foarte straniu. La fel cum mi-a zâmbit și 
la spital... 

Moore putea auzi cum respiraţia i se accelerase. Chiar și în 
postura privitorului detașat, care se uită la o secvenţă dintr-un 
film, tot nu avea să fie imună la grozăviile care se apropiau. 

— Ce se întâmplă mai departe? 

— Adorm. 

— Vezi asta pe ecran? 

— Da. 

— Și apoi? 

— Nu mai văd nimic. Ecranul e negru. 

„Rohypnol-ul. Nu-și mai amintește nimic despre partea asta.” 

— În regulă, reluă Polochek. Haide să derulăm înainte, peste 
partea asta neagră. Să mergem mai departe, la următoarea 
secvenţă a filmului. La următoarea imagine pe care o vezi pe 
ecran. 

Catherine începu să respire agitată. 

— Ce vezi? 

— S... Sunt întinsă în patul meu. În camera mea. Nu-mi pot 
mișca mâinile și picioarele. 

— De ce? 

— Sunt legată de pat. Nu mai am haine, iar el e deasupra 
mea. E în mine. Se mișcă în mine... 

— Andrew Capra? 

— Da. Da... 

Respira neregulat, gâtuită de frică. 

Moore își încleștă pumnii și începu la rândul lui să respire 
precipitat. Se luptă cu dorința de a da cu pumnul în geam 
pentru a opri procedura. Îi era aproape imposibil să stea și să 
mai asculte. Nu trebuiau să o forțeze să retrăiască violul. 

Dar Polochek era conștient de pericol, și o ajută repede să 
depășească amintirea dureroasă a acelui chin. Îi spuse: 

— Eşti încă pe scaunul tău. Eşti în siguranță în cameră, în fața 
ecranului. Catherine, e doar un film. | se întâmplă altcuiva. Tu 
ești în siguranţă. Ești teafără. Ești sigură pe tine. 

Catherine se mai liniști, apoi se calmă complet. La fel se 
întâmplă și cu Moore. 

— În regulă. Hai să ne uităm la film! Fii atentă la ce faci tu! Nu 
la Andrew. Zi-mi ce se întâmplă mai departe. 

— Ecranul s-a înnegrit din nou. Nu mai văd nimic. 


„Nu a scăpat încă de efectul Rohypnol-ului.” 

— Derulează înainte peste partea asta neagră. La următorul 
lucru pe care-l vezi. Ce e? 

— Lumină. Văd lumină... 

Polochek se opri. 

— Catherine, vreau să micșorezi imaginea. Vreau să mergi 
puţin mai în spate pentru a vedea mai mult din cameră. Ce e pe 
ecran? 

— Lucruri. Lucruri aranjate pe noptieră. 

— Ce lucruri? 

— Instrumente. Un bisturiu. Văd un bisturiu. 

— Unde e Andrew? 

— Nu știu. 

— Nu e în cameră? 

— A plecat. Aud apa curgând. 

— Ce se întâmplă mai departe? 

Catherine respiră precipitat și începu să se agite. 

— Trag de sfori. Încerc să mă eliberez. Nu-mi pot mișca 
picioarele. Dar mâna dreaptă... funia din jurul încheieturii 
slăbește. Trag. Continui să trag, iar și iar. Încheietura îmi 
sângerează. 

— Andrew nu e în cameră? 

— Nu. Îl aud râzând. Îi aud vocea. Dar este în altă parte a 
casei. 

— Ce se întâmplă cu sfoara? 

— Se desface. Sângele o ajută să alunece și reușesc să îmi 
scot mâna... 

— Ce faci apoi? y 

— Mă întind după bisturiu. Tai sfoara de la cealaltă mână. Imi 
ia prea mult timp. Îmi vine să vomit. Mâinile nu mă ascultă. 
Mișcările sunt lente, iar camera continuă să se întunece, apoi să 
se lumineze și iar să se întunece. Încă îi mai aud vocea, 
vorbește. Mă întind și tai cu bisturiul și legăturile de la glezna 
stângă. Îi aud pașii. Încerc să mă dau jos din pat, dar glezna 
dreaptă e încă legată. Mă rostogolesc și cad pe podea. In cap. 

— Și apoi? 

— Andrew e acolo, în cadrul ușii. Pare surprins. Mă întind sub 
pat. Și dau de armă. 

— Ai o armă sub pat? 


— Da. Arma tatălui meu. Dar mâna îmi tremură. lar camera 
începe din nou să se întunece. 

— Unde e Andrew? 

— Vine spre mine... 

— Şi ce se întâmplă, Catherine? 

— Ţin arma. Și se aude un zgomot. Un zgomot puternic. 

— Foc de armă? 

— Da. 

— Tu ai tras cu arma? 

— Da. 

— Ce face Andrew? 

— Cade. Tine mâinile la stomac. Printre degete se scurge 
sânge. 

— Și ce se întâmplă în continuare? 

Urmă o pauză lungă. 

— Catherine? Ce vezi pe ecran? 

— Negru. Ecranul s-a întunecat. 

— Dar când apare următoarea imagine pe ecran? 

— Oameni. Sunt mulţi oameni în cameră. 

— Ce oameni? 

— Poliţiști... 

Moore aproape că gemu din cauza dezamăgirii. Era lacuna 
cea mai importantă din memoria ei. Își pierduse din nou 
cunoștința din cauza Rohypnol-ului și a loviturilor la cap și nu-și 
amintea să fi tras și a doua oară. Tot nu știau cum ajunsese cel 
de-al doilea glonț în capul lui Andrew Capra. 

Polochek se uita spre geam cu o privire întrebătoare. Erau 
mulțumiți? 

Spre surprinderea lui Moore, Rizzoli deschise brusc ușa și-i 
făcu semn lui Polochek să vină la ei. Hipnotizatorul o lăsă pe 
Catherine singură și închise ușa în urma lui. 

—Fă-o să se întoarcă la momentul de dinainte de 
împușcătură. Atunci când este încă în pat, îi ceru Rizzoli. Vreau 
să te concentrezi la zgomotele pe care le aude în camera 
cealaltă. Apa care curge. Râsul lui Capra. Vreau să știu tot ce 
aude. 

— Există vreun motiv anume? 

— Tu doar află! 


Polochek încuviinţă și se întoarse în camera de interogatoriu. 
Catherine nu se mișcase; stătea perfect imobilă, ca și cum 
absenţa lui Polochek ar fi lăsat-o suspendată, fără suflare. 

— Catherine, îi zise cu blândețe, vreau să derulezi filmul. Ne 
vom întoarce înainte de împușcătură, înainte de a-ţi elibera 
mâinile și de a te rostogoli pe podea. Suntem în faţa unei 
secvenţe în care te afli pe pat, iar Andrew nu este în cameră. Ai 
zis că auzi apa curgând. 

— Da. 

— Spune-mi tot ce auzi. 

— Apa. O aud trecând prin ţevi. Șuieratul ei. Și o aud gâlgâind 
prin canalul de scurgere. 

— A lăsat apa să curgă în chiuvetă? 

— Da. 

— Și ai spus că auzi râsete. 

— Andrew râde. 

— Vorbește? 

Un moment de tăcere. 

— Da. 

— Ce spune? 

— Nu știu. E prea departe. 

— Eşti sigură că e Andrew? N-ar putea fi televizorul? 

— Nu, e el. E Andrew. 

— Bine. Încetinește filmul, secundă cu secundă. Spune-mi ce 
auzi. 

— Apa, încă mai curge. Andrew zice: „Ușor”. Cuvântul „ușor”. 

— Asta e tot? 

— Spune: „Vezi una, faci una, înveţi una”. 

— „Vezi una, faci una, înveţi una”? Asta zice? 

— Da. 

— Și care sunt următoarele cuvinte pe care le auzi? 

— „E rândul meu, Capra.” 

Polochek se opri. 

— Poţi repeta? 

— „E rândul meu, Capra.” 

— Andrew zice asta? 

— Nu. Nu Andrew. 

Moore îngheță uitându-se fix la femeia nemișcată de pe 
scaun. Polochek aruncă o privire uimită spre geam. Se întoarse 
apoi spre Catherine. 


— Cine rostește cuvintele astea? o întrebă Polochek. Cine 
zice: „E rândul meu, Capra”? 

— Nu știu. Nu-i recunosc vocea. 

Moore și Rizzoli se uitară unul la altul. 

„Mai era cineva în casă.” 


e CINCISPREZECE e 


„E cu ea acum.” 

Rizzoli tăie cu stângăcie o ceapă pe tocător, iar câteva bucăţi 
se împrăștiară pe masă, apoi se rostogoliră pe podea. În cealaltă 
cameră, tatăl și cei doi fraţi ai ei dăduseră sonorul televizorului 
la maximum. În acea casă, sonorul televizorului era întotdeauna 
dat la maximum, ceea ce însemna că toată lumea țipa ca să-l 
acopere. Dacă nu ţipai în casa lui Frank Rizzoli, nu erai auzit, 
așa că orice conversaţie normală părea o ceartă. Adună bucăţile 
de ceapă într-un castron și trecu la usturoi. Ochii i se iritaseră, 
iar imaginea tulburătoare a lui Moore alături de Catherine 
Cordell îi tot revenea în minte. 

După ședința cu doctorul Polochek, Moore o condusese acasă 
pe Cordell. Rizzoli îi urmărise mergând împreună până la lift, îl 
văzuse pe Moore trecându-și braţul după umerii lui Cordell cu un 
gest care i se păruse mai mult decât protector. Văzuse felul în 
care o privea pe aceasta, expresia pe care o afișa în prezenţa ei, 
felul în care i se luminau ochii. Nu se mai comporta deloc ca un 
poliţist care apără un cetăţean; era un bărbat care începea să se 
îndrăgostească. 

Rizzoli desprinse căţeii de usturoi din căpăţână, îi zdrobi unul 
câte unul cu lama cuţitului și le curăţă coaja. Cuţitul lovea cu 
putere tocătorul, dar mama ei, care stătea lângă sobă, o privi 
fără să spună nimic. 

„E cu ea acum. La ea acasă. Poate în patul ei.” 

Strivind usturoiul, poc-poc-poc, își mai eliberă o parte din 
frustrare. Nu înțelegea de ce o deranja atât de mult gândul că 
Moore și Cordell erau împreună. Poate pentru că în lume erau 
numai câțiva sfinţi, foarte puţini oameni care nu se abăteau de 
la reguli, iar Moore fusese unul dintre ei. O făcuse să creadă că 
nu chiar toţi oamenii sunt coruptibili, iar acum o dezamăgise. 

Sau poate pentru că i se părea că legătura lor ameninţa 
investigația. Un bărbat care se implică emoţional nu poate gândi 
sau acționa raţional. 

„Sau poate pentru că ești geloasă pe ea.” Geloasă pe o 
femeie care putea suci capetele bărbaţilor dintr-o singură 
privire. Bărbaţii sunt așa de fraieri când vine vorba despre o 
femeie în pericol. 

În camera vecină, tatăl și fraţii ei ovaţionau zgomotos în faţa 
televizorului. Își dorea atât de mult să se întoarcă în 


apartamentul ei liniștit, încât începu să caute scuze pentru a 
putea pleca mai devreme. Trebuia să rămână măcar la cină. 
După cum îi tot amintea mama ei, Frank junior nu venea prea 
des acasă, așa că era de neconceput ca Janie să nu vrea să-și 
petreacă timpul cu fratele ei. Avea de îndurat o seară plină cu 
poveștile din armată ale lui Frankie. Cât de jalnici erau recruţii 
de anul ăsta, cât de slab devenise tineretul Americii și cât de 
mult trebuia să se chinuiască el ca să reușească să-i facă pe 
fătălăii ăia să treacă cu bine de perioada atât de periculoasă a 
pregătirii. Părinţii lor se agăţau de fiecare cuvânt. Ceea ce o 
agasa pe ea era că familia nu o întreba aproape deloc despre 
munca ei. In cariera lui de până atunci, Frankie, marinarul 
macho, nu făcuse decât să se joace de-a războiul. Ea dădea câte 
o bătălie în fiecare zi, împotriva unor oameni în carne și oase, 
împotriva unor adevăraţi criminali. 

Frankie intră ţanţoș în bucătărie și-și luă o bere din frigider. 

— Când e gata masa? întrebă desfăcându-și sticla, purtându- 
se ca și cum ea nu era decât o servitoare. 

— Intr-o oră, răspunse mama lor. 

— La dracu', mamă! E deja șapte jumate. Sunt lihnit. 

— Nu înjura, Frankie! 

— Ştii, zise Rizzoli, am mânca mult mai repede dacă ne-ar da 
și băieţii o mână de ajutor. 

— Mai pot să aştept, replică Frankie și se întoarse în camera 
cu televizorul. Se opri în ușă. A, era să uit. Ai primit un mesaj. 

— Poftim? 

— Ţi-a sunat mobilul. Era un tip, Frosty. 

— Barry Frost? 

— Da, așa-l chema. Voia să-l suni înapoi. 

— Când a sunat? 

— Când erai afară, mutai mașinile. 

— La dracu’, Frankie! A trecut o oră de atunci! 

— Janie! îi întrerupse mama lor. 

Rizzoli își desfăcu șorţul și-l aruncă pe masă. 

— Asta e munca mea, mamă! De ce dracu’ nu respectă 
nimeni lucrul ăsta? 

Se duse la telefon și formă numărul lui Barry Frost. 

Colegul ei răspunse imediat. 

— Eu sunt, îi zise. Abia acum am primit mesajul să te sun 
înapoi. 


— O să ratezi arestarea. 

— Poftim? 

— Am găsit ceva legat de ADN-ul descoperit în probele 
prelevate de la Nina Peyton. 

— Sperma, vrei să spui? ADN-ul apare în CODIS? 

— Se potrivește unui infractor numit Karl Pacheco. A fost 
arestat în 1997, acuzat de viol și apoi achitat. A pretins că 
raportul a fost consimţit. Juriul l-a crezut. 

— EIl e violatorul Ninei Peyton? 

— Și avem ADN-ul ca s-o dovedim. 

Rizzoli ridică triumfătoare pumnul în aer. 

— Care e adresa? 

— Columbus Avenue nr. 4578. Echipa aproape a ajuns. 

— Am plecat. 

Alerga deja spre ușă, când o auzi pe mama ei strigând: 

— Janie! Dar cu cina cum rămâne? 

— Tre’ să plec, mamă. 

— Dar e ultima noapte pe care Frankie o petrece cu noi! 

— Arestăm pe cineva. 

— Nu pot s-o facă și fără tine? 

Rizzoli se opri cu mâna pe clanţă, pe punctul de a exploda. 
Atunci își dădu seama cu o claritate extraordinară că, oricât de 
departe ar fi ajuns sau oricât de remarcabilă ar fi fost cariera ei, 
momentul ăsta avea să rămână definitoriu pentru statutul ei în 
familie: pentru ei era tot Janie, sora mai mică. Fata. 

Fără să zică nimic, ieși, trântind ușa. 

e 

Columbus Avenue era spre marginea de est a cartierului 
Roxbury, chiar în centrul zonei în care avuseseră loc crimele 
Chirurgului. La sud, se găsea Jamaica Plain, unde locuia Nina 
Peyton. La sud-est se afla locuința Elenei Ortiz. La nord-est era 
Back Bay, adică locuința Dianei Sterling și a lui Catherine 
Cordell. Uitându-se de-a lungul străzilor mărginite de copaci, 
Rizzoli văzu casele din cărămidă ale cartierului populat de 
studenți și de angajaţi ai Universităţii Northeastern, care se afla 
în apropiere. O mulţime de studente. 

O mulţime de prăzi. 

Lumina semaforului din faţă se schimbă. Călcă surescitată 
acceleraţia până la podea și goni prin intersecţie. Onoarea 
acelei arestări i se cuvenea. Timp de câteva săptămâni, Rizzoli 


trăise, respirase, ba chiar și visase numai lucruri legate de 
Chirurg. Îi ocupase fiecare clipă a vieţii, zi și noapte. Nimeni nu 
muncise mai mult pentru a-l prinde, iar acum se grăbea să-și 
ridice premiul. 

La distanță de un bloc de locuinţa lui Karl Pacheco, frână 
brusc în spatele unei patrule. De-a lungul străzii, alte patru 
mașini erau parcate la întâmplare. 

Se gândi că ajunsese prea târziu; o luă la fugă spre clădire. 
intraseră deja. 

lnăuntru se auzeau bocăniturile pașilor și ecoul strigătelor 
polițiștilor. Urmări zgomotele până la etajul al doilea și intră în 
apartamentul lui Karl Pacheco. 

Acolo era un adevărat haos. Pe prag, erau împrăștiate așchii 
din lemnul ușii. Scaunele fuseseră răsturnate, o lampă spartă; 
era ca și cum camera ar fi fost devastată de o turmă de tauri 
furioși. Aerul era otrăvit de testosteronul polițiștilor enervaţi 
care-l vânau pe individul care în urmă cu câteva zile îl ucisese 
pe unul de-ai lor. 

Pe podea, zăcea un bărbat cu faţa în jos. Un negru - nu 
Chirurgul. Crowe îi apăsa brutal gâtul cu călcâiul. 

— Te-am întrebat ceva, cretinule, urlă Crowe. Unde e 
Pacheco? 

Bărbatul scoate un scâncet și făcu greșeala de a încerca să-și 
salte capul. Crowe apăsă atât de tare, încât obrazul prizonierului 
fu strivit de podea. Bărbatul se înecă și începu să se 
zvârcolească. 

— Lasă-l să se ridice! strigă Rizzoli. 

— N-o să stea locului! 

— Dă-te jos de pe el, și poate o să stea de vorbă cu tine! 

Rizzoli îl împinse pe Crowe la o parte. Prizonierul se rostogoli 
pe spate, sufocându-se ca un pește pe uscat. 

Crowe strigă: 

— Unde e Pacheco? 

— Nu știu... nu știu... 

— Eşti în apartamentul lui! 

— A plecat. El a plecat... 

— Când? 

Bărbatul începu să tușească sec și violent, lăsând impresia că 
avea să-și dea duhul. Ceilalţi polițiști se adunaseră în jurul lor, 
uitându-se cu ură la prizonier. 


Dezgustată, Rizzoli ieși în hol și o luă spre baie. Ușa dulapului 
era deschisă, iar hainele de pe umerașe fuseseră azvârlite pe 
podea. Percheziţia apartamentului fusese minuțioasă și totodată 
grosolană, toate ușile fuseseră trântite la perete, în căutarea 
ascunzătorilor. Își puse o pereche de mănuși și începu să caute 
prin rafturile dulapului, scotocind prin buzunare, căutând o 
agendă, o listă cu adrese, orice ar fi putut să-i indice unde 
fugise Pacheco. 

Ridică privirea când intră Moore. Îl întrebă: 

— Tu ești responsabil de mizeria asta? 

Clătină din cap. 

— Marquette a dat ordinul de intrare. Aveam o informație 
potrivit căreia Pacheco ar fi fost în clădire. 

— Atunci unde e? 

Închise sertarul cu putere și trecu la fereastra dormitorului. 
Era închisă, dar nu fusese zăvorâtă. leșirea de incendiu era chiar 
în faţă. Deschise fereastra și scoase capul afară. Pe aleea de 
dedesubt era parcată o mașina de poliţie, al cărei radio bârâia, 
iar lângă ea, văzu un poliţist care scormonea la lumina unei 
lanterne într-un container de gunoi. 

Tocmai se pregătea să se retragă, când simţi ceva curgându-i 
în cap și auzi zornăitul abia perceptibil al pietrișului care cădea 
pe scara de incendiu. Se uită speriată în sus. Cerul nopţii era 
brăzdat de luminile orașului, iar stelele erau foarte pale. Un 
moment cercetă cu atenţie linia unde acoperișul se unea cu 
cerul acela întunecat și obscur, dar nu sesiză nicio mișcare. 

Sări pe fereastră pentru a urca pe scara de incendiu și se opri 
la etajul trei. Verifică fereastra apartamentului de deasupra; 
oblonul fusese bătut în cuie, iar pe fereastră nu se vedea nimic. 

Se uită iarăși în sus, spre acoperiș. Deși nu vedea și nu auzea 
nimic, simţi fiori reci pe spate. 

— Rizzoli? 

Moore o striga pe fereastră. Nu răspunse, dar îi arătă 
acoperişul, dându-i de înțeles ce avea de gând să facă. 

Își șterse palmele ude pe pantalonii largi și începu din nou să 
urce pe scara care ducea spre acoperiș. Pe ultima treaptă se 
opri, trase aer în piept și, cu grijă, înălță capul pentru a se uita 
dincolo de margine. 

Sub cerul fără lună, acoperișul părea o pădure de umbre. 
Văzu conturul unei mese și al unor scaune și o junglă de crengi. 


O grădină pe acoperiș. Se săltă peste margine, păși ușor pe 
șindrilă și-și scoase arma. Făcu doi pași și lovi cu pantotul un 
obstacol, pe care îl auzi zornăind. Inhală mirosul înțepător al 
mușcatelor. Își dădu seama că era înconjurată de plante puse în 
ghivece de lut. Avea la picioare o mică barieră formată dintr-un 
rând de mușcate. A 

În stânga ei, văzu ceva mișcându-se. Încercă să distingă o 
siluetă umană printre umbrele dese. Atunci îl văzu ghemuindu- 
se ca un pitic negru. 

Își ridică arma și-i ordonă: 

— Stai! 

Nu putu să vadă ce ţinea în mână. Cu ce se pregătea să 
arunce în ea. 

Cu o fracțiune de secundă înainte ca mistria să o lovească, 
simţi un val de aer venind spre ea, ca o rafală slabă de vânt 
care vâjâie în întuneric. Primi o lovitură atât de puternică în 
obrazul stâng, încât văzu stele verzi. 

Ateriză în genunchi, pradă durerii, și rămase fără suflare. 

— Rizzoli? 

Era Moore. Nici măcar nu îl auzise urmărind-o pe acoperiș. 

— Sunt bine. Sunt bine... 

Se uită în colţul în care văzuse silueta ghemuită. Nu mai era 
acolo. 

— E aici, îi șopti. Îl vreau pe nenorocitul ăsta. 

Moore înaintă în întuneric. Rizzoli își luă capul în mâini, 
așteptând să-i treacă amețeala, blestemându-și neglijența. 
Încercă să-și revină, în timp ce se ridica în picioare, legănându- 
se. Furia o întări; o ajută să-și menţină echilibrul și să-și poată 
ține mai bine arma. 

Moore era la doar câţiva metri în dreapta ei; îi distingea cu 
greu silueta care se mișca pe lângă obiectele de pe terasă. 

Rizzoli merse spre stânga, înconjurând acoperișul din direcţia 
opusă. Fiecare zvâcnire a obrazului, fiecare junghi îi amintea că 
eșuase. „Nu și de data asta.” Nu putea să distingă decât 
umbrele diafane ale copacilor și ale arbuștilor plantați în 
ghivece. 

Un zdrăngănit o făcu să se întoarcă spre dreapta. Auzi pe 
cineva alergând, văzu o umbră repezindu-se pe acoperiș în 
direcţia ei. 

Moore strigă: 


— Mâinile sus! Poliția! 

Bărbatul continua să alerge. 

Rizzoli se lăsă pe vine, în poziţie de tragere. Cu fiecare 
pulsaţie, durerea din obraz devenea mai greu de suportat. Toate 
umilințele, toate bobârnacele, insultele, chinurile zilnice pe care 
le îndurase din cauza tuturor tipilor din lume de genul lui Darren 
Crowe păreau să se adune într-un singur punct, gata să 
explodeze. 

„De data asta, nenorocitule, am să te prind.” Chiar dacă 
bărbatul se opri brusc în fața ei, cu mâinile ridicate, decizia ei 
era ireversibilă. 

Apăsă pe trăgaci. 

Bărbatul se clătină și căzu pe spate. 

Femeia trase încă o dată și încă o dată, fiecare mișcare a 
armei în palmă aducându-i mulțumire. 

— Rizzoli! Oprește focul! 

Strigătele lui Moore trecură în sfârșit de vâjâitul pe care-l 
auzea în urechi. Împietrită, în poziţie de tragere, cu braţele 
încordate, înțepate de durere. 

infractorul era la pământ și nu mai mișca. Rizzoli se îndreptă 
și păși încet spre silueta chircită. Cu fiecare pas, devenea 
conștientă de ceea ce făcuse și se îngrozea din ce în ce mai 
mult. 

Moore îngenunchease deja lângă bărbat și-i lua pulsul. Ridică 
privirea spre ea și, chiar dacă, în întunericul de pe acoperiș, nu-i 
putu desluși expresia, știa că o privea acuzator. 

— E mort, Rizzoli. 

— Ținea ceva... în mână... 

— Nu avea nimic. 

— Am văzut eu. Știu că avea ceva! 

— Avea mâinile în aer. 

— La dracu’, Moore. Eram într-o poziţie bună de tragere! 
Trebuie să mă susţii! 

Se auziră voci, și în curând li se alăturară și alţi polițiști. Moore 
și Rizzoli nu-și mai spuseră nimic. 

Crowe lumină cadavrul cu lanterna. Abia atunci Rizzoli putu să 
vadă imaginea de coșmar a ochilor căscați și a cămășii înnegrite 
de sânge. 

— Hei, e Pacheco! exclamă Crowe. Cine l-a doborât? 

Rizzoli răspunse stins: 


— Eu. 

Cineva o bătu cu palma pe spate. 

— Femeia poliţist se descurcă! 

— Taci din gură, îl repezi Rizzoli. Tine-ti gura odată! 

Se îndepărtă încordată, cobori pe scara de incendiu și se 
întoarse ametțită la mașină. Ramase acolo ghemuită pe scaun, 
durerea punând stăpânire pe ea. Continua să deruleze iar și iar 
scena de pe acoperiș. Se gândea la gesturile lui Pacheco, la 
reacţia ei. Îl văzu din nou alergând, o umbră repezindu-se spre 
ea. Apoi îl văzu oprindu-se. Da, oprindu-se. Îl văzu uitându-se la 
ea. 

„O armă. Dă, Doamne, să fi avut o armă.” 

Dar ea nu văzuse nicio armă. Fracţiunea aia de secundă de 
dinainte de a trage îi rămăsese gravată în minte. Un bărbat 
nemișcat. Un bărbat cu mâinile ridicate în semn de supunere. 

Cineva bătu în geam. Era Barry Frost. Lăsă geamul în jos. 

— Te caută Marquette, o informă. 

— Bine. 

— Ce se întâmpla? Rizzoli, te simţi bine? 

— Mă simt ca și cum mi-ar fi trecut un camion peste față. 

Frost se aplecă să se uite la obrazul umflat. 

— Mamă, nenorocitul chiar o căuta cu lumânarea! 

Asta voia și Rizzoli să creadă: că Pacheco meritase să moară. 
Așa și era, iar ea se chinuia degeaba. Nu era destul de clară 
dovada de pe faţa ei? O atacase. Era un monstru, pe care, 
împușcându-l, îl pedepsise repede și fără complicaţii. Elena 
Ortiz, Nina Peyton și Diana Sterling se bucurau cu siguranţă. Nu 
jelește nimeni scursurile lumii. 

leşi din mașină simțindu-se ceva mai bine datorită simpatiei 
lui Frost. Ba chiar mai puternică. Se îndreptă spre clădire, și-l 
văzu pe Marquette așteptând în fața treptelor din faţă. Vorbea 
cu Moore. _ 

Când se apropie de ei, amândoi se întoarseră spre ea. Işi dădu 
seama ca Moore îi evita privirea. Părea că suferă. 

Marquette rosti: 

— Rizzoli, am nevoie de arma ta. 

— Am tras în legitimă apărare. Suspectul m-a atacat. 

— Am înţeles asta. Dar cunoști procedura. 

Se uită la Moore. „Îmi plăcea de tine. Am avut încredere în 
tine.” Își scoase revolverul din toc și i-l dădu lui Marquette. 


— Cine dracu’ e dușmanul aici? izbucni. Uneori stau și mă 
întreb. 

Se întoarse și se îndreptă spre mașină. 

e 

Moore se uita cu atenție în dulapul lui Pacheco și se gândea: 
„Ceva nu e în regulă”. Pe podea văzu șase perechi de pantofi, 
mărimea 45, foarte mari. Pe raft erau câteva pulovere închise la 
culoare, o cutie de pantofi plină de baterii expirate, niște 
maărunţiș și o grămadă de reviste Penthouse. 

Auzi un sertar deschizându-se. Se întoarse și-l văzu pe Frost, 
care cotrobăia printre șosetele lui Pacheco. 

— Ai găsit ceva? 

— Nici bisturie, nici cloroform. Nici măcar o rolă de bandă 
adezivă. 

— Hocus-pocus! strigă Crowe din baie și ieși vânturând o 
pungă conţinând câteva fiole de plastic pline cu un lichid 
maroniu. Din însoritul Mexic, tărâmul produselor farmaceutice. 

— Rohypnol? întrebă Frost. 

Moore se uită la eticheta scrisă în spaniolă. 

— Gama-hidroxidbutirat. Același efect. 

Crowe vântură punga. 

— Ajunge pentru cel puţin o sută de întâlniri care să se lase 
cu viol. Pacheco trebuie să fi avut o sculă extrem de ocupată. 

Râse. 

Zgomotul ăsta îl scoase din sărite pe Moore. Se gândi la scula 
aia ocupată și la tot răul pe care-l cauzase, nu doar fizic, cât 
psihic. Toate sufletele pe care le frânsese. Işi aminti ce-i 
mărturisise Catherine: că fiecare victimă violată își împarte viaţa 
în două: înainte și după. Fiecare agresiune sexuală transformă 
lumea unei femei într-un decor sumbru și străin în care fiecare 
zâmbet, fiecare moment de bucurie este pângărit de disperare. 
Cu numai câteva săptămâni în urmă probabil că nici n-ar fi 
băgat de seamă râsul lui Crowe. În seara asta îl auzi foarte clar 
și-i recunoscu sluțenia. 

Se duse în camera de zi, unde bărbatul de culoare era 
interogat de detectivul Sleeper. 

— Îți spun că nu voiam decât să ieșim împreună, insistă 
bărbatul. 

— Voiaţi să ieșiţi cu șase sute de dolari în buzunar? 

— Îmi place să am bani la mine, replică suspectul. 


— Ce voiai să cumperi? 

— Nimic. 

— Cum l-ai cunoscut pe Pacheco? 

— Pur și simplu. 

— O, sunteţi prieteni apropiati. Ce vindea? 

„Gama-hidroxidbutirat”, se gândi Moore. Drogul folosit la 
violuri. Asta venise să cumpere. Incă o sculă ocupată. 

leşi în noapte, și se simţi brusc dezorientat din cauza 
girofarurilor. Mașina lui Rizzoli dispăruse. Se uită la locul gol și 
simţi povara a ceea ce făcuse, a ceea ce fusese constrâns să 
facă apăsându-i atât de greu pe umeri, încât rămase țintuit 
locului. Niciodată în cariera lui nu avusese de făcut o alegere 
mai dificilă și, chiar dacă în sinea lui știa că luase decizia 
corectă, tot nu avea conștiința împăcată. Încercase să găsească 
o cale de mijloc între respectul pe care i-l purta lui Rizzoli și 
ceea ce o văzuse făcând pe acoperiș. Nu era prea târziu să își 
schimbe declaraţia. Totul se petrecuse pe întuneric. Rizzoli 
crezuse că Pacheco avea o armă. Poate că fusese înșelată de 
vreun gest pe care-l făcuse tipul, de vreo mișcare de-a lui, pe 
care el nu o sesizase. Dar, oricât de mult s-ar fi străduit, tot nu 
reușea să-și amintească vreun amănunt care să justifice reacţia 
lui Rizzoli. Nu putea interpreta ceea ce văzuse decât ca pe o 
execuție cu sânge-rece. 

Când o văzu din nou, stătea aplecată peste birou, cu o pungă 
de gheață pe obraz. Era trecut de miezul nopții, și el nu avea 
chef de conversaţie. Dar, când trecu pe lângă ea, Rizzoli îi 
aruncă o privire care îl făcu să încremenească. Il întrebă: 

— Ce i-ai spus lui Marquette? 

— Ce a vrut să afle. Cum a murit Pacheco. Nu l-am minţit. 

— Nenorocitule! 

— Crezi că eu am vrut să-i spun adevărul? 

— Ai avut de ales. 

— Și tu ai avut, acolo pe acoperiș. Și ai făcut alegerea greșită. 

— lar tu nu ai făcut niciodată o alegere greșită, nu? Tu nu 
greșești niciodată. 

— Dacă greșesc, îmi asum responsabilitatea. 

— O, da! Sfântul Thomas cel grozav! 

Se apropie de biroul ei și o privi în ochi. 


— Eşti unul dintre cei mai buni polițiști cu care am lucrat 
vreodată. Dar, în noaptea asta, ai omorât un om cu sânge-rece, 
iar eu te-am văzut. 

— Nu trebuia să vezi. 

— Dar am văzut. 

— Și ce anume ai văzut acolo, Moore? O mulţime de umbre, 
multă mișcare. Linia dintre alegerea corectă și cea greșită e atât 
de subţire. Ridică două degete aproape lipite. Și trebuie să 
ținem seama de asta. Trebuie să ţinem seama când există o 
îndoială cât de mică. 

— Am încercat. 

— Nu a fost suficient. 

— N-am să mint pentru un alt poliţist. Nici măcar dacă e 
prietena mea. 

— Hai să ne amintim cine sunt băieții răi aici. Nu suntem noi. 

— Dacă începem să minţim, cum mai facem diferenţa dintre 
ei și noi? Unde se ajunge cu asta? 

Rizzoli luă punga de gheaţă de pe față și-i arătă obrazul. Avea 
un ochi închis și umflat, iar toată partea stângă semăna cu un 
balon tărcat. Felul în care arăta rana îl șocă. 

— Asta mi-a făcut Pacheco. N-a fost doar o lovitură 
prietenească, nu? Vorbești despre e; și despre no? El de ce 
parte se afla? Omorându-l pe el, am făcut un bine. Nu-i va fi 
nimănui dor de Chirurg. 

— Karl Pacheco nu era Chirurgul. N-ai omorât pe cine trebuia. 

Se holbă la el, arătând ca un tablou în flăcări de Picasso, cu 
jumătate de față deformată, cealaltă jumătate normală. 

— Am avut proba ADN-ului! El a fost... 

— Cel care a violat-o pe Nina Peyton, da, e adevărat. Nimic nu 
se potrivește însă cu Chirurgul. 

Aruncă pe birou raportul analizelor părului și ale ţesuturilor. 

— Ce e asta? 

— Analiza microscopică a părului lui Pacheco. Culoarea e 
diferită, onduleurile sunt diferite, densitatea cuticulară e alta 
decât cea a firului găsit pe marginea rănii Elenei Ortiz. Nu avem 
nicio dovadă care să aibă legătură cu „firul de bambus”. 

Rizzoli împietri, cu ochii la raportul de laborator. 

— Nu înțeleg. a 

— Pacheco a violat-o pe Nina Peyton. Asta e singurul lucru pe 
care-l putem spune despre el. 


— Sterling și Ortiz au fost și ele violate... 

— Nu avem cum să dovedim că Pacheco a fost autorul. Și 
pentru că acum e mort, nu vom ști niciodată. 

Rizzoli se uită la el, cu partea nerănită schimonosită de furie. 

— Trebuie să fi fost el. Alege la întâmplare trei femei din oraș, 
care sunt șansele ca toate trei să fi fost violate? Asta a reușit 
Chirurgul să facă. A ţintit trei din trei. Dacă nu le violează el, 
cum știe pe cine să aleagă, pe cine să măcelărească? Dacă nu e 
Pacheco, atunci e un prieten de-al lui, un partener. Un fel de 
vultur nenorocit care se hrănește cu hoiturile lăsate în urmă de 
Pacheco. Îi înapoie raportul de laborator. Poate nu l-am 
împușcat pe Chirurg. Dar tipul pe care l-am omorât era o 
scursură. Se pare ca toată lumea uită asta. Pacheco era o 
scursură. Nu primesc o medalie? 

Se ridică și-și împinse cu putere scaunul spre birou. 

— Muncă de birou. Marquette m-a transformat într-un păcălici 
de birou. Mulţumesc mult. 

O urmări în tăcere plecând fără să găsească nimic de spus, 
nimic care să poată repara ruptura dintre ei. 

Se duse la biroul lui și se așeză pe scaun. Se gândi: „Sunt un 
dinozaur rătăcit într-o lume care-i disprețuiește pe toţi cei care 
spun adevărul”. Nu se mai putea gândi la Rizzoli. Acuzaţiile 
împotriva lui Pacheco căzuseră, așa că o luau de la capăt, 
încercând să vâneze un criminal fără nume. 

Trei femei violate. Se tot ajunge la asta. Cum le găsea 
Chirurgul? Numai Nina Peyton făcuse reclamaţie la poliţie. Elena 
Ortiz și Diana Sterling nu spuseseră nimănui. Trauma lor 
rămăsese un secret cunoscut doar de violatori, victime și de 
medicii care le trataseră. Dar cele trei femei căutaseră asistență 
medicala în locuri diferite: Sterling în cabinetul unui ginecolog 
din Back Bay. Ortiz la Secţia de urgenţă a Centrului Medical 
Pilgrim. Nina Peyton la Clinica pentru Femei din Forest Hill. Nu 
exista niciun angajat comun, niciun doctor, vreo asistentă sau 
un recepţionist care să fi intrat în contact cu mai mult decât una 
dintre aceste femei. 

Chirurgul aflase că acele trei femei suferiseră și fusese atras 
de suferința lor. Cei care comit astfel de crime își aleg victimele 
dintre cei mai vulnerabili membri ai societăţii. Caută femei pe 
care să le poată controla, să le poată înjosi și care nu reprezintă 


niciun fel de ameninţare pentru ei. Și cine poate fi mai fragil 
decât o femeie care a fost violată? 

Inainte să părăsească biroul, Moore se opri pentru a privi 
peretele pe care erau prinse fotografiile lui Sterling, Ortiz și 
Peyton. Trei femei, trei violuri. 

„Și a patra.” Catherine a fost violată în Savannah. 

Clipi când în minte îi apăru brusc imaginea ei pe care nu se 
putu abţine să n-o alăture celor de pe perete. 

„Intr-un fel, totul are legătură cu ce s-a întâmplat în noaptea 
aia în Savannah. Totul are legătură cu Andrew Capra.” 


e ȘAISPREZECE e 


A fost o vreme când, în inima orașului Mexic, sângele 
omenesc curgea în valuri. Sub fundaţia metropolei moderne se 
găsesc ruinele locului numit Templo Mayor, măreaţa așezare a 
tribului aztec care domina străvechiul Tenochtitlân. Aici zeci de 
mii de victime nevinovate au fost sacrificate zeilor. 

În ziua în care am pășit pe pământul acestor temple, m-am 
amuzat teribil când am văzut că în apropiere se întrevedea o 
catedrală, unde catolicii aprind lumânări și șoptesc rugăciuni 
adresate preamilostivului Dumnezeu din ceruri. Îngenunchează 
chiar în apropierea locului unde odinioară pietrele erau 
acoperite de sânge. Am fost acolo într-o duminică, fără să știu 
că duminicile intrarea era liberă. Muzeul Templo Mayor mișuna 
de copii, ale căror voci cristaline se împrăștiau cu ecou pe 
culoare. Nu-mi plac copiii, mai ales dezordinea pe care o fac; 
dacă mă voi mai întoarce vreodată, voi ţine minte să evit să 
merg duminica la muzee. 

Dar era ultima zi pe care o petreceam în oraș, așa că a trebuit 
să ignor toate zgomotele alea. Voiam să văd săpăturile și să mă 
plimb prin cea de-a doua odaie. Odaia Ritualurilor și a 
Sacrificiilor. 

Aztecii credeau că moartea e necesară vieţii. Pentru a se 
menţine energia sacră a lumii, pentru a împiedica catastrofele și 
pentru a se asigura că soarele va continua să răsară, zeii 
trebuiau hrăniţi cu inimi omenești. Am fost în Odaia Ritualurilor 
și am văzut într-o cutie de sticlă cuțitul folosit la săvârșirea 
sacrificiilor, cuțitul care tăiase în carne vie. Avea și un nume: 
Tecpatl Ixcuahua. Cuţitul cu fruntea lată. Lama era făcută din 
cremene, iar mânerul avea forma unui bărbat îngenuncheat. 

M-am întrebat cum poate cineva să scoată inima cuiva 
înarmat doar cu un cuţit din cremene. 

Asta era întrebarea care mă măcina mai târziu în după 
amiaza aia în timp ce mă plimbam prin Alameda Central, 
încercând să ignor copiii jegoși care se târau în urma mea 
cerșind. Mai târziu, când au văzut că nu puteam fi sedus de ochii 
lor căprui și de zâmbetele, m-au lăsat în pace. Puteam în sfârșit 
să mă mișc în voie, dacă așa ceva e posibil în haoticul oraș 
numit Mexico City. Am găsit o cafenea, m-am așezat la o masă 
în aer liber și am început să sorb din cafeaua tare, fiind singurul 
client care alesese să rămână afară în căldură. Tânjeam după 


căldură; îmi oblojește pielea crăpată. Caut căldura așa cum 
reptilele caută pietrele fierbinţi. Așadar, în ziua aia înăbușitoare, 
îmi beam cafeaua și mă gândeam la pieptul omenesc, luând în 
calcul posibilităţile prin care poţi ajunge cel mai bine la comoara 
mișcătoare dinăuntru. 

Ritualul sacrificial al aztecilor îmi fusese descris ca fiind scurt 
și ușor de executat, iar asta mă intriga. Știu că e greu să 
străpungi sternul și să desfaci oasele pieptului care protejează 
inima ca un scut. Chirurgii cardiaci fac o incizie verticala sub 
centrul pieptului și desfac sternul în două cu ajutorul unui 
ferăstrău. Au asistenţi care-i ajută să deschidă cutia toracică și 
folosesc tot felul de instrumente sofisticate din oțel inoxidabil 
pentru a lărgi câmpul de lucru. 

Folosind doar un cuţit din cremene, un preot aztec ar fi putut 
întâmpina câteva dificultăţi. Ar fi trebuit să lovească sternul cu o 
daltă ca să-l poată tăia, dar s-ar fi chinuit mult. Victima ar fi 
suferit și ar fi ţipat. 

Nu, probabil că inima era scoasă folosind o altă tehnică. 

O tăietură într-o parte, între două coaste? Dar și așa sunt 
probleme. Scheletul uman este o structură rigidă, și, ca să 
reușești să desfaci două coaste suficient de mult încât să poţi 
introduce mâna, ai nevoie de forţă și de unelte speciale. Oare 
abordarea de jos în sus pare mai logică? O tăietura scurtă a 
bazinului ar desface abdomenul, așa că preotul nu ar mai trebui 
decât să taie diafragma și să se întindă după inimă. A, dar asta 
e o soluţie mult prea murdară, care ar duce la vărsarea 
intestinelor pe altar. Niciuna dintre sculpturile aztece nu 
înfățișează vreo victimă cu intestinele pe afară. 

Cărţile sunt niște lucruri minunate; îţi pot spune totul, orice, 
chiar și cum să scoţi o inimă fară prea mult efort, folosindu-te 
doar de un cuţit din cremene. Am găsit răspunsul pe care îl 
căutam într-o carte cu titlul Sacrificiul uman și tehnicile de 
război, scrisă de un profesor universitar (măi să fie, 
universităţile au devenit niște locuri foarte interesante în zilele 
noastre!), de un bărbat pe nume Sherwood Clarke, pe care mi-ar 
plăcea să-l cunosc într-o bună zi. 

Cred că am avea multe de învăţat unul de la celălalt. 

Domnul Clarke spune că, pentru a scoate inima, aztecii 
executau o toracotomie laterală. Tăietura începe între cea de-a 
doua și a treia coastă, într-o parte a sternului, continuând de-a 


lungul osului pieptului până în partea cealaltă. Osul e tăiat 
transversal, probabil cu o lovitură puternică a dălţii. Așa se face 
o gaură largă. Expuși aerului de afară, plămânii se blochează 
imediat. Victima își pierde repede cunoștința. Și, în vreme ce 
inima continuă să bată, preotul îi bagă mâna în piept și 
secționează arterele și venele. Apucă organul care încă mai 
bate, îl scoate din leagănul lui însângerat și-l ridică spre cer. 

La fel este descris actul și în Codex F/orentino, Istoria 
generală a Noii Spanii de Bernardino de Sahagan: 

Preotul care face sacrificiul poartă un toiag cu însemnul 
vulturului, Îl pune pe pieptul prizonierului unde se aflase inima, îl 
mânjește cu sânge, înfigându-l înăuntru. 

Apoi îl înalţă odată cu sângele în cinstea soarelui. 

Se spune că: „Astfel îi dă soarelui să bea”. 

Mai pe urmă, vânătorul adună sângele prizonierului său într-o 
cupă verde învelită în pene. 

__ Preoţii care săvârșesc sacrificiul îl toarnă acolo în locul lui. 
lnăuntru e cufundat și băţul cioplit, la rândul lui învelit în pene, 
Apoi vânătorul pornește să hrănească demonii. 

e 

Hrană pentru demoni. 

Cât de puternice sunt semnificațiile sângelui. 

La asta mă gândesc când văd un firicel de sânge absorbit într- 
o pipetă subţire cât un ac. Peste tot în jurul meu sunt rafturi 
pline de eprubete, iar aerul zumzăie din cauza atâtor mașinării. 
Străbunii considerau sângele o substanţă sacră care avea 
menirea de a menţine viaţa, de a hrăni monștri, iar eu, chiar 
dacă nu-l văd decât ca pe un lichid biologic, ca pe o îngrămădire 
de celule în interiorul plasmei, le împărtășesc fascinația. Cu el 
lucrez toată ziua. 

Corpul omenesc cu o greutate medie de șaptezeci de 
kilograme conţine doar cinci litri de sânge. Din această 
cantitate, 45 % sunt celule, iar restul e plasmă, o supă alcătuită 
în proporție de 95 % din apă, la care se adaugă electroliți și 
nutrienți. Se spune că, dacă îl reducem doar la compoziția 
chimică, îl sărăcim de natura lui divină, dar eu nu sunt de acord 
cu asta. Mi se pare că, uitându-ne doar la compoziţia lui 
chimică, îi putem recunoaște proprietăţile miraculoase. 


Aparatul scoate un sunet care anunţă că rezultatul analizei e 
gata, iar imprimanta îl pune pe hârtie. Rup foaia și mă uit la 
rezultate. 

Dintr-o singură privire, aflu o mulţime de lucruri despre 
doamna Susan Carmichael, pe care nu am întâlnit-o niciodată. 
Nivelul hematocritelor e mic - doar 28, ar trebui să fie 40. E 
anemică, pentru că îi lipsește cantitatea normală de globule 
roșii, celulele responsabile cu transportul oxigenului. În interiorul 
acestor celule în formă de disc se află proteina numită 
hemoglobina, care ne înroșește sângele, ne pigmentează 
unghiile și aduce roșeața în obrajii unei fete. Unghiile doamnei 
Carmichael sunt galbene, iar sub pleoape, conjunctiva va fi 
rozalie. Pentru că este anemică, inima ei trebuie să se 
grăbească să pompeze prin artere sânge diluat, așa că, la 
fiecare avânt pe scări, va trebui să se oprească să-și tragă 
sufletul, să-și mai liniștească bătăile inimii. Mi-o și închipui 
gârbovindu-se, ducându-și mâna la gât, gâfâind din greu. 
Oricine ar trece pe lângă ea și-ar da seama că nu se simte bine. 

Eu îmi dau seama doar dacă mă uit la foaia asta de hârtie. 

Și asta nu e tot. În cerul gurii are pete roșietice - peteșia - 
unde sângele a spart vasele capilare și a pătruns prin 
membrana mucoasei. Poate că nici nu și-a dat seama de aceste 
mici sângerări. Poate le-a observat în alte locuri ale corpului, 
sub unghii sau pe piele. Poate descoperă tot felul de vânătăi pe 
care nu-și amintește de unde le are, pete albastre pe braţe sau 
pe coapse, ceea ce o sperie, dar se străduiește să-și aducă 
aminte unde ar fi putut să se rănească. S-a lovit de portiera 
mașinii? Copilul s-a agăţat cu putere de piciorul ei? Caută 
motive exterioare, când, de fapt, cauza sălășluiește chiar în 
vasele ei de sânge. 

Numărul trombocitelor este de douăzeci de mii; ar trebui să 
fie de zece ori mai mare. Fără trombocite, celulele alea mici 
care ajută la închegarea sângelui, cea mai ușoară lovitură poate 
lăsa vânătăi. 

Și mai sunt multe lucruri pe care le putem afla de pe foaia 
asta subțire. 

Mă uit la numărul globulelor albe și înțeleg care e explicaţia 
pentru durerile ei. Aparatul a detectat prezenţa mieloblastelor, 
globule albe primitive care nu au ce căuta în sânge. Susan 
Carmichael are leucemie acută mieloblastică. 


Îmi imaginez cum va fi viaţa ei de-acum încolo. O văd trăind 
dependentă de un tratament zilnic, cu ochii închiși de durere 
când acul seringii cu măduvă osoasă îi pătrunde în șold. 

Văd cum îi cade câte o mână de păr odată, până când, în cele 
din urmă, se predă în fața inevitabilului și a aparatului de ras. 

Mi-o închipui dimineţile ghemuită pe toaletă și în multe zile 
care i se vor părea lungi de la atâta uitat în tavan, întreaga ei 
lume rezumându-se la cei patru pereți ai camerei. 

Sângele dă viaţa, el este lichidul magic care ne menţine vii. 
Dar sângele lui Susan Carmichael s-a întors împotriva ei; curge 
prin venele ei precum o otravă. 

Toate aceste detalii intime le-am aflat fără să o cunosc. 

Imediat trimit rezultatele prin fax doctorului ei, pun raportul 
de laborator într-o cutie pentru a fi trimis mai târziu și mă ocup 
de următoarea mostră. Un alt pacient, o altă eprubetă de sânge. 

Încă de la începutul omenirii se cunoștea o legătură dintre 
sânge și viaţă. Străbunii nu știau că sângele e făcut din măduvă 
sau că mare parte din el e numai apă, dar știau să-i aprecieze 
forța în ritualuri și sacrificări. Aztecii foloseau unelte de găurit 
osul și ţepi de agavă pentru a străpunge propria piele și a 
extrage sânge. Își găureau buzele, sau limba, sau carnea de pe 
piept, iar sângele obţinut astfel era ofranda lor personală pentru 
zei. Astăzi, astfel de acte de automutilare ar fi considerate 
anormale și grotești, semne ale nebuniei. 

Mă întreb ce ar crede aztecii despre noi. 

lată-mă acum, stând în biroul meu sterilizat, îmbrăcat în alb, 
cu mâinile protejate de mănuși, ca să le feresc de stropii căzuţi 
accidental. Cât de mult ne-am înstrăinat de natura noastră 
iniţială! Doar simpla vedere a sângelui îi poate face pe unii să 
leșine, iar oamenii se grăbesc să ascundă astfel de grozăvii de 
ochii publici, spălând trotuarele unde s-a vărsat sânge sau 
acoperind ochii copiilor când la televizor sunt transmise acte de 
violenţă. Oamenii au pierdut contactul cu adevărata lor natură. 

Cu toate astea, nu toţi am făcut-o. 

Pășim alături de ceilalţi, părând normali din toate punctele de 
vedere: poate că suntem mai normali decât toți tocmai pentru 
că nu am permis să fim învăluiţi și mumificaţi de bandajele 
sterile ale civilizaţiei. Nu ne ferim privirea când vedem sângele 
pentru că îi recunoaștem frumusețea sclipitoare; îi simţim 
chemarea primitivă. 


Oricine trece pe lângă un accident rutier și nu se poate abţine 
să nu se uite la sângele împrăștiat pe asfalt mă înţelege. Dincolo 
de repulsie, există o forță mai puternică. Atracția. 

Toţi vrem să ne uităm. Dar nu toți recunoaștem acest lucru. 

Mă simt singur în mijlocul atâtor anesteziaţi. După-amiezile, 
colind orașul și respir aerul ăsta atât de gros, încât aproape că îl 
văd. Îmi încălzește plămânii precum un sirop călduț. Mă uit la 
fețele oamenilor de pe stradă și mă întreb care dintre ei mi-ar 
putea fi cel mai bun frate de sânge, așa cum mi-ai fost tu 
odinioară. Oare mai există cineva care nu a pierdut contactul cu 
puterea străveche care curge prin noi? Mă întreb, dacă ne-am 
întâlni, oare ne-am recunoaște unul pe celălalt? Mă tem că nu, 
pentru că ne-am ascuns atât de bine sub mantia asta pe care o 
numim normalitate. 

Așa că merg de unul singur. Şi mă gândesc la tine, singurul 
om care m-a înțeles vreodată. 


e ȘSAPTESPREZECE e 


În calitate de doctor, Catherine privise de atâtea ori 
spectacolul morții, încât se obișnuise cu el. Se uitase în ochii 
pacienţilor și văzuse viaţa prelingându-se din ei, lăsându-i goi și 
sticloși. Văzuse pielea devenind cenușie, sufletul părăsind 
trupul, scurgându-se precum sângele. Medicina e strâns legată 
atât de moarte, cât și de viaţă, iar Catherine făcuse de mult 
cunoștință cu moartea prin intermediul rămășițelor reci ale 
pacienţilor. Nu se temea de cadavre. 

Cu toate astea, când Moore coti spre Albany Street și se 
apropiară de clădirea Institutului de Medicină Legală, își simţi 
palmele transpirându-i. 

Parcă în spatele clădirii, lângă o dubă pe care scria: „Statul 
Massachusetts, Institutul de Medicină Legală”. Se temea să iasă 
din mașină, și cobori abia atunci când el veni să-i deschidă 
portiera. O întrebă: 

— Eşti pregătită să faci asta? 

— Nu ţin neapărat, recunoscu ea. Dar hai să terminăm odată! 

Deși mai văzuse zeci de autopsii, se simţi agresată de mirosul 
sângelui și al intestinelor sfâșiate care o izbi de îndată ce intrară 
în laborator. Pentru prima oară în cariera ei de medic, se gândi 
că o să i se facă rău când va vedea cadavrul. 

Un bărbat în vârstă, purtând o pereche de ochelari din plastic, 
se întoarse și se uită la ei. Îl recunoscu pe medicul legist Ashford 
Tierney, pe care-l întâlnise în urmă cu șase luni la o conferință 
de patologie legală. Pe masa de autopsii a doctorului Tierney 
sfârșeau cel mai adesea subiecţii pe care chirurgii nu reușeau să 
îi salveze. Nu mai vorbise cu el de o lună, când discutaseră 
despre circumstanţele nefericite ale morții unui copil din cauza 
unei rupturi de splină. 

Zâmbetul blajin al bărbatului contrasta izbitor cu mănușile de 
plastic pline de sânge pe care le purta. 

— Doctore Cordell, mă bucur să vă reîntâlnesc. Se opri brusc 
când își dădu seama că făcuse o gafă. Deși aș fi vrut să se 
întâmple în circumstanţe mai plăcute. 

— Ai început deja să tai, remarcă dezamăgit Moore. 

— Locotenentul Marquette vrea rezultatele cât mai repede, se 
scuză Tierney. Mass-media sare numaidecât de fiecare dată 
când se lasă cu împușcături. 

— Dar am sunat mai devreme ca să programez întâlnirea. 


— Doctorul Cordell a mai văzut și altă dată cum se face o 
autopsie. Pentru ea nu e nimic nou. Lasă-mă să termin cu 
extirparea asta și am să-i permit imediat să se uite la fața lui. 

Tierney se concentră din nou asupra abdomenului. Folosindu- 
se de bisturiu, termină de desfăcut intestinul subțire, scoase 
colacii de intestine și îi puse într-un lighean de oţel. Apoi se 
dădu la o parte de lângă masă și-i făcu semn lui Moore. 

— Dă-i drumul! 

Moore atinse brațul lui Catherine, iar ea se apropie în silă de 
cadavru. La început se uită la incizie. Pentru ea, abdomenul 
deschis era un teritoriu familiar, iar organele, niște puncte de 
reper impersonale, bucăţi de țesut care puteau fi ale oricui. 
Organele nu conţin niciun fel de semnificații emoţionale, nu 
poartă niciun fel de însemne personale. Le putea studia cu 
răceală, cu ochi de profesionist, și exact asta făcu. Observă că 
stomacul, pancreasul și ficatul erau încă la locul lor, așteptând 
să fie extirpate toate odată. Incizia în formă de Y, de la gât spre 
pântece, lăsa la vedere atât pieptul, cât și cavitatea 
abdominală. Inima și plămânii fuseseră deja scoși, lăsând 
toracele gol ca un castron. În peretele pieptului se vedeau două 
răni provocate de gloanțe, una chiar deasupra sfârcului stâng, 
cealaltă câteva coaste mai jos. Ambele gloanțe pătrunseseră în 
torace, găurind inima, respectiv plămânul. În partea stângă, sus, 
era o a treia rană, ţintind direct spre locul unde se aflase splina. 
O altă rană mortală. Cine trăsese asupra lui Karl Pacheco 
intenţionase clar să-l omoare. 

— Catherine, o atenţionă Moore. 

Abia atunci își dădu seama că nu mai scosese niciun sunet de 
minute bune. 

Trase adânc aer în piept, inhalând mirosul de sânge și de 
cadavru. Până acum cunoștea foarte bine anatomia lui Karl 
Pacheco; venise vremea să se uite la faţa lui. 

Îi văzu părul negru, faţa îngustă și nasul ascuţit ca o lamă. 
Mușchii fălcilor erau moleșiţi, iar gura deschisă. Avea dinţii 
drepţi. În cele din urmă, se concentră și asupra ochilor. Moore 
nu îi spusese mai nimic despre el, decât numele și că fusese 
împușcat de poliție pentru că se opusese arestării. „Tu ești 
Chirurgul?” _ 

Ochii, corneele înceţoșate de moarte nu îi spuneau nimic. li 
analiză faţa, încercând să sesizeze cea mai mică urmă de 


răutate, dar nu simţi nimic. Învelișul ăsta neînsufleţit era gol, 
lipsit de orice semn care să indice prezenţa celui care până nu 
demult trăise în el. 

În cele din urmă, rosti: 

— Nu-l cunosc pe omul ăsta. 

Și părăsi încăperea. _ 

Când Moore ieși din clădire, ea îl aștepta lângă mașina lui. Işi 
simţea plămânii contaminaţi de duhoarea din sala de autopsii și, 
încercând să-i curețe, inspira cu lăcomie aerul fierbinte. Deși 
transpira, aerul rece care venea spre instalaţia de aer 
condiționat a clădirii îi pătrunsese până în măduva oaselor. 

— Cine era Karl Pacheco? îl întrebă. 

Detectivul privi în direcţia în care se afla Centrul Medical 
Pilgrim, ascultând sunetul din ce în ce mai tare al sirenelor 
ambulanţelor. 

— Un violator, îi răspunse. Un bărbat care agresa femeile. 

— El era Chirurgul? 

Moore oftă. 

— Se pare că nu. 

— Dar tu ai crezut că ar fi putut fi. 

— Probele ADN fac legătura dintre el și Nina Peyton, pe care a 
violat-o în urmă cu două luni. Dar nu avem nicio dovadă care să- 
| apropie de Elena Ortiz sau de Diana Sterling. Nimic care să 
indice prezenţa în vieţile lor. 

— Sau în a mea. 

— Eşti sigură că nu l-ai mai văzut niciodată? 

— Sunt sigură doar că nu mi-l amintesc. 

Pentru că soarele transformase automobilul într-un cuptor, 
deschiseseră  portierele, așteptând să se mai răcorească 
înăuntru. ÎI privi pe Moore peste acoperișul mașinii și văzu cât 
era de obosit. Avea cămașa pătată de sudoare. Era sâmbătă 
după-amiază, iar el conducea un martor la morgă. In multe 
privinţe, doctorii și polițiștii au vieţi asemănătoare. Muncesc 
mult, și nu se știe niciodată când e sfârșitul programului. Văd 
cele mai negre și mai dureroase aspecte ale vieţii. Sunt martori 
la tot felul de scene de coșmar, dar învaţă să trăiască și cu 
aceste imagini. 

„Oare ce imagini poartă el în suflet? se întrebă ea în timp ce o 
conducea acasă. Câte fețe de victime, câte imagini oribile o fi 
văzut?” Ea nu era decât un element dintr-un caz, dar se întreba 


câte alte femei, vii sau moarte, nu s-or fi luptat pentru a-i atrage 
atenția. 

Parcă în faţa clădirii ei și opri motorul. Catherine se uită în sus 
spre fereastra apartamentului unde locuia; nu voia să iasă din 
mașină. Nu voia să-l părăsească. Petrecuseră atât de mult timp 
împreună în ultimele zile, încât ajunsese să se bazeze pe forța și 
bunătatea lui. Dacă s-ar fi întâlnit în niște circumstanţe mai 
fericite, i-ar fi atras atenţia doar prin fizicul lui. Însă n-o mai 
interesa cât era de atractiv sau de inteligent, ci mai degrabă 
dacă era un om cu suflet. Era un bărbat în care putea avea 
încredere. 

Se gândi bine la cuvintele pe care avea să le rostească, și la 
urmările lor. Se gândi însă că nu-i mai păsa deloc de consecinţe. 

ÎI întrebă blând: 

— Vrei să intri să bem ceva? 

El nu-i răspunse imediat, iar asta o făcu să roșească pentru că 
tăcerea lui era greu de suportat. Moore se lupta să ia o decizie; 
și el, la rândul lui, înţelegea ce se petrecea între ei, dar nu știa 
ce să facă. 

În cele din urmă, o privi și-i spuse: 

— Da, mi-ar plăcea să vin. 

Amândoi erau conștienți că nu se gândeau doar la un pahar 
de băutură. 

Merseră până la ușa holului, și el o luă pe după umeri. Era mai 
mult decât un gest protector, mai mult decât o mână așezată 
întâmplător pe umărul ei, și căldura atingerii lui și propria 
reacţie o făcură să se intimideze. Își găsi în cele din urmă cheile. 
Nerăbdarea o făcea înceată și neîndemânatică. Sus, descuie ușa 
cu mâinile tremurânde, și fură întâmpinați de răcoarea plăcută a 
apartamentului. El se opri doar atât cât să închidă ușa și să 
pună siguranţele. 

lar apoi o luă în braţe. 

Trecuse atât de mult timp de când nu se mai lăsase 
îmbrăţișată. Până de curând, numai gândul că un bărbat ar fi 
putut să-și pună mâinile pe ea o îngrozea. Dar îmbrăţișarea lui 
Moore nu o speria deloc. Îi răspunse la sărutări cu o dorinţă care 
îi uimi pe amândoi. Fusese atât de mult timp lipsită de iubire, 
încât uitase ce înseamnă pasiunea. Abia acum, pe măsură ce 
fiecare părticică a trupului ei se trezea la viaţă, își amintea cum 
e să dorești. Buzele ei le căutau pe ale lui cu nerăbdarea unei 


femei înfometate. Ea fu cea care îl trase pe hol spre dormitor, 
fără să se oprească din sărutat. Tot ea îi desfăcu nasturii 
cămășii și-i slăbi cureaua. Moore intuise că nu putea fi el cel 
care face primul pas, pentru că asta ar fi speriat-o. Așa că, la 
început, trebuia să conducă ea lucrurile. Dar nu avu cum să 
ascundă cât de excitat era când ea îi desfăcu fermoarul și-i lăsă 
pantalonii să cadă. 

Bărbatul îi atinse nasturii bluzei, dar se opri, căutându-i 
privirea. Modul în care se uită la el, felul în care respiră îi 
spulberă orice îndoială, dându-i de înțeles că exact asta își 
dorea și ea. Îi desfăcu bluza ușor, dezvelindu-i umerii. Sutienul 
alunecă pe podea. l-l scosese cât mai ușor cu putinţă, nevrând 
să o facă să se simtă lipsită de apărare, ci eliberată. O eliberare. 
Catherine închise ochii și gemu de plăcere când el se aplecă și-i 
sărută un sân. Nimic agresiv, doar un gest de venerație. 

Astfel, prima oară după doi ani, Catherine îi permise unui 
bărbat să facă dragoste cu ea. Se întinse lângă Moore în pat, 
fără să se gândească nicio clipă la Andrew Capra. Nu era deloc 
speriată, nu mai exista nicio amintire care să o înspăimânte; 
scăpară de ultimele haine, și simţi greutatea lui cufundând-o în 
saltea. Ce îi făcuse celălalt bărbat fusese un act brutal, care nu 
avea nicio legătură cu aceste momente, cu trupul ei de-acum. 
Violenţa nu e sex, iar sexul nu e dragoste. Când Moore o 
penetră, ţinându-i faţa în mâinile lui, nedezlipindu-și privirea de 
a ei, simţi doar dragoste. Uitase câtă plăcere poate oferi un 
bărbat și savură acele clipe, bucurându-se ca și cum ar fi fost 
pentru prima oară. 

Când se trezi în braţele lui, era deja întuneric. Îl simţi 
mișcându-se și-l auzi întrebând: 

— Cât e ceasul? 

— Opt și un sfert. 

— Cât? 

Râse uimit și se întoarse cu faţa-n sus. 

— Nu-mi vine să cred că am dormit toată după-amiaza. Cred 
că m-a dat gata oboseala. 

— N-ai prea dormit până acum. 

— Cine are nevoie de somn? 

— Ai vorbit ca un doctor. 

— Avem deja ceva în comun, îi zise desenându-i linia trupului. 
Amândoi am fost lipsiţi prea mult timp de... 


Tăcură câteva clipe. Apoi el o întrebă încet: 

— Cum a fost? 

— Mă întrebi cât de bun ești? 

— Nu. Am vrut să spun cum te-ai simţit tu? Când te-am atins. 

Îi surâse. 

— M-am simţit bine. 

— N-am făcut nimic greșit? Nu te-am speriat? 

— M-ai făcut să mă simt în siguranţă. De asta am nevoie, mai 
mult decât orice. Să mă simt în siguranță. Cred că tu ești 
singurul bărbat care a putut să înţeleagă asta. Singurul bărbat 
în care pot avea încredere. 

— Merită să ai încredere în unii bărbați. 

— Da, dar în cine? Niciodată n-am știut asta. 

— Nu vei ști decât atunci când vei da de greu. În acele 
momente, el va fi alături de tine. 

— Atunci cred că nu l-am întâlnit niciodată. Le-am auzit pe 
unele femei spunând că, de îndată ce-i mărturisești unui bărbat 
ce ţi s-a întâmplat, de îndată ce pronunți cuvântul viol, el face 
pasul înapoi. Bărbaţii preferă să taci decât să le spui adevărul. 
Dar tăcerea se extinde până când nu mai poţi vorbi deloc. Viaţa 
însăși devine un subiect tabu. 

— Nimeni nu poate trăi așa. 

— Doar așa pot suporta ceilalţi să stea în preajma noastră. 
Doar dacă păstrăm tăcerea. Dar, chiar și când nu vorbesc 
despre asta, problema rămâne. 

O sărută, iar gestul ăsta fu mai intim decât oricare alt act de 
iubire, tocmai pentru că venise imediat după o mărturisire. 

— Rămâi cu mine în noaptea asta? îi șopti. 

Respirația lui îi încălzea părul. 

— Dacă mă lași să te invit la cină. 

— O! Am uitat complet de mâncare. 

— Asta e diferenţa dintre bărbaţi și femei. Un bărbat nu uită 
niciodată să mănânce. 

Catherine îi zâmbi și se ridică. 

— Atunci tu pregătești băuturile, iar eu am să te hrănesc. 

Moore turnă două pahare de martini, pe care le băură în timp 
ce ea pregăti salata și puse două bucăţi de friptură pe grătarul 
cuptorului. „Mâncare pentru bărbaţi”, se gândi amuzată. Carne 
roșie pentru noul bărbat din viaţa ei. Gătitul era o plăcere, mai 
ales că Moore îi zâmbi când îi dădu sarea și piperul; se simţea 


ameţită de la gin. Nici nu-și amintea de când mâncarea nu i se 
mai păruse așa de bună. Se simţea ca și cum ar fi ieșit dintr-o 
sticlă închisă, lăsându-se invadată parcă pentru prima oară de 
gusturi și de mirosuri. 

Mâncară în bucătărie și băură vin. Brusc, bucătăria ei cu 
faianţă albă, cu dulapuri albe i se păru plină de culoare. Vinul 
rubiniu, salata verde răcoroasă, șerveţelele cu pătrate albastre. 
Și Moore în faţa ei. La început, îl crezuse lipsit de culoare, ca 
orice alt bărbat fără chip care-i ieșise în cale pe străzile orașului, 
asemenea unor linii trasate pe o pânză plană. Abia acum îl 
vedea cu adevărat, abia acum îi observa pielea rumenă, ridurile 
de expresie din jurul ochilor. Toate imperfecţiunile fermecătoare 
ale unei feţe care a trecut prin multe. 

„Avem toată noaptea la dispoziţie”, se gândi, anticipând 
zâmbitoare ce urma să se întâmple. Se ridică și-i întinse mâna. 

e 

Doctorul Zucker opri caseta cu ședința doctorului Polochek și 
se întoarse spre Moore și Marquette. 

— Ar putea fi o amintire falsă. Cordell a invocat o a doua voce 
care nu există. Vedeți, asta e problema cu hipnoza. Memoria e o 
entitate fluidă. Poate fi alterată sau rescrisă pentru a se potrivi 
așteptărilor noastre. A mers la ședința asta, fiind sigură că 
Andrew Capra a avut un partener. Și, zbang, amintirea iese la 
suprafață! O a doua voce. Un al doilea bărbat în casă. 

Zucker clătină din cap. 

— Nu e credibilă. 

— Nu doar amintirile ei susţin ipoteza existenţei unui alt 
suspect, îl contrazise Moore. Necunoscutul nostru i-a trimis fire 
de păr care nu i-ar fi putut fi tăiate decât în Savannah. 

— Ea susține că părul i-a fost tăiat în Savannah, accentuă 
Marquette. 

— Nici tu n-o crezi? 

— Locotenentul are dreptate, întrerupse Zucker. Avem de-a 
face cu o femeie extrem de labilă din punct de vedere 
emoțional. Chiar dacă au trecut doi ani de la atac, e posibil să 
nu-și fi revenit complet. 

— Este chirurg. 

— Da, și se descurcă bine la locul de muncă. Dar suferă. Ştii 
asta. Agresiunea a marcat-o. 


Moore căzu pe gânduri, amintindu-și de prima zi în care o 
întâlnise pe Catherine. Gesturile ei i se păruseră atât de precise, 
atât de bine controlate. Nu semăna deloc cu fata voioasă care 
ieșise la suprafaţă în timpul ședinței de hipnoză, cu copila care 
stătea la soare pe puntea bunicilor ei. Noaptea trecută, 
Catherine cea veselă renăscuse în braţele lui. Nu dispăruse nicio 
clipă, ci doar fusese prinsă sub o coajă subţire, așteptând să fie 
eliberată. 

— Și atunci ce facem cu informaţia obţinută în urma ședinței 
de hipnoză? întrebă Marquette. 

Zucker răspunse: 

— Eu nu spun că ea nu crede în asta, că nu și-o amintește 
clar. Dar e ca și cum i-ai spune unui copil că a existat un elefant 
în curtea din spate. După o vreme, ajunge să fie convins de 
asta, și va începe să-ţi descrie trompa și firele de paie pe care le 
avea pe spate. Ba chiar și colţul rupt. Amintirea capătă contur. 
Chiar și atunci când ea nu a existat în realitate. 

— Nu putem să o ignorăm, spuse Moore. Poate nu aveţi 
încredere în ea, dar Cordell se află în centrul interesului 
necunoscutului nostru. Ce a început Capra - hărţuirile, crimele - 
nu a luat sfârșit încă. Toate astea au urmat-o până aici. 

— Un imitator? întrebă Marquette. 

— Sau un partener, adăugă Moore. Au mai existat cazuri. 

Zucker încuviinţă. 

— Colaborarea între criminali nu e un lucru deloc neobișnuit. 
Noi ne imaginăm criminalii în serie ca pe niște lupi singuratici, 
dar aproape un sfert dintre crimele acestea sunt săvârșite 
alături de un partener. Henry Lee Lucas a avut unul. La fel și 
Kenneth Bianchi. Le e mai ușor așa. Răpirile și controlul 
victimelor sunt mai simplu de pus în faptă. Merg împreună la 
vânătoare, ca să-și asigure reușita. 

— Lupii vânează împreună, replică Moore. Poate așa făcea și 
Capra. Marquette luă telecomanda aparatului video, derulă 
caseta și apoi îl porni. Pe ecran, Catherine stătea cu ochii închiși 
și cu braţele moi. 

— Cine rostește vorbele astea, Catherine? o întrebă PolocheKk. 
Cine zice: „E rândul meu, Capra”? 

— Nu Știu. Nu-i recunosc vocea. 

Marquette îngheță imaginea cu faţa lui Catherine. Se uită la 
Moore. 


— Au trecut mai bine de doi ani de gând a fost atacată în 
Savannah. Dacă el era partenerul lui Capra, de ce a așteptat 
atât până să vină după ea? De ce se întâmplă abia acum? 

Moore dădu din cap. 

— Și eu m-am întrebat același lucru, și cred că am aflat 
răspunsul. Deschise dosarul pe care-l adusese special pentru 
întâlnire și luă un articol tăiat din Boston Globe. 

— Asta a apărut cu șaptesprezece zile înainte de uciderea 
Elenei Ortiz. E un articol despre femeile chirurg din Boston. O 
treime din el e consacrat lui Cordell. Succesului ei. Realizărilor 
ei. În plus, există și o fotografie color cu ea. 

Îi înmână hârtia lui Zucker. 

— Începe să devină interesant, mărturisi Zucker. Tu ce vezi 
când te uiţi la fotografia asta, detective Moore? 

— O femeie atractivă. 

— Și în afară de asta? Ce-ţi transmit atitudinea, expresia ei? 

— Siguranţă de sine. Făcu o pauză. Răceală. 

— Și eu tot asta vad. O femeie stăpână pe situaţie. O femeie 
imposibil de atins. Asta îmi inspiră braţele încrucișate, bărbia 
înălțată. Mult deasupra multor muritori de rând. 

— Ce vrei să spui cu asta? îl întrerupse Marquette. 

— Gândește-te la femeile care îl incită pe necunoscutul 
nostru! Cele rănite, pângărite prin viol. Femei care, simbolic 
vorbind, au fost distruse. Și iat-o aici pe Catherine Cordell, 
femeia care l-a omorât pe partenerul lui, Andrew Capra. Nu pare 
deloc rănită. Ba dimpotrivă, în fotografia asta arată ca o 
învingătoare. Cum crezi că s-a simţit când a văzut asta? 

Zucker se uită la Moore. 

— Supărat. 

— Nu doar supărat, detective. Trebuie să fi simţit o furie de-a 
dreptul incontrolabilă. După ce ea a plecat din Savannah, a 
urmat-o până în Boston, dar nu a avut cum să ajungă la ea, 
pentru că doamna doctor a avut grijă să se protejeze. Așa că își 
petrece timpul ucigând alte victime. Probabil că și-o închipuia pe 
Cordell traumatizată. O creatură subumană care abia aștepta 
să-i cadă pradă. Apoi, într-o zi, deschide ziarul și vede nu o 
victimă, ci o cățea învingătoare. 

Zucker îi înapoie articolul lui Moore. 

— Tipul nostru încearcă să o doboare din nou. Și tocmai de 
asta o terorizează. 


— Și care ar fi scopul lui? vru să afle Marquette. 

— Să o aducă la un nivel care să fie din nou accesibil pentru 
el. Întotdeauna atacă femei care se comportă ca niște victime. 
Femei care sunt atât de rănite și de umilite încât nu-l mai pot 
ameninţa în niciun fel. Și dacă, într-adevăr, Andrew Capra i-a 
fost partener, atunci mai are încă un motiv. Trebuie să se 
răzbune pe ea pentru că l-a distrus. 

Marquette grăi: 

— Și atunci până unde mergem cu teoria asta legată de 
partenerul secret? 

— Dacă Andrew Capra a avut un partener, interveni Moore, 
atunci trebuie să ne întoarcem la ce s-a întâmplat în Savannah. 
Aici nu am găsit nicio dovadă. Până acum am interogat aproape 
o mie de persoane, și nu am dat peste niciun posibil suspect. 
Cred că trebuie să stăm de vorbă cu oricine ar fi putut avea vreo 
legătură cu Andrew Capra. Să vedem dacă vreunul dintre 
numele alea nu apare cumva și aici în Boston. Frost vorbește 
deja la telefon cu detectivul Singer, șeful Poliţiei din Savannah. 
O să se ducă acolo să verifice dovezile. 

— De ce Frost? 

— De ce nu? 

Marquette se uită la Zucker. 

— Oare nu ne luptăm cu morile de vânt? 

— Uneori și morile de vânt pot fi oprite. 

Marquette aprobă. 

— Bine. Să mergem atunci la Savannah. 

Moore se ridică să plece, dar se opri când îl auzi pe Marquette 
zicând: 

— Poţi să mai rămâi un minut? Trebuie să vorbesc cu tine. 

Așteptară până când Zucker părăsi biroul, apoi Marquette 
închise ușa și-i spuse: 

— Nu vreau să se ducă detectivul Frost. 

— Pot să știu de ce? 

— Pentru că vreau să te duci tu la Savannah. 

— Frost e gata de plecare. S-a pregătit pentru asta. 

— Asta n-are nicio legătură cu Frost. E vorba despre tine. 
Trebuie să te distanţezi puţin de cazul ăsta. 

Moore amuţi, înțelegând prea bine ce voia să spună. 

— Ai petrecut cam mult timp alături de Catherine Cordell, 
continuă Marquette. 


— Ea e cheia rezolvării investigaţiei. 

— Ai petrecut prea multe seri în compania ei. Marți la miezul 
nopții erai la ea. 

„Rizzoli. Rizzoli știa asta.” 

— lar sâmbătă ai rămas la ea toată noaptea. Ce anume se 
petrece? 

Moore nu răspunse nimic. Ce putea să mai spună: 

„Da, am depășit măsura. Dar nu m-am putut abţine.” 

Marquette se așeză, părând profund dezamăgit. 

— Nu pot să cred că vorbesc cu tine despre asta. Dintre toți 
oamenii din lume, tocmai cu tine. Oftă. E timpul să te retragi. O 
să se ocupe altcineva de ea. 

— Dar ea are încredere în mine. 

— Doar asta e tot ce vă leagă, increderea? Eu am auzit că e 
mult mai mult de-atât. Nu e nevoie să-ţi spun că nu procedezi 
corect. Amândoi am văzut asta întâmplându-se și altor polițiști. 
Nu merge niciodată. Nu va merge nici de data asta. Acum are 
nevoie de tine, iar tu se întâmplă să fii la îndemână. O să aveţi o 
relație pasională vreo câteva săptămâni, o lună. Apoi, într-o 
bună zi, o să vă treziţi amândoi, și, gata, s-a terminat. Numai că 
unul din voi o să fie rănit. Și amândurora o să vă pară rău că s-a 
ajuns aici. 

Marquette se opri, așteptând un răspuns. Dar Moore nu avea 
nimic de zis. 

— Dincolo de latura personală, legătura voastră o să complice 
investigația. Și e al dracului de stânjenitor pentru tot 
departamentul, îi făcu semn spre ușă. Du-te la Savannah. Și stai 
dracului departe de Cordell! 

— Trebuie să-i explic... 

— Nici măcar să n-o suni. O să avem grijă să primească 
mesajul. O să-l trimit pe Crowe în locul tău. 

— Nu pe Crowe, se răsti Moore. 

— Atunci pe cine? 

— Frost, oftă Moore. Lasă-l pe Frost. 

— Bine, Frost. Acum fugi să prinzi avionul. O plecare din oraș 
e exact ce-ţi trebuie pentru a te linişti. Probabil că acum ești 
supărat pe mine. Dar știi că nu-ţi cer decât să faci ce trebuie. 

Moore știa și suferea când i se atrăgea atenţia în privința 
comportamentului său. Era ca și cum s-ar fi uitat într-o oglindă 
și l-ar fi văzut pe Sfântul Thomas cel Decăzut, adus la pierzanie 


de propriile dorinţe. lar adevărul îl înfuria, pentru că nu putea 
face nimic. Nu putea să nege. Reuși să-și păstreze calmul până 
părăsi biroul lui Marquette, dar, când o văzu pe Rizzoli, nu se 
mai putu controla. 

— Felicitări, îi strigă. Ai reușit să te răzbuni. Te simţi bine să 
mă vezi învins, nu? 

— Am reușit? 

— Tu i-ai spus lui Marquette. 

— Mda, ei bine, dacă i-am spus eu, atunci nu am fost prima 
care și-a trădat partenerul. 

Voise să-i plătească o poliţă și-i ieșise din plin. Fără să mai 
adauge ceva, Moore se întoarse și plecă. 

leşi din clădire și se opri, lăsându-se învăluit de briză, 
dezamăgit că nu avea s-o mai vadă pe Catherine în seara 
aceea. Cu toate astea, Marquette avea dreptate; așa trebuia să 
procedeze. Așa ar fi trebuit să facă de la bun început, să se 
distanțeze cu grijă unul de celălalt, să ignore orice dorință. Dar 
ea fusese vulnerabilă, iar el, destul de prostește, fusese atras de 
asta. După atâţia ani în care mersese întotdeauna pe calea cea 
dreaptă, se trezise pe un teritoriu complet străin, într-o zonă 
guvernată nu de logică, ci de pasiune. Nu se simţea deloc bine 
în lumea asta nouă. Și habar nu avea cum ar fi putut ieși din ea. 

e 

Catherine stătea în mașină, făcându-și curaj să intre în One 
Schroeder Plaza. Toată după-amiaza, în timpul programărilor de 
la clinică, al consultaţiilor sau al discuţiilor colegiale, se chinuise 
să spună glumele obișnuite, sa depășească problemele mărunte 
care se iveau în mod normal în munca ei de toate zilele. Dar 
zâmbetele-i erau false, sub masca binevoitoare ascunzându-se o 
disperare sfâșietoare. Moore nu-i răspundea la telefoane și nu 
înţelegea de ce. După o noapte petrecută împreună, apăruseră 
deja problemele. 

În cele din urmă cobori din mașină și intră în sediul poliţiei. 

Deși mai fusese o dată acolo pentru ședința cu doctorul 
Polochek, clădirea i se părea o fortăreață unde nu avea ce să 
caute. Impresia îi era întărită de ofițerul în uniformă care se uita 
la ea din spatele biroului de recepție. 

— Pot să vă ajut cu ceva? o întrebă pe un ton neutru. 

— İl caut pe detectivul Thomas Moore de la Departamentul 
omucideri. 


— Așteptaţi să sun sus. Care este numele dumneavoastră, vă 
rog? 

— Catherine Cordell. 

Bărbatul sună, iar ea aşteptă în hol, simțindu-se copleșită de 
granitul lustruit, de toţi bărbaţii aceia care treceau pe lângă ea 
în uniformă sau îmbrăcaţi în civil și care o priveau curioși. Asta 
era lumea lui Moore, în care ea se simţea ca o străină care 
intrase ilegal pe un teritoriu în care bărbaţii duri se uitau ţintă la 
ea, iar armele străluceau în tocuri. Brusc își dădu seama că 
făcuse o greșeală venind aici și se repezi spre ieșire. Exact când 
ajunse la ușă, auzi o voce: 

— Doctore Cordell? 

Se întoarse și-l recunoscu pe bărbatul blond cu zâmbet blând 
și față plăcută care tocmai ieșea din lift. Era detectivul Frost. 

— Să mergem sus, o rugă. 

— Sunt aici să-l văd pe Moore. 

— Da, știu. Am venit să vă conduc sus. Îi făcu semn spre lift. 
Mergem? 

La etajul al doilea, o conduse spre Departamentul omucideri. 
În acea aripă nu ajunsese niciodată, și fu mirată să constate cât 
de mult semăna cu un birou de afaceri, cu echipament 
computerizat și birouri separate de paravane. Frost o conduse 
până la un scaun și o rugă să se așeze. Bărbatul avea ochi 
blânzi. Își dădea foarte bine seama că nu se simţea prea bine în 
acel loc străin, și încercă să o liniștească. 

— Doriţi o ceașcă de cafea? 

— Nu, mulțumesc. 

— Să vă servesc cu altceva? Apă minerală? Un pahar cu apă 
plată? 

— Nu am nevoie de nimic, mulțumesc. 

Se așeză și el. 

— Despre ce vreţi să vorbim, doamnă doctor? 

— Speram să mă întâlnesc cu detectivul Moore. Mi-am 
petrecut toată dimineaţa în operaţie, și mă gândeam că poate a 
încercat să mă caute... 

— De fapt... Frost se opri, vădit stânjenit. V-am lăsat un mesaj 
la birou în jurul prânzului. De acum încolo va trebui să mă sunaţi 
pe mine în legătură cu orice problemă. Nu pe detectivul Moore. 


— Da. Am primit mesajul. Vreau doar să știu... Încercă să se 
abţină să nu izbucnească în plâns. Vreau să știu de ce s-au 
schimbat lucrurile. 

— S-a întâmplat pentru că... vrem să  eficientizăm 
investigația. 

— Ce înseamnă asta? 

— Vrem ca Moore să-și concentreze atenţia asupra altor 
aspecte ale cazului. 

— Cine a hotărât asta? 

Frost părea din ce în ce mai stingherit. 

— Nu știu, doctore Cordell. 

— A fost Moore? 

Urmă încă o pauză. 

— Nu. 

— Asta nu înseamnă că nu vrea să mă mai vadă. 

— Sunt sigur că nu așa stau lucrurile. 

Nu știa dacă îi spunea adevărul sau dacă încerca doar să o 
liniștească. Observă că alţi doi detectivi se uitau în direcţia ei și 
brusc roși de furie. Toată lumea era la curent? Le era milă de 
ea? Toată dimineaţa savurase amintirile din noaptea trecută. 
Așteptase ca Moore s-o sune, fusese nerăbdătoare să-i audă 
vocea și să știe că se gândea la ea. Dar n-o sunase. 

lar la prânz fusese anunţată că pe viitor trebuia să discute cu 
el. 

Tot ce putea face era să-și ţină capul sus și să încerce să-și 
păstreze stăpânirea de sine. Întrebă: 

— E vreun motiv pentru care nu pot vorbi cu Moore? 

— Mă tem că nu e în oraș. A plecat în după-amiaza asta. 

— Înţeleg. 

Își dădea seama chiar și fără să i se spună că mai mult de atât 
nu avea să-i mai dezvăluie. Nu-l întrebă nici unde plecase 
Moore, nici cum putea să dea de el. Se făcuse deja de râs 
venind aici, dar apelă din nou la mândrie. În ultimii doi ani, 
mândria fusese singura sursă de putere pe care o avusese. Asta 
o ajutase, zi după zi, să meargă mai departe: refuzul de a se 
comporta ca o victimă. Cei care se uitau la ea nu vedeau decât 
seriozitate profesională și detașare, iar asta pentru că doar asta 
îi lăsa ea să vadă. 


„Numai Moore m-a văzut așa cum sunt în realitate. Rănită și 
vulnerabilă. Și uite rezultatul. Asta e motivul pentru care nu-mi 
mai permit să fiu iarăşi slabă.” 

Se ridică să plece, își îndreptă spatele și arboră o mină 
serioasă. Când se îndreptă spre ieșirea din birou, trecu pe lângă 
masa lui Moore, pe care o identifică datorită plăcuței cu numele 
lui. Încetini suficient cât să se uite la fotografia așezată acolo, a 
unei femei zâmbitoare cu părul strălucind în soare. 

leși, lăsând în urmă lumea lui Moore, întorcându-se la 
nefericirea universului ei. 


e OPTSPREZECE e 


Moore crezuse că doar în Boston era o căldură de nesuportat; 
fusese complet luat prin surprindere de vremea din Savannah. 
In după-amiaza aceea, când ieși de la aeroport, avu senzația că 
intrase într-o saună și, în timp ce se îndrepta spre parcarea 
firmei de la care închiriase mașina, se simţi ca și cum ar fi 
înaintat, abia mișcându-și picioarele, prin apă. Până când ajunse 
la hotel, avea cămașa leoarcă. Se dezbrăcă și se întinse pe pat 
să se odihnească câteva minute, dar sfârși prin a dormi toată 
după-amiaza. 

Era deja întuneric când se trezi tremurând de frig în camera 
prea rece din cauza aerului condiționat. Simti că îi plesnește 
capul de durere și se așeză pe marginea patului. 

Işi luă o cămașa curată din valiză, se îmbrăcă și părăsi 
hotelul. 

Deși era noapte, aerul era dens ca un abur, dar conduse cu 
geamurile lăsate, respirând mirosurile jilave ale orașului. Chiar 
dacă nu fusese niciodată în Savannah, știa că acest loc avea un 
farmec aparte, auzise de casele lui vechi, de băncile lucrate din 
fier și de Miezul nopții în gradina binelui și răului. 

Dar nu era în căutare de locuri turistice. Mergea spre o adresă 
precisă din partea de nord a orașului. Era un cartier primitor de 
case mici, dar îngrijite, cu verande și curţi împrejmuite cu 
garduri și copaci stufoși. Ajunse pe Ronda Street și parcă în faţa 
casei. 

lnăuntru, luminile erau aprinse și văzu ecranul luminat al unui 
televizor. 

Se întrebă cine locuia acolo și dacă actualii proprietari 
cunoșteau istoria casei lor. Când stingeau noaptea luminile și se 
întindeau pe pat, se gândeau oare vreodată la ce se întâmplase 
în camera aceea? Când stăteau în întuneric, ascultau oare ecoul 
terorii care încă mai vibra în pereți? 

Prin dreptul ferestrei trecu o siluetă - a unei femei zvelte cu 
părul lung. Semăna foarte mult cu Catherine. 

Își imagină scena. Îl văzu pe tânăr pe verandă bătând la ușă. 
Ușa se deschise, lumina aurie revărsându-se în întuneric. 
Catherine era încadrată de lumină și-și invita înăuntru colegul 
de la spital, fără să știe ce grozăvii îi pregătise acesta. 

„Dar cea de-a doua voce, cel de-al doilea bărbat - el când 
intră în scenă?” 


Moore rămase pe loc mai mult timp, analizând casa, 
cercetând ferestrele și tufișurile. Cobori din mașină și o luă de-a 
lungul trotuarului, înconjurând casa. Tufișurile erau înalte, așa 
că nu putu să vadă ce se afla în curtea din spate. 

Pe veranda casei de peste drum se aprinse o lumină. 

Se întoarse și văzu o femeie corpolentă uitându-se pe geam la 
el. Ținea un telefon la ureche. 

Se întoarse la mașină și plecă de-acolo. Mai avea încă un loc 
pe care ar fi vrut să-l vadă. Se afla lângă Colegiul de Stat, la 
câteva zeci de kilometri spre sud. Se întrebă de câte ori trebuie 
să fi mers Catherine pe drumul acela, dacă pizzeria mică de pe 
stânga sau curăţțătoria de pe dreapta erau locuri pe care le 
frecventase și ea. Oriunde se uita, îi vedea fața, iar asta îl 
deranja. Insemna ca își lăsase emoţiile să-i întunece judecata, 
iar asta nu avea să aducă niciun bine nimănui. 

Ajunse la strada pe care o căuta. Se opri acolo unde ar fi 
trebuit să găsească adresa. Nu văzu decât un loc viran năpădit 
de buruieni. Se așteptase să găsească o clădire deţinută de 
doamna Stella Poole, o văduvă în vârstă de cincizeci și opt de 
ani. În urmă cu trei ani, doamna Poole închiriase apartamentul 
de sus unui chirurg intern pe nume Andrew Capra, un tânăr 
tăcut care își plătea întotdeauna chiria la timp. 

Cobori din mașină și păși pe trotuarul pe care cu siguranţă 
mersese și Andrew Capra. Se uită în dreapta și-n stânga străzii. 
Era la distanță de numai câteva blocuri de Colegiul de Stat, și 
presupuse că multe dintre casele de pe strada aceea erau 
închiriate de studenţi - chiriași pe termen scurt care nu 
cunoșteau probabil povestea vecinului lor infam. 

Aerul dens fu brăzdat de o adiere de vânt încărcată cu 
miasme. Era izul jilav al decăderii. Privi un copac din curtea 
vechii case a lui Andrew Capra și văzu un bulgăre de tilandsia 
atârnând de o creangă. Se cutremură, gândindu-se: „Ciudat 
fruct”. Asta îi aminti de o zi bizară de Haloween când un vecin, 
dorind să sperie colindătorii, legase o sfoară de gâtul unei 
sperietori de ciori pe care apoi o atârnase de un copac. Tatăl lui 
Moore pălise când o văzuse. Se dusese valvârtej la vecin și, 
ignorând protestele acestuia, dăduse jos sperietoarea. 

Acum, Moore simţi același impuls, de a se căţăra în copac și 
de a da jos ghemotocul ăla care se legăna în vânt. 

In schimb, se urcă înapoi în mașină și conduse până la hotel. 


Detectivul Mark Singer așeză o cutie de carton pe masă și-și 
scutură mâinile de praf. 

— Ăsta e ultimul. Ne-a luat tot weekendul să le dăm de urmă, 
da' iată-le! 

Moore se uită la cele douăsprezece cutii cu dovezi aliniate pe 
masă și zise: 

— Ar trebui să-mi aduc un sac de dormit și să mă mut aici. 

Singer râse. 

— Nu e o idee rea dacă vrei să iei la mână toate hârtiile din 
cutiile astea. Nimic nu iese de-aici, da? Fotocopiatorul e pe hol; 
trec doar numele și agenţia. Baia e acolo. Mai tot timpul, o să 
găsești în secție gogoși și cafea. Dacă iei gogoși, băieţii o să fie 
fericiţi să le lași și lor câţiva dolari în borcan. 

Deși spusese asta cu zâmbetul pe buze, Moore înțelese 
mesajul din spatele vorbelor tărăgănate și al accentului sudist: 
„Aici avem regulile noastre, pe care chiar și voi, ăștia din 
Boston, trebuie să le respectați”. 

Catherine nu-l plăcuse pe Singer, iar Moore înțelegea de ce. 
Era mai tânăr decât se așteptase, avea mai puţin de patruzeci 
de ani și niște mușchi supradezvoltaţi. Era cu siguranţă genul de 
om care nu accepta cu ușurință să fie criticat. Intr-o haită nu 
putea să fie decât un singur conducător, iar, pentru moment, 
Moore avea să-l lase pe Singer să dicteze regulile. 

— Cutiile astea patru de aici conţin dosarele cu fișele de 
investigaţie. Poate vrei să începi cu ele. Indexurile sunt în cutia 
asta, dosarele cu măsurile luate - în asta de-aici. Se deplasa de- 
a lungul mesei, lovind cutiile, în timp ce vorbea. lar aici sunt 
dosarele despre cazul Dorei Ciccone din Atlanta. Doar copiile. 

— Originalele sunt la Poliţia din Atlanta? 

Singer aprobă. 

— Prima victimă, singura pe care a omorât-o acolo. 

— Dacă sunt numai niște copii, pot să iau cu mine cutia asta? 
Să mă uit pe documente la hotel? 

— Atâta timp cât le aduci înapoi. Singer oftă, uitându-se la 
cutii. Știi, nu prea îmi imaginez ce crezi c-ai să găsești. Niciodată 
nu am avut un caz mai clar. De fiecare dată, am descoperit 
ADN-ul lui Capra. Am analizat fibrele găsite. Am stabilit 
momentul exact al crimelor. Capra locuiește în Atlanta, Dora 
Ciccone a fost ucisă în Atlanta. Se mută el în Savannah, începe 


seria de crime aici. A fost întotdeauna la locul potrivit, la 
momentul potrivit. 

— Nu m-am îndoit nicio clipă că Andrew Capra a fost autorul. 

— Atunci de ce mai răscolești toate astea? Sunt vechi de trei, 
patru ani. 

Moore sesiză tonul defensiv din vocea lui Singer și știu că 
soluția cea mai bună era diplomaţia. Dacă Singer ar fi prins de 
veste că făcuse greșeli în dosarul Capra, că un detaliu foarte 
important cum era faptul că Andrew Capra avusese un partener 
îi scăpase, nu ar mai fi cooperat deloc. 

Moore alese să-i dea un răspuns care să nu-l facă să se simtă 
atacat, îi zise: 

— Avem un caz care pare a-l imita pe ăsta. Necunoscutul 
nostru din Boston pare să fie un admirator al lui Capra. 
Reproduce crimele în cele mai mici detalii. 

— De unde știe toate amănuntele? 

— E posibil să fi corespondat cu Andrew. 

Singer se liniști. Ba chiar râse. 

— Un club de violatori obsedaţi, nu? Drăguţ. 

— Dacă necunoscutul nostru cunoaște toate detaliile legate 
de crimele lui Capra, atunci și eu trebuie să le știu. 

Singer îi făcu semn spre masă. 

— Atunci dă-i drumu”! 

După ce plecă Singer, Moore se uită la etichetele de pe cutii. 
O deschise pe cea marcată „IC#1”. Departamentul de 
investigaţii și control din Savannah. Înăuntru erau trei dosare 
burdușite. Și asta doar într-o cutie. Primul dosar conţinea 
rapoartele legate de desfășurarea faptelor în cele trei atacuri 
din Savannah, depoziţiile martorilor și mandatele. În cel de-al 
doilea erau fişele suspecților, evidenţa infractorilor și rapoartele 
de laborator. Analiza materialului din prima cutie avea să-i 
ocupe toată ziua. 

Și îl așteptau alte unsprezece cutii. 

Mai întâi citi raportul final al lui Singer. Fu încă o dată mirat de 
cât de clare erau dovezile împotriva lui Andrew Capra. În dosar 
se vorbea despre cinci atacuri în total, patru dintre ele mortale. 
Prima victimă ucisă în Atlanta fusese Dora Ciccone. Un an mai 
târziu, începuseră și crimele din Savannah. Fuseseră trei femei 
într-un an: Lisa Fox, Ruth Voorhees și Jennifer Torregrossa. 


Crimele încetaseră după ce Capra fusese împușcat mortal în 
dormitorul lui Catherine Cordell. 

În fiecare caz, în vaginul victimelor fusese găsită spermă, iar 
ADN-ul se potrivea cu al lui Capra. Firele de păr găsite la locul 
crimelor îi aparțineau tot lui. Prima victimă, Ciccone, fusese 
ucisă în Atlanta în anul în care Capra devenise absolvent de 
medicină la Universitatea Emory din localitate. 

Crimele continuaseră și când se mutase în Savannah. 

Fiecare urmă corespundea unui tipar bine definit, 
indestructibil. Dar Moore își dădu seama că citea doar un raport 
care aduna laolaltă toate elementele în favoarea concluziei lui 
Singer. Detaliile care nu se potriveau ar fi putut fi omise. Moore 
spera să descopere în cutiile astea tocmai acele incongruente 
mărunte, dar importante. „Pe undeva pe aici, se gândi el, 
Chirurgul trebuie să fi lăsat vreo urmă.” 

Deschise primul dosar și începu să citească. 

Când, peste trei ore, se ridică în cele din urmă de pe scaun 
să-și mai dezmorţească oasele, era deja ora prânzului, iar 
muntele de dosare din faţa lui părea neatins. Nu reușise să dea 
de urma Chirurgului. Înconjură masa cu ochii la etichetele de pe 
cutiile pe care nu apucase încă să le deschidă și se opri asupra 
uneia pe care scria: „#12 Fox/Torregrossa/Voorhees/Cordell. 
Articole din presă/Casete video/Diverse”. 

Deschise cutia și, deasupra unui teanc mare de dosare, găsi 
șase casete video. Scoase caseta pe care era lipită o etichetă pe 
care scria: „Locuinţa lui Capra”. Era datată 16 iunie. O zi după 
ce o atacase pe Catherine. 

Îl găsi pe Singer în biroul lui mâncând un sendviș. O 
delicatesă cu o bucată mare de friptură de vită. Biroul îi spunea 
multe despre Singer. Interiorul era ordonat, teancurile de hârtii 
fiind perfect aliniate. Un poliţist care ţinea atât de mult la detalii 
era probabil o persoană dificilă, cu care se lucra greu. 

— Aveţi vreun aparat video pe care l-aș putea folosi? vru să 
știe Moore. 

— ÎI ţinem încuiat. 

Moore așteptă, fiind atât de evident ce voia, încât nu se mai 
deranjă să spună cu voce tare. Oftând melodramatic, Singer 
căută cheia în birou și se ridică. 

— Bănuiesc că îl vrei chiar acum, nu? 


Singer luă din depozit căruciorul cu televizorul și aparatul 
video și îl împinse până în camera unde lucrase Moore. Conectă 
aparatele, apăsă butoanele de pornire și mârâi încântat când le 
văzu pornind. 

— Mulţumesc, zise Moore. Probabil o să am nevoie de 
aparatură vreo câteva zile. 

— Ai avut vreo revelaţie până acum? 

Nota de sarcasm din vocea lui era evidentă. 

— Abia acum încep. 

— Văd că ai dat peste caseta cu Andrew Capra. Singer clătină 
din cap. Doamne, câte chestii ciudate am găsit în casa aia! 

— Am trecut aseară pe acolo. Un loc viran, atâta tot. 

— Clădirea a ars până la temelii acu' un an. După incidentul 
cu Capra, proprietara n-a mai putut închiria apartamentul de 
sus. Așa că a început să facă bani oferind un tur al locului. Poate 
n-o să-ţi vină să crezi, dar a avut o mulţime de vizitatori. Nişte 
ciudaţi, din tagma admiratorilor de Anne Rice, care au venit să 
venereze vizuina monstrului, în fine, proprietara era și ea destul 
de ciudată. 

— Va trebui să discut cu ea. 

— Doar dacă poţi vorbi cu morții. 

— A murit în incendiu? 

— Carbonizată, râse Singer. Tutunul dăunează grav sănătăţii. 
În cazul ei a fost categoric valabil. 

Moore așteptă să plece Singer. Apoi introduse caseta cu 
„Locuinţa lui Capra” în aparatul video. 

Primele imagini erau filmate ziua, afară, în faţa casei unde 
locuise Capra. Moore recunoscu copacul din fața curții cu 
tilandsia. Casa era lipsită de orice farmec, o clădire cu două 
etaje care ar fi avut nevoie de o văruială. Cameramanul anunţă 
data, ora și locul unde se filma. Se legitimase ca fiind ofițerul 
Spiro Pataki din Savannah. Judecând după intensitatea luminii, 
Moore presupuse că imaginile fuseseră filmate dimineaţa. 
Imaginea se rotea panoramic, pentru a înfățișa strada, arătând 
un alergător care întorsese o fața curioasă spre aparat. Traficul 
era intens (la o oră de vârf a dimineţii?), iar pe trotuar stăteau 
câţiva vecini care se holbau la cameraman. 

În imagine apărură casa și ușa din faţă, cu un mâner care 
înfățișa un vultur. După ce intră, detectivul Pataki făcu un tur 
rapid al primului etaj, acolo unde locuia proprietara. Moore văzu 


covoarele decolorate, mobila închisă la culoare și o scrumieră 
plină ochi cu mucuri de ţigară. Viciul fatal al unei femei care 
avea să ardă de vie. Cameramanul urcă pe niște scări înguste, 
apoi trecu de o ușă prevăzută cu o încuietoare solidă și pătrunse 
în apartamentul lui Andrew Capra. 

Moore simţi că se sufocă doar urmărind imaginile. Cel de-al 
doilea etaj fusese împărţit în mai multe camere mici, iar cine se 
ocupase de „renovare” avusese mult de lucru cu tâmplăria. Toţi 
pereţii erau căptușiţi cu foi de placaj închis la culoare. Pataki 
trecu printr-un hol atât de strâmt, încât părea să se transforme 
într-un tunel. 

— Dormitorul e în stânga, se auzi vocea lui Pataki, care muta 
aparatul pentru a filma patul dublu, impecabil făcut, o noptieră 
și o măsuţă de toaletă. 

O mobilă care să încapă în peștera aia mică și întunecată. 

— Mergem în spate, rosti Pataki în vreme ce camera de filmat 
trecu încă o dată prin tunel. 

Intră într-o cameră mai mare, unde erau alţi oameni cu fețe 
încruntate. Moore îl recunoscu pe Singer lângă ușa unei 
debarale. Aici se petrecuseră lucrurile interesante. 

Pataki focaliză pe Singer. 

— Ușa asta a fost încuiată cu lacătul, zise Singer arătând spre 
lacătul spart. A trebuit să desfacem balamalele. Înăuntru am 
găsit asta. 

Deschise ușa și aprinse lumina. 

Ecranul se înceţoșă pentru o clipă, după care cameramanul 
focaliză brusc, imaginea revenind cu o claritate 
înspăimântătoare. Era o fotografie alb-negru a unei femei, cu 
ochii larg deschişi și lipsiţi de viață, cu gâtul tăiat atât de adânc, 
încât cartilajul traheic era larg deschis. 

— Cred că este Dora Ciccone, declară Singer. Bine, acum uită- 
te la asta! 

Camera video se mișcă spre dreapta. O altă fotografie a unei 
alte femei. 

— Par a fi fotografiile post-mortem ale celor patru victime. 
Cred că avem în faţă imaginea cadavrelor Dorei Ciccone, Lisei 
Fox, al lui Ruth Voorhees și al lui Jennifer Torregrossa. 

Era propria galerie foto a lui Andrew Capra. Un refugiu unde 
retrăia plăcerea măcelurilor. Moore găsi însă și mai tulburător 


locul gol de pe pereţi și cutia de piuneze de pe raft. Spaţiu 
suficient pentru mai multe fotografii. 

Camera ieși clătinându-se din debara și intră din nou în 
camera cea mare. Încet, Pataki făcu înconjurul camerei și filmă 
o canapea, un televizor, un birou și un telefon. Rafturile 
bibliotecii erau pline de cărţi medicale. Aparatul de filmat 
continuă să facă periplul încăperii până când ajunse în dreptul 
bucătăriei. Se concentră asupra frigiderului. 

Moore se apropie, gâtul uscându-i-se brusc. Știa deja ce 
conţinea frigiderul, dar, cu toate astea, simţi cum pulsul i se 
accelerează, iar stomacul i se întoarse pe dos de groază când îl 
văzu pe Singer îndreptându-se într-acolo. 

— Uite ce am găsit înăuntru, zise deschizând ușa. 


e NOUĂSPREZECE e 


Se plimbă în jurul blocului, dar de data asta abia dacă băgă 
de seamă căldura. Imaginile video îi îngheţaseră sângele în 
vine. Se simţi mai bine părăsind sala de ședințe, pe care o 
asociase cu groaza. Insuși orașul, cu aerul umed și cu lumina lui 
verzuie, îl împiedica să se simtă în largul lui. Bostonul era plin 
de margini ascuţite și de zgomote deranjante, pe care le găseai 
în fiecare clădire, în fiecare căutătură mânioasă, în fiecare 
privire dură. In Boston știai că trăieşti și numai pentru că 
ajungeai să te enervezi. Aici nimic nu părea simplu și clar. Ca 
prin ceaţă, vedea Savannah, orașul în care oamenii zâmbesc 
politicos și vorbesc molcom, și se întreba ce anume se ascundea 
dincolo de asta. 

Când se întoarse la unitate, îl găsi pe Singer în faţa laptopului. 

— Stai puţin, rosti Singer, dând clic pe programul de 
autocorecţie. 

Doamne fereşte să existe vreo greșeală gramaticală în 
rapoartele lui. Mulțumit, se uită la Moore. 

— Da? 

— Ai dat vreodată peste agenda cu adrese a lui Capra? 

— Ce agendă? 

— Majoritatea oamenilor au o agendă cu adrese pe care o ţin 
lângă telefon. Nu am văzut așa ceva în imaginile filmate în 
apartamentul lui și nici pe lista ta. 

— Vorbești despre chestii de acum doi ani. Dacă nu e pe lista 
noastră, atunci nu avea. 

— Sau a fost luată din apartament înainte să ajungeţi voi 
acolo. 

— Ce cauţi tu de fapt? Credeam că ai venit să analizezi modul 
în care acționa Capra, nu să rezolvi iarăși cazul. 

— Mă interesează prietenii lui Capra. Oricine îl cunoștea bine. 

— La dracu’, nu-l cunoștea nimeni. l-am interogat pe toți 
doctorii și toate asistentele cu care lucra. Pe proprietară și pe 
vecini. Am mers chiar și până în Atlanta să vorbesc cu o mătușă, 
singura lui rudă în viață. 

— Da, am citit interogatoriile. 

Singer pufni: 

— Atunci știi că a reușit să-i prostească pe toţi. De la toți am 
auzit aceleași comentarii: „Un doctor milos! Un tânăr foarte 
politicos!” 


— Habar nu aveau cine era Capra în realitate. 

Singer se întoarse la laptop. 

— La dracu', nimeni nu știe niciodată care sunt monștrii. 

e 

Ajunsese la ultima casetă. Intenţionat o lăsase la urmă de tot, 
pentru că nu se simţise în stare să privească imaginile. Pe 
celelalte reușise să le urmărească detașat, luând notițe pe 
măsură ce analiza camerele Lisei Fox, a lui Jennifer Torregrossa 
și a lui Ruth Voorhees. Văzuse iar și iar petele de sânge, 
nodurile firelor de nailon din jurul încheieturilor victimelor. Dar 
nu se concentrase asupra victimelor, ci asupra spiritului răului 
care trecuse prin camerele lor. Scoase caseta cu imaginile 
filmate acasă la Voorhees și o așeză pe masă. În silă, luă și cea 
din urmă casetă. Pe etichetă era trecută data, numărul cazului și 
următoarele cuvinte: „Locuinţa lui Catherine Cordell”. 

Se gândi să o lase pe mai târziu sau să aștepte până a doua zi 
dimineaţă, când avea să revină cu forțe proaspete. Era ora 
nouă, iar el stătuse toată ziua în acea cameră. Tinu caseta în 
mână, gândindu-se ce să facă. 

Trecură câteva clipe bune până să-și dea seama că Singer 
stătea în ușă, privindu-l. 

— Doamne! Tot aici ești, exclamă Singer. 

— Trebuie să analizez multe lucruri. 

— Ai văzut toate casetele? 

— Toate, cu excepţia ăsteia. 

Singer se uită la etichetă. 

— Cordell! 

— Da. 

— Haide; dă-i drumul! Poate am să pot să-ţi mai dau câteva 
detalii în plus. 

Moore introduse caseta în video și apăsă butonul de pornire. 

Se uitau la imaginile din faţa casei lui Catherine Cordell. Era 
noapte. Veranda era luminată, iar becurile din toată casa erau 
aprinse. In același timp, îl auzi pe cel care filma anunțând data 
și ora - 2 a.m. - și spunându-și numele. Era din nou Spiro Pataki, 
care părea să fie cameramanul preferat al secţiei. Pe fundal, 
Moore auzi o mulţime de zgomote - voci, sunetul pierdut al unei 
sirene. Pataki luă, ca de obicei, o imagine de ansamblu, iar 
Moore putu să vadă o grămadă de vecini agitaţi holbându-se 
peste banda care delimita locul, cu feţele luminate de 


girofarurile câtorva mașini de poliție parcate pe stradă. Asta îi 
surprinse, având în vedere ora târzie. Probabil că hărmălaia 
trezise toți vecinii. 

Pataki se întoarse din nou spre casă și se apropie de ușa din 
faţă. 

— Împușcăturile, grăi Singer. Asta ni s-a raportat la început. 
Femeia de peste drum a auzit prima împușcătură, și după o 
lungă pauză, pe a doua. Ea a sunat la poliţie. Primul poliţist a 
ajuns acolo în șapte minute. Ambulanţa a fost chemată două 
minute mai târziu. 

Moore își aminti de femeia de peste drum, care îl privise fix 
din spatele ferestrei. 

— Am citit declaraţia vecinei, zise Moore. Nu a văzut pe 
nimeni ieșind pe ușa din faţă a casei. 

— Așa e. Ea a auzit doar cele două împușcături. După prima, 
s-a sculat din pat și s-a uitat pe fereastră. Apoi, cam la cinci 
minute, a auzit și a doua împușcătură. 

„Cinci minute”, se gândi Moore. Cine a ţinut socoteala? 

Pataki intrase pe ușa din faţă, iar acum era înăuntru. Moore 
zări un dulap cu ușa deschisă, lăsând la vedere câteva haine pe 
umerașe, o umbrelă și un aspirator. Imaginea se schimbă, 
cameramanul rotindu-se pentru a filma încăperea. Pe măsuţa de 
cafea de lângă canapea erau două pahare, unul din ele 
conţinând încă un lichid care părea a fi bere. 

— Cordell l-a invitat înăuntru, spuse Singer. Au băut câteva 
pahare. Ea s-a dus la baie, s-a întors și și-a terminat berea. Intr- 
o oră, Rohypnol-ul și-a făcut efectul. 

Canapeaua de culoarea piersicii avea un model floral 
imprimat în țesătură. Nu crezuse că imprimeurile florale sunt pe 
gustul lui Catherine, dar iată dovada. Flori pe draperii și pe 
fetele pernelor. Multă culoare. În Savannah, trăise înconjurată 
de culoare. Și-o închipui stând pe canapeaua aia împreună cu 
Andrew Capra, ascultând înțelegătoare grijile lui legate de 
munca, timp în care Rohypnol-ul îi trecea din stomac în sânge. 
Moleculele drogului urcau spre creier, iar vocea lui Capra 
începea să se estompeze. 

Trecură în bucătărie, camera video captând pe rând imaginea 
fiecărei încăperi a casei, așa cum era la două noaptea în 
sâmbăta aceea. În chiuveta din bucătărie era un pahar cu apă. 

Brusc, Moore se aplecă în faţă. 


— Paharul ăla - aţi luat analiza ADN-ului salivei? 

— De ce-am fi făcut-o? 

— Nu știți cine a băut din el? 

— Când a ajuns polițistul acolo, în casă nu erau decât două 
persoane. Capra și Cordell. 

— Pe măsuța de cafea erau două pahare. Cine a băut din 
acest al treilea pahar? 

— La dracu', ar fi putut să fie acolo toată ziua. Nu avea nicio 
legătură cu situaţia noastră. 

Cameramanul termină cu bucătăria și se îndrepta spre hol. 

Moore luă telecomanda și derulă înapoi până la momentul în 
care era filmată bucătăria. 

— Ce e? întrebă Singer. 

Moore nu-i răspunse. Se duse mai aproape, privind încă o 
dată imaginea de pe ecran. Frigiderul presărat cu magneti 
colorați în formă de fructe. Cutiile cu făină și zahăr de pe masă. 
Chiuveta cu un singur pahar cu apă. Apoi cameramanul ieși pe 
ușă în hol. 

Moore derulă din nou. 

— La ce te uiţi? insistă Singer. 

Imaginea arăta din nou paharul cu apă. Cameramanul își 
urmă drumul spre hol. Moore apăsă butonul pentru pauză. 

— La asta, zise. La ușa bucătăriei. Unde duce asta? 

— A... spre curtea din spate. Se deschide spre pajiște. 

— Și ce e în spatele curții? 

— Curtea vecină. Un alt rând de case. 

— Ai vorbit cu proprietarul curţii vecine? A auzit 
împușcăturile? 

— Ce mai contează? 

Moore se ridică și se duse spre monitor. 

— Ușa bucătăriei, rosti lovind cu degetul în monitor. Aici e un 
lanț. Nu e pus. 

Singer făcu o pauză. 

— Dar ușa e încuiată. Uită-te la poziţia încuietorii. 

— Corect. E un buton dintr-ăla pe care îl tragi înainte să ieși, 
încuind ușa în urma ta. 

— Și ce vrei să spui cu asta? 

— De ce ar fi tras butonul ăla fără să pună și lanțul? Oamenii 
care încuie pe timpul nopţii fac totul până la capăt. Apasă 
butonul și pun și lanţul. Ea nu a făcut al doilea pas. 


— Poate a uitat. 

— Fuseseră trei femei ucise în Savannah. Era destul de 
îngrijorată încât să ţină un pistol sub pat. Nu cred că a uitat. Il 
privi fix pe Singer. Poate a ieșit cineva pe ușa de la bucătărie. 

— Nu au fost decât două persoane în casă. Cordell și Capra. 

Moore se gândi bine la ce urma să zică. Dacă avea mai multe 
de câștigat sau de pierdut spunând adevărul. 

Dar Singer începuse să înţeleagă unde bătea. 

— Vrei să spui că Andrew Capra a avut un partener. 

— Da. 

— E o concluzie a naibii de importantă ca să o poţi deduce 
doar uitându-te la un lanţ care nu a fost pus. 

Moore trase aer în piept. 

— E mai mult de-atât. În noaptea în care Catherine Cordell a 
fost atacată, a mai auzit o voce în casă. Era un bărbat care 
vorbea cu Capra. 

— Mie nu mi-a zis asta niciodată. 

— Și-a amintit de ea în urma unei ședințe de hipnoză. 

Singer izbucni în râs. 

— Ai adus și un clarvăzător să susţină ipoteza asta? Pentru că 
atunci chiar aș fi convins. 

— Așa se explică de ce Chirurgul cunoaște atât de bine modul 
în care acţiona Capra. Cei doi bărbaţi au fost parteneri. lar 
Chirurgul duce mai departe moștenirea, până acolo încât a ajuns 
să hăituiască singura victimă care a supravieţuit. 

— Lumea e plină de femei. De ce ales-o tocmai pe ea? 

— O afacere neîncheiată. 

— Da, ei bine, eu am o teorie mai bună! 

Singer se ridică de pe scaun. 

— Cordell a uitat să pună lanţul la ușa de la bucătărie. Băiatul 
tău din Boston copiază ce a citit în ziare. lar hipnotizatorul 
vostru a scos la iveală o amintire falsă. Se îndreptă spre ușă, 
dând din cap. Înainte de despărţire, îi aruncă o replică 
sarcastică: să mă anunţi și pe mine când o să-l găsești pe 
adevăratul criminal. 

Moore nu se lăsă intimidat de schimbul ăsta de replici. Știa că 
Singer nu făcea decât să-și apere propria muncă, și nu-l putea 
învinovăţi pentru că era neîncrezător. El însuși începuse să-și 
pună întrebări în legătură cu propriile instincte. Venise în 


Savannah ca să confirme sau să infirme teoria cu partenerul, 
dar până în acel moment nu avea nimic care să o susțină. 

Își concentră atenţia asupra ecranului televizorului și apăsă 
butonul de pornire a aparatului video. 

Cameramanul ieși din bucătărie și înaintă pe hol. Se opri puţin 
la baie - prosoape roz, o perdea de baie cu pești multicolori. Lui 
Moore îi transpiraseră mâinile. Îi era groază gândindu-se la ce 
avea să urmeze, dar nu-și putea dezlipi ochii de pe ecran. Pataki 
ieși din baie și continuă să meargă pe hol, trecând pe lângă 
pereţii pictaţi cu bujori roz. Pe podeaua din lemn, urmele 
însângerate de pantofi fuseseră întinse de polițiștii ajunși la 
locul crimei și mai târziu de paramedicii agitaţi. Rezultatul era 
un desen roșu abstract și complicat. In faţă apăru o ușă. 
Priveliștea făcu aparatul de filmat să tremure în mâna nesigură 
a lui Pataki. 

Intră în dormitor. 

Moore simţi cum i se strânge stomacul, dar nu pentru că 
scena ar fi fost mai șocantă decât altele. Nu, groaza era 
viscerală, pentru că o cunoștea și ţinea foarte mult la femeia 
care suferise acolo. Analizase fotografiile acelei încăperi, dar nu 
i se păruseră atât de tulburătoare ca imaginile de pe casetă. 
Deși Catherine nu apărea în cadru - ajunsese probabil la spital -, 
dovezile chinului ei îl impresionau teribil. Văzu, încă prins de cei 
patru stâlpi ai patului, firul de nailon cu care îi fuseseră legate 
încheieturile mâinilor și gleznele. Se uită la instrumentele 
chirurgicale - un scalpel și retractoare - lăsate pe noptieră. Văzu 
toate astea, iar impactul fu atât de puternic, încât se lăsă brusc 
pe spate ca și cum ar fi primit un pumn. 

Când, în cele din urmă, imaginea se fixă pe cadavrul lui 
Andrew Capra care zăcea pe podea, aproape că nu mai simţi 
niciun fel de emoție; era deja ameţit de ceea ce văzuse cu 
câteva secunde înainte. Rana abdominală a lui Capra sângerase 
mult, iar sub el se formase o baltă mare. Cel de-al doilea glonţ, 
din ochi, îi provocase o rană mortală. Își aminti de cele cinci 
minute dintre cele două împușcături. Ceea ce văzu îi întări 
ipoteza. judecând după sângele din jur, Capra se prăbușise și 
sângerase cam cinci minute. 

Caseta se termină. 

Rămase cu ochii la ecranul negru; își reveni într-un târziu și 
opri aparatul. Se simțea prea secătuit pentru a se ridica din 


scaun. În cele din urmă se dezlipi de scaun, însă numai pentru a 
scăpa de acolo. Luă cutia care conţinea fotocopiile investigaţiei 
din Atlanta. Din moment ce nu erau originalele, ci doar copii ale 
dosarelor din Atlanta, le putea citi și în altă parte. 

Ajuns la hotel, făcu duș și mâncă un hamburger și cartofi 
prăjiţi. Se uită o oră la televizor pentru a se mai relaxa. Dar, în 
timp ce apăsa butoanele telecomenzii, nu se gândise decât să o 
sune pe Catherine. Ultima casetă de la locul crimei îl făcuse să- 
și amintească de monstrul care o hăituia, și din cauza asta nu-și 
găsea liniștea. 

De două ori luă telefonul, dar de fiecare dată îl puse la loc. Il 
mai luă încă o dată, iar de data asta degetele se mișcară 
singure, tastând numărul pe care-l cunoștea atât de bine. Sună 
de două ori, apoi intră robotul lui Catherine. 

Închise fără să lase niciun mesaj. 

Rămase cu ochii ţintă la telefon, rușinat de cât de ușor 
cedase. Își promisese că avea să se ţină tare, fusese de acord 
cu cererea lui Marquette de a sta departe de Catherine pe tot 
parcursul investigaţiilor. „Când toate astea se vor termina, voi 
reuși să îndrept cumva lucrurile dintre noi.” 

Se uită la teancul de documente de pe birou. Era miezul 
nopţii, iar el nici măcar nu pusese mâna pe ele. Oftă și deschise 
primul dosar din cutia pe care scria „Atlanta”. 

Nu prea îi venea să citească despre cazul Dorei Ciccone, 
prima victimă a lui Andrew Capra. Cunoștea cazul în linii mari; 
fusese rezumat în raportul final al lui Singer. Dar Moore nu citise 
rapoartele neprelucrate din Atlanta, iar acum se întorcea în 
timp, să cerceteze faptele mai vechi ale lui Capra. Acolo 
începuse totul. În Atlanta. 

Citi raportul iniţial al cazului, apoi trecu la dosarele cu 
interogatorii. Citi mărturiile vecinilor lui Ciccone, ale barmanului 
din localul unde fusese văzută ultima oară în viață și ale 
prietenei care-i descoperise cadavrul. Era atașată și o listă cu 
numele suspecţilor și cu fotografiile lor; Capra nu se afla printre 
ei. 

Dora Ciccone era o absolventă de douăzeci și doi de ani a 
Universităţii din Emory. În noaptea morţii, fusese văzută în jurul 
orei douăsprezece bând o mărgărită în barul La Cantina. 
Patruzeci de ore mai târziu, acasă, cadavrul ei fusese 


descoperit, gol și legat de pat cu un fir de nailon. Avea uterul 
scos și gâtul tăiat. 

Găsi raportul poliţiei. Era doar o schiță cu un scris aproape 
lizibil, ca și cum detectivul din Atlanta ar fi făcut asta doar de 
frica vreunui control intern. Aproape că putea mirosi eșecul în 
aceste pagini, îl putea citi în scrisul înclinat și depresiv al 
detectivului. El însuși cunoscuse sentimentul apăsător care ţi se 
naște în suflet pe măsură ce trec douăzeci și patru de ore, apoi 
o săptămână, o lună, fără să ai măcar o pistă tangibilă. Exact 
asta avea și polițistul din Atlanta - nimic. Criminalul Dorei 
Ciccone nu fusese găsit. 

Deschise raportul autopsiei. 

Modul în care fusese măcelărită Dora Ciccone nu trăda nici 
rapiditatea și nici îndemânarea cu care avea să opereze la 
următoarele crime. Zimţii tăieturii arătau că nu fusese 
încrezător că putea face o singură incizie curată în partea de jos 
a abdomenului. În schimb, ezitase, iar cuțitul îi tremurase, 
zdrenţuind pielea. Odată ce trecuse de piele, totul degenerase 
într-o ciopârțeală de amator, lama atingând vezica și intestinele 
pe măsură ce scobise după premiu. La prima victimă nu folosise 
catgutul pentru a lega arterele. Sângerarea fusese abundentă, 
așa că probabil operase fără să vadă, punctele de reper 
dispărând în balta roșie fără fund. 

Doar lovitura de graţie fusese dată cu mai multă pricepere. 
Făcuse o singură incizie, de la stânga la dreapta, ca și cum, 
potolindu-și foamea și domolindu-și exaltarea, devenise în 
sfârșit stăpân pe situaţie și-și putuse termina treaba cu eficienţă 
maximă. 

Moore dădu deoparte raportul autopsiei și se uită la ce mai 
rămăsese din cina lui așezată pe o tavă lângă el. Brusc i se făcu 
greață și scoase tava afară, lăsând-o pe hol. Apoi se întoarse la 
birou și deschise următorul dosar care conţinea rezultatele de 
laborator. 

Prima foaie avea analiza microscopică: „Probele colectate din 
vaginul victimei au dezvăluit existenţa spermei”. 

Era sigur că analiza ADN a spermei trimisese mai târziu la 
Capra. Inainte s-o omoare pe Dora Ciccone, o violase. 

Moore trecu la următoarea pagină și găsi alte rapoarte cu 
dovezi legate de firele de păr și de fibrele descoperite pe 
cadavru. Zona pubiană a victimei fusese pieptănată pentru a se 


analiza firele de păr. Printre probe fusese găsit și un fir brun- 
roșcat care se potrivea cu părul lui Capra. Frunzări următoarele 
pagini cu rapoartele analizelor părului găsit la locul crimei. 
Majoritatea mostrelor de păr pubian sau din cap aparţineau 
victimei. Pe pat, fusese găsit și un fir scurt de păr blond, dar mai 
târziu, după analiza structurii medulare complexe, se 
descoperise că nu era de om. O notă scrisă de mână spunea: 
„Mama victimei deţine un Golden Retriever. Fire asemănătoare 
au fost găsite pe scaunul din spate al mașinii victimei”. 

Ajunse la ultima pagină cu rapoartele în care apăreau 
rezultatele analizelor părului și al fibrelor și se opri. Dăduse 
peste analiza unui alt fir de păr, de data asta de om, dar 
neidentificat. Fusese găsit pe pernă. Intr-o casă se pot găsi mai 
multe tipuri de fire de păr. Oamenii pierd zeci de fire de păr în 
fiecare zi și, în funcţie de cât de pretenţios ești și de cât de des 
dai cu aspiratorul, păturile, covoarele și canapelele acumulează 
o cantitate microscopică de fire de păr de la fiecare vizitator 
care a petrecut ceva timp în casa ta. Firul de păr găsit pe pernă 
ar fi putut fi al unui iubit, al unui musafir sau al unei rude. Nu 
era al lui Andrew Capra. 

Un singur fir de păr, brun-deschis, AO, (cârlionţat), lungime 5 
cm. Faza telogen. Se observă trichorrhexis invaginata. Origine 
neidentificată. 

Trichorrhexis invaginata. Păr de bambus. 

Chirurgul fusese acolo. 

Se lăsă pe spate uimit. Ceva mai devreme în acea zi citise 
rapoartele poliţiei din Savannah despre cazurile Fox, Voorhees, 
Torregrossa și Cordell. La niciunul dintre locurile crimei nu 
fusese găsit vreun fir cu Trichorrhexis invaginata. 

Dar partenerul lui Capra fusese acolo tot timpul. Rămăsese 
invizibil, nu lăsase în urmă nici spermă, nici ADN. Singura 
dovadă era acest fir de păr și amintirea vocii lui îngropată adânc 
în mintea lui Catherine. Și 

„Parteneriatul lor a început încă de la prima crimă. In 
Atlanta.” 


e DOUĂZECI e 


Peter Falco era cu mâinile în sânge până la coate. Ridică 
privirea și o văzu pe Catherine intrând pe ușa sălii de operație. 
Toată tensiunea dintre ei și disconfortul pe care ea îl simțea în 
prezența lui fuseseră brusc date la o parte. Işi luaseră în primire 
rolurile de profesioniști care lucrează împreună pe câmpul de 
bătălie. 

— Mai vine unul! zise Peter. În total sunt patru. Deocamdată 
încearcă să-l scoată din mașină. 

Sângele ţâșni din incizie. Luă un tampon de pe tavă și-l băgă 
în abdomenul deschis. 

— O să te ajut eu, răspunse Catherine, desfăcând învelișul 
halatului steril. 

— Nu, cu ăsta mă descurc. Kimball are nevoie de tine la Sala 
doi. 

Parcă pentru a-i întări afirmaţia, sirena unei ambulante se 
auzi peste hărmălaia sălii. 

— Asta e al tău, adăugă Falco. Distracţie plăcută! 

Catherine alergă spre una dintre ieșiri. Doctorul Kimball și 
două asistente așteptau afară ambulanţa care intra cu spatele. 
Auziră pacientul ţipând înainte ca doctorul Kimball să deschidă 
ușa. 

Era un tânăr cu mâinile și umerii plini de tatuaje. Se zbătea și 
înjura în vreme ce personalul împingea targa. Catherine se uită 
la cearșaful îmbibat cu sânge care-i acoperea extremităţile 
picioarelor și-și dădu seama de ce ţipa. 

— l-am dat o tonă de morfină la locul faptei, o informă 
paramedicul în vreme ce-l duceau în sala de operaţie. Se pare 
că n-a avut niciun efect. 

— Ce doză? vru să știe Catherine. 

— Patruzeci, patruzeci și cinci de miligrame intravenos. Ne- 
am oprit când a început să-i scadă tensiunea. 

— ÎI mutăm la numărătoarea mea! grăi o asistentă. Unu, doi, 
trei! 

— La DRACU! MĂ DOARE! 

— Știu, dragule; știu. 

— Ştii PE DRACU"! 

— O să te simţi mai bine. Cum te cheamă, fiule? 

— Rick... Doamne, piciorul meu... 

— Rick și mai cum? 


— Roland! 

— Suferi de vreo alergie, Rick? 

— Ce DRACU e cu voi? 

— Avem semnele vitale? întrerupse Catherine în timp ce-și 
punea mânușile. 

— Tensiunea arterială e peste șaisprezece. Pulsul e o sută 
treizeci. 

— Zece miligrame de morfină, intravenos, ordonă Kimball. 

— LA DRACU! DĂ-MI O SUTĂ! 

În vreme ce toată lumea se agita, luându-i sânge, agăţând 
pungi pentru perfuzie, Catherine dădu la o parte cearșatul 
îmbibat cu sânge și-și ținu respiraţia când văzu bandajul de 
compresie legat în jurul a ceea ce cu greu mai putea fi numit un 
membru. 

— Dă-i treizeci! ordonă ea. 

Partea de jos a piciorului drept era prinsă doar în câteva fâșii 
de piele. Piciorul era doar o masă de carne roșie, fiind aproape 
răsucit. 

Îi atinse degetele care erau reci ca gheaţa; bineînțeles că nu 
simţi niciun fel de puls. 

— Au spus că artera sângera, o informă paramedicul. Primul 
poliţist care a ajuns la locul accidentului a pus bandajul de 
compresie. 

— Polițistul ăla i-a salvat viaţa. 

— l-am injectat morfina! 

Catherine îndreptă lumina spre rană. 

— Se pare că nervul sciatic popliteu și artera sunt secţionate. 
Legătura vasculară de la piciorul ăsta e distrusă. 

Se uită la Kimball, amândoi știind ce aveau de făcut. 

— Hai să-l ducem la Chirurgie, zise Catherine. Starea lui e 
suficient de stabilă ca să poată fi mutat. Așa o să eliberâm și 
sala de traumatisme. 

— Exact la timp, rosti Kimball auzind o altă ambulanță 
apropiindu-se. 

Se întoarse să plece. 

— Hei. Heil 

Pacientul îl apucă pe Kimball de braț. 

— Nu ești tu doctorul? Mă doare ca dracu'! Zi-le târfelor 
ăstora să facă ceva! 

Kimball se strâmba la Catherine și rosti: 


— Poartă-te frumos cu ele, prietene. Târfele astea conduc 
totul. 

Amputarea nu fusese niciodată o soluţie la care Catherine să 
apeleze cu ușurință. Dacă un membru putea fi salvat, făcea tot 
ce-i stătea în putinţă pentru a-l pune la loc. Dar, o jumătate de 
oră mai târziu, la Chirurgie, cu scalpelul în mână, uitându-se la 
ceea ce mai rămăsese din piciorul pacientului ei, era evident ce 
trebuia să facă. Gamba era zdrobită, iar tibia și peroneul erau 
sfărâmate. Judecând după piciorul stâng nevătămat, membrul 
drept fusese zdravăn, musculos și foarte bronzat. Laba piciorului 
- care în mod curios rămăsese intactă în ciuda unghiului 
imposibil la care se rotise - purta urmele cafenii lăsate de 
baretele sandalelor și avea nisip sub unghii. Nu-i plăcea 
pacientul ăsta și nu gustase deloc înjurăturile și insultele pe care 
din cauza durerii li le adresase ei și celorlalte femei care îl 
îngrijeau, dar, în timp ce secţiona cu scalpelul carnea, decupând 
pielea de la spate, și tăia cu ferăstrăul așchiile tibiei și ale 
peroneului, îi părea rău. 

Asistenta de la Chirurgie luă piciorul rănit de pe masă și-l 
înfășură într-o pânză. Un picior care odinioară se bucurase de 
căldura nisipului de pe plajă avea în curând să se transforme în 
cenușă, laolaltă cu celelalte organe și membre sacrificate care 
sfârșeau la Patologie. 

După operaţie, Catherine era deprimată și se simţea 
secătuită. Când, în cele din urmă, își scoase mănușile și halatul 
și ieși din sala de operație, n-avea niciun chef să discute cu Jane 
Rizzoli, care o aștepta. 

Se duse la chiuvetă pentru a scăpa de mirosul de latex și a 
îndepărta cât mai repede talcul de pe mâini. 

— E miezul nopţii, doamnă poliţist. Dumneata nu dormi 
niciodată? 

— Probabil că la fel de mult ca dumneata. Vreau sa te întreb 
ceva. 

— Credeam că nu te mai ocupi de cazul ăsta. 

— Asta n-o să se întâmple niciodată. Poate să spună cine ce-o 
vrea. 

Catherine își uscă mâinile și se întoarse să se uite la Rizzoli. 

— Nu prea mă placi, nu? 

— Dacă te plac sau nu, asta nu are nicio importanţă. 

— Am spus ceva greșit? Am făcut ceva? 


— Ascultă, ai terminat aici în seara asta? 

— E din cauza lui Moore, nu-i așa? De asta mă urăşti. 

Rizzoli își încleștă fălcile. 

— Viaţa personală a detectivului Moore e treaba lui. 

— Dar dumneata nu ești de acord. 

— Nu mi-a cerut niciodată părerea. 

— Părerea dumitale e destul de clară. 

Rizzoli o privi cu un dezgust evident. 

— ÎI admiram pe Moore. Credeam că e deosebit. Un poliţist 
care respectă regulile. S-a dovedit că nu-i deloc mai bun decât 
ceilalți. Ceea ce nu înţeleg e faptul că motivul pentru care a 
făcut-o a fost o femeie. 

Catherine își scoase boneta chirurgicală și o aruncă în coșul 
de gunoi. 

— Ştie că a fost o greșeală, zise ea, ieșind în hol. 

Rizzoli o urmă. 

— De când? 

— De când a părăsit orașul fără să spună nimic. Cred că a fost 
doar o scăpare. 

— Asta a fost el pentru tine? O scăpare? 

Catherine rămase nemișcată în hol, încercând să nu dea 
drumul lacrimilor. „Nu știu. Nu știu ce să cred.” 

— Doctore Cordell, dumneata ești în mijlocul tuturor acestor 
lucruri. Ai un rol primordial în treaba asta, ești în centrul atenţiei 
tuturor. A lui Moore. A Chirurgului. 

Catherine se întoarse furioasă spre Rizzoli. 

— Crezi că eu îmi doresc asta? N-am cerut niciodată să devin 
o victimă! 

— Dar ţi se tot întâmplă, nu-i așa? Există un fel de legătură 
ciudată între dumneata și Chirurg. Nu mi-am dat seama de asta 
de la început. Am crezut că a omorât celelalte victime doar 
pentru a-și împlini fanteziile bolnave. Acum însă cred că totul a 
avut legătură cu dumneata. El e ca un motan care omoară 
păsările și le aduce acasă la stăpâna lui ca să-și dovedească 
calitățile de vânător. Victimele astea au fost ofrande menite să 
te impresioneze. Cu cât te sperii mai mult, cu atât se simte mai 
împlinit. De asta a așteptat s-o omoare pe Nina Peyton abia 
când a ajuns la spital sub îngrijirea dumitale. A vrut să fii de faţă 
când își etalează îndemânarea. Ai devenit obsesia lui. Vreau să 
știu de ce. 


— El e singurul care poate să răspundă la asta. 

— Dumneata nu ai nicio idee? 

— De unde să știu eu? Nici măcar nu știu cine e. 

— A fost în casa dumitale cu Andrew Capra. Asta dacă e 
adevărat ce ai spus când erai hipnotizată. 

— În noaptea aia, l-am văzut doar pe Andrew. Andrew e 
singurul... Se opri. Poate nu eu sunt adevărata lui obsesie. Te-ai 
gândit la asta? Poate că Andrew este. 

Rizzoli se încruntă, ca lovită de acele cuvinte. Catherine își 
dădu brusc seama că mersese drept la ţintă. Pentru Chirurg, 
centrul universului nu era ea, ci Andrew Capra. Bărbatul pe care 
încerca să-l depășească, pe care poate îl venera. Partenerul pe 
care Catherine îl smulsese de lângă el. 

Ridică privirea când își auzi numele strigat prin staţia 
spitalului. 

— Doctore Cordell, imediat la Urgenţă. Doctore Cordell, 
imediat la Urgență. 

„Doamne, oare mă vor lăsa vreodată în pace?” 

Apăsă butonul de coborâre al liftului. 

— Doctore Cordell? 

— Nu am timp pentru întrebările dumitale. Am pacienţi de 
consultat. 

— Când vei avea timp? 

Ușa se deschise, și Catherine intră în lift asemenea unui 
soldat obosit, chemat înapoi pe front. 

— Noaptea mea abia a început. 

e 

Îi voi cunoaște după sânge. 

Inspectez rafturile cu eprubetele cu sânge asemenea unui 
pofticios care ezită în faţa bomboanelor de ciocolată dintr-o 
cutie, întrebându-se care e mai bună. Sângele nostru e la fel de 
unic ca noi, iar ochiul meu distinge diferite nuanţe de roșu, de la 
roșu-deschis la roșu-închis. Cunosc bine ce anume ne dă 
varietatea asta largă de culori; știu că roșeaţa vine de la 
hemoglobină, care se găsește în diferite stadii de oxigenare. 
Totul e chimie, dar chimia asta are capacitatea de a șoca, de a 
îngrozi. Toţi suntem mișcaţi la vederea sângelui. 

Deși eu îl văd în fiecare zi, mă înfior de fiecare dată. 

Mă uit cu lăcomie la rafturi. Tuburile au venit de pe toată 
suprafaţa Bostonului, adunate din cabinetele medicale, din 


clinicile și din spitalul de vizavi. Noi avem cel mai mare laborator 
din oraș. De oriunde din oraș ţi s-ar lua sânge, există șanse ca 
sângele tău să ajungă aici. La mine. 

Notez primul raft de mostre. Pe fiecare tub e o etichetă cu 
numele pacientului, al medicului și cu data. Lângă raft se află și 
teancul de formulare de predare care însoțesc tuburile. Mă 
întind după ele, le frunzăresc citind numele. 

Mă opresc la jumătate. Mă uit la un formular aparţinându-i lui 
Karen Sobei, douăzeci și cinci de ani, care locuiește în Brookline, 
Clark Road 7536. E albă și necăsătorită. Știu toate detaliile 
astea pentru că sunt trecute în formular, laolaltă cu numărul 
asigurării sociale, numele angajatorului și al celui care 
beneficiază de asigurare. 

Medicul a cerut două teste: HIV și depistarea sifilisului. 

La diagnostic, doctorul a scris: „Agresiune sexuală”. 

Pe raft găsesc tubul cu sângele lui Karen Sobei. Este de un 
roșu aprins, sângele unui animal rănit. Îl ţin în mână, și se 
încălzește, o văd, o simt pe femeia asta numită Karen - rănită, 
împleticindu-se, așteptând să fie prinsă. 

Apoi aud o voce care mă sperie, și ridic privirea. 

Catherine Cordell tocmai a intrat în laboratorul meu. 

Stă așa de aproape, încât aș putea să o ating. Mă mir să o văd 
aici, mai ales la ora asta, între noapte și zori. Doctorii se 
aventurează rareori în lumea noastră de la subsol, iar apariţia ei 
neașteptată, la fel de uluitoare precum coborârea Persefonei la 
Hades, mă face să mă înfior. 

Mă întreb de ce a venit. Apoi o văd înmânându-i tehnicianului 
de la cealaltă masă câteva tuburi cu un lichid gălbui și o aud 
cum spune: „Efuziune pleurală” și înţeleg de ce a catadicsit să 
ne viziteze. La fel ca alți medici, nu are încredere în curierii 
spitalului când e vorba despre anumite lichide corporale 
preţioase, așa că a adus personal tuburile, trecând prin tunelul 
care leagă Centrul Medical Pilgrim de Laboratoarele Interpath. 

O urmăresc plecând. Trece chiar pe lângă biroul meu. Are 
umerii încovoiaţi și se leagănă pe picioarele moi ca și cum s-ar 
chinui să meargă prin noroi. Oboseala și luminile fluorescente îi 
fac pielea să pară un strat lăptos care-i acoperă osatura 
frumoasă a chipului. Dispare pe ușă, fără să știe că am privit-o. 

Mă uit la tubul lui Karen Sobei pe care îl am încă în mână și 
brusc sângele mi se pare neinteresant și lipsit de viaţă. Aparține 


unei prăzi care nici măcar nu merită să fie vânată. În niciun caz 
nu prin comparaţie cu cea care tocmai a trecut pe lângă mine. 

Încă mai simt parfumul lui Catherine. 

Deschid calculatorul, intru într-un program și sub numele 
medicului tastez: „C. Cordell”. Pe ecran apar toate analizele de 
laborator pe care le-a cerut în ultimele douăzeci și patru de ore. 
Văd că e în spital de la 10 p.m. Azi e vineri, 5:30 a.m. Are în faţă 
o zi întreagă în care va sta la clinică. 

Ziua mea de lucru e pe sfârșite. 

Când ies din clădire e 7:00 a.m., iar soarele dimineţii îmi intră 
direct în ochi. E deja cald. Merg până la garajul spitalului, iau 
liftul până la etajul 5 și mă îndrept spre șirul de mașini de la 
standul #541, unde e parcată mașina ei. E un Mercedes de 
culoarea lămâii, ultimul model. Strălucește de curăţenie. 

Scot brelocul din buzunar, brelocul pe care îl păstrez de două 
săptămâni, și bag o cheie în încuietoarea portbagajului. 

Portbagajul se deschide. 

Mă uit înăuntru și dau peste pârghia de deschidere, un 
dispozitiv excelent de siguranță, care poate evita închiderea 
accidentală a copiilor înăuntru. _ 

O altă mașină intră huruind în garaj. Inchid repede 
portbagajul și mă îndepărtez. 

e 

Războiul troian a durat zece ani sângeroși. Sângele virginei 
Ifigenia vărsat pe altar la Aulius a adus vânt prielnic care să 
împingă mai repede cele o mie de corăbii grecești spre Troia, 
dar acolo nu i-a așteptat o victorie ușoară, pentru că în Olimp 
părerile zeilor erau împărţite. De partea Troiei, erau Afrodita și 
Ares, Apollo și Artemis. De partea grecilor, erau Hera, Atena și 
Poseidon. Victoria se muta dintr-o tabără într-alta, la fel de 
schimbătoare ca briza. Eroii omorau și erau omorâţi, iar poetul 
Vergiliu spune că pământul era inundat de sânge. 

În cele din urmă, nu forţa, ci viclenia a îngenuncheat Troia. În 
zorii ultimei zile a Troiei, soldaţii ei s-au trezit având în față un 
imens cal din lemn lăsat la porţile scenei. 

Când mă gândesc la calul troian, sunt intrigat de prostia 
soldaților din Troia. Când au împins monstrul în cetate, cum de 
nu și-au dat seama că înăuntru era ascuns dușmanul lor? De ce 
l-au adus înăuntru? De ce au chefuit toată noaptea, sărbătorind 


victoria cu multă băutură? Îmi place să cred că eu aș fi acţionat 
altfel. 

Poate zidurile cetăților lor inexpugnabile i-au determinat să 
nu-și facă griji și să petreacă. Odată porţile închise, iar 
baricadele la locul lor, cum ar mai putea ataca inamicul? E 
afară, dincolo de ziduri. 

Nimeni nu stă să se gândească la posibilitatea ca inamicul să 
fie înăuntru, chiar acolo. 

Mă gândesc la calul troian în timp ce amestec frișca și zahărul 
în cafea. 

Ridic telefonul. 

— Cabinetul de chirurgie; aici Helen, răspunde recepţionera. 

— Pot s-o văd pe doamna doctor Cordell în după-amiaza asta? 
întreb. 

— E o urgenţă? 

— Nu chiar. Am o umflătură moale pe spate. Nu mă doare, 
dar aș vrea să se uite la ea. 

— V-aș putea programa în două săptămâni. 

— Nu pot s-o văd în după amiaza-asta? După ultima 
programare? 

— Îmi pare rău, domnule... cum vă numiţi, vă rog? 

— Troy. 

— Domnule Troy. Doamna doctor Cordell are programări până 
la ora cinci, iar după asta merge direct acasă. Mai devreme de 
două săptămâni nu vă pot programa. 

— Lăsaţi atunci. Încerc la un alt doctor. 

Închid. Acum știu că în jurul orei cinci o să plece de la cabinet. 
E obosită; cu siguranţă o să meargă acasă. 

E 9 a.m. Va fi o zi de așteptare, de anticipație. 

Vreme de zece ani sângeroși, grecii au asediat Troia. Timp de 
zece ani, au perseverat, năpustindu-se asupra zidurilor inamice, 
până când norocul le-a surâs. 

Eu am așteptat doar doi ani ca să-mi primesc premiul. 

A fost de ajuns. 


e DOUĂZECI ȘI UNU « 


Secretara de la Biroul pentru problemele studenţilor de la 
Universitatea Emory era un fel de Doris Day, o blondă luminoasă 
care devenise la maturitate o matroană sudistă plină de graţie. 
Winnie Bliss ţinea o cană de cafea lângă cutia cu scrisori pentru 
elevi și un bol de cristal cu bomboane de zahăr ars și unt pe 
birou, iar Moore își putea imagina cât de primitoare putea fi 
încăperea asta pentru un student la medicină stresat. Winnie 
lucra în biroul acela de douăzeci de ani și, pentru că nu avea 
copii, își concentrase impulsurile materne asupra studenților 
care treceau prin biroul ei pentru a-și ridica în fiecare zi 
corespondenţa. Le dădea prăjituri, le vindea ponturi despre 
apartamente de închiriat și le dădea sfaturi când aveau 
probleme amoroase sau luau note proaste. Și, în fiecare an, la 
absolvire, plângea pentru că 110 dintre copiii ei o părăseau. 
Toate astea i le spuse lui Moore cu un ușor accent de Georgia, în 
vreme ce îl asalta cu prăjituri și-i turna cafea, iar el o crezu. 
Winnie Bliss era numai dulceaţă, fără strop de răutate. 

— Nu mi-a venit să cred, acum doi ani, când m-a sunat cineva 
de la Poliţia din Savannah, îi mărturisi femeia așezându-se cu 
graţie pe scaun. Le-am spus că trebuie să fie o greșeală. L-am 
văzut pe Andrew venind în fiecare zi după corespondenţă, și era 
cel mai drăguţ băiat din câți cunoșteam. Era politicos, niciodată 
nu am auzit o vorbă urâtă din gura lui. Domnule detectiv Moore, 
eu mă uit întotdeauna în ochii oamenilor ca să le dau de înţeles 
că îi văd cu adevărat. lar în ochii lui Andrew am văzut că era un 
băiat bun. 

„lată dovada faptului că suntem atât de ușor înșelați de rău”, 
se gândi Moore. 

— În timpul celor patru ani în care Capra a fost student aici, 
vă amintiţi să fi avut vreo prietenie mai specială? o întrebă el. 

— Vreţi să spuneţi o iubită? 

— Mai degrabă mă interesează prietenii lui bărbaţi. Am vorbit 
cu fosta lui proprietară de aici, din Atlanta. Mi-a spus că era un 
tânăr care îl vizita din când în când pe Capra. Ea crede că era 
tot un student la medicină. 

Winnie se ridică în picioare și merse spre dulapul ei cu 
registre de unde recupera câteva foi printate. ` 

— lată lista cu studenții din același an cu Andrew. În anul întâi 
erau o sută zece studenți. Cam jumătate dintre ei erau bărbați. 


— A avut vreun prieten apropiat printre ei? 

Femeia se uită la numele de pe cele trei pagini și clătină din 
cap. 

— Îmi pare rău. Nu-mi amintesc pe nimeni de pe lista asta 
care să-i fi fost apropiat. 

— Vreţi să spuneţi că nu avea prieteni? 

— Spun că eu nu știu de niciun prieten. 

— Pot să văd și eu lista? 

Femeia i-o înmână. El o citi, dar, în afară de numele lui Capra, 
nu mai dădu de niciunul care să i se pară familiar. 

— Știţi unde locuiesc acum toţi studenţii ăştia? 

— Da. Le-am actualizat adresele de e-mail pentru buletinele 
informative trimise absolvenţilor. 

— Locuiește vreunul dintre ei în zona Bostonului? 

— Staţi să verific. 

Se întoarse spre calculator și începu să lovească tastele cu 
unghiile ei date cu ojă roz. Inocenţa lui Winnie Bliss o făcea să 
pară o femeie din alte timpuri, dar ușurința cu care folosea 
calculatorul îl frapă. 

— E unul în Newton, Massachusetts. E destul de aproape de 
Boston? 

— Da. 

Moore se aplecă în faţă, pulsul crescându-i brusc. 

— Cum îl cheamă? 

— E o femeie. Latisha Green. O fată foarte bună. Obișnuia să- 
mi aducă niște pungi mari cu nuci. Bineînțeles că era o 
obrăznicie din partea ei, pentru că știa că am grijă de silueta 
mea, dar cred că îi plăcea să hrănească oamenii. Așa era ea. 

— Era măritată? Avea prieten? 

— O, are un soț minunat! Cel mai mare bărbat pe care l-am 
văzut în viaţa mea! Avea doi metri și o piele neagră foarte 
frumoasă. 

— Neagră, repetă el. 

— Da. Parcă ar fi lăcuită. 

Moore oftă și se uită din nou la listă. 

— Și nu mai e nimeni din anul lui Capra care să locuiască 
lângă Boston, din câte știți dumneavoastră? 

— Din câte pot să spun eu, nu. Se întoarse spre el. Oh. Sunteţi 
dezamăgit. 


Păru foarte necăjită, ca și cum s-ar fi simţit direct 
responsabilă că îl dezamăgise. 

— Azi nu-mi iese nimic, recunoscu el. 

— Luaţi o bomboană! 

— Nu, mulțumesc. 

— Și dumneavoastră aveți grijă de siluetă? 

— Nu prea-mi plac dulciurile. 

— Atunci cu siguranță nu sunteți sudist, domnule detectiv. 

Nu putu să nu râdă. Winnie Bliss, cu ochii ei mari și cu vorba 
blândă, îl fermecase, la fel cum se întâmpla probabil cu orice 
student, bărbat sau femeie, care pășea în biroul ei. Își ridică 
privirea spre peretele din spatele ei unde erau atârnate câteva 
fotografii de grup. 

— Astea sunt clasele absolvente? 

Femeia se întoarse să se uite la fotografii. 

— L-am pus pe soțul meu să-mi facă una la fiecare absolvire. 
Nu e deloc o treabă ușoară să-i aduni laolaltă pe toţi studenții 
ăștia. Soţului meu îi place să spună că e ca și cum ai mâna 
vitele. Dar vreau fotografiile astea, și-/ oblig să le facă. Nu-i așa 
că sunt foarte drăguţi? 

— Care sunt cei din an cu Andrew Capra? 

— Am să vă arăt albumul. Are și numele trecute. 

Se ridică și merse la un raft închis cu uși de sticlă. Cu mare 
grijă, scoase un volum mic și-și trecu mâna ușor peste copertă, 
ca și cum ar fi vrut s-o șteargă de praf. 

— Asta e anul în care a absolvit Andrew. Sunt fotografii cu toți 
colegii lui și sunt menționate spitalele unde au fost primiţi să-și 
facă rezidenţiatul. Făcu o pauză, apoi îi înmână albumul. E 
singurul exemplar. Așa că vă rog, dacă se poate, să vă uitaţi pe 
el aici și să nu-l luaţi cu dumneavoastră. 

— O să stau chiar acolo în colţ, ca să nu vă încurc. În felul 
ăsta puteți să mă ţineţi sub observaţie. Ce părere aveţi? 

— O, nu spun că nu am încredere în dumneavoastră! 

— Ei bine, nu ar trebui, îi zise, făcându-i cu ochiul. 

Femeia roși ca o școlăriţă. 

Luă albumul și merse în colţul încăperii unde erau așezate 
cana de cafea și farfuria cu prăjituri. Se așeză pe un scaun uzat 
și deschise albumul Facultăţii de Medicină a Universităţii Emory. 
Veni ora prânzului, și începură să apară o mulţime de studenţi 
cu feţe de copii ca să-și ridice corespondenţa. De când erau 


copiii doctori? Nu se vedea lăsându-și corpul ajuns la vârsta a 
doua pe mâna unor asemenea tinerei. Le văzu privirile curioase 
și-o auzi pe Winnie Bliss șoptind: „Este un detectiv de la 
Omucideri, din Boston”. Da, bărbatul ăla ramolit din colț. 

Moore se ghemui și mai mult în scaun și se concentră asupra 
fotografiilor. Lângă fiecare dintre ele erau trecute numele 
studentului, orașul natal și spitalul unde el sau ea fusese 
acceptat/ă la rezidenţiat. Când ajunse la fotografia lui Capra, se 
opri. Capra se uita fix la aparat, un tânăr zâmbitor cu o privire 
serioasă, sinceră. Asta i se păru lui Moore cel mai înfiorător lucru 
- că prădătorii merg printre prăzi fără să poată fi recunoscuți. 

Lângă fotografia lui Capra era numele spitalului unde primise 
rezidența. Centrul Medical Riverland, Savannah, Georgia, Secţia 
chirurgie. 

Se întrebă cine altcineva din anul lui își începuse rezidenţiatul 
în Savannah, cine altcineva mai locuise în orașul ăla când Capra 
își măcelărise victimele. Răsfoi paginile, uitându-se la liste, și 
descoperi că alți trei studenţi la medicină fuseseră acceptați în 
jurul orașului Savannah. Două erau femei; cel de-al treilea era 
un asiatic. 

Incă o fundătură. 

Se lăsă pe spate dezamăgit. Albumul îi căzu în poală și-l văzu 
pe decan zâmbindu-i dintr-o fotografie sub care era tipărit 
următorul mesaj: „Să vindecăm lumea”. 


Astăzi, 108 tineri minunati depun jurământul solemn 
care duce la bun sfârșit un drum lung și dificil. 
Jurământul acesta, în calitate de medic și de vindecător, 
nu este făcut fără chibzuinţă, pentru că e menit să 
dureze pentru tot restul vieții... 


Moore se îndreptă și reciti afirmaţia decanului. 
Astăzi, 108 tineri minunati... 


Se ridică și merse la biroul lui Winnie. 

— Doamnă Bliss? 

— Da, domnule detectiv. 

— Aţi spus că Andrew avea o sută zece colegi de an. 
— Admitem o sută zece în fiecare an. 


— Uitaţi, aici, în discursul decanului, el spune că au absolvit o 
sută opt. Ce s-a întâmplat cu doi dintre ei? 

Winnie dădu din cap cu tristețe. 

— Încă nu am uitat ce i s-a întâmplat sărmanei fete. 

— Care fată? 

— Laura Hutchinson. Muncea într-o clinică din Haiti. Pentru un 
curs opţional. Ei bine, am auzit că acolo drumurile sunt 
îngrozitoare. Camionul a intrat într-un șanț și s-a răsturnat fix 
peste ea. 

— Deci a fost un accident. 

— Ea stătea în spatele camionului. Nu au putut-o scoate de 
acolo decât după zece ore. 

— Dar celălalt student? Mai e încă unul care nu a absolvit 
odată cu ceilalți. 

Winnie își lăsa privirea în jos, iar el își dădu seama că nu 
dorea să vorbească despre asta. 

— Doamnă Bliss? 

— Din când în când se mai întâmplă, rosti femeia. Unii 
studenţi abandonează școala. Incercăm să-i ajutăm să ajungă 
până în ultimul an, dar unii dintre ei au adevărate probleme cu 
materia. 

— Deci studentul ăsta... cum îl cheamă? 

— Warren Hoyt. 

— A abandonat facultatea? 

— Da, se poate spune și așa. 

— A fost o problemă academică? 

— Ei bine... 

Se uită în jur ca și cum ar fi căutat sprijinul cuiva, dar nu găsi 
pe nimeni. 

— Poate ar trebui să vorbiţi cu unul dintre profesori, cu 
doctorul Kahn. Dumnealui o să fie în măsură să vă răspundă la 
întrebări. 

— Dumneavoastră nu puteţi? 

— E o problemă... personală. Domnul doctor Kahn e cel care 
ar trebui să vă răspundă. 

Moore se uită la ceas. Ar fi vrut să prindă un avion spre 
Savannah în acea seară, dar se părea că era deja prea târziu. 

— Unde-l găsesc pe doctorul Kahn? 

— In laboratorul de anatomie. 


Mirosul formolului se simţea de pe hol. Moore se opri în fața 
ușii pe care scria: „ANATOMIE”, încercând să-și facă curaj pentru 
ce avea să urmeze. Deși se pregătise, când intră pe ușă, rămase 
pentru o clipă înmărmurit. Douăzeci și opt de mese, așezate pe 
patru rânduri, se întindeau pe toată suprafaţa camerei. Pe 
mese, erau cadavre în diferite stadii de disecare. Spre deosebire 
de cadavrele pe care Moore era obișnuit să le vadă în 
laboratorul de autopsii, cele de pe mese păreau artificiale, cu 
pielea dură ca de vinil, cu vasele îmbălsămate de un roșu și 
albastru aprins. In acea zi, studenţii se concentrau asupra 
capetelor, desfăcând mușchii feţei. Lângă fiecare cadavru, erau 
câte patru studenţi, iar camera era brăzdată de murmurele celor 
care-și citeau unul altuia din cărţi, cântărind întrebările și 
dându-și sfaturi. Dacă nu ar fi fost subiecţii palizi de pe masă, 
studenţii ar fi putut fi luaţi drept niște muncitori într-o fabrică, 
lucrând la componente mecanice. 

O tânără își ridică privirea și se uită curioasă la Moore, la 
străinul în costum care nimerise în sala lor. 

— Căutaţi pe cineva? îl întrebă ea, cu un scalpel în mâna 
pregătită să facă o incizie în obrazul cuiva. 

— Pe doctorul Kahn. 

— Este în celălalt capăt. Îl vedeţi pe bărbatul înalt cu barbă 
albă? 

— Îl văd, mulţumesc. 

Merse pe lângă șirul de mese, uitându-se fără voia lui la 
fiecare cadavru pe lângă care trecea. La femeia cu picioarele 
scofâlcite asemenea unor bețe scorojite aflată pe masa de oțel. 
La bărbatul negru cu pielea despicată pentru a scoate la iveala 
mușchii groși ai coapsei. La capătul șirului, un grup de studenţi 
ascultau ce spunea un bărbat care semăna cu Moș Crăciun și 
care le arăta fibrele delicate ale nervului facial. 

— Doctorul Kahn? întrebă Moore. 

Kahn privi în sus, și imediat orice asemănare cu Moș Crăciun 
dispăru. Bărbatul avea ochii de un negru intens, fără nicio urmă 
de umor în ei. 

— Da? 

— Sunt detectivul Moore. Doamna Bliss de la secretariat m-a 
trimis la dumneavoastră. 

Kahn se îndreptă, iar Moore se trezi brusc în fața unui munte 
de om. Scalpelul părea ridicol de mic în mâna lui imensă. Lăsă 


instrumentul deoparte și-și scoase mănușile. Când se întoarse 
spre chiuvetă să-și spele mâinile, Moore văzu ca părul grizonat 
al lui Kahn era prins la spate într-o coadă de cal. 

— Și despre ce e vorba? întrebă Kahn luând un prosop de 
hârtie. 

— Vreau sa vă pun câteva întrebări despre un student care a 
frecventat cursurile dumneavoastră în urmă cu șapte ani. 
Warren Hoyt. 

Kahn era întors cu spatele, dar Moore putu să-i vadă brațul 
masiv încremenind deasupra chiuvetei, cu apa șiroind. Apoi 
profesorul smulse un prosop de hărtie și-și șterse în liniște 
mâinile. 

— Vă amintiţi de el? continuă Moore. 

— Da. 

— vi-l amintiţi bine? 

— Era un student pe care nu-l puteai uita așa ușor. 

— Vreţi să-mi spuneți mai multe? 

— Nu chiar. 

Kahn aruncă prosopul mototolit de hârtie la coșul de gunoi. 

— E vorba despre o investigaţie a unei crime, domnule doctor. 

Câţiva studenţi îi urmăreau cu atenţie. Cuvântul „crimă” le 
atrăsese atenția. 

— Să mergem în biroul meu! 

Moore îl urmă într-o cameră vecină. Printr-un paravan de 
sticlă se vedea laboratorul cu cele douăzeci și opt de mese. Un 
sătuc de cadavre. 

Kahn închise ușa și se întoarse spre el. 

— De ce întrebaţi de Warren? Ce a făcut? 

— Din câte știm noi, nimic. Vreau numai să aflu ce relaţie a 
avut cu Andrew Capra. 

— Andrew Capra? 

Kahn pufni. 

— Cel mai faimos absolvent al nostru. Asta e o chestie care a 
ajuns o mândrie pentru o facultate de medicină. li învăţăm pe 
nebuni cum să secționeze și să ciopârțească. 

— Credeţi că Andrew Capra era nebun? 

— Nu cred că există un diagnostic psihiatric pentru oameni ca 
Andrew Capra. 

— Atunci dumneavoastră ce părere aveaţi despre el? 


— N-am văzut nimic deosebit la el. Andrew mi s-a părut 
perfect normal. 

Descrierea i se părea lui Moore și mai înfricoșătoare când o 
auzea din nou. 

— Dar despre Warren Hoyt? 

— De ce mă întrebaţi de Warren Hoyt? 

— Trebuie să știu dacă el și Capra erau prieteni. 

Kahn stătu puţin pe gânduri. 

— Nu știu. Eu nu am cum să aflu ce se petrece dincolo de 
laboratorul ăsta. Nu văd decât ce se întâmplă aici, înăuntru. Văd 
studenţi care se chinuiesc să înghesuie o cantitate enormă de 
informaţie în creierele lor epuizate. Nu toţi au capacitatea să se 
descurce în condiţii de stres. 

— Asta s-a întâmplat cu Warren? De asta s-a retras din 
facultate? 

Kahn se întoarse spre paravanul de sticlă și se uită în 
laborator. 

— Vă întrebaţi vreodată de unde vin cadavrele? 

— Poftim? 

— De unde le obţin facultăţile de medicină? Cum ajung pe 
mesele astea, pentru a fi tăiate? 

— Bănuiesc că oamenii își cedează corpurile facultăţii. 

— Exact. Fiecare dintre cadavrele astea a fost o ființă care a 
luat o decizie extrem de generoasă. Ne-au donat nouă trupurile 
lor. În loc să-și petreacă eternitatea într-un coșciug din lemn de 
trandafir, au ales să facă un lucru folositor cu rămășițele lor. Ei 
sunt cei care ne educă noua generaţie de vindecători. Asta nu 
se poate face fără cadavre adevărate. Studenţii trebuie să vadă 
tridimensional toate tipurile de trupuri omenești. Trebuie să 
exploreze cu un scalpel ramurile arterei carotide, mușchii faciali. 
Da, în parte, lucrurile astea se pot învăţa și cu ajutorul unui 
calculator, dar altceva e să tai în realitate pielea, să secţionezi 
un nerv delicat. Pentru asta ai nevoie de un trup omenesc. E 
nevoie de oameni generoși care să-și cedeze cea mai personală 
latură a lor - propriul corp. Cred că trupurile astea au aparținut 
cândva unor oameni extraordinari. Eu îi tratez ca atare și am 
pretenţia ca și studenţii mei să facă la fel. Nimeni nu glumește și 
nu își bate joc în încăperea asta. Trebuie să trateze corpurile și 
toate părțile lor componente cu respect. Când disecţiile iau 
sfârșit, rămășițele sunt incinerate și îngropate cu demnitate. Se 


întoarse și se uită la Moore. Așa se desfășoară lucrurile în 
laboratorul meu. 

— Ce legătură are asta cu Warren Hoyt? 

— Are mare legătură cu el. 

— Cu motivul pentru care s-a retras. 

— Da. 

Se întoarse cu faţa la geam. 

Moore așteptă cu privirea fixată pe spatele lat al profesorului, 
lăsându-i timp să-și găsească cuvintele potrivite. 

— Disecţia, reluă Kahn, e un proces care ia timp. Unii studenţi 
nu pot duce la bun sfârșit sarcina în timpul orei. Unii dintre ei au 
nevoie de mai mult timp pentru a analiza anatomia complicată. 
Așa că le permit accesul în laborator la orice oră. Fiecare dintre 
ei are o cheie de la intrarea principală, așa că pot veni să 
lucreze chiar și la miezul nopţii, dacă vor. Unii dintre ei o și fac. 

— Așa a făcut și Warren? 

Răspunsul urmă după o scurtă pauza. 

— Da. 

În mintea lui Moore începea să ia naștere o bănuială 
înfiorătoare. 

Kahn se duse la dulapul cu documente, deschise un sertar și 
începu să caute printre lucrurile îngrămădite acolo. 

— Era într-o duminică. Eu îmi petrecusem weekendul în afara 
orașului și noaptea aia a trebuit să vin să pregătesc un 
exemplar pentru cursul de luni dimineața. Știţi cum sunt copiii 
ăștia, unii dintre ei sunt stângaci când vine vorba despre disecţii 
și ajung să-și ciopârțească cadavrul care le-a fost dat. Așa că 
încerc să le arăt cum se face corect o disecţie ca să vadă părțile 
anatomice pe care le-ar putea distruge la cadavrele lor. Lucram 
la sistemul reproducător și începuseră să disece organele astea. 
Îmi amintesc că era târziu când am intrat cu mașina în campus, 
în orice caz, după miezul nopţii. Am văzut lumini la fereastra 
laboratorului și m-am gândit că trebuie să fie vreun student 
silitor care vrea să fie cu un pas înaintea colegilor lui. Am intrat 
în clădire. Am traversat holul și am deschis ușa. 

— Warren Hoyt era acolo? anticipă Moore. 

— Da. Kahn găsi ce căuta. Scoase dosarul și se întoarse spre 
Moore. Când am văzut ce făcea, mi-am... ei bine, mi-am pierdut 
controlul. L-am apucat de cămașă și l-am izbit de chiuvetă. 
Recunosc că nu am fost prea delicat, dar eram atât de furios, 


încât nu m-am putut controla, încă mă mai enervez când mă 
gândesc la asta. Oftă adânc, dar chiar și după șapte ani, tot nu 
se putea calma. După... după ce am ţipat la el, l-am târât aici, în 
biroul meu. L-am obligat să se așeze și să semneze o declaraţie 
prin care se angaja ca a doua zi dimineaţă la ora opt fix să 
renunţe la școală. Nu-i ceream să dea și vreo explicaţie, dar 
trebuia să abandoneze cursurile dacă nu voia să-i fac un raport 
scris pentru ceea ce văzusem în laborator. Bineînţeles că a fost 
de acord. Nu avea încotro. Și nici măcar nu părea prea afectat 
de toată treaba asta. Asta mi s-a părut cel mai ciudat la el... 
nimic nu-l deranja. Putea să ia totul raţional, cu calm. Dar așa 
era Warren. Foarte raţional. Nu se enerva niciodată. Era 
aproape... Kahn se opri o clipă... Mecanic. 

— Ce anume aţi văzut? Ce făcea în laborator? 

Kahn îi înmână dosarul lui Moore. 

— E totul scris acolo. L-am păstrat toţi anii ăștia, gândindu-mă 
că ar putea să mă dea în judecată. Știţi cum e, studenţii te pot 
da în judecată pentru aproape orice în zilele noastre. Dacă avea 
vreodată să încerce să fie reînmatriculat în facultatea asta, 
aveam răspunsul pregătit. 

Moore luă raportul. Pe etichetă scria simplu: „Hoyt, Warren”. 
înăuntru erau trei pagini tehnoredactate. 

— Warren primise cadavrul unei femei, reluă Kahn. El și 
colegii lui de laborator începuseră disecţia pelviană, ajungând la 
vezică și la uter. Organele nu trebuiau scoase. In noaptea aia, 
Warren venise să-și termine treaba. Dar, ceea ce ar fi trebuit să 
fie o disecţie curată, s-a transformat într-o mutilare. Ca și cum 
ar fi pus mâna pe scalpel și și-ar fi pierdut controlul. Scosese 
organele din corp. Le scosese de tot din trup. Mai întâi ciopărţise 
vezica și o lăsase atârnând între picioarele cadavrului. Apoi 
extirpase uterul. A făcut-o fără mânuși, ca și cum ar fi vrut să 
simtă organele pe propria piele. Așa l-am găsit. Într-o mână 
ținea organul din care picura sângele. lar cu cealaltă mână... 

De silă, Kahn își pierdu vocea. 

Ceea ce nu reușea Kahn să spună era tipărit însă pe pagina 
pe care o citea acum Moore. Termină el fraza în locul 
profesorului. 

— Se masturba. 

Kahn se îndreptă spre birou și se cufundă în scaun. 


— Din cauza asta nu am putut să-l las să continue studiile. 
Doamne, ce fel de doctor avea să fie ăsta? Dacă făcea așa unui 
cadavru, ce avea să-i facă un pacient viu? 

„Eu ştiu ce îi face. l-am văzut opera cu propriii ochi.” 

Moore ajunse la pagina a treia a dosarului lui Hoyt și citi 
ultimul paragraf scris de dr. Kahn. 


Domnul Hoyt e de acord să se retragă de bunăvoie 
din facultate mâine-dimineaţă la ora opt. In schimb, eu 
voi păstra confidențialitatea în ceea ce privește acest 
incident. Din cauza distrugerii cadavrului, colegii lui de 
laborator de la masa 19 vor fi distribuiți în alte grupe 
pentru a finaliza acest stadiu al disectției. 


Colegi de laborator. 

Moore se uită la Kahn. 

— Câţi colegi de laborator avea Warren? 

— Sunt patru studenţi la o masă. 

— Cine erau ceilalţi studenţi? 

Kahn se încruntă. 

— Nu-mi amintesc. S-a întâmplat în urmă cu șapte ani. 

— Nu ţineţi o evidenţă a acestor sarcini? 

— Nu. Făcu o pauză. Dar îmi amintesc de una dintre colegele 
lui. O tânără. 

Roti calculatorul cu fața la el și caută fișierele cu registrele în 
care erau trecuți studenţii la medicină. Numele colegilor lui Hoyt 
apărură pe ecran. Kahn se uită o clipă peste listă, apoi zise: 

— lat-o. Emily Johnstone. Mi-o amintesc. 

— De ce? 

— Ei bine, în primul rând, pentru că era drăguță. Semăna cu 
Meg Ryan. În al doilea rând, pentru că, după ce Warren s-a 
retras, a vrut să știe de ce. Nu am vrut să-i spun motivul. Și a 
venit și m-a întrebat dacă era din cauza femeilor. Se pare că 
Warren o urmărise pe Emily prin tot campusul, iar ea se 
speriase. Nu mai e nevoie să spun că a fost ușurată când a aflat 
că el părăsise școala. 

— Credeţi că și-ar aminti de ceilalți doi colegi de laborator? 

— E posibil. 

Kahn luă telefonul și sună la secretariat. 

— Hei, Winnie? Ai numărul de telefon al lui Emily Johnstone? 


Luă un stilou, notă numărul, apoi închise. 

— Are un cabinet particular în Huston, rosti și începu să 
formeze din nou. La ea e ora unsprezece, deci ar trebui să fie 
acolo... Bună, Emily? Sunt o voce din trecutul tău. Doctorul Kahn 
de la Emory... Da, laboratorul de anatomie. Tare demult, nu? 

Moore se aplecă în faţă, pulsul accelerându-i-se. 

Când Kahn închise în cele din urmă și se uită la el, Moore citi 
răspunsul în ochii lui. 

— Își amintește care erau ceilalţi doi colegi de la cursul de 
anatomie, spuse Kahn. O femeie pe nume Barb Lippman. lar 
celălalt... 

— Capra? 

Kahn încuviință. 

— Cel de-al patrulea coleg era Andrew Capra. 


e DOUĂZECI ȘI DOI + 


Catherine se opri în ușa biroului lui Peter. El stătea la masă 
scriind ceva într-un tabel, fără să știe că era privit. Niciodată nu 
se uitase la el cu adevărat, iar ceea ce văzu o făcu să 
zâmbească. Lucra extrem de concentrat, un portret al medicului 
dedicat meseriei sale, cu excepţia unui mic amănunt: avionul de 
hârtie aruncat pe podea. Peter și prostioarele lui zburătoare. 

Bătu în tocul ușii. Bărbatul se uită peste ochelari, speriat s-o 
vadă acolo. Il întrebă: 

— Pot să-ţi vorbesc? 

— Sigur. Intră! 

Se așeză pe scaunul din faţa biroului. Peter nu zise nimic, 
așteptând răbdător ca ea să înceapă. Catherine avu senzaţia că, 
oricât de mult ar fi durat, el avea să fie tot acolo, așteptând-o. 
Zise: 

— Lucrurile au fost... încordate între noi. 

Bărbatul încuviinţă din cap. 

— Știu că asta te deranjează la fel de mult ca pe mine. lar pe 
mine mă deranjează rău de tot. Pentru că întotdeauna mi-ai 
plăcut, Peter. Poate că ţi-am lăsat altă impresie, dar așa e. Trase 
adânc aer în piept, chinuindu-se să găsească cuvintele potrivite. 
Nu tu ești vinovat pentru problemele care au apărut între noi. E 
numai vina mea. Sunt atât de multe lucruri care se întâmplă 
acum în viaţa mea. Îmi e greu să-ţi explic. 

— Nu trebuie să-mi explici. 

— Dar văd că ne îndepărtăm unul de celălalt. Nu doar ca 
parteneri, dar și ca prieteni. E ciudat cum de nu mi-am dat 
seama până acum ce relaţie aveam. Nu mi-am dat seama cât de 
mult conta asta până când nu am văzut că sunt pe punctul de a 
pierde totul. Se ridică în picioare, în orice caz, îmi pare rău. Asta 
am venit să-ţi spun. 

Se îndreptă spre ușă. 

— Catherine, zise el cu blândețe, știu ce s-a întâmplat în 
Savannah. 

Se întoarse și se uită la el. O privea fix. 

— Mi-a spus detectivul Crowe, continua el. 

— Când? 

— Acum câteva zile, când am vorbit cu el despre intrarea prin 
efracţie aici. A presupus că știam. 

— Nu mi-ai zis nimic. 


— Nu era dreptul meu să aduc vorba despre asta. Am vrut să 
te simţi tu pregătită să-mi spui. Știam că ai nevoie de timp, și 
eram gata să aștept oricât era nevoie până când urma să ai din 
nou încredere în mine. 

Femeia scoase un oftat scurt. 

— Bine, atunci. Acum vrei să afli tot ce e mai rău despre 
mine. 

— Nu, Catherine. Se ridică în faţa ei. Știu tot ce e mai bun 
despre tine! Știu cât ești de puternică, cât ești de curajoasă! Tot 
timpul ăsta nici măcar nu am știut prin ce treci! Ai fi putut să-mi 
spui. Ai fi putut să ai încredere în mine. 

— M-am gândit că asta ar fi schimbat lucrurile dintre noi. 

— Cum? 

— Nu vreau să-ţi pară rau pentru mine. Nu vreau să-i fie 
nimănui milă de mine. 

— Să-mi fie milă pentru ce? Pentru că ai luptat împotriva lui? 
Pentru că ai rămas vie în ciuda nenorocirii? De ce naiba să-mi fie 
milă de tine? 

Clipi, vrând să înlăture lacrimile. 

— Alţi bărbaţi ar face-o. ` 

— Atunci nu te cunosc cu adevărat. In niciun caz, nu aşa cum 
te cunosc eu. 

Bărbatul se ridică de la birou și se apropie de ea. 

— Îți amintești ziua în care ne-am întâlnit? 

— Când am venit la interviu. 

— Ce îţi amintești? 

Dădu derutată din cap. 

— Am vorbit despre medicină. Despre ce aveam să fac eu 
aici. 

— Deci îți amintești de acea zi doar ca despre o întâlnire de 
afaceri. 

— Asta a fost. 

— Ciudat. Eu mă gândesc la ea într-un mod cu totul diferit. 
Nici nu-mi prea amintesc ce întrebări ţi-am pus sau ce m-ai 
întrebat tu. Îmi amintesc însă cum m-am uitat peste birou și te- 
am văzut intrând. Am rămas năuc. Nu știam ce puteam să zic să 
nu pară răsuflat, prostesc sau pur și simplu banal. Pentru tine nu 
voiam să fiu banal. Mi-am zis: „Uite o femeie care are totul. E 
deşteaptă; e frumoasă. Și stă chiar în faţa mea”. 

— O, Doamne! Cât de mult te înșelai. Nu aveam totul. 


Clipi din nou, pentru a-și alunga lacrimile. 

— N-am avut niciodată totul. Abia dacă mă mai ţin pe 
picioare... 

Fără să scoată o vorba, Peter o luă în braţe. Se întâmplă atât 
de natural, atât de ușor, fără stângăciile primei îmbrăţișări. O 
ținea pur și simplu în braţe fără să-i ceară nimic. Un prieten 
consolându-și partenerul. 

— Spune-mi cum aș putea să te ajut, o întrebă Peter. Cere 
orice. 

Oftă. 

— Sunt atât de obosită, Peter. Poţi să mă conduci până la 
mașină? 

— Asta e tot? 

— De-asta am nevoie acum. De cineva în care să am 
încredere să meargă cu mine. 

Făcu un pas în spate și-i zâmbi. 

— Atunci cu siguranţă eu sunt acela. 

Parcarea spitalului era pustie, iar pașii lor răsunau pe asfalt 
semănând cu zgomotele produse de niște fantome. Dacă ar fi 
fost singură, s-ar fi uitat tot timpul peste umăr. Dar acum Peter 
era lângă ea, așa că nu se mai temea de nimic. O conduse până 
la Mercedesul ei. Rămase acolo până ce se urcă la volan. Apoi îi 
închise portiera și făcu un semn spre încuietoare. 

Catherine încuviinţă, apăsă butonul încuietorii și auzi sunetul 
liniștitor care însemna siguranță. 

— O să te sun mai târziu, o asigură bărbatul. 

În timp ce se îndepărta, Catherine privi în oglinda retrovizoare 
și îl văzu făcându-i cu mâna. Dispăru când mașina cobori panta. 

Pe drumul spre apartamentul ei din Back Bay se trezi 
zâmbind. 

Merita să ai încredere în unii bărbaţi, îi spusese Moore. 

— Da, dar în cine? Niciodată n-am știut asta. i 

— Nu vei ști decât atunci când vei da de greu. |n acele 
momente, el va fi alături de tine.” 

Ca prieten sau ca iubit, Peter avea să fie unul dintre acești 
bărbați. 

Pe Commonwealth Avenue încetini, întoarse pe strada de 
lângă blocul ei și apăsă pe telecomandă ca să deschidă garajul. 
Poarta de siguranță se deschise cu zgomot, iar ea intră. In 
oglinda retrovizoare văzu ușa închizându-se în urma ei. Abia 


atunci cobori din mașină. Grija era ceva normal pentru ea, iar 
astea erau ritualurile pe care le îndeplinea cu sfinţenie. Verifică 
liftul înainte să urce în el. Cercetă apoi holul. Incuie ușa imediat 
ce intră în apartament. În sfârșit se afla în siguranţă în 
fortăreață. Abia atunci își permise să se relaxeze. 

Stătea la geam, bând ceai cu gheaţă și bucurându-se de 
răcoarea apartamentului în timp ce se uita la oamenii de jos 
care mergeau pe stradă cu frunţile transpirate. În ultimele 
treizeci și șase de ore dormise doar trei ore. „Mi-am câștigat 
dreptul la momentele astea de liniște, își zise lipindu-și paharul 
rece de obraz. Merit să merg devreme la culcare și să stau un 
weekend fără să fac nimic.” Nu avea să se mai gândească la 
Moore. Nu avea să se lase pradă durerii. Incă nu. 

Tocmai își golise paharul și îl așezase pe masa din bucătărie, 
când îi sună pagerul. Un mesaj de la spital era ultimul lucru de 
care voia să audă. Când îl sună pe operatorul de la Centrul 
Medical Pilgrim, nu putu să-și ascundă iritarea din voce. 

— Sunt doctorul Cordell. Știu că mi-aţi trimis mesaj, dar eu nu 
sunt de serviciu în noaptea asta. De fapt, acum o să-mi închid 
pagerul. 

— Îmi pare rău să vă deranjez, doctor Cordell, dar a sunat fiul 
domnului Herman Gwadowski. Insistă să vă întâlnească în după- 
amiaza asta. 

— Imposibil. Am ajuns deja acasă. 

— l-am spus că sunteţi liberă în weekend. Dar mi-a zis că asta 
e ultima zi pe care o petrece în oraș. Vrea să vă vorbească 
înainte de a merge să-și întâlnească avocatul. 

„Un avocat?” 

Catherine se aplecă peste masa din bucătărie. Nu mai avea 
forță să se lupte și cu asta. Nu în acel moment. Nu când era atât 
de obosită încât nu putea să mai gândească limpede. 

— Doctore Cordell? 

— Domnul Gwadowski a spus unde vrea să ne întâlnim? 

— A spus ca o să vă aștepte la bufetul spitalului până la șase. 

— Mulţumesc. 

Catherine închise și se uită cu privirea înceţoșată la faianta 
strălucitoare din bucătărie. Cu câtă meticulozitate se străduia să 
păstreze curată faianța asta! Dar, oricât de bine freca și oricât 
de bine își organiza viaţa, tot nu putea anticipa apariţia 
neașteptată a vreunui Gwadowski. 


Își lua poșeta, cheile de la mașină și părăsi încă o dată 
sanctuarul apartamentului ei. 

În lift, se uită la ceas, și se sperie când își dădu seama că era 
deja 5:45. Nu avea să ajungă la timp la spital, iar domnul 
Gwadowski avea să ia asta drept sfidare. Când urcă în 
Mercedes, puse mâna pe telefonul din mașină și îl sună pe 
operatorul spitalului. 

— Sunt tot eu, doctorul Cordell. Trebuie să dau de domnul 
Gwadowski ca să-l anunţ că voi întârzia. Știţi cumva de pe ce 
număr suna? 

— Staţi să verific lista apelurilor... lată. Nu a sunat din spital. 

— Atunci de pe un telefon mobil? 

Urmă o pauză. 

— E foarte ciudat. 

— Ce s-a întâmplat? 

— A sunat de pe numărul de pe care vorbiţi dumneavoastră 
acum. 

Catherine amuţi și, de frică, simţi că îngheaţă. 

„Din mașina mea. Apelul a fost făcut din mașina mea.” 

— Doctore Cordell? 

Atunci îl văzu în oglinda retrovizoare, ridicându-se ca o cobră. 
Vru să ţipe, dar simţi cum îi arde gâtul din cauza cloroformului. 

Scăpă receptorul din mână. 

e 

Jerry Sleeper îl aştepta afară în fața zonei de unde se 
recuperau bagajele. Moore își aruncă geanta pe scaunul din 
spate, urcă în mașină și închise ușa trântind-o cu putere. 

— Ai găsit-o? fu primul lucru pe care îl întrebă Moore. 

— Nu încă, răspunse Sleeper în timp ce demara. 

— Mercedesul ei a dispărut, dar în apartament nu e nimic 
deranjat. Orice s-ar fi întâmplat, a fost rapid și s-a petrecut fie în 
mașină, fie lângă ea. Peter Falco a fost ultimul care a văzut-o, la 
cinci și un sfert, în garajul spitalului. Cam la o jumătate de oră 
mai târziu, operatorul spitalului a contactat-o pe pager și a 
vorbit cu ea la telefon. Cordell l-a sunat apoi din mașina ei. 
Conversaţia s-a întrerupt brusc. Operatorul susţine că atunci 
când a contactat-o prima oară pe pager primise un apel de la 
fiul lui Herman Gwadowski. 

— Avem confirmarea? 


— Ivan Gwadowski era în avion spre California la prânz. N-a 
sunat el. 

Nu mai era nevoie să spună cine sunase. Amândoi știau. 
Moore se uită agitat la luminile stopurilor înșirate una lângă alta 
ca niște mărgele roșii în noapte. 

„E cu ea de la șase. Oare ce i-a făcut în astea patru ore?” 

— Vreau să văd unde locuiește Warren Hoyt, ceru Moore. 

— Într-acolo mergem acum. Știm că a ieșit din tura de la 
Laboratoarele Interpath în jurul orei șapte, de dimineață. La 
zece și-a sunat șeful să-l anunţe că are o problemă familială și 
că nu mai poate veni la lucru cel puţin o săptămână. Nimeni nu 
l-a mai văzut de-atunci. Nici la el acasă, nici la laborator. 

— Și problema familială? 

— Nu are nicio familie. Mătușa lui a murit în februarie. 

Luminile stopurilor se încețoșară, devenind o fâșie roșiatică. 
Moore clipi și își întoarse capul, ca Sleeper să nu-i vadă 
lacrimile. 

Warren Hoyt locuia în North End, într-un labirint ciudat de 
străzi înguste și de clădiri din cărămidă roșie, care alcătuiau cel 
mai vechi cartier din Boston. Zona era considerată sigură 
datorită italienilor vigilenţi care făceau afaceri pe acolo. Pe una 
dintre străzile unde turiștii și riveranii mergeau fără să se teamă 
de infracţiuni locuia un monstru. 

Apartamentul lui Hoyt se afla la etajul trei al unui bloc din 
cărămidă. Înaintea lor o echipă verificase locul, căutând dovezi, 
și, când Moore intră și văzu mobilierul răvășit, rafturile aproape 
golite, simţi că stătea într-o cameră căreia parcă îi lipsea 
sufletul. Nu mai rămăsese nimic din ceea ce fusese Warren 
Hoyt. 

Doctorul Zucker ieși din dormitor și-i spuse lui Moore: 

— Ceva nu e-n regulă aici. 

— E Hoyt omul nostru sau nu? 

— Nu știu. 

— Ce dovezi avem? 

Moore se uită la Crowe, pe care-l întâlniseră la ușă. 

— Măsura pantofilor e aceeași. Patruzeci și doi; se potrivește 
și cu urmele de la Ortiz. Am găsit și câteva fire de păr pe pernă 
- scurt, șaten-deschis. Și el se potrivește. În plus, am mai 
descoperit un fir lung, negru, pe podeaua de la baie. Lung până 
la umăr. 


Moore se încruntă. 

— O femeie a fost aici? 

— Poate o prietenă. 

— Sau o altă victimă, zise Zucker. Cineva de care nu știm 
încă. 

— Am vorbit cu proprietara, care locuiește la parter, interveni 
Crowe. Ultima oară când l-a văzut pe Hoyt a fost în dimineaţa 
asta; se întorcea de la lucru. Nu știe unde s-ar putea afla acum. 
Pariez că știți ce părere are despre el: „Un chiriaş bun. Un 
bărbat liniștit, care n-a făcut niciodată niciun fel de probleme”. 

Moore se uită la Zucker. 

— Ce nu e în regulă aici? 

— Nu există niciun fel de ustensile pe care le-ar fi putut folosi 
la săvârșirea crimelor. Mașina lui e parcată în faţă, dar n-am 
găsit nimic în ea. 

Zucker făcu semn spre camera aproape goală. 

— Apartamentul ăsta pare nelocuit. În frigider sunt doar 
câteva chestii. La baie, am găsit un săpun, o periuţă de dinţi și 
un aparat de ras. Pare o cameră de hotel, doar un loc de dormit 
și nimic mai mult. Nu aici își trăiește fanteziile. 

— Aici locuiește, zise Crowe. Aici primește corespondența, aici 
își ţine hainele. 

— Dar lipsește cel mai important lucru dintre toate, continuă 
Zucker. Trofeele lui. Nu are niciun trofeu. 

Moore se cutremură de groază. Zucker avea dreptate. 
Chirurgul își luase câte un trofeu anatomic de la fiecare victimă; 
ar fi trebuit să le păstreze aproape, pentru a-i aminti de crimele 
lui. Pentru a avea la ce să se uite între partidele de vânătoare. 

— Nu avem imaginea de ansamblu, grăi Zucker. Se întoarse 
spre Moore. Vreau să văd unde lucra Warren Hoyt. Trebuie să 
văd laboratorul. 

e 

Barry Frost stătea în fața unui computer și tasta numele 
pacientei: Nina Peyton. Informațiile apărură imediat. 

— Calculatorul ăsta e o adevărată mină de aur, spuse Frost. 
Aici își găsește victimele. A 

Moore se holbă la monitor, speriat de ceea ce văzu. In 
laborator,  mașinăriile  zumzăiau, telefoanele sunau, iar 
tehnicienii lucrau la rafturile lor zdrăngănitoare de fiole cu 
sânge. Aici, în lumea antiseptică a oțelului inoxidabil și a 


halatelor albe, în această lume devotată științei vindecării, 
Chirurgul își vânase prăzile în tăcere. De aici avusese acces la 
toate numele femeilor ale căror sânge și lichide corporale 
fuseseră trimise pentru analize la Laboratoarele Interpath. 

— Ăsta este principalul laborator de analize din oraș, zise 
Frost. Mergi să-ţi ia sânge la orice cabinet medical sau la orice 
clinică din Boston, și vei avea mari șanse ca analizele sa fie 
făcute aici. 

„Chiar aici, la Warren Hoyt.” 

— Avea adresa ei de-acasă, zise Moore, citind informaţiile 
despre Nina Peyton. Știa numele angajatorului, vârsta și că era 
necăsătorită... 

— Și diagnosticul, adăugă Zucker. Arătă spre cele două 
cuvinte afișate pe ecran: „Agresiune sexuală”. Exact asta 
urmărește Chirurgul. Femei cu probleme emoţionale. Femei 
marcate de violenţa sexuală. 

Moore sesiză exaltarea din vocea lui Zucker pe care jocul îl 
fascina; vedea în el o confruntare a inteligențelor. In sfârșit, 
putea ști mișcările adversarului și putea aprecia geniul din 
spatele lor. 

— lată unde era, continuă Zucker. Se ocupa de sângele lor. Le 
cunoștea secretele cele mai rușinoase. Se îndreptă și privi 
laboratorul ca și cum l-ar fi văzut pentru prima oară. Te-ai 
întrebat vreodată ce știe un laborator medical despre tine? 
continuă. Toate datele personale pe care le oferi când îţi întinzi 
braţul și îi lași să-ţi înţepe vena cu acul? Sângele îţi scoate la 
iveală cele mai intime secrete. Mori pentru că ai leucemie sau 
SIDA? Ai fumat sau ai băut un pahar de vin în ultimele ore? lei 
Prozac pentru că ești deprimat sau Viagra pentru că nu poţi 
avea erecție? Tinea în mâinile lui chiar esența acestor femei. Le 
putea analiza sângele, îl putea atinge sau mirosi. lar ele n-au 
știut niciodată. N-au știut niciodată că partea asta a corpului lor 
era dezmierdată de un străin. 

— Victimele nu l-au cunoscut niciodată, adaugă Moore. Nu l- 
au întâlnit niciodată. 

— Dar Chirurgul /e-a cunoscut pe ele. Ba chiar în intimitate. 
Ochii lui Zucker străluceau. Chirurgul nu vânează asemenea 
celorlalţi criminali în serie pe care i-am cunoscut până acum. E 
unic. Stă ascuns pentru că își alege prada fără să o vadă. 
Rămase mut de uimire în fața unui stativ cu fiole de pe masă. 


Laboratorul ăsta e terenul lui de vânătoare. Așa le găsește. Prin 
sângele lor. Prin suferinţa lor. 
e 

Când Moore ieși din clinică, aerul nopții era mai răcoros și mai 
proaspăt, cum nu mai fusese de câteva săptămâni. Acum, 
Bostonul avea să aibă mai puţine ferestre deschise, mai puţine 
femei vulnerabile în faţa atacurilor. 

„Dar în noaptea asta, Chirurgul nu va fi la vânătoare. În 
noaptea asta se va bucura de cea mai recentă pradă.” 

Moore se opri brusc în faţa mașinii și rămase acolo paralizat, 
pradă disperării. Chiar acum, Warren Hoyt și-ar putea lua 
scalpelul. Chiar acum... 

Auzi pași apropiindu-se. Se forţă să ridice capul, să se uite la 
bărbatul care stătea la câţiva pași de el în umbră. 

— A prins-o, nu-i așa? întrebă Peter Falco. 

Moore încuviinţă. 

— Doamne, Dumnezeule. 

Falco se uită deznădăjduit la cerul nopții. 

— Am condus-o la mașină. Era chiar acolo cu mine, și am 
lăsat-o să plece acasă. Am lăsat-o să plece cu mașina... 

— Facem tot ce putem să o găsim. 

Nu era decât un clișeu. Chiar în clipa în care rosti cuvintele, 
Moore conștientiză cât de goale erau. Așa se spune de obicei 
când situaţia e fără scăpare, când știi că și cele mai mari 
eforturi ale tale nu vor duce la nimic. 

— Ce faceţi? 

— Știm cine este. 

— Dar nu știți unde a dus-o. 

— O să ne ia un timp până să dăm de el. 

— Spuneţi-mi ce pot să fac! Orice. 

Moore se strădui să rămână calm, să-și ascundă propria frică, 
propria panică. 

— Știu cât e de greu să stai pe margine și să-i lași pe alţii să 
facă treaba. Dar așa trebuie să facem. 

— Da, sigur! Voi sunteți profesioniștii! Atunci ce dracu’ n-a 
mers cum trebuia? 

Moore nu putea răspunde. 

Agitat, Falco se apropie de Moore și se opri sub stâlpul de 
iluminat al parcării. Lumina îi căzu pe chipul îngrijorat. 


— Nu știu ce s-a întâmplat între voi doi, reluă el. Dar știu că 
avea încredere în tine. Sper din tot sufletul că asta înseamnă 
ceva pentru tine. Sper că e mai mult decât un alt caz, decât un 
alt nume pe listă. 

— Este, îl asigură Moore. 

Cei doi bărbaţi se uitară unul la celălalt, recunoscând în 
tăcere ceea ce știau amândoi, ceea ce simțeau amândoi. 

— Îmi pasă mai mult decât îţi poţi închipui, continuă Moore. 

Falco zise încet: 

— Și mie. 


e DOUĂZECI ȘI TREI e 


— O s-o ţină în viaţă pentru o vreme, anticipă Zucker. La fel 
cum a ţinut-o și pe Nina Peyton. Acum el deține controlul deplin 
asupra situaţiei. Poate să aștepte cât vrea. 

Rizzoli se cutremură gândindu-se la ce însemna „cât vrea”. 
Corpul uman are nenumărate terminaţii; se întrebă câtă durere 
poți suporta până când moartea se îndură să vină. Se uită în 
jurul ei, în sala de ședințe, și îl văzu pe Moore lăsându-și capul în 
mâini. Părea bolnav, epuizat. Era trecut de miezul nopţii, așa că 
fețele pe care le vedea erau palide și descurajate. Rizzoli stătea 
în afara cercului, cu spatele sprijinit de perete. Femeia invizibilă 
pe care nimeni n-o bagă în seama, care are voie să asculte, dar 
nu și să participe. Activitatea ei se rezuma la sarcini 
administrative, arma îi fusese luată, iar acum era un biet 
observator într-un caz pe care-l cunoștea mai bine decât toți cei 
de la masă. 

Moore își ridică privirea spre ea, dar nu se uită la ea, ci prin 
ea. Ca și cum n-ar fi vrut să o privească. 

Doctorul Zucker rezumă tot ce știa despre Warren Hoyt, 
Chirurgul. 

— Tot timpul a avut un singur scop. Din moment ce l-a atins, 
va încerca să prelungească plăcerea cât de mult va putea. 

— Cordell a fost tot timpul ţinta lui? întrebă Frost. Celelalte 
victime... au fost doar niște cobai? 

— Nu, și ele i-au oferit plăcere. L-au ajutat să treacă mai ușor 
peste perioada asta, să-și elibereze tensiunea sexuală în vreme 
ce se străduia să-și obţină premiul. În orice vânătoare, emoția 
prădătorului este mai intensă atunci când urmărește cea mai 
dificilă dintre prăzi. lar Cordell era femeia la care nu avea cum 
să ajungă atât de ușor. Era întotdeauna foarte prevăzătoare, 
foarte grijulie în legătură cu siguranţa ei. Se baricada cu lacăte 
și cu sisteme de alarmă. Evita relaţiile foarte apropiate. În afară 
de dăţile în care mergea să lucreze la spital, rareori ieșea 
noaptea. Era cea mai provocatoare pradă pe care o putea găsi și 
cea pe care și-o dorea cel mai mult. Și-a făcut vânătoarea și mai 
dificilă arătânau-i că era prada lui. Teroarea a făcut parte din 
joc. A vrut ca ea să-l simtă apropiindu-se. Celelalte femei au 
reprezentat doar pașii pregătitori. Cordell era peștele cel mare. 

— Este, îl corectă Moore pe o voce furioasă. Încă e vie. 

Toţi cei din încăpere amuţiră brusc și-l priviră pe Moore. 


Zucker încuviinţă, păstrându-și calmul. 

— Mulţumesc ca m-ai corectat. 

Marquette interveni: 

— Aţi citit dosarele despre trecutul lui? 

— Da, răspunse Zucker. Warren nu a mai avut fraţi. Aparent a 
fost un copil iubit de părinţi, născut în Houston. Tatăl lui era om 
de știință care se ocupa de construirea navetelor spaţiale... pe 
bune. Mama lui provenea dintr-o veche familie de afaceriști cu 
petrol. Amândoi au murit. Deci Warren a fost binecuvântat și cu 
deșteptăciune, și cu bani. Nu există mărturii ale unui 
comportament violent în timpul copilăriei. Nu a fost niciodată 
arestat, nu a primit amenzi pentru viteză excesivă, nu există 
nimic care să atragă atenţia. Excepţia o reprezintă acel incident 
de la Facultatea de Medicină. Altceva nu am mai găsit. Nu am 
mai dat peste niciun indiciu care să-mi spună că era menit să 
devină un criminal în serie. După toate aparențele, a fost un 
băiat perfect normal. Politicos și demn de încredere. 

— Mediu, zise Moore încet. Obișnuit. 

Zucker aprobă. 

— A fost un băiat care n-a ieșit niciodată în evidenţă, care n-a 
speriat niciodată pe nimeni. Asta e cel mai înspăimântător tip de 
criminal, pentru că nu există nicio patologie, niciun diagnostic 
psihiatric. E un fel de Ted Bundy. Inteligent, organizat și, la 
suprafață, destul de eficient. Dar are o mică scăpare: îi place să 
tortureze femei. Poate fi vorba despre cineva cu care lucrezi în 
fiecare zi, fără să bănuiești vreodată că, atunci când se uită la 
tine și îţi zâmbește, se gândește la o nouă modalitate 
ingenioasă de a-ţi scoate matele. 

Rizzoli se cutremură la șuieratul vocii lui Zucker și se uită prin 
încăpere. „E adevărat ce spune el. II văd pe Barry Frost în 
fiecare zi. Pare un tip de treabă. Are o căsătorie fericită. Dar nu 
știu ce gândește cu adevărat.” 

Frost îi întâlni privirea și roși. 

Zucker continuă: 

— După incidentul de la Facultatea de Medicină, Hoyt a fost 
obligat să se retragă. S-a înscris la un curs de tehnologie 
medicală și l-a urmat pe Andrew Capra în Savannah. Se pare că 
parteneriatul lor a durat câţiva ani. Liniile aeriene și cărţile de 
credit ne oferă dovezi că au călătorit adesea împreună. In 
Grecia sau în Italia. În Mexic, s-au înscris amândoi ca voluntari 


într-o clinică sătească. A fost o alianţă între doi vânători, între 
doi fraţi de cruce care împărtășeau aceleași fantezii violente. 

— Cusătura catgut, interveni Rizzoli. 

Zucker o privi mirat. 

— Poftim? 

— În ţările din lumea a treia încă se mai folosește catgutul în 
chirurgie. Așa și-a făcut provizii. 

Marquette aprobă: 

— S-ar putea să aibă dreptate. 

„Am dreptate”, se gândi Rizzoli, sfredelindu-i cu privirea. 

— Când Cordell l-a omorât pe Andrew Capra, continuă Zucker, 
a distrus echipa perfectă de asasini. A răpus singura persoană 
de care Hoyt se simțea apropiat. Și ăsta e motivul pentru care 
ea a devenit ţinta suprema. Victima suprema. 

— Dar dacă Hoyt era în casă în noaptea în care a murit Capra, 
de ce nu a omorât-o atunci? întrebă Marquette. 

— Nu știu. Sunt multe lucruri care s-au întâmplat în noaptea 
aia în Savannah, pe care numai Warren Hoyt le știe. Ceea ce 
știm noi e că în urmă cu doi ani a venit în Boston, la scurt timp 
după ce Catherine Cordell s-a mutat aici. După un an, Diana 
Sterling era moartă. 

Moore vorbi și el în cele din urmă pe un ton chinuit: 

— Cum îl găsim? 

— li putem ţine apartamentul sub observaţie, dar nu cred că 
se va întoarce prea curând. Nu asta e vizuina lui. Nu aici își 
trăiește fanteziile. 

Zucker se rezemă de spătarul scaunului privind în gol, 
încercând să transpună în cuvinte și în imagini tot ceea ce știa 
despre Warren Hoyt. 

— Adevărata lui vizuină trebuie să fie un loc pe care îl ţine 
departe de viaţa lui de zi cu zi. Un loc unde se retrage în 
anonimat, probabil destul de departe de apartamentul lui. E 
posibil să nu fi fost închiriat pe numele lui adevărat. 

— Dacă închiriezi un loc, trebuie să și plătești pentru el, 
interveni Frost. Urmărim banii. 

Zucker încuviinţă. 

— Vei ști că e cuibul lui abia după ce-l vei fi găsit, și asta 
pentru că acolo vor fi trofeele lui, amintirile pe care le-a luat de 
la victime. O adevărată cameră de tortură. E un loc cât se poate 


de intim, unde să nu fie deranjat. O clădire doar pentru el. Sau 
un apartament bine izolat fonic. 

„Deci nimeni nu o va auzi pe Cordell ţipând”, se gândi Rizzoli. 

— În locul ăsta poate fi el însuși. Aici se simte relaxat și 
dezinhibat. Niciodată nu a lăsat spermă la locurile crimelor, ceea 
ce mă face să cred că amână satisfacția sexuală până când se 
află într-un loc sigur. Locul este cuibul ăsta. Probabil că îi 
vizitează din când în când pentru a retrăi emoția măcelului, 
pentru a se reîncărca de energie între două crime. 

Zucker privi împrejur. 

— Acolo a dus-o pe Catherine Cordell. 

(J 

Grecii îl numesc dere referindu-se la partea din față a gâtului, 
la cea mai frumoasă, cea mai vulnerabilă parte din anatomia 
unei femei, în grumaz pulsează viaţa și se simte respirația, iar 
sub pielea albă ca laptele a lfigeniei venele albastre pulsau la 
întâlnirea cu pumnalul tatălui ei. Oare pe când Ifigenia era 
întinsă pe altar, tatăl ei s-a oprit să admire liniile delicate ale 
gâtului fiicei lui? Oare și-a stabilit puncte de reper pentru a 
alege cel mai bun loc în care lama trebuia să cresteze pielea? 
Deși sacrificiul ăsta îi provoca o mare durere, oare, în momentul 
în care cuțitul a pătruns în piele, n-a simţit un fior, o vibraţie de 
plăcere sexuală pe măsură ce-i înfigea lama în carne? 

Nici măcar vechii greci cu poveștile lor îngrozitoare despre 
părinţi care își devorează progeniturile și despre fiii care se 
împerechează cu mamele nu menţionează astfel de detalii al 
depravării. Nici nu trebuia s-o facă; e unul dintre adevărurile 
acelea secrete pe care toți le înţelegem fără să mai fie nevoie să 
fie rostite. Dintre toţi războinicii aia care au stat nemișcaţi și cu 
inimile împietrite în fața ţipetelor fecioarei, dintre toţi cei care 
au privit cum Ifigenia era dezgolită, iar gâtul ei de lebădă era 
lăsat pradă pumnalului, oare câţi nu au simţit căldura bruscă a 
plăcerii năvălindu-le în vintre? Oare câţi nu și-au simţit scula 
întărindu-li-se? 

Oare câţi dintre ei au mai putut după aceea să se uite la gâtul 
unei femei fără să simtă dorinţa de a-l tăia? 

e 

Gâtul ei e alb, cum trebuie să fi fost și al Ifigeniei. S-a protejat 

de soare așa cum ar trebui să facă orice roșcată, și numai câţiva 


pistrui îi pătează pielea translucidă. În acești doi ani și-a păstrat 
gâtul impecabil pentru mine. Apreciez asta. 

Am așteptat răbdător să-și recapete cunoștința. Știu că acum 
e trează și e conștientă de prezenţa mea, pentru că pulsul i s-a 
accelerat, îi ating gâtul și golul imediat de deasupra osului 
pieptului, iar ea inspiră adânc. Nu expiră cât timp îi mângâi 
gâtul și-i trasez artera carotidă. Pulsul îi crește, lovind pielea cu 
tremurări ritmice. Îi simt sudoarea sub degete. l-a răsărit brusc 
din piele, lăsându-i faţa strălucitoare. In vreme ce îi mângâi 
gâtul până la întâlnirea cu maxilarul, respiră în sfârșit; aud un 
scâncet înăbușit de bandă adezivă lipită peste gură. Nu-i stă în 
fire lui Catherine a mea să scâncească. Celelalte erau doar 
gazele proaste, dar Catherine e o tigroaică, singura care a 
răspuns la atac și care a vărsat sânge. ` 

Deschide ochii, se uită la mine, și văd că înțelege. In sfârșit 
am câștigat. Ea, cea mai merituoasă dintre toate, e învinsă. 

Îmi pregătesc instrumentele. Scot un sunet plăcut când le pun 
pe tava de metal de lângă pat. Simt că se uită la mine și știu că 
privirea ei e atrasă de reflexia oțelului inoxidabil. Cunoaște 
întrebuințarea fiecărui instrument, pentru că de multe ori le-a 
folosit și ea. Retractorul ajută la depărtarea marginilor unei 
incizii. Cu pensa hemostatică se prind țesuturile și vasele de 
sânge. lar scalpelul... ei bine, amândoi știm la ce folosește un 
scalpel. 

Pun tava lângă capul ei, ca să poată vedea și contempla ce va 
urma. Nu trebuie să spun nimic; strălucirea instrumentelor e mai 
mult decât elocventă. 

Îi ating abdomenul dezgolit, iar mușchii abdominali se 
încordează. E un pântec virgin fără cicatrici care să-i brăzdeze 
suprafața plată. Lama va trece prin piele ca prin unt. 

Ridic scalpelul și îi apăs vârful pe abdomen. Catherine trage 
aer în piept și face ochii mari. 

Am văzut odată o fotografie a unei zebre făcută exact în 
momentul în care colții unui leu i se înfigeau în gât; ochii prăzii 
erau măriţi de groază. E o imagine pe care n-o voi uita niciodată 
- și e exact privirea pe care o văd acum în ochii lui Catherine. 

e 

„Doamne, Doamne, Doamne.” 

Când simţi vârful scalpelului înțepându-i pielea, Catherine 
începu să respire precipitat. Leoarcă de sudoare, închise ochii, 


anticipând îngrozită durerea ce avea să vină. Îi venea să plângă, 
cerând parcă îndurare cerului, fie ea chiar și sub forma unei 
morți rapide, numai asta nu. Nu să fie tăiată. 

Apoi scalpelul se ridică. 

Deschise ochii și se uită fix la el. Era atât de banal, atât de 
neremarcabil. Un bărbat pe care l-ar fi putut vedea de zeci de 
ori fără să-i reţină figura. Cu toate astea, el o știa pe ea. 
Rămăsese la granițele lumii ei și o plasase în centrul universului 
său, în vreme ce el se rotea în jurul ei, ascuns în întuneric. 

„lar eu n-am văzut niciodată că era acolo.” 

Bărbatul puse scalpelul înapoi pe tavă. Zâmbi și spuse: 

— Nu încă. 

Abia când necunoscutul ieși din cameră, Catherine înțelese că 
tortura era amânată și răsuflă ușurată. 

Deci ăsta era jocul lui. Să-i prelungească groaza, să-și 
prelungească plăcerea. Deocamdată avea s-o ţină în viaţă, 
lăsându-i timp să se gândească la ce avea să vină. 

„Fiecare minut e o șansă de a scăpa.” 

Efectul cloroformului dispăruse, și era cu simţurile în alertă. 
Era întinsă pe un pat cu rama de fier. Fusese dezbrăcată; 
încheieturile mâinilor și ale picioarelor erau legate de barele 
patului cu bandă adezivă. Deși trase cu putere și întinse 
legăturile până când mușchii începură să-i tremure, nu putu să 
se elibereze. În urmă cu patru ani, în Savannah, Capra folosise 
sfori de nailon pentru a-i lega încheieturile și de aceea reușise 
să-și elibereze o mână; Chirurgul nu avea să repete greșeala. 

Transpirată, prea obosită pentru a mai continua să lupte, își 
concentră atenţia asupra lucrurilor care o înconjurau. 

Deasupra patului atârna un singur bec electric. Mirosul de 
pământ și de piatră rece spuneau că era într-o pivniţă. Intoarse 
capul și, chiar în spatele cercului de lumină, putu distinge 
suprafaţa pietruită a fundaţiei. 

Deasupra se auzeau pași scârțâind și picioarele unui scaun 
târât. O podea de lemn. O casă veche. Un televizor era pornit. 
Nu-și putu aminti cum ajunsese în camera asta, nici cât de lung 
fusese drumul până aici. Puteau fi la zeci de kilometri distanță 
de Boston, într-un loc în care nimănui nu avea să-i treacă prin 
cap să caute. 

Strălucirea tăvii îi atrase atenţia. Se uită cercetător la 
instrumentele aranjate pentru procedura ce avea să urmeze. Ea 


însăși mânuise de nenumărate ori niște ustensile asemănătoare 
și se gândise la ele ca la niște unelte de vindecare. Cu ajutorul 
scalpelului și al clemelor, extirpase cancerul și gloanțele, oprise 
hemoragia din arterele secționate și drenase sângele care 
umpluse multe cavităţi toracice. În acel moment se uita la 
ustensilele pe care le folosise la salvarea vieților și nu putea să 
vadă decât niște instrumente care aveau să-i aducă moartea. 
Răpitorul le așezase aproape de pat, ca ea să le poată privi și să 
poata analiza lama ascuţită a scalpelului, dinţii de fier ai 
penselor hemostatice. 

„Nu intra în panică! Gândește! Gândește!” 

Închise ochii. Frica parcă prinsese viaţă și-și întinsese 
tentaculele în jurul gâtului ei. 

„l-ai învins o dată. Poţi s-o faci din nou.” 

Simţi o picătură de transpiraţie prelingându-i-se de pe sâni pe 
salteaua îmbibată de sudoare. Exista o cale de scăpare. Trebuia 
să existe o soluție, o modalitate de a contracara. Alternativa era 
mult prea îngrozitoare pentru a o lua în calcul. 

Deschise ochii și se holbă la becul de deasupra capului, 
concentrându-și mintea ascuţită ca un scalpel asupra a ceea ce 
avea de făcut. Își aminti ce-i spusese Moore: Chirurgul se 
hrănește cu groaza. Atacă femeile rănite, care sunt victime 
ușoare. Femei pe care le consideră inferioare lui. 

„Nu mă va ucide decât după ce mă va fi învins.” 

Trase aer în piept, înțelegând cum trebuia să joace de-acum 
încolo. „Luptă cu frica! Spune bun venit furiei! Arată-i că, orice 
ti-ar face, nu te poate învinge! 

Nici măcar prin moarte.” 


e DOUĂZECI ȘI PATRU œ 


Rizzoli se trezi brusc, cu o durere care îi înţepa gâtul ca un 
pumnal. „Doamne, sper că nu am mai făcut vreo întindere 
musculară”, se rugă în timp ce-și ridică încetișor capul și clipi în 
lumina soarelui care pătrundea pe fereastra biroului. Birourile 
vecine erau goale; era singură. În jurul orei șase, își lăsase capul 
pe masă obosită, promiţându-și că va trage un pui de somn. Era 
deja nouă și jumătate. Teancul de foi scoase la imprimantă pe 
care îl folosise pe post de pernă era mânjit cu salivă. 

Se uită spre biroul lui Frost și văzu că haina lui era atârnată 
de spătarul scaunului. Pe masa lui Crowe era o pungă cu gogoși. 
Pesemne ceilalți membri ai echipei veniseră în timp ce ea 
dormea și o văzuseră cu saliva curgându-i din gura căscată. Ce 
priveliște încântătoare trebuie să fi fost! 

Se ridică îndreptându-se, încercând să scape de cârcelul de la 
gât, dar își dădu seama că avea să stea toată ziua cu gâtul 
strâmb. 

— Hei, Rizzoli! Ţi-ai făcut somnul de frumusețe? 

Se întoarse și văzu un detectiv de la o altă echipă rânjindu-i 
prin geamul despărțitor. 

— Nu se vede? îi mârâi. Unde e toată lumea? 

— Echipa ta a intrat în ședință de la opt. 

— Poftim? 

— Cred că tocmai s-a terminat. 

— Nimeni nu s-a deranjat să-mi spună și mie. 

leşi pe hol, amorțeala de după somn evaporându-se din cauza 
furiei. O, știa ce se petrecea! Așa te înlătură, nu printr-o 
confruntare directă, ci puţin câte puţin, prin umilire. Nu te 
cheamă la ședință, te exclud din cerc. Te lasă fără indicii. 

Intră în sala de ședințe. In încăpere nu mai era decât Barry 
Frost, care-și aduna hârtiile de pe masă. Bărbatul ridică privirea 
și roși ușor când o văzu. 

— Mersi că mi-ai spus de ședință, îi aruncă ea. 

— Păreai atât de obosită. M-am gândit că o să te informez 
despre asta mai târziu. 

— Când, săptămâna viitoare? 

Frost își plecă ochii, evitând să se mai uite la ea. Lucraseră 
împreună destul de mult timp și putea să-i recunoască privirea 
vinovată. 


— Deci am rămas pe dinafară, continuă Rizzoli. A fost decizia 
lui Marquette? 

Frost încuviinţă trist. 

— Eu m-am împotrivit. Am susţinut că avem nevoie de tine. 
Dar mi-a spus că din cauza împușcăturilor și așa mai departe... 

— Ce a zis? 

Frost termină în silă: 

— Că nu mai ești de folos unității. 

Nu mai era de folos. În traducere: cariera ei se terminase. 

Frost părăsi camera. Cuprinsă brusc de ametțeală pentru că 
nu se odihnise suficient și nu mâncase, Rizzoli se prăbuși pe un 
scaun și rămase acolo, uitându-se la masa goală. Pentru o clipă, 
se văzu la nouă ani, sora disprețuită, care își dorea cu disperare 
să fie acceptată în cercul băieţilor. Dar băieţii o respinseseră, 
așa cum făceau de fiecare dată. Știa că nu moartea lui Pacheco 
era adevăratul motiv pentru care fusese îndepărtată. Niște 
împușcături nejustificabile nu ruinaseră cariera altor polițiști. 
Dar când erai femeie și erai mai bună decât oricine altcineva și 
mai aveai și curajul să le-o demonstrezi, atunci o singură 
greșeală era suficientă. 

Când se întoarse la biroul ei, își dădu seama că nu mai 
rămăsese nimeni în departament. Haina lui Frost dispăruse, la 
fel și punga cu gogoși a lui Crowe. Ea n-avea decât să crape. De 
fapt, ar fi trebuit să elibereze biroul în acea clipă din moment ce 
nu mai avea niciun viitor în departament. 

Trase sertarul pentru a-și scoate poșeta și se opri. O 
fotografie de la autopsia Elenei Ortiz o privea din grămada de 
hârtii amestecate. „Și eu sunt o victimă”, se gândi. In ciuda 
resentimentelor pe care le avea față de colegii ei, nu putea să 
uite că un singur om era responsabil pentru prăbușirea ei - 
Chirurgul. El era cel care o umilise. 

Închise sertarul cu putere. 

„Nu încă. Nu sunt gata să mă dau bătută.” 

Se uită la biroul lui Frost și văzu teancul de hârtii pe care le 
adunase de pe masa sălii de ședință. Se uită în jur să se asigure 
că nu o vedea nimeni. Mai erau câţiva detectivi, dar din celelalte 
departamente, în capătul îndepărtat al încăperii. 

Se întinse după hârtiile lui Frost, le luă și se așeză să le 
citească la ea la birou. 


Erau fișele fiscale ale lui Warren Hoyt. În asta se transformase 
cazul ăsta: într-o vânătoare de hârtii. Găsești banii, dai și de 
Hoyt. Văzu ce plăţi făcuse cu cardul de credit, cecurile bancare, 
depozitele și retragerile. Cifre cu multe zerouri. Părinţii lui Hoyt îi 
lăsaseră o moștenire considerabilă, iar în fiecare iarnă călătorise 
în Caraibe și în Mexic. Nu găsi nicio dovadă că avea altă 
locuinţă, niciun cec pentru chirie, nicio altă rată lunară fixă. 

Bineînțeles că nu. Doar nu era prost. Dacă mai avea un 
adăpost, atunci plătea cu bani gheaţă. 

Bani gheaţă. Nu întotdeauna poţi prevedea când rămâi fără 
bani gheaţă. Retragerile prin bancomat sunt adesea tranzacţii 
neplanificate, spontane. 

Frunzări rapoartele bancare căutând fiecare tranzacţie prin 
bancomat și le notă pe o altă foaie. Majoritatea erau retrageri 
din apropierea casei lui Hoyt sau a clinicii, locuri din raza lui 
normală de activitate. Ea căuta ceva neobișnuit, tranzacțiile 
care ieșeau din tipar. 

Găsi două. Una dintre ele, din Nashua, New Hampshire, pe 26 
iunie. Cealaltă era de la un bancomat din Hobb's FoodMart din 
Lithia, Massachusetts, pe 13 mai. 

Se lasă pe spate, întrebându-se dacă Moore verificase cele 
două tranzacţii. Cu atâtea detalii și atâtea interogatorii ale 
colegilor de laborator ai lui Hoyt, era posibil ca două retrageri de 
la bancomat să fi fost la coada listei de priorităţi a echipei. 

Auzi pași și tresări speriată, panicată că fusese prinsă citind 
hârtiile lui Frost, dar era doar un lucrător de la laborator. 
Bărbatul îi zâmbi, puse un dosar pe biroul lui Moore și plecă. 

La scurt timp, Rizzoli se ridică de pe scaunul ei și merse la 
biroul lui Moore ca să tragă cu ochiul la dosar. Prima pagină de 
la Fire și fibre era o analiză a firului șaten-deschis găsit pe perna 
lui Warren Hoyt. 


Trichorrhexis invaginata, compatibil cu firul găsit pe 
marginea rănii victimei Elena Ortiz. 


Bingo. Asta era confirmarea ca Warren Hoyt era omul lor. 

Trecu la pagina a doua. Era un alt raport de la Fire și fibre cu 
analiza firului găsit pe podeaua băii lui Hoyt. Asta nu avea niciun 
sens. Nu se potrivea. 

Închise dosarul și merse la laborator. 


Erin Volchko stătea în fața microscopului, trecând în revistă o 
serie de microfotografii. Când Rizzoli intră în laborator, Erin, care 
ținea o fotografie, îi spuse: 

— Repede! Ce e? 

Rizzoli se încruntă în fața imaginii alb-negre a unei fâșii 
solzoase. 

— E urâtă. 

— Da, dar ce e? 

— Probabil că e ceva dezgustător. Cum ar fi piciorul unui 
gândac. 

— E un fir de păr de căprioară. Marfă, nu-i așa? Nu seamănă 
deloc cu un fir de păr uman. 

— Apropo de asta... 

Rizzoli îi înmână raportul pe care tocmai îl citise. 

— Poţi să-mi spui mai multe amănunte? 

— Din apartamentul lui Warren Hoyt? 

— Da. 

— Analiza firului șaten de pe perna lui Hoyt a scos la iveală 
Trichorrhexis invaginata. El pare să fie suspectul nostru. 

— Nu, celălalt fir. Firul negru din baie. 

— Stai să-ţi arăt fotografia! 

Erin începu să caute printr-o grămadă de microfotografii. Le 
frunzări ca și cum ar fi fost cărți de joc și scoase una dintre ele. 

— Ăsta e firul din baie. Vezi cifrele de-aici? 

Rizzoli se uită pe foaie la scrisul îngrijit al lui Erin. A00-B00- 
C05-D33. 

— Da. Orice ar însemna asta. 

— Primele două date, A00 și BOO, îţi arată că firul e drept și 
negru. La microscop, vei vedea și alte detalii. 

Îi înmână microfotografia lui Rizzoli. 

— Vită-te la partea mai groasă! Priveşte secțiunea 
transversală care e aproape rotundă! 

— Și asta ce înseamnă? 

— E o trăsătură care ne ajută să facem diferenţa dintre rase. 
De exemplu, un fir de la un subiect din Africa este aproape plat, 
ca o fundă. Acum uită-te la culoare și vei observa că e foarte 
închisă. Vezi cuticula groasă? Toate astea ne duc la aceeași 
concluzie. Erin o privi în ochi. Firul ăsta aparține unui subiect 
care are strămoși în Asia de Est. 


— Ce vrei să spui cu asta? 

— E al unei chinezoaice sau al unei japoneze. De pe 
subcontinentul indian. Sau al unei indience. 

— E vreo modalitate prin care se poate confirma asta? E 
suficientă rădăcina asta pentru un test ADN? 

— Din nefericire, nu. Pare să fi fost tăiat, n-a căzut singur. Nu 
există ţesut folicular pe firul ăsta. Dar sigur nu provine de la un 
subiect cu descendență europeană sau africană. 

„O asiatică, se gândi Rizzoli întorcându-se în Departamentul 
omucideri. Ce importanță are asta pentru cazul nostru?” Pe 
coridorul cu pereţi de sticlă, care ducea spre aripa de nord, se 
opri. Când încercă să privească în direcţia cartierului Roxbury, 
închise ochii instinctiv din cauza luminii puternice. Mai exista o 
victima al cărei trup nu fusese încă descoperit? Oare Hoyt îi 
tăiase și ei părul ca să-l păstreze ca amintire, așa cum se 
întâmplase în cazul lui Catherine Cordell? 

Se întoarse și se sperie când îl văzu pe Moore trecând pe 
lângă ea, îndreptându-se spre aripa de est. Poate că nici n-ar fi 
observat că era acolo dacă nu l-ar fi strigat. 

Detectivul se opri și se răsuci fără nicio tragere de inimă. 

— İn legătură cu firul negru găsit în baia lui Hoyt, îi zise. Cei 
de la laborator spun că provine de la o asiatică. Ar mai putea 
exista o victimă care ne-a scăpat. 

— Am discutat despre posibilitatea asta. 

— Când? 

— De dimineață, la ședință. 

— La naiba, Moore! Nu mă exclude din grup! 

Tăcerea și răceala lui o enervară. 

— Și eu vreau să-l prind! izbucni ea. Încet, se apropie 
neînduplecată de el până când ajunse chiar în faţa lui. Vreau la 
fel de mult ca tine să-l prindem. Primește-mă înapoi! 

— Nu eu trebuie să iau decizia asta. Ci Marquette. Se întoarse 
să plece. 

— Moore? 

Detectivul se opri. 

— Nu mai suport asta, zise ea. Tensiunea dintre noi. 

— Nu e momentul să discutăm acum despre asta. 

— Uite, îmi pare rău. M-am supărat pe tine din cauza lui 
Pacheco. Știu că asta nu poate fi o scuză pentru faptul că i-am 
spus lui Marquette despre tine și Cordell. 


Moore se întoarse iar spre ea. 

— De ce-ai făcut-o? 

— Ti-am spus de ce. M-am înfuriat. 

— Nu, e mai mult decât chestia cu Pacheco. Are legătură cu 
Catherine, nu? Nu ai plăcut-o de la început. N-ai putut suporta 
faptul că... 

— Că te îndrăgosteai de ea? 

Urmă o pauză lungă. 

Când vorbi din nou, Rizzoli nu putu să-și ascundă tonul 
sarcastic. 

— Știi ce e, Moore? În ciuda discursului tău despre felul în 
care respecţi mintea unei femei, talentul ei, te interesează 
aceleași lucruri ca pe toţi bărbaţii. Țâţele și curul. 

Bărbatul se albi de furie. 

— Deci o urăști pentru felul cum arată? Și te superi pe mine 
pentru că îmi place asta? Dar știi ceva, Rizzoli? Ce bărbat ai vrea 
să se îndrăgostească de tine dacă nici măcar tu nu te placi? 

Rizzoli îl privi cu amărăciune în timp ce se îndepărta. Până nu 
demult, crezuse că Moore era ultimul om din lume care să spună 
ceva atât de crud. Vorbele lui o durură mai mult decât dacă ar fi 
fost spuse de oricine altcineva. 

Insă nu voia să se gândească deloc dacă spusese sau nu 
adevărul. 

Când străbătu holul de la parter, se opri în fața monumentului 
polițiștilor din Boston căzuţi la datorie. Numele morţilor erau 
gravate pe perete în ordine cronologică, începând cu Ezekiel 
Hodson, în 1854. Pe piedestal se afla o vază cu flori. Mori la 
datorie și devii erou. Cât de simplu, cât de imuabil. Nu știa nimic 
despre bărbaţii ale căror nume erau imortalizate. Unii dintre ei 
ar fi putut fi polițiști corupți, dar numele și reputaţiile lor 
deveniseră după moarte fără pată. Stând acolo, în faţa 
peretelui, aproape că îi invidia. 

leși și se duse la mașină. Scormonind în torpedou, găsi o 
hartă pe care scria: „New England”. O întinse pe scaun și fixă 
două puncte: Nashua, în New Hampshire, sau Lithia, în partea 
de vest din Massachusetts. Warren Hoyt folosise bancomatul în 
ambele locuri. Trebuia să dea cu banul. 

Porni mașina. Era zece și jumătate; ajunse în Lithia abia la 
prânz. 


Apă. Catherine nu se putea gândi la altceva decât la lichidul 
răcoritor și curat pe care ar fi vrut să-l simtă în gură. Se gândi la 
toate sursele de apă din care băuse, la toate oazele din oțel 
inoxidabil de pe holurile spitalului din care ţâșnea apa rece ca 
gheața, stropindu-i buzele și obrajii. Se gândi la gheaţa spartă și 
la felul în care, după operaţii, pacienţii își lungeau gâturile și-și 
deschideau gurile uscate ca niște pui pentru a primi câteva prea 
preţioase picături. 

Apoi se gândi la Nina Peyton, legată în dormitor, știind că 
avea să moară, dar cu toate astea incapabilă să se gândească la 
nimic altceva decât la setea aceea îngrozitoare. 

„Așa ne torturează. Așa ne înfrânge. Vrea să implorăm după 
apă, să implorăm pentru viețile noastre. Vrea să dețină controlul 
absolut. Vrea să-i recunoaștem puterea.” 

O lăsase singură toată noaptea, să se holbeze la becul ăla. 
Aţipise de câteva ori până când se trezise dintr-odată, cu 
stomacul strâns din cauza panicii care pusese stăpânire pe ea. 
Dar panica nu dură mult, pentru că, după ce ore în șir se chinui 
fără succes să mai slăbească legăturile, corpul ei căzu într-o 
stare de pasivitate. Plutea pur și simplu în acest coșmar 
întunecat, în lumina crepusculară dintre negare și realitate, 
concentrându-se asupra nevoii de a bea apă. 

Podeaua începu să scârțâie. O ușă se deschise cu zgomot. 

Imediat își reveni. Brusc, inima începu să îi bată puternic ca și 
cum ar fi fost un animal care se lupta să-i iasă din piept. Inspiră 
aerul jilav și rece de pivniţa care mirosea a pământ și a piatră 
umedă. Respira din ce în ce mai sacadat pe măsură ce pașii 
coborau pe scări, până ce el ajunse acolo și se opri lângă ea. 
Lumina becului arunca umbre pe faţa lui, transformând-o într-un 
craniu fără ochi care rânjea. 

— Vrei să bei ceva, nu-i așa? o întrebă. 

Avea o voce calmă, ca a oricărui om cu mintea sănătoasă. 

Nu putea vorbi din cauza benzii adezive care îi acoperea gura, 
dar el citi răspunsul în ochii ei febrili. 

— Uite ce am eu, Catherine. 

Ținea în mână un pahar, iar ea auzi clinchetul delicios al 
cuburilor de gheaţă și văzu stropii strălucitori prelingându-se pe 
suprafaţa rece a sticlei. 

— Nu-i așa că vrei o gură? 


Încuviinţă, fără să se uite la el, cu ochii la pahar. Setea o 
făcea să-și piardă minţile, dar anticipase deja ce avea să 
urmeze, după primă gură de apă. Se gândea la mișcările lui, își 
cântarea șansele. 

El agită ușor paharul, iar cuburile de gheaţă se loviră de 
margine cu un clinchet. 

— Doar dacă te porți frumos. 

„O voi face”, promise ea din priviri. 

Când smulse banda, Catherine simţi o mie de înțepături. 
Rămase complet nemișcată și-l lăsă să-i strecoare un pai în 
gură. Sorbi cu lăcomie, dar nu stinse focul care o ardea. Bău din 
nou, dar începu să tușească, atât de preţioasa apă curgându-i 
din gură. 

— Nu pot... nu pot să beau culcată, gâfâi ea. Te rog, lasă-mă 
să mă ridic! Te rog! 

El lăsă paharul jos și o analiză cu ochii lui negri fără fund. 
Văzu o femeie pe punctul de a leșina, o femeie care trebuia 
reînviată dacă voia să se bucure de plăcerea absolută a terorii. 

Incepu să taie banda care îi lega mâinile de pat. 

Inima îi bubuia și era sigură că el vede cum îi sare din piept. 
Legătura din partea dreaptă fu desfăcută, iar mâna îi rămase 
moale. Nu se mișcă, nu încordă nici măcar un mușchi. 

Urmă o pauză lungă. 

„Haide. Desfă și legătura de la mâna stângă. Desfă-o!” 

Işi dădu seama prea târziu că își ţinea respiraţia și că el 
observase acest lucru. Sunetul benzii dezlipite de pe rolă o făcu 
să dispere. 

„Acum ori niciodată.” 

Bâjbâi cu mâna după tava cu ustensile și răsturnă paharul cu 
apă, cuburile împrăștiindu-se cu zăngănit pe podea. Apucă un 
obiect de oţel. Scalpelul. 

Când vru să o lege, îl lovi cu scalpelul și simţi lama 
pătrunzând în carne. 

Bărbatul se dădu în spate, urlând și ţinându-se de mână. 

Catherine se întoarse pe o parte și trecu lama scalpelului 
peste banda din jurul mâinii stângi. Încă o mână liberă! 

Se ridică, și imediat privirea i se înceţoșă. O zi întreagă fără 
apă o slăbise, așa că încercă pe bâjbâite să îndrepte lama 
scalpelului spre banda din jurul gleznei drepte. Tăie la 


întâmplare și simţi o durere. Dădu cu putere din picior și își 
eliberă glezna. 

Se întinse spre ultima legătură. 

Retractorul greu o lovi în tâmplă atât de brutal, încât văzu 
stele verzi. 

Cea de-a doua lovitură îi nimeri obrazul, după care auzi osul 
scrâșnind. 

Nu-și amintea să fi dat drumul scalpelului. 

Când se trezi, fața îi pulsa și nu putea vedea cu ochiul drept, 
încercă să-și miște membrele, și-și dădu seama că încheieturile 
îi erau din nou legate de rama patului. Dar pe gură nu-i pusese 
încă nimic; n-o redusese încă la tăcere. 

Stătea deasupra ei. Îi văzu petele de pe cămașă. „E sângele 
lui”, își dădu ea seama cu o satisfacţie sălbatică. Prada lui 
ripostase și vărsase sânge. „Nu sunt atât de ușor de cucerit. Se 
hrănește cu frică; n-o să-i arăt nimic de genul ăsta.” 

Bărbatul luă un scalpel de pe tavă și se aplecă spre ea. Deși 
inima i se zbătea în piept, ramase complet nemișcată, fixându-l, 
sfidându-l, provocându-l. Ştia că moartea era inevitabilă, așa că, 
acceptând asta, se simțea eliberată. Avea curajul celor 
condamnaţi. Timp de doi ani, se ascunsese ca un animal laş. 
Timp de doi ani, lăsase fantoma lui Andrew Capra să-i conducă 
viaţa. Gata! 

„Haide, taie-mă! Dar nu vei învinge. N-o să mă vezi înfrântă.” 

Îi atinse abdomenul cu lama. Mușchii i se încordară 
involuntar. Se aștepta să-i citească pe față frica. 

Nu-i arătă decât sfidare. 

— Nu poţi s-o faci fără Andrew, nu? îi zise. Singur nu ești în 
stare de nimic. Andrew trebuia să le-o tragă. Tu nu puteai decât 
să te uiţi la el. 

El apăsă lama, înțepându-i pielea. Chiar dacă o durea, chiar 
dacă îi dăduse sângele, îi susținea privirea, arătându-i că nu se 
temea, refuzând să-i dea satisfacţie. 

— Nici măcar nu ești în stare să i-o tragi unei femei, nu-i așa? 
Nu, eroul tău trebuia s-o facă pentru tine, Andrew. Oricum, și el 
era un ratat. 

Scalpelul ezită. Se ridică. Îl văzu suspendat acolo, în lumina 
slabă. 

„Andrew. Cheia e Andrew, bărbatul pe care-l venerează. Zeul 
lui.” 


— Un ratat. Andrew era un ratat, continuă. Știi de ce a venit la 
mine în noaptea aia, nu? A venit să mă implore. 

— Nu. 

Abia dacă șopti cuvântul. 

— M-a rugat să nu-l concediez. M-a implorat. Catherine râse, 
un sunet neîndurător și înspăimântător în locul acela întunecat 
al morţii. Era patetic. Așa era Andrew, eroul tău. M-a implorat 
să-l ajut. 

Degetele se strânseră în jurul scalpelului. Lama îi apăsă iar pe 
abdomen, și sângele ţâșni din nou, curgându-i într-o parte. Işi 
reprimă cu sălbăticie instinctul de a tresări, de a plânge. In 
schimb, continuă să vorbească, cu vocea atât de puternică și de 
încrezătoare ca și cum ea ar fi fost cea care ţinea scalpelul: 

— Mi-a vorbit despre tine. Nu știai asta, nu? Mi-a spus că nici 
măcar nu ești în stare să vorbești cu o femeie, așa de laș ești. 
Trebuia să ţi le găsească e/. 

— Mincinoaso! 

— N-ai însemnat nimic pentru el. Ai fost doar un parazit. Un 
vierme. 

— Mincinoaso! 

Lama îi intră în carne și, deși se împotrivi, din gât îi ieși un 
sunet sacadat. 

„N-o să învingi, nenorocitule! Pentru că nu-mi mai e frică de 
tine. Nu-mi mai e teamă de nimic.” 

Când el tăie din nou, Catherine se uită fix la el, cu ochii 
sfidători ai unui condamnat. 


e DOUĂZECI ȘI CINCI « 


Rizzoli studie grămada de prăjituri de diverse sortimente, 
întrebându-se câte dintre cutiile alea erau infestate cu musculițe 
de făină. Hobb's FoodMart era genul de băcănie întunecoasă și 
prăfuită, un adevărat magazin de cartier, ai cărui patroni erau 
probabil niște nenorociţi capabili să vândă lapte stricat 
școlarilor. Patronul era Dean Hobbs, un yankeu suspicios, care, 
înainte să accepte banii de la client, se oprea să-l analizeze 
bine. Înapoie restul în silă, apoi închise casa de marcat. 

— Nu ţinem socoteala celor care folosesc bancomatul, 
mormăi. Banca l-a pus aici în folosul clienţilor mei. Eu n-am 
nimic de-a face cu asta. 

— Banii au fost retrași în mai. Două sute de dolari. Am o 
fotografie a bărbatului care... 

— După cum i-am spus și poliţistului de mai înainte, asta a 
fost în mai. Acum suntem în august. Credeţi că mi-aș mai aminti 
faţa unui client după trei luni? 

— Poliţia statului a fost aici? 

— În dimineaţa asta, și m-au întrebat același lucru. Voi nu 
vorbiti între voi? 

Deci tranzacţia prin bancomat fusese deja verificată, însă nu 
de Poliția din Boston, ci de cea statală. La dracu’, își pierdea 
timpul aici. 

Privirea domnului Hobbs se mută brusc asupra unui 
adolescent care analiza sortimentele de dulciuri. 

— Hei, o să plătești pentru batonul ăla de Snickers? 

— A... da. 

— Atunci de ce nu-l scoţi din buzunar? 

Băiatul puse ciocolata înapoi pe raft și ieși din magazin 
trântind ușa. 

Dean Hobbs bombăni: 

— Întotdeauna am avut probleme cu ăsta. 

— ÎI cunoașteţi pe puști? se interesă Rizzoli. 

— Îi cunosc pe-ai lui. 

— Dar pe ceilalţi clienţi, îi cunoașteţi pe toți? 

— V-aţi uitat niţel prin oraș? 

— Puțin. 

— Ei bine, nici nu ai nevoie de mai mult ca să cunoști Lithia. O 
mie două sute de locuitori. Nu sunt prea multe de văzut. 


Rizzoli scoase fotografia lui Warren Hoyt. Asta era tot ce 
putuseră obţine, o fotografie făcută în urmă cu doi ani pentru 
permisul de conducere. Se uita fix la aparat, un bărbat cu fața 
slăbuță, cu părul îngrijit și cu un zâmbet comun. Deși Dean 
Hobbs îl văzuse deja, i-o mai întinse o dată. 

— Îl cheamă Warren Hoyt. 

— Da, am văzut-o. Mi-a arătat-o poliţia statului. 

— Îl recunoașteţi? 

— Nu l-am recunoscut azi-dimineaţă. Nu-l recunosc nici acum. 

— Sunteţi sigur? 

— Nu par sigur? 

Părea cât se poate de sigur. Un bărbat care nu se răzgândea 
niciodată. 

Clopoţeii zăngăniră când ușa se deschise și intrară două 
adolescente, două blonde îmbrăcate în haine de vară, în 
pantaloni scurți care le lăsau la vedere picioarele lungi bronzate. 
Atenţia lui Dean Hobbs fu pentru scurt timp distrasă când își 
făcură apariția,  chicotind și căutând ceva în spatele 
magazinului. 

— Dar știu că au crescut, murmură mirat. 

— Domnule Hobbs. 

— Aăă? 

— Dacă vedeţi bărbatul din fotografia asta, vreau să mă 
sunați imediat. 

Îi înmână o carte de vizită. 

— Mă puteți găsi oricând. Pe pager sau pe mobil. 

— Da, da. 

Fetele veniră la casă, ţinând în mâini o pungă de chipsuri și 
un Pepsi Light. Stăteau în toată splendoarea lor, fără sutien, cu 
sfârcurile vizibile prin materialul tricourilor fără mânecă. Dean 
Hobbs se holba de-a binelea, iar Rizzoli se întrebă dacă uitase 
că mai era și ea acolo. 

„Povestea vieţii mele. Cum intră o fată drăguță, eu parcă nici 
nu mai exist.” 

leși din băcănie și se întoarse la mașină. Deși nu stătuse 
decât puţin în soare, aceasta devenise deja un cuptor încins, așa 
că deschise ușa și așteptă să intre aer. Pe strada principală din 
Lithia nu era nici ţipenie de om. Văzu o benzinărie, un magazin 
de obiecte de uz casnic și o cafenea, dar niciun om. Din cauza 
căldurii nimeni nu mai ieșise din casă, zumzetul aparatelor de 


aer condiționat fiind omniprezent. Nici măcar în orașele mici, 
americanii nu mai stăteau afară făcându-și vânt cu evantaiul. 
Aerul condiţionat detronase veranda. 

Auzi clopoţeii de la ușa băcăniei zăngănind și le văzu pe cele 
două fete mergând agale prin soare, singurele vietăţi care se 
mișcau pe stradă. În timp ce se îndepărtau, Rizzoli văzu 
perdelele de la o fereastră mișcându-se. In orașele mici, oamenii 
observă totul. Cu siguranţă n-aveau cum să rateze niște fete 
drăgute. 

Ar fi observat însă dispariţia uneia? 

Închise ușa mașinii și se întoarse în băcănie. 

Domnul Hobbs era în sectorul cu legume, aranjând cu viclenie 
salata proaspătă în spatele raftului frigorific, mutându-le și pe 
cele ofilite în față. 

— Domnule Hobbs? 

Se întoarse. 

— Tot dumneavoastră? 

— Mai am o întrebare. 

— Asta nu înseamnă că eu am un răspuns. 

— Locuiește vreo asiatică în orașul ăsta? 

Asta era o întrebare la care nu se așteptase, așa că se uită la 
ea perplex. 

— Poftim? 

— O chinezoaică sau o japoneză. Sau poate o indiancă. 

— Avem vreo două familii de negri, oferi el informaţia ca și 
cum ar fi fost de vreun folos. 

— E posibil ca femeia asta să fi dispărut. Are părul negru, 
foarte drept, lung. 

— Și spuneţi că e din Orient? 

— Sau poate e indiancă. 

Bărbatul râse. 

— La dracu’, cred că ea e de altă nație! 

Replica lui îi atrase atenţia lui Rizzoli. Bărbatul se întorsese 
spre lada cu legume și începuse să așeze dovlecii vechi 
deasupra celor proaspeți. 

— Cine e ea, domnule Hobbes? 

— Mai mult ca sigur nu e asiatică și nici indiancă. 

— O cunoașteţi? 

— Am văzut-o aici o dată sau de două ori. A închiriat vechea 
fermă Sturdee pe timpul verii. O fată înaltă, cam urâţică. 


Da, cu siguranţă remarcase acest ultim detaliu. 

— Când aţi văzut-o ultima oară? 

Domnul Hobbs se întoarse și strigă: 

— Margaret! 

Ușa ce dădea într-o cameră din spate se deschise, și doamna 
Hobbes ieși. 

— Ce e? 

— Nu ai livrat tu o comandă la reședința Sturdee săptămâna 
trecută? 

— Ba da. 

— Ţi s-a părut că fata aia era bine? 

— Ea mi-a plătit. 

Rizzoli întrebă: 

— Aţi mai văzut-o de atunci, doamnă Hobbs? 

— N-am avut niciun motiv s-o mai văd. 

— Unde e ferma Sturdee? 

— În West Fork. Ultima casă. i 

Rizzoli se uită la pagerul care începu să sune. Intrebă: 

— Pot să folosesc telefonul dumneavoastră? Tocmai mi s-a 
descărcat bateria. 

— Nu e o convorbire în afara localității, nu? 

— La Boston. 

Bărbatul se încrunta și se întoarse la aranjarea dovlecilor. 

— Telefonul public e afară. 

Înjurând în gând, Rizzoli ieși în căldură, găsi telefonul public și 
introduse monedele. 

— Frost la telefon. 

— Tocmai m-ai sunat pe pager. 

— Rizzoli, ce cauţi în Massachusetts? 

Spre surprinderea ei, Frost își dăduse seama unde se afla, 
datorită dispozitivului de localizare a apelantului. 

— Am făcut o mică plimbare. 

— Încă mai lucrezi la caz, nu-i așa? 

— Pun doar câteva întrebări. Nu fac mare lucru. 

— La dracu’, dacă... Frost cobori brusc tonul. Dacă află 
Marquette... 

— Doar n-o să-i spui, nu-i așa? 

— Nu. Dar întoarce-te la sediu! Te caută și e nervos. 

— Mai am încă un loc de verificat. 


— Ascultă-mă, Rizzoli! Las-o baltă sau o să pierzi toate 
șansele de a mai rămâne în unitate. 

— Nu înţelegi? Le-am ratat deja! Sunt terminată! 

Clipi ca să alunge lacrimile și se uită amărâtă la strada goală, 
unde nisipul ardea ca și cum ar fi fost cenușă încinsă. 

— El e singura mea șansă. Chirurgul. Singurul lucru pe care 
pot să-l mai fac e să-l prind. 

— Poliţia statală a fost deja acolo. N-au găsit nimic. 

— Știu. 

— Atunci tu ce mai faci pe-acolo? 

— Întreb ce n-au întrebat ei. Închise. 

Apoi urcă în mașină și plecă să găsească femeia cu părul 
negru. 


e DOUĂZECI ȘI ȘASE œ 


Ferma Sturdee era singura casă de la capătul unui drum lung 
și murdar. Era o clădire veche cu faţada vopsită în alb și cu o 
verandă care se încovoia la mijloc sub povara unei grămezi de 
lemne de foc. 

Rizzoli rămase o clipă în mașină, prea obosită să iasă afară. 
Pe deasupra, mai era demoralizată din cauza felului în care 
sfârșise cariera ei promițătoare: ajunsese să stea singură pe un 
drum murdar, conștientă că n-avea niciun rost să meargă până 
acolo, să bată la ușă și să stea de vorbă cu o femeie uluită care 
se întâmpla să aibă părul negru. Se gândi la Ed Geiger, un alt 
polițist din Boston care, într-o zi, își parcase mașina pe un alt 
drum murdar și hotărâse, la patruzeci și nouă de ani, că 
ajunsese la capătul drumului. Rizzoli fusese primul detectiv care 
ajunsese la locul faptei. În vreme ce colegii ei stăteau în jurul 
mașinii cu parbrizul pătat de sânge, clătinând din cap și vorbind 
trişti despre săracul Ed, Rizzoli simţise simpatie pentru un 
polițist suficient de patetic încât să-și zboare creierii. 

„E atât de ușor”, se gândi, devenind brusc conștientă de arma 
pe care o purta la șold. Nu era arma de serviciu, pe care i-o 
returnase lui Marquette, ci a ei, de acasă. Un pistol poate fi cel 
mai bun prieten sau cel mai mare dușman. Uneori și una, și alta. 

Dar ea nu era Ed Geiger; ea nu era o ratată care să-și pună 
pistolul în gură. Opri motorul și cobori în silă din mașină ca să-și 
facă treaba. 

Rizzoli trăise toată viaţa la oraș, așa că liniștea aceea i se 
păru stranie. Urcă scările verandei, iar scârţâitul lemnului se 
amplifică. Muștele îi zburau în jurul capului. Ciocani la ușă și 
așteptă. Învârti mânerul, dar ușa era încuiată. Bătu din nou, apoi 
strigă, vocea sunându-i înspăimântător de puternic. 

— Hei!? 

O năpădiră și ţânţarii. Se lovi peste faţă și se trezi cu o pată 
închisă la culoare de sânge pe palmă. La dracu’ cu viaţa la ţară! 
Măcar la oraș vietăţile care sug sânge umblă pe două picioare și 
le poţi vedea venind. 

Mai bătu de câteva ori cu putere la ușă, uitându-se după 
semne de intrare prin efractie, dar toate ferestrele erau închise; 
toate plasele erau la locul lor. Ferestrele erau prea sus și nu se 
putea ajunge la ele decât cu scara, pentru că locuinţa fusese 
construită pe o fundație din piatra. 


Ocoli casa și aruncă o privire în curtea din spate. Descoperi 
un hambar vechi și un iaz acoperit de o crustă verde, pe care 
plutea o rață sălbatică, probabil respinsă de stolul ei. Grădina 
era neîngrijită - nu creșteau decât buruieni și iarbă înaltă până 
la genunchi, și în aer roiau o mulţime de țânțari. 

Urme de cauciuc duceau spre hambar. O parcelă de iarbă 
fusese culcată la pământ de trecerea recentă a unei mașini. 

Mai avea de verificat un singur loc. 

Păși apăsat pe cărarea făcută prin iarba culcată, ajunse la 
hambar și ezită. Nu avea mandat de percheziţie, dar cine avea 
să știe? Nu făcea decât să arunce un ochi înăuntru pentru a se 
asigura că nu era nicio mașină acolo. 

Apucă mânerele și deschise ușile grele. 

Razele soarelui pătrunseră înăuntru, despicând întunericul; 
imediat, firele de praf începură să se rotească în aer. Impietri în 
fața mașinii parcate înăuntru. 

Era un Mercedes galben. 

Broboane de sudoare îngheţată începură să-i alunece pe faţă. 
Era atât de liniște; cu excepţia unei muște care bâzâia în umbră, 
era al dracului de liniște. 

Nu-și dădu seama când desfăcu tocul pistolului și scoase 
arma. Dar se trezi că o ţinea în mână în timp ce se apropia de 
mașină. Se uită rapid pe geamul șoferului, pentru a fi sigură că 
nu era nimeni acolo. Apoi se mai uită o dată, pe îndelete, pentru 
a analiza interiorul. Privirea îi căzu pe un obiect închis la culoare 
care se afla pe scaunul din faţă al pasagerului. O perucă. 

„De unde vine părul pentru majoritatea perucilor? Din Orient.” 

Femeia cu părul negru. 

Își aminti casetele cu imagini filmate de camerele de 
supraveghere din spital, în ziua în care fusese ucisă Nina 
Peyton. În niciuna dintre ele nu-l văzuseră pe Warren Hoyt 
venind la etajul 5 în aripa de vest a spitalului. 

„Pentru că a intrat în salon ca femeie și a ieșit ca bărbat.” 

Se auzi un țipăt. 

Se învârti, inima bătându-i cu putere. „Cordell?” 

leși ca din pușcă din hambar, alergând prin iarba înaltă până 
la ușa din spate a casei. 

Era încuiată. 

Gâfâia. Făcu un pas în spate, se uită la ușă, la ramă. Pentru a 
sparge o ușă, ai nevoie mai degrabă de adrenalină decât de 


mușchi. De-abia se alăturase echipei, fiind singura femeie de 
altfel, când i se ceruse să spargă ușa unui suspect. Fusese un 
test, și poate ceilalţi polițiști crezuseră, ba chiar speraseră, că 
nu avea să-l treacă. În timp ce colegii ei așteptau s-o vadă 
umilindu-se, ea își revărsase toate resentimentele, toată furia 
împotriva ușii ăleia. O făcuse praf din două lovituri și intrase 
acolo precum Diavolul Tazmanian. 

Simţi aceeași adrenalină când își îndreptă arma spre ramă și 
trase trei focuri. Lovi ușa cu călcâiul. Săriră așchii. Lovi din nou. 
De data asta se deschise, iar ea se ghemui și intră întinzând 
mâna în care ţinea arma, cercetând camera. Era o bucătărie. 
Draperiile erau lăsate, dar era suficientă lumină încât să vadă că 
nu era nimeni înăuntru. În chiuvetă erau farfurii murdare. 
Frigiderul zumzăia. 

„E aici? E dincolo și mă așteaptă?” 

Dumnezeule, ar fi trebuit să poarte o vestă antiglonț. Dar nu 
se așteptase la asta. 

Sudoarea îi alunecă printre sâni, udându-i bustiera. Văzu un 
telefon pe perete. Se îndreptă spre el și ridică receptorul din 
furcă. Nu avea ton. Nu avea cum să cheme întăriri. 

Îl lăsă să atârne și se îndreptă temătoare spre ușă. Din prag 
se uită în cealaltă cameră și văzu o sufragerie cu o canapea 
jerpelită și câteva scaune. 

Unde era Hoyt? Unde? 

Intră în sufragerie. La jumătatea drumului, ţipă de frică atunci 
când simţi vibraţiile pagerului. La dracu'! Îl închise și își continuă 
drumul prin sufragerie. 

În hol se opri să se uite cu atenţie. 

Ușa din faţă era larg deschisă. 

„Nu e în casă.” 

leşi pe verandă. În vreme ce tântarii bâzâiau în jurul ei, se 
uită cu atenţie în curtea din față, dincolo de drumul prăfuit unde 
era parcată mașina ei, la iarba înaltă și la grămada de puieți cu 
vârfurile inegale. Erau prea multe locuri în care se putea 
ascunde. Ea o luase ca proasta pe ușa din spate, iar el fugise 
prin faţă și o luase spre pădure. 

„Cordell e-n casă. Găsește-o!” _ 

Intră din nou în casă și urcă repede scările. In camerele de 
sus era înăbușitor, iar ea transpiră abundent în timp ce verifică 


rapid cele trei dormitoare, baia și dulapurile. Nici urmă de 
Cordell. 

Doamne, avea să se sufoce. 

Cobori scările. Liniştea din casă o făcea să se înfioare. Dintr- 
odată știu că doctorița era moartă. Se gândi că, de fapt, ceea ce 
auzise din hambar fusese ultimul strigăt, ultimul sunet scos de 
cineva care moare. 

Se întoarse în bucătărie. Prin fereastra de deasupra chiuvetei 
vedea hambarul. 

„M-a văzut mergând prin iarbă, îndreptându-mă spre hambar. 
M-a urmărit deschizând ușile alea. A știut că voi găsi 
Mercedesul. Și-a dat seama că nu mai are timp. Așa că și-a 
terminat treaba și a fugit.” 

Frigiderul păcăni de câteva ori și se opri. Își auzea bătăile 
inimii. 

Întorcându-se, văzu ușa care dădea spre pivniţă. Era singurul 
loc în care nu căutase. 

Deschise ușa și nu văzu decât întunericul de dedesubt. La 
dracu'! Ura asta, ura să coboare pe scările alea la capătul cărora 
știa că va da peste o scenă a groazei. Nu voia să facă asta, dar 
știa că femeia trebuia să fie acolo. 

Băgă mâna în buzunar, căutându-și minilanterna. Cu ajutorul 
luminii slabe, cobori o treaptă, apoi alta. Aerul era mai rece și 
mai umed. 

Simţi miros de sânge. 

Simţi ceva trecându-i prin faţă și făcu un pas înapoi speriată. 
Răsuflă ușurată când își dădu seama că nu era decât un lanţ 
pentru aprins lumina care atârna deasupra scărilor. Se întinse și 
trase de el. Nu se întâmplă nimic. 

Trebuia să se descurce doar cu ce avea. 

Cu arma strâns lipită de corp, îndreptă din nou lumina spre 
trepte pentru a vedea pe unde calcă. După căldura sufocantă de 
sus, aerul din pivniţă părea aproape rece, înghețându-i 
transpiraţia pe piele. 

Ajunse la capătul scărilor și puse picioarele pe pământ. Era și 
mai rece jos, iar mirosul de sânge se accentua. Aerul devenise 
irespirabil și jilav. Era liniște, o liniște mormântală. Cel mai 
puternic zgomot era respiraţia ei precipitată. 


Roti lanterna, și se sperie de reflexia spotului. Rămase cu 
mâna întinsă, cu inima bătându-i cu putere, până când văzu în 
ce anume se reflecta lumina. 

În borcane din sticlă. Borcane de farmacie, aliniate pe un raft. 
Nici nu fu nevoie să se uite la obiectele care pluteau înăuntru ca 
să știe ce erau. 

„Amintirile lui.” 

Erau șase borcane, fiecare dintre ele purtând o etichetă. Erau 
mai multe victime decât știuseră ei. 

Ultimul era gol, dar numele era deja scris pe etichetă. 
Recipientul era pregătit și își aștepta premiul. Cel mai mare 
premiu dintre toate. 

„Catherine Cordell.” 

Rizzoli se învârti și mișcă lanterna pentru a vedea ce se află 
înaintea ei, ocoli stâlpii masivi și pietrele de temelie, dar se opri 
brusc când ajunse la colțul cel mai îndepărtat. Ceva închis la 
culoare era întins pe perete. 

Sânge. 

Schimbă direcţia razei de lumină care căzu direct pe corpul lui 
Cordell, ale cărei glezne și mâini erau legate de pat cu bandă 
adezivă. Sângele proaspăt și umed strălucea pe coaste. Pe una 
dintre coapsele ei albe avea o amprentă roșie, acolo unde 
Chirurgul se sprijinise cu mâna, ca și cum ar fi vrut să-și lase 
însemnele. Tava cu ustensilele medicale era lângă pat, un 
adevărat instrumentar al unui schingiuitor. 

„O, Doamne! Cât de aproape am fost să te salvez...” 

| se făcu rău de furie, dar reuși să lumineze cu lanterna torsul 
lui Cordell stropit cu sânge până la gât. Nu era nicio rană 
adâncă, nicio lovitură de graţie. 

Lumina pâlpâi brusc. Nu, nu era lumina; pieptul lui Cordell se 
mișcase! 

„Încă mai respiră.” 

Rizzoli îi dezlipi banda de pe gură și-i simţi respiraţia caldă pe 
mână. O văzu clipind. 

„Da!” 

Simţi că învinsese, dar în același timp avu senzația 
supărătoare că era ceva în neregulă. N-avea însă timp să se 
gândească la asta. Trebuia să o scoată pe Cordell de acolo cât 
mai repede. 


Apucă lanterna cu dinţii, îi tăie repede legăturile de la mâini 
și-i verifică pulsul. Era... slab, dar se simţea. 

Cu toate astea nu putea scăpa de senzaţia că avea să se 
întâmple ceva rău. Chiar în clipa în care începu să-i taie legătura 
din jurul gleznei drepte și se întinse spre glezna stângă, își dădu 
seama. 

Țipătul ăla. O auzise pe Cordell țipând tocmai din hambar. 

Dar o găsise cu gura acoperită cu bandă adezivă. 

„El a înlăturat banda. A vrut s-o lase să ţipe. A vrut ca eu să o 
aud. E o capcană.” 

Întinse mâna după pistolul pe care îl lăsase pe pat. Nu mai 
ajunse însă la el. 

Parul o lovi în tâmplă, cu putere, doborând-o la pământ, cu 
fața în jos. Se chinui să se ridice în genunchi. 

Bucata de lemn se năpusti din nou spre ea și o pocni. Auzi 
cum îi trosnesc coastele. Respira șuierător. Se rostogoli pe 
spate, dar o durea atât de tare, încât nu putea să tragă aer în 
piept. 

Se aprinse o lumină, un singur bec legănându-se undeva sus. 

Stătea deasupra ei, faţa lui fiind doar un oval negru dincolo de 
conul de lumină. Chirurgul își analiza noul premiu. 

Rizzoli se rostogoli pe partea teafără și încercă să se ridice de 
la pământ. 

EI îi lovi braţul pe care se sprijinea, și căzu din nou pe spate. 
Coastele rănite fură iar lovite. Ţipă din cauza durerii și nu se mai 
putu mișca. Chirurgul se apropie. Chiar atunci ea văzu vătraiul 
ivindu-se deasupra capului ei. 

O călcă cu bocancul pe încheietura mâinii, strivindu-i-o. 

Femeia ţipă. 

El se întinse spre tava cu instrumente și luă unul dintre 
bisturie. 

„Nu! Doamne, nu.” 

În vreme ce bocancul apăsa în continuare pe mâna ei, 
bărbatul se aplecă și ridică scalpelul. Il cobori apoi fără milă 
asupra mâinii ei libere. 

Rizzoli ţipă când simţi cuțitul intrându-i în carne și ieșind prin 
partea cealaltă, ţintuindu-i mâna. 

Chirurgul luă un alt scalpel de pe tavă. Îi apucă mâna dreapta 
și trase de ea, întinzându-i braţul. Calcă pe mână. Ridică din nou 
bisturiul și din nou îl cobori, înfigându-l în palmă. 


De data asta ţipătul fu mai slab. Era înfrântă. 

Bărbatul se ridică și se uită la ea o clipă, așa cum un 
colecționar admiră noul fluture strălucitor pe care tocmai l-a 
fixat pe planșeta. 

Se duse la tava cu instrumente și luă un al treilea cuţit. Cu 
mâinile întinse, ţintuite în pământ, Rizzoli era forțată să 
privească și să aștepte ultimul act. Bărbatul îi dădu ocol și se 
ghemui. O apucă de păr și îi trase cu putere capul pe spate, 
întinzându-i gâtul. Se holba la el, și tot nu-i putea distinge fața 
care rămânea în umbră. O gaură neagră care înghite toată 
lumina. Îşi simţea carotidele pulsând cu fiecare bătaie a inimii. 
Sângele care-i curgea prin artere și prin vene era viața însăși. Se 
întrebă cât avea să rămână conștientă după ce Chirurgul avea 
să-și termine treaba și dacă moartea însemna o afundare 
treptată în întuneric. Își dădea seama că n-avea cum s-o evite. 
Toată viaţa fusese o luptătoare, toată viaţa refuzase să se lase 
înfrântă, dar de data asta trebuia să capituleze. Capul îi era dat 
pe spate, iar gâtul îi rămăsese liber. Văzu strălucirea lamei și 
închise ochii când aceasta îi atinse pielea. 

„Doamne, să fie repede.” 

ÎI auzi respirând adânc, ca și cum s-ar fi pregătit, și simţi că o 
trage de păr și mai tare. 

Detunătura o șocă. 

Deschise imediat ochii. Era încă ghemuit deasupra ei, dar nu 
o mai trăgea de păr. Scăpă scalpelul din mână. Rizzoli simţi 
ceva călduț picurându-i pe faţă. Sânge. 

Nu de la ea, ci de la el. 

Chirurgul se prăbuși pe spate și dispăru din raza ei vizuală. 

Deja resemnată în fața morţii, zăcea înmărmurită la gândul că 
va trăi. Se chinui să pună cap la cap mai multe detalii deodată. 
Văzu becul legănându-se ca o lună strălucitoare pe un fir de aţă. 
Întoarse capul și zări braţul lui Catherine Cordell căzând ușor pe 
pat. 

Privi cum arma îi alunecă din mână, lovind cu zgomot 
podeaua, în depărtare, se auzea o sirenă. 


e DOUĂZECI ȘI ȘAPTE * 


Rizzoli stătea în capul oaselor pe patul ei de spital, uitându-se 
încruntată la televizor. Bandajele din jurul mâinilor erau 
înfășurate atât de strâns, încât păreau niște mănuși de box. În 
partea din spate a capului, în locul în care doctorii îi trataseră o 
rană, avea o porţiune rasă. Se juca nervoasă cu telecomanda și 
nici nu-l observă pe Moore care stătea în prag. Își dădu seama 
că era acolo abia când detectivul bătu la ușă. Când se întoarse 
cu fața spre el, în ochi i se putea citi o licărire de vulnerabilitate. 
În timp ce el intră în cameră și se așeză pe scaunul de lângă 
pat, Rizzoli își puse scuturile de apărare și redeveni precaută. 
Era aceeași dintotdeauna. 

La televizor bâzâia melodia enervantă de pe coloana sonoră a 
unui serial. 

— Nu poţi să oprești porcăria aia? zise frustrată, arătând spre 
telecomandă cu o mână bandajată. Eu nu pot să apăs pe 
butoane. Aștia se așteaptă probabil să-mi folosesc nasul sau mai 
știu eu ce! 

Moore luă telecomanda și stinse televizorul. 

— Multumesc, pufni ea, tresărind din cauza celor trei coaste 
rupte. 

Televizorul fiind oprit, se așternu o liniște mormântală. Prin 
ușa deschisă, auzeau cum cineva striga pe hol numele unui 
doctor și zăngănitul căruciorului cu mâncare. 

— Au grijă de tine aici? întrebă el. 

— E bine, pentru o porcărie de spital. Probabil că e mai bine 
decât dacă aș fi la oraș. 

În vreme ce Catherine și Hoyt fuseseră transportaţi cu avionul 
la Centrul Medical Pilgrim din Boston din cauza rănilor grave, 
Rizzoli fusese adusă cu ambulanţa la micul spitalul din regiune. 
În ciuda distanţei, aproape toţi detectivii de la Departamentul 
omucideri o vizitaseră. 

Și toți îi aduseseră flori. Buchetul de trandafiri al lui Moore 
aproape că se pierduse printre atâtea aranjamente așezate pe 
maăsutele pentru tăvile de instrumente medicale și pe noptieră, 
ba chiar și pe podea. 

— Mamă! exclamă el. Ai o groază de admiratori. 

— Da. Îţi vine să crezi? Chiar și Crowe mi-a trimis flori. Crinii 
ăia de acolo. Cred că încearcă să-mi spună ceva. Nu seamănă 
cu un buchet de înmormântare? Vezi orhideele alea drăguțe? Mi 


le-a adus Frost. La dracu’, eu ar fi trebuit să-i trimit //; flori 
pentru că mi-a salvat pielea. 

Frost fusese cel care sunase poliţia statală pentru a-i veni în 
ajutor. Pentru că Rizzoli nu avusese cum să-l sune după ce 
primise apelul pe pager, vorbise cu Dean Hobbs de la FoodMart 
pentru a da de ea și aflase că plecase cu mașina la ferma 
Sturdee pentru a vorbi cu o femeie cu părul negru. 

Rizzoli continuă să inventarieze aranjamentele florale. 

— Vaza aia imensă cu chestiile alea tropicale sunt din partea 
familiei Elenei Ortiz. Garoafele sunt de la zgârcitul de Marquette. 
lar nevasta lui Sleeper mi-a adus un hibiscus. 

Moore dădu mirat din cap. 

— ii minte toate astea? 

— Da, ei bine, mie nu-mi trimite nimeni flori. Deci trebuie să 
tin minte. 

Îi văzu din nou vulnerabilitatea în spatele măștii de curaj. Și 
mai văzu ceva ce nu mai observase niciodată, o lumină în ochii 
ei întunecaţi. Era rănită, bandajată și avea o porţiune lipsită de 
păr la spate. Dar, odată ce treceai peste defectele feței ei, peste 
falca pătrăţoasă și fruntea bombată, îţi puteai da seama că Jane 
Rizzoli avea ochi frumoși. 

— Tocmai am vorbit cu Frost. E la Centrul Medical Pilgrim, 
reluă Moore. Zice că Warren Hoyt o să-și revină. 

Rizzoli nu spuse nimic. 

— l-au scos tubul respirator azi-dimineaţă. Mai are un tub în 
piept, din cauza unui plămân care a cedat, dar respiră singur. 

— E conștient? 

— Da. 

— Vorbește? 

— Cu noi nu. Cu avocatul lui. 

— Doamne, dacă aș fi avut șansa să termin cu nenorocitul 
ăla... 

— N-ai fi făcut-o. 

— Nu crezi? 

— Cred că ești o polițistă prea bună încât să faci din nou 
aceeași greșeală. 

Se uită fix în ochii lui. 

— Nu se știe niciodată. 

„Nimeni nu știe niciodată. Nu aflăm decât atunci când ne 
găsim în faţa situaţiei concrete.” 


— Mă gândeam doar că ar trebui să știi asta, zise el și se 
ridică să plece. 

— Hei, Moore! 

— Da? 

— Nu mi-ai spus nimic despre Cordell. 

De fapt, evitase intenţionat să aducă vorba despre doamna 
doctor. Din cauza ei erau în conflict, ea era cea care provocase 
ruptura care le stricase parteneriatul. 

— Am auzit că e bine, continuă Rizzoli. 

— A ieșit cu bine din operaţie. 

— El... Hoyt a... 

— Nu, nu a tăiat-o până la capăt. Ai ajuns înainte să facă asta. 

Se lăsă pe spate, părând ușurată. 

— Acum mă duc la Pilgrim să o văd, o anunță el. 

— Și ce-o să se întâmple după aia? 

— După aia, te ducem înapoi la serviciu, ca să poţi să 
răspunzi singură la blestematul ăla de telefon. 

— Nu, vreau să zic ce-o să se întâmple cu tine și Cordell. 

Făcu o pauză și se uită spre fereastra pe care lumina se 
revărsa asupra crinilor, făcând petalele să strălucească. 

— Nu știu. 

— Încă te mai necăjește Marquette din cauza asta? 

— M-a prevenit să nu mă implic. Și are dreptate. N-ar fi 
trebuit. Dar nu m-am putut abţine. Mă întreb dacă... 

— Deci până la urmă nu ești Sfântul Thomas? 

Detectivul râse trist și aprobă din cap. 

— Moore, nu e nimic mai plictisitor decât perfecțiunea. 

Bărbatul oftă. 

— Trebuie să luăm niște decizii. Grele. 

— Deciziile importante sunt întotdeauna greu de luat. 

Rămase un pic pe gânduri, apoi spuse: 

— Poate că nu eu trebuie să iau decizia, ci ea. 

Pe când se îndrepta spre ușă, Rizzoli strigă: 

— Când o vezi pe Cordell, vrei să-i zici ceva din partea mea? 

— Ce anume? 

— Data viitoare să ţintească mai sus. 

e 

„Nu știu ce-o să se întâmple mai departe.” 

Conduse pe drumul spre Boston cu geamul deschis; aerul 
care intra era răcoros așa cum nu mai fusese de săptămâni 


bune. În timpul nopţii, orașul fusese traversat de un front 
atmosferic care venea dinspre Canada, așa că aerul răcoros al 
dimineții părea curat, aproape pur. Se gândi la Mary, la dulcea 
lui Mary, și la legăturile care aveau să-l lege pentru totdeauna 
de ea. Douăzeci de ani de căsnicie cu nenumărate amintiri: 
șoaptele din timpul nopţii, glumele, toată povestea lor. Da, 
povestea lor. O căsnicie e făcută din chestiile astea mici precum 
mâncarea arsă și înotatul de la miezul nopţii, tocmai lucrurile 
astea unesc două vieți. Fuseseră împreună și împreună se 
maturizaseră. Trecutul lui îi aparținea numai lui Mary. 

Viitorul însă rămânea nerevendicat. 

„Nu știu ce-o să se întâmple mai departe. Dar știu ce m-ar 
face fericit. Și cred că și eu aş putea s-o fac fericită. În acest 
moment al vieților noastre, am putea cere o binecuvântare mai 
mare?” 

Cu fiecare kilometru pe care-l străbătea, devenea însă din ce 
în ce mai nesigur. Când cobori în sfârșit din mașină la Centrul 
Medical Pilgrim, pășea cu siguranța unui bărbat care știa că 
luase decizia corectă. 

Luă liftul până la etajul 5, se legitimă la biroul asistentelor și o 
porni pe holul lung care ducea la camera 523. Bătu încet și 
intră. 

Peter Falco stătea lângă patul lui Catherine. 

Ca și în camera lui Rizzoli, mirosea a flori. Lumina dimineții 
inunda fereastra, învăluind patul și pe ocupanta lui într-o 
strălucire de aur. Dormea. Lângă pat atârna o perfuzie, din care 
picurau niște stropi care sclipeau ca niște diamante. 

Moore se așeză vizavi de Falco, și o bună bucată de vreme 
nu-și vorbiră deloc. 

Falco se aplecă să-i sărute fruntea lui Catherine. Apoi se 
ridică, și privirea lui o întâlni pe a lui Moore. 

— Ai grijă de ea! 

— O să am. 

— lar eu o să am grijă să te ţii de cuvânt, zise Falco și ieși din 
încăpere. 

Moore se așeză pe scaunul de lângă patul lui Catherine și-i luă 
mâna într-ale sale. l-o sărută plin de respect. Apoi murmură: 

— O să mă țin. 

Thomas Moore era un bărbat care-și respecta promisiunile; 
avea să o respecte și pe asta. 


e Epilog e 

E frig la mine în celulă. Afară suflă vântul aspru de februarie și 
am auzit că a început iar să plouă. Stau pe pat înfășurat într-o 
pătură și-mi amintesc cum ne învăluia căldura delicioasă ca o 
mantie în ziua în care mergeam pe străzile din Livadia. In nordul 
acelui oraș din Grecia, sunt două izvoare care în antichitate erau 
cunoscute sub numele de Lethe și Mnemosyne. Uitarea și 
Amintirea. Amândoi am băut din ambele izvoare, apoi am 
adormit la umbra punctată a unui crâng de măslini. _ 

Mă gândesc la asta pentru că nu-mi place frigul de aici. Imi 
face pielea să se usuce și să crape, și nu pot să mă dau cu 
suficientă cremă încât să neutralizez efectele iernii. Acum nu mă 
mai alină decât amintirea plăcută a căldurii, a ta și a mea 
plimbându-ne prin Livadia, unde pietrele înfierbântate de soare 
ne încălzeau sandalele. 

Zilele se scurg încet aici. Sunt singur în celulă, izolat de 
ceilalți camarazi din cauza notorietății mele. Doar psihiatrii îmi 
vorbesc, dar încep să-și piardă interesul, pentru că nu le ofer 
niciun semn incitant de comportament patologic. Când eram 
mic, n-am chinuit niciodată animalele, nu am incendiat nimic și 
n-am făcut niciodată în pat. Mergeam la biserică. Eram politicos 
cu cei în vârstă. 

Mă dădeam cu cremă de protecţie solară. 

Sunt la fel de sănătos ca ei, iar ei o știu prea bine. 

Ne diferenţiază doar fanteziile mele care m-au adus în celula 
asta rece, în orașul ăsta rece în care vântul pare alb de la atâta 
zăpadă. 

În timp ce strâng mai bine pătura în jurul umerilor, mi se pare 
greu de crezut că există locuri în lume unde trupuri aurii 
strălucesc de sudoare întinse pe nisipul cald, sub umbrele de 
plajă care flutură în bătaia brizei. Dar ăsta e exact genul de loc 
unde ea s-a dus. 

Caut sub saltea și scot bucata de hârtie pe care am rupt-o azi 
dintr-un ziar vechi pe care mi l-a dăruit un gardian drăguţ în 
schimbul unor bani. 

E un anunţ matrimonial. Pe 15 februarie, la ora 3:00 p.m., 
doctorul Catherine Cordell s-a căsătorit cu Thomas Moore. 

Mireasa a fost condusă la altar de tatăl ei, colonelul Robert 
Cordell. A purtat o rochie brodată cu mărgele de fildeș. Mirele a 
fost îmbrăcat într-un costum negru. 


Recepţia s-a ţinut la hotelul Copley Plaza din Back Bay. După 
o lungă lună de miere în Caraibe, cuplul va locui în Boston. 

Impachetez bucata de ziar și o bag sub saltea, unde va fi în 
siguranţă. 

O lungă lună de miere în Caraibe. 

Acum e acolo. 

O văd întinsă pe plajă cu ochii închiși, granule de nisip 
strălucindu-i pe piele. Părul răsfirat pe prosop pare o mătase 
roșiatică. Moţăie la căldură, cu brațele moi și relaxate. 

Dar în secunda următoare tresare și se trezește. Deschide 
ochii larg și-și simte inima bătându-i cu putere. De frică îi 
îngheaţă sudoarea pe piele. 

Se gândește la mine. La fel cum eu mă gândesc la ea. 

Suntem legaţi pentru totdeauna, la fel de intim precum o 
pereche de îndrăgostiţi. E prinsă în vârtejul fanteziilor mele, și 
nu va putea niciodată să se elibereze. 

In celula mea, se sting luminile; începe noaptea cea lungă, 
plină de ecouri care răsuna în cuștile în care dorm ceilalţi 
bărbaţi: sforăituri, tuse, respiraţie precipitată și mormăielile din 
timpul somnului. Dar, pe când ce se lasă tăcerea nopţii, nu mă 
gândesc la Catherine, ci la tine, sursa suferințelor mele celor 
mai adânci. 

Pentru asta, aș bea cu plăcere din râul Lethe, apa uitării, doar 
ca să-mi șterg definitiv din memorie ultima noastră noapte 
petrecută în Savannah, ultima noapte când te-am văzut în viaţă. 

Imaginile se desfășoară în fața ochilor mei, rănindu-mi retina 
în timp ce privesc în întunericul celulei mele. 

Mă uit la umerii tăi, admirând felul în care îţi strălucește 
pielea mult mai închisă la culoare decât a ei, cum ţi se 
încordează mușchii spatelui în timp ce o pătrunzi, iar și iar. Te 
privesc posedând-o în noaptea aia, la fel cum ai făcut și cu 
celelalte înaintea ei. Când termini și-ți reverși sperma în 
interiorul ei, uiţi de mine și zâmbești. 

Și spui: 

— Gata. E pregătită pentru tine. 

Dar efectul drogului nu s-a dus încă, și, când îi apăs lama 
cuțitului pe abdomen, abia dacă tresare. 

Fără durere nu obţin nicio plăcere. 

— Avem toată noaptea la dispoziţie, îmi zici. Așteaptă. 


Gâtul îmi e uscat, așa că mergem la bucătărie, unde îmi 
umplu un pahar cu apă. Noaptea e abia la început, iar mie îmi 
tremură mâinile de emoție. Gândul la ceea ce urmează m-a 
însetat și, în vreme ce sorb apa, rememorez totul pentru a-mi 
prelungi plăcerea. Avem întreaga noapte în faţă și vrem să 
dureze cât mai mult. 

— Vezi una, faci una, înveți una, îmi spui tu. 

În noaptea asta mi-ai promis, scalpelul e al meu. 

Dar îmi e sete și rămân în bucătărie, în vreme ce tu mergi să 
vezi dacă s-a trezit. Sunt încă lângă chiuvetă când pistolul se 
descarcă. 

Aici timpul îngheaţă. Îmi amintesc tăcerea care a urmat. 
Ticăitul ceasului din bucătărie. Sunetul propriei inimi, bătându- 
mi în urechi. Ascult, încordându-mă să îţi aud pașii. Să te aud 
spunându-mi că e vremea să plecăm, repede. Imi e frică să mă 
MIȘC. 

În cele din urmă, fac un efort și merg pe hol până în 
dormitorul ei. Mă opresc în prag. 

Îmi ia o clipă să înţeleg ce lucru groaznic s-a întâmplat. 

Ea zace atârnată pe marginea patului, chinuindu-se să urce 
înapoi. Tocmai a scăpat un pistol din mână. Merg spre pat, apuc 
retractorul de pe noptieră și-o lovesc cu el în cap. 

Mă întorc și-mi concentrez atenţia asupra ta. _ 

Ai ochii deschişi și zaci pe spate, uitându-te fix la mine. In 
jurul tău se formează o baltă de sânge. Miști buzele, dar nu pot 
să aud niciun cuvânt. Picioarele sunt imobile, și-mi dau seama 
că glonţul ţi-a afectat coloana vertebrală. Incerci din nou să 
vorbești, și de data asta înţeleg ce-mi spui: 

— Fă-o. Termină treaba. 

Nu vorbești despre ea, ci despre tine. 

Clatin din cap îngrozit de ceea ce îmi ceri. Nu pot. Te rog, nu 
te aștepta să fac asta! Sunt prins între rugămintea ta disperată 
și dorinţa mea de a fugi. 

— Fă-o acum, mă rogi din priviri. Înainte să vină. 

Mă uit la picioarele tale inutile, muiate în sânge. Mă gândesc 
la toate suferinţele care te așteaptă dacă o să trăiești. Aș putea 
să te scap de toate astea. 

— Te rog. 

Mă uit la femeie. Nu se mișcă, nu e conștientă de prezenţa 
mea. Aș vrea să o apuc de păr, să-i dezgolesc gâtul și să-mi 


afund adânc cuțitul în gâtlej, ca să plătească pentru tot ce ţi-a 
făcut. Dar trebuie să o găsească în viaţă. Doar dacă trăiește voi 
putea scăpa fără să îi am pe urmele mele. 

Îmi transpiră mâinile în mânușile de latex, iar când ridic arma 
sunt neîndemânatic, mi se pare straniu să o ţin în mână. 

Stau la marginea bălții de sânge, uitându-mă la tine. Mă 
gândesc la seara aceea magică în care am colindat prin Templul 
lui Artemis. Era ceaţă, iar la lăsarea serii, m-am uitat la tine cum 
mergeai printre copaci. Te-ai oprit brusc și mi-ai zâmbit în 
lumina crepusculară. Privirile noastre au părut să se întâlnească 
peste prăpastia care se întinde între lumea celor vii și a celor 
morți. 

Acum privesc peste prăpastia asta; îţi simt privirea asupra 
mea. 

E pentru tine, Andrew, cred. Pentru tine o fac. 

Îți citesc recunoştinţa în privire chiar și atunci când ridic arma 
cu mâini tremurătoare. Chiar și atunci când apăs pe trăgaci. 

Sângele tău îmi stropește faţa. E cald ca niște lacrimi. 

Mă întorc la femeia care zace inconștientă peste marginea 
patului, îi pun pistolul lângă mână. O apuc de păr și îi tai o 
șuviță de păr de lângă ceafă, de acolo de unde nu i se va 
remarca absenţa. Șuviţa asta îmi va aminti de ea. Mirosul la fel 
de ameţitor ca al sângelui îmi va aminti de frica ei. Mă voi 
înfrâna până când o voi întâlni din nou. 

les în noapte pe ușa din spate. 

e 

Acum nu mai am preţioasa șuviţță. Dar nu mai am nevoie de 
ea, pentru că îi cunosc mirosul la fel de bine cum îl cunosc pe al 
meu. Știu ce gust are sângele ei. li cunosc luciul mătăsos al 
sudorii pe piele. Port toate astea în visele mele, în care plăcerea 
ţipă ca o femeie și pășește lăsând urme de sânge. Nu poți ţine 
toate amintirile într-o mână și nu poţi dezmierda dintr-o singură 
atingere. Unele dintre ele pot fi depozitate doar în cele mai 
îndepărtate unghere ale minţii noastre, în stratul nostru de 
reptilă, din care ne-am născut cu toţii. 

Partea aia din interiorul nostru pe care majoritatea o reneagă. 

Eu n-am renegat-o niciodată. Sunt conștient de natura mea 
esenţială și o accept. Sunt așa cum m-a creat Dumnezeu, așa 
cum ne-a creat Dumnezeu pe toţi. 

La fel de binecuvântaţi suntem toți. 


Și mielul, și leul, și vânătorul. 

